# Финален текст на Предлог новиот Кривичен законик

# подготвен од официјалната работната група за изготвување на новиот Кривичен законик,

**24/10/2023**

**КРИВИЧЕН ЗАКОНИК**

## ОПШТ ДЕЛ

**Глава прва ОСНОВНИ ОДРЕДБИ**

**Законитост во определувањето на кривичните дела и на пропишувањето на кривичните санкции**

**Член 1 (претходен член 1)**

На никого не може да му биде изречена казна или друга кривична санкција за дело кое, пред да е сторено, не било со закон или со меѓународните договори ратификувани согласно со Уставот на Република Северна Македонија определено како кривично дело и за кое не била пропишана казна или друга кривична санкција

1 Редакциски пречистениот текст на Кривичниот законик ги опфаќа: основниот текст на Кривичниот законик, објавен во “Службен весник на РМ“ бр.37/96, Законот за изменување и дополнување на Кривичниот законик, објавен во “Службен весник на РМ“ бр.80/99, Одлуката на Уставниот суд У.бр.220/2000, објавена во “Службен весник на РМ“ бр.48/01, Законот за изменување и дополнување на Кривичниот законик, објавен во “Службен весник на РМ“ бр.4/02, Одлуката на Уставниот суд У.бр.210/2001, објавена во “Службен весник на РМ“ бр.16/02,Законот за изменување на Кривичниот законик, објавен во “Службен весник на РМ“ бр.43/03, Законот за изменување и дополнување на Кривичниот законик, објавен во “Службен весник на РМ“ бр.19/04, Одлуката на Уставниот суд У.бр.206/2003, објавена во “Службен весник на РМ“ бр.40/2004, Законот за дополнување на Кривичниот законик, објавен во “Службен весник на РМ“ бр.81/05, Одлуката на Уставниот суд У.бр.228/2005, објавена во “Службен весник на РМ“ бр.50/06, Законот за изменување на Кривичниот законик, објавен во “Службен весник на РМ“ бр.60/06, Законот за изменување и дополнување на Кривичниот законик, објавен во “Службен весник на РМ“ бр.73/06, одредбите од Законот за малолетничка правда, објавен во “Службен весник на РМ“ бр.87/07, со кој е интервенирано во Кривичниот законик, Законот за изменување и дополнување на Кривичниот законик, објавен во “Службен весник на РМ“ бр.7/08, Законот за изменување и дополнување на Кривичниот законик, објавен во “Службен весник на РМ“ бр.139/08, Законот за изменување и дополнување на Кривичниот законик, објавен во “Службен весник на РМ“ бр.114/09, Законот за дополнување на Кривичниот законик, објавен во “Службен весник на РМ“ бр.51/11-3, Закон за изменување и дополнување на Кривичниот законик, објавен во “Службен весник на РМ“ бр.51/11-79, Законот за изменување и дополнување на Кривичниот законик, објавен во “Служен весник на РМ“ бр.135/11, Законот за изменување на Кривичниот законик, објавен во “Службен весник на РМ“ бр.185/11, Законот за изменување и дополнување на Кривичниот законик, објавен во “Службен весник на РМ“ бр.142/12, одредбите од Законот за граѓанска одговорност за навреда и клевета, објавен во “Службен весник на РМ“ бр.143/12 со кој е интервенирано во Кривичниот законик, Законот за изменување и дополнување на Кривичниот законик, објавен во “Службен весник на РМ“ бр.166/12, Законот за изменување и дополнување на Кривичниот законик, објавен во “Службен весник на РМ“ бр.55/13, Законот за дополнување на Кривичниот законик, објавен во “Службен весник на РМ“ бр.82/13, Законот за дополнување на Кривичниот законик, објавен во “Службен весник на РМ“ бр.14/14, Законот за изменување и дополнување на Кривичниот законик, објавен во “Службен весник на РМ“ бр.27/14, Законот за изменување и дополнување на Кривичниот законик, објавен во “Службен весник на РМ“ бр.28/14, Исправките на Законот за изменување и дополнување на Кривичниот законик (две исправки), објавени во “Службен весник на РМ“ бр.41/14, Законот за изменување и дополнување на Кривичниот законик, објавен во “Службен весник на РМ“ бр.115/14, Законот за изменување на Кривичниот законик, објавен во “Службен весник на РМ“ бр.132/14, Законот за изменување и дополнување на Кривичниот законик, објавен во “Службен весник на РМ“ бр.160/14, Законот за изменување и дополнување на Кривичниот законик, објавен во “Службен весник на РМ“ бр.199/14, Законот за изменување и дополнување на Кривичниот законик, објавен во “Службен весник на РМ“ бр.196/15, Законот за изменување и дополнување на Кривичниот законик, објавен во “Службен весник на РМ“ бр.226/15, Законот за изменување и дополнување на Кривичниот законик, објавен во “Службен весник на РМ“ бр.97/17, Одлуката на Уставниот суд У.бр.169/2016, објавена во “Службен весник на РМ“ бр.170/17 и Законот за изменување и дополнување на Кривичниот законик, објавен во “Службен весник на РМ“ бр.248/18, во кои е означено времето на нивното влегување во сила и примена.

## Основа и граници на кривичноправната принуда

**Член 2 (претходен член 2)**

Кривичните дела и кривичните санкции се пропишуваат само за дејствија со кои се повредуваат или загрозуваат човековите слободи и права и општествените вредности заштитени со Уставот на Република Северна Македонија, меѓународното право и правото на Европската Унија и само кога нивната заштита не може да се оствари без кривичноправна принуда.

## Задолжително применување на поблаг кривичен закон

## Член 3 (претходен член 3)

1. Спрема сторителот на кривично дело се применува законот што важел во времето на извршувањето на кривичното дело.
2. Ако по извршувањето на кривичното дело, а пред донесувањето правосилна одлука, е изменет законот, еднаш или повеќе пати, ќе се примени законот што е поблаг за сторителот.
3. Ако законот изменет по извршувањето на кривичното дело го менува називот или описот на кривичното дело, ќе се примени законот што е поблаг врз основа на оцената дали фактичката состојба на делото одговара на описот на законските обележја на кривичното дело според законот што важел во времето на извршување на делото или според новиот закон.
4. Ако законот е изменет во времето на извршување на кривичното дело ќе се примени законот што важел во времето на довршување на дејствието на извршување.
5. Ако со изменетиот закон е пропишана нова алтернативна мерка или мерка на безбедност, таа може да се изрече само ако одговара на некоја порано пропишана мерка и ако е поповолна за сторителот.

**Кривични санкции**

**Член 4 (претходен член 4)**

Кривични санкции се: казни, алтернативни мерки и мерки на безбедност.

**Ограничувања во извршувањето на кривичните санкции**

**Член 5 (претходен член 5)**

На сторителот на кривично дело во извршувањето на кривичната санкција можат да му бидат одземени или ограничени определени права само во мера која им одговара на природата и содржината на таа санкција и само на начин со кој се обезбедува почитување на личноста на сторителот и на неговото човечко достоинство.

**Начело на вина**

**Член 6 (нов член)**

1. Никој не може да биде казнет ако не е виновен за сторено кривично дело.
2. Кривичните санкции за виновен сторител на кривично дело се изрекуваат во границите на неговата вина и согласно начелото на справедливост и сразмерност меѓу стореното дело и тежината на кривичната санкција**.**
3. Дете со навршени шеснаесет години може да биде виновно за дејствие предвидено како кривично дело под услови определени со закон.
4. Правните лица се одговорни за кривично дело под услови определени со овој законик.

**Начело на одземање на корист и на надоместување на штетата од кривично дело**

**Член 7 (нов член)**

(1) Никој не може да стекне или задржи имотна или друга корист остварена од притивправно дејствие предвидено како кривично дело.

(2) Сторителот на делото кој се огласува за виновен за кривичното дело и му е изречена казна или друга санкција е должен да ја врати или надомести одземената корист на оштетениот, да ја надомести штетата или на друг начин да ги отстрани или поправи штетните последици на кривичното дело.

**Начело на справедливост**

**Член 8 (нов член)**

Пропишувањето на кривичните дела, казните, другите кривични санкции и правните последици на осудата за кривичното дело, како и нивната примена, имаат за цел остварување на правдата и владеење на правото со почитување на човековото достоинство, слободите и правата, гарантирани со Уставот на Република Северна Македонија, Европската конвенција за заштита на човековите права и основните слободи, Повелбата за основните права на ЕУ и другите меѓународни документи за човекови права ратификувани согласно Уставот на Република Северна Македонија.

**Начело на индивидуализација и ресоцијализација**

**Член 9 (нов член)**

Во примената на одредбите за кривичните дела, казните и другите кривични санкции судот е должен покрај уважувањето на јавниот интерес за кривичноправна заштита на основните вредности, да ја определува нивната конкретна содржина раководејќи се од барањето за нивното прилагодување на конкретниот случај, личноста на сторителот и потребата од негова ресоцијализација.

## Глава втора

**ПРИМЕНА НА КРИВИЧНОТО ЗАКОНОДАВСТВО НА РЕПУБЛИКА СЕВЕРНА МАКЕДОНИЈА**

**Примена на општиот дел на Кривичниот законик**

**Член 10 (претходен член 6)**

Одредбите на општиот дел на овој законик важат за сите кривични дела определени во законите на Република Северна Македонија

**Примена на Кривичниот законик**

**спрема деца**

**Член 11 (претходен член 6-а)**

Постапувањето, примената на воспитни и други мерки спрема деца, како и кривичноправната одговорност на деца кои навршиле 16 години за дејствијата предвидени како кривични дела со закон или со меѓународни договори, се уредуваат со посебен закон, со кој се определува и примената на одредби на овој законик.

**Време на извршување на кривично дело**

**Член 12 (претходен член 30)**

1. Кривичното дело е сторено во време кога сторителот го презел дејствието на извршување или пропуштил да го преземе дејствието што бил правно должен да го преземе, без оглед кога настапила последицата од законскиот опис на делото.
2. Ако извршувањето на кривичното дело се состои од повеќе поединечни дејствија, како време на извршување се смета времето кога е извршено последното дејствие, а кај кривичните дела кај кои дејствието трае, времето кога тоа престанало.

**Место на извршување на кривично дело**

**Член 13 (претходен член 31)**

1. Кривичното дело е извршено како во местото каде што сторителот го презел дејствието на извршување или бил должен да преземе дејствие, така и во местото каде што настапила последицата од законскиот опис на кривичното дело.
2. Подготвувањето и обидот на кривичното дело се сметаат за извршени како во местото каде што сторителот го презел дејствието на извршување, така и во местото каде што според неговата умисла последицата требало да настапи или можела да настапи.
3. Дејстивието на соучесникот се смета дека е извршено во местото на преземање на дејствието на извршителот, а по исклучок и во местото каде што соучесникот презел соучесничко дејствие.

**Примена на кривичното законодавство за кривично дело сторено на територијата на Република Северна Македонија**

**Член 14 (претходен член 116)**

1. Кривичното законодавство се применува на секого кој на територијата на Република Северна Македонија ќе стори кривично дело.
2. Кривичното законодавство се применува и на секого кој ќе стори кривично дело на домашен брод, без оглед каде се наоѓа бродот во времето на извршувањето на делото.
3. Кривичното законодавство се применува и на секого кој ќе стори кривично дело во домашен цивилен воздухоплов додека е во лет или во домашен воен воздухоплов без оглед каде се наоѓал воздухопловот во време на извршувањето на делото.

## Важење на кривичното законодавство на Република Северна Македонија за определено кривично дело извршено во странство

**Член 15 (претходен член 117)**

Кривичното законодавство се применува на секого кој во странство ќе стори:

- кривичнo дело против човештвото од Глава XIV;

- кривично дело против државата од Глава XXXI;

- кривично дело против избирачкото право во Република Северна Македонија од Глава XX;

- кривично дело фалсификување пари и хартии од вредност и знаци за вредност на Република Северна Македонија од Глава XXVIII.

## Важење на кривичното законодавство за државјанин на Република Северна Македонија кој ќе стори кривично дело во странство

**Член 16 (претходен член 118)**

1. Кривичното законодавство се применува спрема државјанин на Република Северна Македонија и кога во странство ќе стори некое кривично дело, освен кривичните дела наведени во член 15 на овој законик, ако се затече на територијата на Република Северна Македонија или биде екстрадиран.
2. Одредбата од ставот (1) на овој член се применува и кога сторителот стекнал македонско државјанство по сторување на делото.
3. Ако државјанин на Република Северна Македонија стори кривично дело како учесник во мировни операции и други меѓународни активности што се остваруваат врз основа на ратификуван меѓународен договор, се применува кривичното законодавство на Република Северна Македонија ако со меѓународниот договор не е предвидено поинаку.

## Примена на кривичното законодавство за кривично дело на странец кој ќе стори кривично дело во странство

**Член 17 (претходен член 119)**

1. Кривичното законодавство се применува и на странец кој надвор од територијата на Република Северна Македонија ќе стори спрема неа или спрема нејзин државјанин кривично дело и кога не се во прашање кривичните дела наведени во член 15 на овој законик, ако се затече на територијата на Република Северна Македонија или биде екстрадиран.
2. Кривичното законодавство се применува и на странец кој спрема странска држава или спрема странец ќе стори во странство кривично дело за кое според тоа законодавство може да се изрече затвор од пет години или потешка казна, кога ќе се затече на територијата на Република Северна Македонија, а не ќе и биде екстрадиран на странската држава. Ако со овој законик не е поинаку определено, судот во таков случај не може да изрече потешка казна од казната што е пропишана со закон на земјата во која е сторено кривичното дело.

## Посебни услови за гонење

## Член 18 (претходен член 120)

(1) Ако во случаите од член 14 на овој законик е поведена или довршена кривичната постапка во странска држава, гонење во Република Северна Македонија ќе се преземе само по одобрение на јавниот обвинител на Република Северна Македонија.

(2) Во случаите од членовите 16 и 17 на овој законик нема да се преземе гонење ако:

1) сторителот потполно ја издржал казната на која е осуден во странство,

2) спрема сторителот во странство е применета соодветна мерка на безбедност, што се состои во лишување од слобода,

3) сторителот во странство е ослободен со правосилна пресуда или казната му е застарена или простена и

4) за кривично дело според странски закон се гони по барање од оштетениот, а такво барање не е поднесено.

(3) Во случаите од членовите 16 и 17 на овој законик ќе се преземе гонење само кога за кривично дело се казнува според законот на земјата во која е сторено делото. Кога во случаите од член 16 и 17 став (1) на овој законик според законот на земјата во која е сторено делото за тоа дело не се казнува, може да се преземе гонење само по одобрение од јавниот обвинител на Република Северна Македонија.

(4) Само по одобрение од јавниот обвинител на Република Северна Македонија може во Република Северна Македонија да се преземе гонење по случаите од член 17 став (2) на овој законик без оглед на законот на земјата во која е сторено кривичното дело, ако е во прашање дело што во времето кога е извршено се сметало за кривично дело според општите правни начела признати од страна на меѓународната заедница.

(5) Во случаите од член 14 на овој законик, гонење на странец може, под услов на заемност, да се отстапи на странска држава.

## Засметување на притвор и на казна издржана во странство

## Член 19 (претходен член 121)

Притворот, лишувањето од слобода во текот на екстрадиционата постапка, како и казната или мерката на безбедност што се состои во лишување од слобода што сторителот ја издржал по пресуда на странски суд, ќе се засмета во казната што ќе ја изрече домашниот суд за истото кривично дело, а ако казните не се од ист вид засметувањето ќе се изврши по оцена на судот.

**Примена на одредбите на овој законик на кривичните санкции изречени во странство**

## Член 20 (претходен член 121-а)

Кога врз основа на меѓународен договор кривичната санкција изречена во странство се извршува во Република Северна Македонија, соодветно се применуваат одредбите на овој законик за условен отпуст, рехабилитација, застареност, амнестија и помилување.

**Глава трета**

**КРИВИЧНО ДЕЛО И КРИВИЧНА ОДГОВОРНОСТ**

**Општи одредби за кривичното дело и кривичната одговорност**

**Кривично дело**

## Член 21 (претходен член 7)

Кривично дело е прoтивправно дело што со закон е определено како кривично дело чии обележја се определени со закон.

**Начин на извршување кривично дело**

**Член 22 (претходен член 29)**

1. Кривичното дело може да се изврши со сторување или со несторување.
2. Кривичното дело може да биде извршено со несторување само кога сторителот пропуштил да ја спречи последицата која е законско обележје на кривичното дело што бил правно должен да ја спречи, а пропуштањето има еднакво значење како предизвикувањето на последицата на делото со сторување.

## Дело од мало значење

## Член 23 (претходен член 8)

1. Не е кривично дело она дело што, иако содржи обележја на кривично дело, претставува дело од мало значење поради отсуството или незначителноста на штетните последици и нискиот степен на кривична одговорност на сторителот.
2. Одредбата од ставот (1) на овој член може да се примени на кривично дело за кое е пропишана парична казна или казна затвор до пет години.

## Нужна одбрана

**Член 24 (претходен член 9)**

1. Исклучена е противправноста на делото што е сторено во нужна одбрана.
2. Нужна е онаа одбрана што е неопходно потребна сторителот да одбие од себе или од друг, истовремен или непосредно претстоечки противправен напад.
3. Сторителот кој ги пречекорил границите на нужната одбрана може да се казни поблаго.

(4) Не е виновен сторителот кој ги пречекорил границите на нужна одбрана поради оправдана силна раздразнетост или уплав предизвикан со нападот.

## Крајна нужда

## Член 25 (претходен член 10)

1. Исклучена е противправноста на делото што е сторено во крајна нужда.
2. Крајна нужда постои кога делото е сторено со цел сторителот да отстрани од себе или од друг, истовремена нескривена опасност што на друг начин не можела да се отстрани, а притоа стореното зло не е поголемо од злото што се заканувало.

(3) Не е виновен сторителот, ако злото што е нанесено не е несразмерно потешко од злото што се заканувало и е сторено за да отстрани од себе или од друг истовремена опасност за животот, телото или слободата која не може да се отстрани на друг начин.

(4) Сторителот кој сам предизвикал опасност од небрежност или ги пречекорил границите на крајната нужда, може да се казни поблаго, а ако пречекорувањето е сторено под особено олеснувачки околности, може и да се ослободи од казна.

(5) Нема крајна нужда ако сторителот бил должен да се изложи на опасност.

**Вина**

**Член 26 (претходен член 11)**

1. Виновен е сторителот кој е пресметлив и кривичното дело го сторил со умисла или од небрежност и притоа бил свесен или бил должен и можел да биде свесен за забранетоста на делото.
2. За кривично дело сторено од небрежност, сторителот е виновен само кога тоа го определува законот.

**Пресметливост**

**Член 27 (претходен член 12)**

1. Не е пресметлив сторителот кој во време на извршувањето на дејствие со закон предвидено како кривично дело, не можел да го сфати значењето на своето дело или не можел да управува со своите постапки поради трајна или привремена душевна болест, привремена душевна растроеност или заостанат душевен развој, или други особено тешки душевни пречки (непресметливост).
2. Сторителот на кривично дело чија способност да го сфати значењето на своето дело или способноста да управува со своите постапки била битно намалена поради некоја состојба од ставот (1) на овој член може да се казни поблаго (битно намалена пресметливост).
3. Виновен е сторителот на кривично дело кој со употреба на алкохол, дроги или на друг начин ќе се доведе во состојба во која не можел да го сфати значењето на своето дело или да управува со своите постапки, ако пред да се доведе во таа состојба, делото било опфатено со неговата умисла или во однос на кривичното дело кај него постоела небрежност, а законот за такво дело предвидува кривична одговорност и за небрежност.

**Умисла**

**Член 28 (претходен член 13)**

Кривичното дело е сторено со умисла кога сторителот бил свесен за своето дело и го сакал неговото извршување или кога бил свесен дека поради неговото сторување или несторување може да настапи штетна последица, но се согласил со нејзиното настапување.

**Небрежност**

**Член 29 (претходен член 14)**

Кривично дело е сторено од небрежност кога сторителот бил свесен дека поради неговото сторување или несторување може да настапи штетна последица, но лекомислено сметал дека ќе може да ја спречи или дека таа нема да настапи или кога не бил свесен за можноста од настапување на штетната последица, иако според околностите и според своите лични својства бил должен и можел да биде свесен за таа можност.

**Одговорност за потешка последица**

**Член 30 (претходен член 15)**

Кога од кривичното дело произлегла потешка последица за која законот пропишува потешка казна, таа казна може да се изрече ако сторителот во однос на последицата постапувал од небрежност.

**Стварна заблуда**

**Член 31 (претходен член 16)**

1. Не е виновен сторителот кој во време на извршувањето на кривичното дело не бил свесен за некое негово обележје определено со закон или ако погрешно сметал дека постојат околности според кои, доколку тие навистина постоеле, тоа дело би било дозволено.
2. Ако сторителот бил во заблуда поради небрежност, виновен е за кривичното дело сторено од небрежност кога законот определува кривична одговорност и за такво дело.

**Правна заблуда**

**Член 32 (претходен член 17)**

1. Не е виновен сторителот кој во време на извршување на кривичното дело од оправдани причини не знаел и не можел да знае дека тоа дело е забрането.
2. Ако сторителот на кривичното дело можел да знае дека делото е забрането, може да се казни поблаго.

**2. Подготвување и обид на кривично дело**

**Подготвување**

**Член 33 (претходен член 18)**

1. Тој што со умисла подготвува извршување на кривично дело, ќе се казни само кога тоа законот изречно го определува.
2. Подготвувањето на кривично дело може со закон да се определи како посебно кривично дело или со закон може да се пропише казнување за подготвување на определено кривично дело.
3. Кога законот пропишува казнување за подготвување на определено кривично дело подготвувањето може да се состои во набавување или во приспособување на средства за извршување на кривично дело, во отстранување на пречките за извршување на кривично дело, во договарање, планирање или организирање со други извршители на кривично дело, како и во други дејствија со кои се создаваат услови за непосредно извршување на кривичното дело, а кои не претставуваат дејствие на извршување.

**Обид**

**Член 34 (претходен член 19)**

(1) Тој што со умисла ќе започне извршување на кривично дело, но нема да го доврши, ќе се казни за обид на кривично дело за кое според закон може да се изрече затвор од пет години или потешка казна, а за обид на друго кривично дело само кога законот изречно пропишува казнување и за обид.

(2) Сторителот ќе се казни за обид во границите на казната пропишана за кривичното дело, а може да се казни и поблаго.

**Неподобен обид**

**Член 35 (претходен член 20)**

Сторителот кој ќе се обиде да изврши кривично дело со неподобно средство или спрема неподобен предмет, може да се ослободи од казна.

**Доброволно откажување**

**Член 36 (претходен член 21)**

1. Сторител кој подготвувал или се обидел да изврши кривично дело, но доброволно се откажал од неговото извршување, може да се ослободи од казна.
2. Сторителот се откажал доброволно кога го прекинал дејствието на подготвување или започнување со извршување на кривичното дело, иако бил свесен дека според сите околности на преземеното дејствие можел да го доврши или го спречил или сериозно настојувал да го спречи остварувањето на последицата на кривичното дело.
3. Во случај на доброволно откажување, сторителот ќе се казни за оние дејствија што претставуваат некое друго самостојно кривично дело.

**3. Учество на повеќе лица во кривично дело**

**Извршителство**

**Член 37 (претходен член 22)**

1. Извршител е лице што ќе стори кривично дело самото или со посредство на друго лице кое не е виновно или не може да се казни за тоа дело.
2. Ако две или повеќе лица, со учество во дејствие на извршување или со друг особен придонес кон извршувањето на делото, заеднички сторат кривично дело, секое од нив ќе се казни со казната пропишана за тоа дело (соизвршителство).
3. Соизвршителството во небрежно дело се заснова врз заеднички преземено дејствие со кое се повредува должното внимание.

**Поттикнување**

**Член 38 (претходен член 23)**

1. Тој што друг со умисла ќе го поттикне да стори кривично дело ќе се казни како да го сторил самиот.
2. Тој што друг со умисла го поттикнува на извршување кривично дело за кое според законот може да се изречат пет години затвор или потешка казна, а нема да се направи ни обид за дело, ќе се казни како за обид на кривично дело.

**Помагање**

**Член 39 (претходен член 24)**

1. Тој што на друг со умисла ќе му помогне во извршување на кривично дело ќе се казни како да го сторил самиот, а може да се казни и поблаго.
2. Како помагање во извршувањето на кривично дело ќе се смета особено: давање совети или упатства како да се изврши кривичното дело, ставање средства за располагање на сторителот за извршување на кривичното дело, отстранување на пречките за извршување на кривичното дело, како и однапред ветено прикривање на кривичното дело на сторителот, на средствата со кои е извршено кривичното дело, на трагите на кривичното дело или на предметите прибавени со кривичното дело.

**Граници на кривичната одговорност и на казнивоста на соучесниците**

**Член 40 (претходен член 25)**

1. Соизвршителот е кривично одговорен во границите на својата умисла или небрежност, а поттикнувачот и помагачот во границите на нивната умисла.
2. Соизвршителот, поттикнувачот или помагачот кој доброволно го спречил или сериозно се обидел да го спречи извршувањето на кривичното дело, може да се ослободи од казна. Тоа важи и во случај на подготвување на кривично дело, без оглед дали со закон е определено како посебно кривично дело или со закон е пропишано казнување за подготвување на определено кривично дело (член 33 став (2) на овој законик).
3. Личните односи, својства и околности поради кои законот ја исклучува кривичната одговорност или дозволува ослободување од казна или ублажување на казната, можат да се земат предвид само за оној извршител, соизвршител, поттикнувач или помагач кај кого постојат такви односи, својства и околности.

## 4. Посебни одредби за кривичната одговорност за кривично дело сторено преку средствата за јавно информирање

**Кривична одговорност на одговорен уредник**

**Член 41 (претходен член 26)**

1. За кривично дело сторено преку весник или друга периодична печатена публикација, преку радиото, телевизијата, електронски медиуми (интернет портали) или други средства за информирање, кривично е одговорен одговорниот уредник, односно лицето кое го заменувало во време на објавувањето на информацијата ако:
2. до завршувањето на главната расправа пред првостепениот суд авторот останал непознат,
3. информацијата е објавена без согласност на авторот, и
4. во време на објавувањето на информацијата постоеле фактички или правни пречки за гонење на авторот, што траат и натаму.
5. Не е кривично одговорен одговорниот уредник, односно лицето кое го заменува, ако од оправдани причини не знаел за некоја од околностите предвидени во точките 1, 2 и 3 на ставот (1) на овој член.

**Кривична одговорност на издавачот, печатарот, производителот и сопственикот на електронскиот медиум**

## Член 42 (претходен член 27)

1. Кога постојат условите од член 41, кривично се одговорни:
2. издавачот – за кривично дело сторено преку непериодична печатена публикација, а ако нема издавач или ако постојат фактички или правни пречки за неговото гонење – печатарот што знаел за тоа, и
3. производителот и сопственикот на електронскиот медиум – за кривично дело сторено преку грамофонска плоча, магнетофонска лента, филм за јавно и приватно прикажување, дијапозитив, фонограми, видео средства, аудитивни средства или слични средства за јавно информирање, наменети за поширок круг лица.
4. Ако издавачот, печатарот, производителот или сопственикот на електронскиот медиум е правно лице или државен орган, кривично е одговорно лицето кое е одговорно за издавањето, печатењето или производството.

## Кривична одговорност на увозникот и дистрибутерот на средството за јавно информирање

**Член 43 (претходен член 27-а)**

1. Ако кривичното дело е сторено во средство за јавно информирање што се издава, печати, произведува или емитува во странство, а се растура во земјата под условите од членот 41 на овој законик кривично е одговорен увозникот или дистрибутерот на тоа средство.
2. Ако увозникот или дистрибутерот е правно лице или државен орган, кривично е одговорно одговорното или службеното лице во правното лице или државниот орган.

## Применување на општите одредби за кривичната одговорност

## Член 44 (претходен член 28)

Одредбите за кривичната одговорност на лицата наведени во членовите 41, 42 и 43 на овој законик се применуваат само ако тие лица не се кривично одговорни според општите одредби за вината и одредбите за учество на повеќе лица во кривичното дело од овој законик.

## 5. Кривична одговорност на правно лице

## Услови за кривична одговорност на правно лице

**Член 45 (претходен член 28-а)**

1. Во случаите определени со закон, правното лице е одговорно за кривично дело сторено од одговорно лице во правното лице, лице кое е застапник, лице кое е претставник на правното лице или лице кое има овластување да донесува одлуки во корист и за сметка на правното лице или овластување да врши надзор врз правното лице, индивидуално или како дел на орган на правното лице, ако кривичното дело е сторено во име, за сметка или во корист на правното лице.
2. Правното лице е одговорно и за кривично дело сторено во име, за сметка или во корист на правното лице од негов вработен или лице овластено од правното лице да врши определени работи во име и за сметка на правното лице, ако:
3. извршувањето на заклучок, наредба или друга одлука или одобрение на орган на управување, орган на раководење или надзорен орган претставува сторување на кривично дело, или
4. кривичното дело е сторено или овозможено како последица на отсуство на надзор или контрола од одговорните лица од ставот (1) на овој член.
5. Под условите од ставовите (1) и (2) на овој член, кривично се одговорни сите правни лица со исклучок на државата, државни органи кои вршат јавни овластување или јавни меѓународни организации.
6. Единиците на локалната самоуправа се одговорни само за делата извршени надвор од нивните јавни овластувања.
7. Под условите од ставовите (1) и (2) на овој член, странско правно лице е кривично одговорно ако делото е сторено на територијата на Република Северна Македонија, без оглед дали има свое претставништво или подружница која врши дејност на нејзина територија.

## Граници на одговорноста на правното лице

**Член 46 (претходен член 28-б)**

1. Одговорноста на правното лице се заснова на дејствијата на извршување на физичкото лице согласно член 45 од овој законик, како сторител на делото.
2. Под условите од членот 45 ставови (1) и (2) на овој законик правното лице е одговорно за кривичното дело и кога постојат фактички или правни пречки за гонење на физичкото лице како сторител на делото.
3. Ако кривичното дело е сторено од небрежност, правното лице е одговорно под условите од членот 45 на овој законик, ако со закон е предвидено казнување за кривично дело сторено од небрежност.

## Одговорност во случај на стечај и промена на статусот на правното лице

**Член 47 (претходен член 28-в)**

1. Правното лице што е во стечај е одговорно за кривичното дело сторено до донесување на решение за отворање на стечајна постапка под условите од членот 45 на овој законик, ако со делото е стекната за него значителна имотна корист или на друг му е нанесена значителна штета.
2. Ако пред завршувањето на кривичната постапка против правното лице дојде до присоединување, спојување, поделба или друга статусна промена согласно со закон поради која тоа го изгубило статусот на правно лице, кривичната постапка ќе продолжи против неговиот правен следбеник или следбеници.

**Глава четврта**

**КАЗНИ**

1. **Цел на казнувањето, видови казни и услови за нивно изрекување**

**Цел на казнувањето**

**Член 48 (претходен член 32)**

Покрај остварување на правдата, цел на казнувањето е:

1. спречување на сторителот да врши кривично дело и негово превоспитување

и

1. воспитно да се влијае врз другите да не вршат кривично дело.

## Видови казни

**Член 49 (претходен член 33)**

1. За кривично дело на виновниот сторител може да му се изречат следниве казни:
2. казна затвор;
3. парична казна;
4. забрана за вршење професија, дејност или должност;
5. забрана за управување со моторно возило;
6. протерување странец од земјата;
7. забрана за посетување на спортски натпревари; и
8. забрана за вршење пасивно избирачко право.
9. Казната затвор може да се изрече само како главна казна.
10. Паричната казна може да се изрече како главна и како споредна казна заедно со казната затвор или со условната осуда со која е утврдена казна затвор.
11. Ако за едно кривично дело се пропишани казната затвор или паричната казна, како главна казна може да се изрече само едната од нив.
12. Заедно со главната казна може да се изрече една или повеќе споредни казни, под условите за нивното изрекување предвидени во законот. Со закон може да се пропише и задолжително изрекување на споредна казна.
13. Казната забрана на вршење професија, дејност или должност може да се изрече само како споредна казна заедно со казната затвор или со условна осуда со која е утврдена казна затвор.
14. Казните забрана на управување со моторно возило и протерување странец од земјата можат да се изречат ако на сторителот му е изречена казна затвор или парична казна, условна осуда или судска опомена.
15. Казната забрана на управување со моторно возило може да се изрече и како единствена казна на сторителот на небрежно дело за кое е пропишана парична казна или со затвор до три години, ако делото го сторил под особено олеснувачки околности.
16. Казната забрана за посетување на спортски натпревари може да се изрече ако на осудениот му е изречена казна затвор, парична казна, условна осуда или судска опомена.

(10) Казната забрана за вршење пасивно избирачко право може да се изрече на сторителот заедно со казната затвор или со условна осуда со која е утврдена казна затвор.

**Законитост во изрекувањето на казната**

**Член 50 (претходен член 34)**

1. На сторител на кривично дело му се изрекува казната пропишана за стореното кривично дело, а поблага казна од пропишаната може да се изрече само под условите предвидени со овој законик.
2. За кривично дело сторено од користољубие парична казна како споредна може да се изрече и кога не е пропишана со закон или кога со закон е пропишано дека сторителот ќе се казни со затвор или со парична казна, а судот како главна казна ќе изрече казна затвор.

**Затвор**

**Член 51 (претходен член 35)**

1. Затворот не може да биде пократок од 30 дена ниту подолг од 20 години.
2. Ако за кривично дело сторено со умисла е пропишан затвор во траење до 20 години, за тешки форми на тоа дело може да се пропише и казна доживотен затвор.
3. Казната доживотен затвор не може да се пропише како единствена главна казна. За кривичните дела за кои е пропишана и казна доживотен затвор, може да се изрече казна долготраен затвор од 21 до 40 години.
4. За кривичните дела сторени во стек, по исклучок може да биде изречена казна долготраен затвор во траење до 50 години, под услови определени со овој законик.
5. Казната долготраен затвор се изрекува во полни години.
6. Казната доживотен затвор не може да се изрече на сторител кој во време на извршување на кривичното дело не навршил 21 година од животот.
7. Затворот се изрекува на полни години и месеци, а до шест месеци и на полни денови.
8. Кога за кривичните дела е пропишана казна затвор без назначување на најмалата мера, а најголемата мера не е поголема од три години, покрај таа казна задолжително се пропишува и парична казна.
9. Затворот се издржува во установи за издржување на казна определени со закон.

**Кратка казна затвор**

**Член 52 (нов член)**

1. Aко за кривичното дело е пропишана казна затвор до една година, судот може да изрече казна затвор по правило ако делото е сторено во поврат, во стек со исти или потешки дела, во рамките на продолжено кривично дело или при постоење на други особено отежнувачки околности.
2. Кратка казна затвор во траење до шест месеци, судот ќе изрече само во исклучителни случаи кога посебните околности на кривичното дело и личноста на сторителот покажуваат дека неопходно е да се изрече казната затвор.
3. Ако судот изрече ефективна казна затвор од ставовите (1) и (2) на овој член должен е посебно да ги образложи причините за донесување на таквата одлука.

## Условен отпуст

## Член 53 (претходен член 36)

1. Осудениот може да се отпушти од издржување на казна затвор под услов до

истекот на времето за кое е изречена казна да не стори ново кривично дело, ако се поправил така што основано може да се очекува дека на слобода добро ќе се однесува, а особено дека нема да врши кривично дело. При оцената дали осудениот условно ќе се отпушти ќе се земе предвид неговото поведение за време на издржувањето на казната, извршувањето на работните обврски со оглед на неговата работна способност и други околности што покажуваат дека е постигната целта на казнувањето.

1. Условно може да се отпушти осудениот кој издржал половина од казната затвор.
2. По исклучок, условно може да се отпушти и осуден кој издржал само една третина од казната затвор под условите од ставот (1) на овој член и ако посебни околности, што се однесуваат на личноста на осудениот, очигледно покажуваат дека е постигната целта на казнувањето.
3. Осудениот на казна доживотен затвор условно не може да се отпушти пред да издржи најмалку 25 години казна затвор.
4. Осудениот на долготраен затвор условно не може да се отпушти пред да издржи една половина од изречената казна.
5. На условно отпуштениот судот може да му одреди заштитен надзор.
6. Судот може да одлучи да не го отпушти осудениот, иако се исполнети условите од ставовите (1), (2), (4) и (5) на овој член само доколку постои посебна причина за таквата одлука која треба да биде образложена.

**Отповикување на условниот отпуст**

**Член 54 (претходен член 37)**

1. Судот ќе го отповика условниот отпуст ако осудениот од денот на донесување на одлуката до денот на отпуштање стори потешка повреда на правилата за дисциплинска одговорност во казнено поправната установа или додека е на условен отпуст стори едно или повеќе кривични дела за кои е изречена казна затвор или затвор за деца над две години.
2. Ако на осудениот му е изречен заштитен надзор согласно член 53 став (6) на овој законик, судот на предлог на орган надлежен за спроведување на надзорот ќе го отповика условниот отпуст ако условно отпуштениот не ги исполнува обврските од заштитниот надзор.
3. Судот може да го отповика условниот отпуст ако условно отпуштениот стори едно или повеќе кривични дела за кои е изречена казна затвор или затвор за деца до две години или ако по писмена опомена од страна на надлежниот орган не ги исполнува обврските од заштитниот надзор (член 53 став (6) на овој законик). При оцената дали ќе го отповика условниот отпуст, судот особено ќе ја земе предвид сродноста на сторените кривични дела, нивното значење, побудите од кои се сторени и други околности што укажуваат на оправданоста за отповикување на условниот отпуст.
4. Кога судот ќе го отповика условниот отпуст ќе изрече казна со примена на одредбите од член 68 и член 70 став (2) на овој законик, земајќи ја порано изречената казна како веќе утврдена. Делот од казната што осудениот ја издржал според поранешната осуда се засметува во новата казна, а времето поминато на условен отпуст не се засметува.
5. Одредбите од ставовите (1), (2) и (3) на овој член ќе се применат и кога на условно отпуштениот му се суди за дело што го сторил пред да биде условно отпуштен.
6. Ако условно отпуштениот биде осуден на казна затвор или затвор за деца до две години, а судот не го отповика условниот отпуст, условниот отпуст се продолжува за времето што осудениот го поминал на издржување на казната затвор, односно затвор за деца.

**Парична казна**

**Член 55 (претходен член 38)**

(1) Паричната казна се изрекува во дневни глоби, при што бројот на дневните глоби не може да биде помал од пет, ниту поголем од 360 дневни глоби.

(2) Судот го одмерува бројот на дневните глоби според општите правила за одмерување на казната.

(3) Висината на дневната глоба судот ја одредува имајќи ги предвид имотните и личните прилики на сторителот, тргнувајќи по правило од чистиот дневен приход што сторителот го остварува или може да го остварува, како и од семејните и други обврски на сторителот и неговата имотна состојба во времето на донесувањето на судската одлука. Најмалата вредност на дневната глоба е едно евро во денарска противвредност, а најголемата 5.000 евра во денарска противвредност.

(4) Судската одлука го содржи износот на паричната казна што се добива со множење на бројот на дневните глоби со утврдената вредност на дневната глоба.

(5) Заради утврдување на вредноста на дневната глоба судот може да бара известувања од банки, финансиски и други установи, државни органи и правни лица, кои се должни да ги достават бараните известувања и не можат да се повикаат на заштита на деловна или друга тајна.

(6) Кога паричната казна се изрекува како споредна казна покрај казната затвор, судот ја утврдува во паричен износ, без примена на одредбите од ставовите (1) до (5) на овој член. Паричната казна како споредна казна не може да биде помала од 20 евра во денарска противвредност, ниту поголема од 5.000 евра во денарска противвредност.

**Извршување на паричната казна**

**Член 56 (претходен член 38-а)**

1. Во пресудата се определува рокот за плаќање на паричната казна, кој не може да биде пократок од 15 дена ниту подолг од три месеца, но во оправдани случаи судот може да дозволи осудениот да ја исплати паричната казна и во отплати, со тоа што рокот на исплатата да не може да биде подолг од две години. Ако сторителот е странец, судот ќе одлучи паричната казна да се исплати без одлагање, или да се обезбеди нејзиното плаќање на друг начин.
2. Ако осудениот не ја плати паричната казна во определениот рок, судот може да определи нов рок или ако оцени дека осудениот не сака да ја плати, да нареди нејзино присилно извршување во постапка утврдена со закон.
3. Ако давањето нов рок кој не може да биде подолг од три месеца или присилното извршување останат без успех, судот ќе ја изврши така што за секоја дневна глоба или за секои започнати 20 евра во денарска противвредност ќе определи три часа општокорисна работа.
4. Ако осудениот не ја извршува или одбие да ја извршува општокорисната работа, изречената парична казна се заменува со затвор или куќен затвор под условите согласно овој законик, така што за секоја дневна глоба или за секои започнати 20 евра во денарска противвредност ќе определи еден ден затвор или куќен затвор, со тоа што затворот или куќниот затвор не може да биде подолг од шест месеци.
5. Ако осудениот исплати само дел од паричната казна, остатокот сразмерно ќе се претвори во општокорисна работа односно затвор, а ако осудениот го исплати остатокот на паричната казна, извршувањето на општокорисната работа односно затворот ќе се запре.
6. По смртта на осудениот паричната казна нема да се изврши.

**Забрана на вршење професија, дејност или должност**

**Член 57 (претходен член 38-б)**

1. Судот може на сторителот на кој му изрекол казна затвор или условна осуда со која е утврдена казна затвор да му забрани вршење определена професија или дејност, на должности или работи сврзани со стекнување располагање, користење, управување и ракување со имот или зачување на тој имот, ако ја злоупотребил својата професија, дејност или должноста заради извршување на кривично дело и ако врз основа на природата на извршеното дело и околностите под кои е сторено може да се очекува дека таквата дејност ќе ја злоупотреби за повторно вршење кривично дело.
2. Казната од ставот (1) на овој член се однесува и на забрана за вршење на должност на службено лице, одговорно лице во правно лице или лице што врши работи од јавен интерес.
3. Во случаите определени со закон може да се пропише задолжително изрекување на забраната заедно со казната затвор, кога на сторителот му е изречена казна затвор во траење од најмалку шест месеци.
4. Судот го определува траењето на забраната од ставот (1) на овој член, кое не може да биде пократко од една ниту подолго од десет години, сметајќи од денот на правосилноста на одлуката, со тоа што времето поминато во затвор не се засметува во времето на нејзиното траење.
5. При изрекувањето условна осуда судот може да определи дека таа ќе се отповика ако сторителот ја прекрши забраната на вршење професија, дејност или должност.

**Забрана на управување со моторно возило**

**Член 58 (претходен член 38-в)**

1. На сторителот на кривичното дело со кое се загрозува јавниот сообраќај судот ќе му изрече забрана на управување со моторно возило. Забраната се однесува на сите видови возила и категории, а по исклучок одреден вид или категорија може да се изостават, ако посебни околности упатуваат на тоа дека нема да се загрози целта на изрекувањето на забраната.

(2) При изрекувањето на казната од ставот (1) на овој член, судот може да одреди да се одземе возачката дозвола или да се забрани издавање на возачка дозвола на сторителот за време на траењето на забраната.

(3) Судот го определува траењето на забраната, кое не може да биде пократко од три месеца ниту подолго од пет години, сметајќи од денот на правосилноста на одлуката, со тоа што времето поминато во затвор не се засметува во нејзиното траење. Кога сторителот по занимање е возач на моторно возило, траењето на забраната не може да биде пократко од една ниту подолго од десет години.

(4) Ако казната од ставот (1) на овој член му е изречена на лице кое има странска дозвола за управување на моторно возило, таа опфаќа забрана за нејзино користење на територијата на Република Северна Македонија.

(5) При изрекувањето условна осуда, судот може да определи дека таа ќе се отповика ако сторителот ја прекрши забраната на управување со моторно возило.

(6) При изрекувањето на казната забрана на управување со моторно возило како единствена казна, судот истовремено ќе утврди парична казна или казна затвор што ќе се изврши ако сторителот ја прекрши забраната.

## Протерување странец од земјата

**Член 59 (претходен член 38-г)**

1. Судот може на сторителот кој не е државјанин на Република Северна Македонија да му изрече казна протерување од земјата, кога ќе оцени дека природата на делото, побудите на сторителот и околностите под кои е сторено укажуваат на непожелност за натамошен престој на сторителот во земјата.
2. Казната од ставот (1) на овој член може да трае од една до десет години или засекогаш и започнува од денот на протерувањето на сторителот од територијата на Република Северна Македонија.
3. Казната од ставот (1) на овој член не може да се изрече на сторителот кој ужива заштита во согласност со закон или ратификуван меѓународен договор.

**Забрана за посетување на спортски натпревари**

**Член 60 (претходен член 38-д)**

Казната забрана за посетување на сите или на одредени спортски натпревари, судот ја изрекува за дела на насилство на спортски натпревари во траење од една до три години.

**Забрана за вршење пасивно избирачко право**

**Член 61 (нов член)**

1. Судот може да изрече забрана за вршење пасивно избирачко право односно право да биде избран, на сторителот на кој му е изречена казна затвор од најмалку две години или условна осуда со која е утврдена казна од две години, ако се работи за кривични дела од Глава XIV против човештвото, Глава XX против избирачкото право, Глава XXII дела против полова слобода, Глава XXXI против државата и Глава XXXIII против службената должност.
2. Судот го одредува траењето на забраната од ставот (1) на овој член, кое не може да биде пократко од две ниту подолго од 10 години од денот на правосилноста на пресудата. Ако сторителот е осуден на ефективна казна затвор, времето поминато од правосилноста до завршување со издржување на казната не се засметува во времетраењето на забраната.
3. При изрекувањето на забраната од став (1) на овој член судот посебно ќе ја има предвид тежината на делото и неговата природа што може да го прави сторителот недостоен за вршење на јавната фукција или должност водејќи сметка за пропорционалноста на забраната со изречената казна.

## Одмерување на казната

**Општи правила за одмерување на казната**

**Член 62 (претходен член 39)**

1. Судот ќе му одмери казна на сторителот на кривично дело во границите што се пропишани со закон за тоа дело, освен во случаите предвидени во член 69 став (2) на овој законик имајќи ги предвид кривичната одговорност на сторителот, тежината на делото и целите на казнувањето.
2. Судот ќе ги има предвид сите околности што влијаат казната да биде помала или поголема (олеснувачки и отежнувачки околности), а особено: степенот на кривичната одговорност, побудите од кои е сторено делото, јачината на загрозувањето или повредата на заштитното добро, околностите под кои е сторено делото, придонесот на жртвата во извршувањето на делото, поранешниот живот на сторителот, неговите лични прилики и неговото однесување по стореното кривично дело, како и други околности што се однесуваат на личноста на сторителот.
3. При одмерувањето на казната судот посебно ќе води сметка за вкупното дејство на казната и нејзините последици врз личноста на сторителот и потребите на неговата ресоцијализација.
4. Кога судот му ја одмерува казната на сторителот за кривично дело сторено во поврат, посебно ќе има предвид дали поранешното дело е од ист вид како и новото дело, дали делата се сторени од исти побуди и колку време поминало од поранешната осуда, односно од издржаната или простената казна.
5. При одмерување на казната судот како отежнувачка околност посебно ќе има предвид дали кривичното дело е сторено против лице или група на лица или имот, непосредно или посредно, поради нивната припадност на одреден пол, раса, боја на кожа, род, припадност на маргинализирана група, етничка припадност, јазик, државјанство, социјално потекло, религија или верско уверување, други видови уверувања, образование, политичка припадност, личен или општествен статус, попреченост, возраст, семејна или брачна состојба, имотен статус, здравствена состојба, сексуална ориентација, родов идентитет, при родово базирано насилство врз жената или на која било друга основа предвидена со закон или ратификуван меѓународен договор, освен ако околноста претставува законско обележје на кривичното дело или на неговиот потежок облик.
6. Ако судот не ја примени одредбата од ставот (5) на овој член е должен да ги образложи причините за таквата одлука.
7. При одмерувањето на паричната казна, судот ќе ја има предвид и имотната состојба на сторителот, водејќи притоа сметка за неговите други приходи, за неговиот имот и за неговите семејни обврски.

## Ублажување на казната

## Член 63 (претходен член 40)

Судот може на сторителот да му одмери казна под границата пропишана со закон или да примени поблаг вид казна кога:

1. законот предвидува дека сторителот може да се казни поблаго;
2. ќе утврди дека постојат посебни олеснувачки околности, особено ако сторителот се помирил со жртвата, ако во целост или делумно ја надоместил штетата од кривичното дело или сериозно се обидел да ја надомести таквата штета или други околности, а целта на казнувањето може да се постигне и со ублажената казна;
3. при донесување пресуда врз основа на спогодба на јавниот обвинител и осомничениот или казнен налог; или

4) обвинетиот ја признае вината на почетокот на главната расправа или по изменето обвинение во текот на расправата.

**Граници на ублажувањето на казната**

**Член 64 (претходен член 41)**

1. Кога постојат услови за ублажување на казната од член 42, судот ќе ја ублажи казната во овие граници ако:
2. за кривичното дело како најмала мера на казна е пропишан затвор во траење од најмалку 15 години, казната може да се ублажи до 10 години,
3. за кривичното дело како најмала мера на казна е пропишан затвор во траење од десет години, казната може да се ублажи до пет години затвор,
4. за кривичното дело како најмала мера на казна е пропишан затвор во траење од осум години, казната може да се ублажи до четири години затвор,
5. за кривичното дело како најмала мера на казна е пропишан затвор во траење од пет години, казната може да се ублажи до три години затвор,
6. за кривичното дело како најмала мера на казна е пропишан затвор во траење од четири години, казната може да се ублажи до две години затвор,
7. за кривичното дело како најмала мера на казна е пропишан затвор во траење од три години, казната може да се ублажи до една година затвор,
8. за кривичното дело како најмала мера на казна е пропишан затвор во траење од една година, казната може да се ублажи до три месеци затвор,
9. за кривичното дело е пропишана најмала мера на казна затвор под една година, казната може да се ублажи до 30 дена затвор,
10. за кривичното дело е пропишана казна затвор до три години со назначување на најмалата мера, наместо казна затвор може да се изрече парична казна, и
11. за кривичното дело е пропишана парична казна со назначување на најмалата мера, казната може да се ублажи до општиот законски минимум.
12. При одлучувањето во која мера казната ќе ја ублажи според правилата од ставот (1) на овој член, судот посебно ќе ја има предвид најмалата и најголемата мера на казна пропишана за кривичното дело.
13. Ако со делата од ставот (1) точки 1 до 6 од овој член, настане смртна последица на едно или повеќе лица, казната може да се ублажи најмногу до една година под најмалата мера на казната пропишана за тоа кривично дело.

## Ослободување од казна

## Член 65 (претходен член 42)

1. Судот може да го ослободи од казна сторителот на кривичното дело само кога тоа законот изречно го предвидува.
2. Кога судот е овластен сторителот на кривичното дело да го ослободи од казна, може да му ја ублажи казната без ограничувањата пропишани за ублажување на казната или да му изрече споредна казна забрана на управување со моторно возило или протерување на странец од земјата.

## Посебна основа за ослободување од казна

## Член 66 (претходен член 43)

1. Судот може да го ослободи од казна сторителот на кривично дело сторено од

небрежност кога последиците на делото сторителот го погодуваат така тешко што изрекувањето на казна во таков случај не би одговарало на целта на казнувањето.

1. Судот може да го ослободи од казна сторителот кој значително придонел за откривање или спречување на делото во кое учествувал за кое е пропишана казна затвор до пет години.

## Ослободување поради отстранување на штетните последици на кривичното дело

**Член 67 (претходен член 43-а)**

За кривичното дело за кое е пропишана парична казна или казна затвор до три години извршено под особено олеснувачки околности, ако за тоа постои согласност и на оштетениот, судот може да го ослободи од казна сторителот кој до завршувањето на кривичната постапка ќе ја врати одземената корист на оштетениот, ќе ја надомести штетата, или на друг начин ќе ги надомести или поправи штетните последици на кривичното дело.

**Стек на кривични дела**

**Член 68 (претходен член 44)**

1. Ако сторителот со едно дејствие или со повеќе дејствија сторил повеќе кривични дела за кои истовремено му се суди, судот претходно ќе ги утврди казните за секое од тие дела, па за сите дела ќе изрече единствена казна.
2. Единствена казна судот ќе изрече според следниве правила ако:
3. за некое кривично дело во стек утврди казна доживотен затвор, ќе ја изрече само таа казна,
4. за некое кривично дело во стек утврдил казна долготраен затвор, единствената казна не може да биде помала од најтешката казна од утврдените казни, но не смее да го достигне збирот на утврдените казни, ниту да премине 50 години,
5. за кривични дела во стек утврдил казна затвор, единствената казна мора да биде поголема од секоја одделна утврдена казна, но не смее да го достигне збирот на утврдените казни ниту да премине 20 години затвор,
6. за сите кривични дела во стек се пропишани казни затвор до три години, единствената казна не може да биде поголема од осум години затвор,
7. за кривични дела во стек утврдил само парични казни, ќе ја зголеми највисоката утврдена казна, но таа не смее да го премине збирот на утврдените казни ниту 600 дневни глоби, кога паричните казни се утврдени како главни, односно 10.000 евра во денарска противвредност кога се утврдени како споредни казни. Ако за некое кривично дело во стек е утврдена парична казна во дневни глоби, а за друго во паричен износ, паричниот износ се претвора во дневна глоба и единствената казна не смее да го надмине збирот на утврдените дневни глоби ниту 360 дневни глоби,
8. за некои кривични дела во стек утврдил казни затвор, а за други дела парични казни, ќе изрече една казна затвор и една парична казна, според одредбите на точките 3, 4 и 5 од овој став,
9. споредна казна судот ќе изрече ако е утврдена макар и за едно кривично дело во стек, а ако утврдил повеќе парични казни, ќе изрече една парична казна според одредбата на точка 5 од овој став, и
10. судот за кривични дела во стек утврдил казни затвор и затвор за деца, ќе изрече затвор како единствена казна со примена на правилата предвидени во точките 3 и 4 од овој став.

**Продолжено кривично дело**

**Член 69 (претходен член 45)**

1. На сторителот кој со умисла ќе изврши две или повеќе временски поврзани дејствија што претставуваат повеќекратно остварување на исто дело, искористувајќи ист траен однос, исти прилики или други слични околности, судот може да му изрече казна зголемена за половина од пропишаната казна за тоа дело, при што изречената казна не смее да го достигне општиот законски максимум за тој вид казна.
2. На сторителот кој под условите од ставот (1) на овој член ќе изврши две или повеќе временски поврзани дејствија што претставуваат остварување на истородни дела, судот може да му изрече казна зголемена за половина од пропишаната казна за најтешкото дело, при што изречената казна не смее да го достигне општиот законски максимум за тој вид казна.
3. Ако со дејствијата од ставовите (1) и (2) на овој член сторителот како вкупна последица ја оствари последицата на некое потешко кривично дело, ќе се казни со казната пропишана за тоа дело.
4. Делата кои претставуваат напад врз животот, телото, половата слобода или личните слободи не можат да се квалификуваат како продолжено кривично дело.
5. Одредбите од ставовите (1) и (2) на овој член не се применуваат на дејствијата извршени по подигање на обвинението.

## Одмерување казна на осудено лице

**Член 70 (претходен член 46)**

1. Ако на осудено лице му се суди за кривично дело сторено пред да започнало издржувањето на казната по поранешната осуда или за кривично дело сторено за време на издржување на затвор или затвор за деца, судот ќе изрече единствена казна за сите кривични дела со примена на одредбите на член 68 и во границите за одмерување на казната предвидени со тие одредби, земајќи ја порано изречената казна како веќе утврдена. Казната или дел од казната што осудениот ја издржал, ќе му се засмета во изречената казна затвор.
2. За кривично дело сторено пред да започнало издржувањето на казната или, во текот на издржувањето на казната затвор или затвор за деца по поранешна осуда, судот на сторителот ќе му изрече казна независно од порано изречената казна, ако со примената на одредбите од член 68 на овој законик не би можела да се оствари целта на казнувањето со оглед на траењето на неиздржаниот дел од порано изречената казна.
3. Осудениот кој за време на издржувањето на казната затвор или затвор за деца, ќе стори кривично дело за кое законот пропишува парична казна или затвор до една година, ќе се казни дисциплински.

**Засметување на притворот и на поранешната казна**

**Член 71 (претходен член 47)**

1. Времето поминато во притвор, како и секое лишување од слобода во врска со кривично дело, се засметуваат во изречената казна затвор, затвор за деца и парична казна.
2. Глобата што на осудениот му е изречена за прекршок, се засметува во паричната казна изречена за кривично дело во чии обележја се содржани и обележја на прекршокот.
3. При секое засметување се изедначува ден на притвор, ден на лишување од слобода, ден на затвор за деца, ден на затвор, три часа општокорисна работа и една дневна глоба или 20 евра во денарска противвредност.

**Глава петта**

**АЛТЕРНАТИВНИ МЕРКИ**

* 1. **Цел и видови на алтернативни мерки**

**Цел на алтернативните мерки**

**Член 72 (претходен член 48)**

1. Целта на алтернативните мерки е спрема кривично одговорниот сторител да не се примени казна за полесни дела кога тоа не е нужно заради кривично-правна заштита и кога може да се очекува дека целта на казнувањето може да се оствари со предупредување со закана на казна (условна осуда), само предупредување (судска опомена) или со мерки на помош и надзор на однесувањето на сторителот на слобода.
2. Целта на куќниот затвор е за посебните категории лица од член 87 од овој законик казната да се извршува во домашни услови.

**Видови алтернативни мерки**

**Член 73 (претходен член 48-а)**

На сторителот на кривичното дело може да му се изречат овие алтернативни

мерки:

1. условна осуда;
2. условна осуда со заштитен надзор;
3. условно прекинување на кривичната постапка;
4. општокорисна работа;
5. судска опомена; и
6. куќен затвор.

## Условна осуда

**Условно одлагање на извршување на казната**

**Член 74 (претходен член 49)**

1. Со условна осуда на сторителот на кривично дело судот му ја утврдува казната и истовремено определува дека таа нема да се изврши ако осудениот за времето што ќе го определил судот, а кое не може да биде пократко од една ниту подолго од пет години (време за проверување) не стори ново кривично дело.
2. Судот може во условната осуда да определи дека казната ќе се изврши и ако осудениот во определениот рок не ја врати имотната корист прибавена со извршувањето на кривичното дело, не ја надомести штетата што ја предизвикал со кривичното дело или не ги исполни другите обврски предвидени во кривично- правните одредби. Рокот за исполнување на тие обврски го утврдува судот во рамките на определеното време за проверување.
3. Мерките на безбедност, изречени со условната осуда, се извршуваат.

**Услови за изрекување условна осуда**

**Член 75 (претходен член 50)**

1. Условна осуда може да се изрече кога на сторителот му е утврдена казна затвор во траење до две години или парична казна.
2. Условната осуда може да се изрече и кога е утврдена казна затвор во траење до две години или парична казна со примена на одредбите за ублажување на казната (членови 63, 64 и 65 став (2) на овој законик).
3. При одлучувањето дали ќе изрече условна осуда, водејќи сметка за целта на условната осуда, судот посебно ќе ги земе предвид личноста на сторителот, неговиот поранешен живот, неговото однесување по извршеното кривично дело, степенот на кривичната одговорност и другите околности под кои е сторено делото.
4. Ако на сторителот му е утврдена и казна затвор и парична казна, условна осуда може да се изрече за обете казни или само за казната затвор.

## Отповикување на условната осуда поради ново кривично дело

## Член 76 (претходен член 51)

1. Судот ќе ја отповика условната осуда ако осудениот во времето на проверување стори едно или повеќе кривични дела за кои е изречена казна затвор од две години или во подолго траење.
2. Ако во времето за проверување осудениот стори едно или повеќе кривични дела за кои е изречена казна затвор помала од две години или парична казна судот, откако ќе ги оцени сите околности што се однесуваат на сторените кривични дела и на сторителот, а посебно сродноста на сторените кривични дела, нивното значење и побудите од кои се сторени, ќе одлучи дали ќе ја отповика условната осуда. Притоа судот е врзан со забраната на изрекување условна осуда, ако на сторителот за кривичните дела утврдени во условната осуда и за новите кривични дела треба да му изрече казна над две години затвор (член 75 став (1) на овој законик).
3. Ако ја отповика условната осуда, со примена на одредбите од член 68 на овој законик судот ќе изрече единствена казна и за порано стореното и за новото кривично дело, земајќи ја казната од отповиканата условна осуда како утврдена.
4. Ако не ја отповика условната осуда, судот може за новото сторено кривично дело да изрече условна осуда или казна. Ако судот најде дека и за новото кривично дело треба да изрече условна осуда, со примена на одредбите на член 68 на овој законик ќе утврди единствена казна и за порано стореното и за новото кривично дело и ќе определи ново време за проверување кое не може да биде пократко од една ниту подолго од пет години, сметајќи од денот на правосилноста на новата пресуда. На осудениот кому што за ново кривично дело ќе му биде изречен затвор, времето поминато на издржување на оваа казна не му се смета во времето за проверување утврдено со условната осуда за поранешното дело.

**Отповикување на условната осуда поради**

**порано сторено кривично дело**

## Член 77 (претходен член 52)

1. Судот ќе ја отповика условната осуда ако по нејзиното изрекување утврди дека осудениот извршил кривично дело пред да биде условно осуден и ако оцени дека не би имало основа за изрекување на условна осуда да се знаело за тоа дело. Во тој случај ќе ја примени одредбата на член 76 став (3) на овој законик.
2. Ако судот не ја отповика условната осуда, ќе ја примени одредбата на член

76 став (4) на овој законик.

**Отповикување на условната осуда поради**

**неисполнување на определени обврски**

**Член 78 (претходен член 53)**

Ако со условната осуда на осудениот му е определено исполнување на некоја обврска од член 74 став (2) на овој законик, а тој не ја исполни таа обврска во рокот определен во пресудата, судот може, во рамките на времето за проверување, да го продолжи рокот за исполнување на обврската или може да ја отповика условната осуда и да ја изрече казната што е утврдена во условната осуда. Ако утврди дека осудениот од оправдани причини не може да ја исполни поставената обврска, судот ќе го ослободи од исполнување на таа обврска или ќе ја замени со друга соодветна обврска предвидена со закон.

## Рокови за отповикување на условната осуда

## Член 79 (претходен член 54)

1. Условната осуда може да се отповика во текот навремето за проверување.

Ако осудениот во тоа време стори кривично дело што повлекува отповикување на условната осуда, а тоа со пресудата е утврдено дури по истекот на времето за проверување, условната осуда може да се отповика најдоцна во рок од една година од денот кога изминало времето за проверување.

1. Ако осудениот во определениот рок не исполни некоја обврска од член 74 став (2) на овој законик, судот може, најдоцна во рок од една година од денот кога изминало времето за проверување, да определи да се изврши утврдената казна во условната осуда.

**3. Условна осуда со заштитен надзор**

**Услови за одредување заштитен надзор**

**Член 80 (претходен член 55)**

1. Заштитен надзор судот ќе одреди кога ќе најде дека условната осуда нема доволно да влијае врз сторителот повеќе да не врши кривични дела, а околностите сврзани со личноста на сторителот или средината во која живее го прават оправдано очекувањето дека целта на условната осуда ќе се постигне ако се определат и мерки на помош, грижа, надзор или заштита.
2. Траењето на заштитниот надзор судот го одредува на определено време во текот на времето за проверување.
3. Судот ќе одреди заштитен надзор врз основа на поединечна програма за постапување со осудениот која ја подготвува и спроведува надлежниот орган за спроведувањето на заштитниот надзор. Програмата за заштитен надзор може дополнително да се усогласи или промени согласно закон.
4. Судот по правило, покрај изрекување на условната осуда со утврдена казна затвор над шест месеци на лице помладо од 21 година ќе изрече и заштитен надзор.

**Обврски кај заштитниот надзор**

**Член 81 (претходен член 56)**

1. При изрекувањето на заштитниот надзор судот може на осудениот да му

одреди една или повеќе од следниве обврски:

1. оспособување, остручување и преквалификување за да може осудениот да го задржи работното место што го зазема или да бидат создадени претпоставки за вработување,
2. прифаќање на вработување што одговара на способностите и склоноста на осудениот,
3. посетување на програма за работа со осуденици за кривично дело сторени при вршење на семејно насилство,
4. извршување на обврските за издржување на семејството, подигање на децата и други семејни обврски,
5. овозможување увид и совети во врска со распоредувањето и трошењето на средствата од платата и другите приходи што ги остварува,
6. непосетување определени видови локали или други места каде што се точи алкохолен пијалак или се организираат игри на среќа, спортски натпревари или настани од јавен карактер,
7. забрана за употреба на алкохолни пијалаци, дроги и други психотропни супстанции,
8. забрана за напуштање на домот во одреден период во текот на денот,
9. забрана за носење, поседување и доверување на чување на друга личност оружје и други предмети кои би можеле да го наведат тоа лице на сторување на кривично дело,
10. користење на слободното време според оцена на надлежниот орган согласно закон,
11. одбегнување и недружење со лица кои негативно влијаат врз осудениот,
12. подложување на лекување или социјална рехабилитација во соодветни специјализирани установи,
13. да уплати одредена сума на пари во корист на јавна установа, во хуманитарни или добротворни цели, односно во фонд за надоместок на штета на жртви од кривично дело, доколку тоа е соодветно со оглед на стореното дело и личноста на сторителот,
14. редовно јавување кај надлежно тело за пробација, центар за социјална работа, суд, полиција или друг надлежен орган, и
15. други обврски кои се соодветни со оглед на стореното кривично дело, а по проценка на пробациски службеник.
16. При изборот на видот на обврската судот ќе ја земе предвид, пред се, личноста на сторителот, неговата здравствена состојба и психичките својства, возраста, материјалните и семејните услови, околностите под кои го сторил делото, поведението на сторителот по извршувањето на делото, побудите за извршување на делото и другите околности сврзани со личноста на сторителот што се од значење при изборот на видот на обврската, водејќи сметка да не се повредува човечкото достоинство ниту да се предизвикуваат непотребни тешкотии во неговото превоспитување.
17. Ако осудениот во исто време по различни пресуди има исти или различни обврски, на предлог на надлежниот орган согласно закон, судот може да му изрече единствен заштитен надзор со кој ќе се определат обврските, да ја замени определената обврска со друга или да го продолжи траењето на заштитниот надзор во рамките на времето на проверување.

## Орган за спроведување на заштитен надзор

**Член 82 (претходен член 57)**

1. Помош и грижа, надзор и заштита во исполнувањето на обврската од страна на осудениот врши надлежниот орган согласно закон.
2. Надлежниот орган согласно закон е должен:
3. со практични совети да го поттикнува и да му помага на осудениот да ја исполни обврската што ја одредил судот, да го сфати значењето на условната осуда со заштитниот надзор за да се исполнат нејзините цели и
4. повремено да го известува судот за состојбата во исполнувањето на одредената обврска.

**Последици од неисполнувањето на одредената обврска**

**Член 83 (претходен член 58)**

1. Ако условно осудениот не ги исполнува одредените обврски, надлежниот орган согласно со закон писмено го опоменува за исполнување на одредената обврска.
2. Ако осудениот и по писмената опомена не ја исполнува одредената обврска, судот врз основа на предлог од надлежниот орган согласно со закон, ја отповикува условната осуда.
3. Ако по правосилноста на одлуката со која е одреден заштитниот надзор помине повеќе од шест месеци, а надзорот не почнал, судот повторно ќе одлучи за потребата од неговото извршување.

**4. Условно прекинување на кривичната постапка**

**Услови за прекинување**

**Член 84 (претходен член 58-а)**

1. За кривично дело за кое е пропишана парична казна или казна затвор до една година судот може да одлучи, по сослушување на обвинетиот и во согласност со оштетениот, да ја прекине постапката, под услов сторителот во рокот во кој трае прекинувањето на постапката да не стори ново кривично дело.
2. Постапката може со судската одлука да биде прекината најмногу во рок до една година. Рокот на прекинувањето на постапката не се засметува во рокот на застареност на кривичното гонење.
3. Ако сторителот во рокот на проверувањето не стори ново кривично дело или ако во тој рок не се открие некое порано сторено кривично дело, постапката се запира.
4. При одлучувањето за примена на оваа мерка судот ќе го земе предвид особено изразеното каење и извинувањето на сторителот, отстранувањето на последиците на делото и надоместувањето на штетата предизвикана со кривичното дело.

**5. Општокорисна работа**

**Услови за изрекување мерка на општокорисна работа**

**Член 85 (претходен член 58-б)**

1. За кривично дело за кое е пропишана парична казна или казна затвор до три години судот може, со согласност на сторителот, да му изрече мерка на општокорисна работа на слобода.
2. Мерката се изрекува во траење од 40 до 240 часа, што осудениот е обврзан да ги одработи без надоместок во државен орган, јавно претпријатие, јавна установа или хуманитарна организација, и не пократко од пет часа неделно, во период најмногу до 12 месеца. Кога постојат здравствени или оправдани лични и семејни причини судот може да го продолжи извршувањето на мерката најмногу уште за шест месеци.
3. Кога судот ќе изрече парична казна до 90 дневни глоби или казна затвор до три месеца или парична казна како споредна казна до 1.800 евра во денарска противвредност, по барање на осудениот, судот може да одлучи за замена на казната со општокорисна работа, при што еден ден затвор, дневна глоба или 20 евра во денарска противвредност се заменуваат со три часа општокорисна работа со тоа што вкупниот збир на часови не може да надмине 240 часа. При одлучувањето за замена на казната со мерката на општо корисна работа судот ќе ја земе предвид тежината на делото, степенот на кривичната одговорност, поранешната неосудуваност на сторителот и извршеното надоместување на штетата или отстранување на другите штетни последици на делото.
4. Надзор над исполнувањето на обврските на осудениот врши надлежен орган согласно закон.
5. Ако осудениот не ги исполнува или неуредно ги исполнува своите работни обврски, надлежниот орган согласно со закон писмено го опоменува, а ако тој продолжи со таквото однесување судот по предлог на надлежниот орган согласно со закон ќе го замени неизвршениот дел од мерката со парична казна или казна затвор, така што, за секои три часа општокорисна работа се засметува една дневна глоба или еден ден затвор. При одлучувањето за замената со парична казна или казна затвор судот ќе се раководи од тежината на делото, степенот на кривичната одговорност и односот на осудениот кон изречената мерка на општокорисна работа.
6. Ако осудениот не ја извршува општокорисната работа, изречена како замена за паричната казна или казната затвор (став (3) на овој член), судот по предлог на надлежниот орган согласно со закон донесува одлука за извршување на изречената казна. Работната обврска што сторителот ја исполнил се засметува во казната, при што за секои три часа општокорисна работа се засметува еден ден затвор или една дневна глоба или 20 евра во денарска противвредност.

**6. Судска опомена**

**Услови за изрекување судска опомена**

**Член 86 (претходен член 59)**

1. Судска опомена може да се изрече за кривично дело за кое е пропишан затвор до една година или парична казна, а се сторени под такви олеснувачки околности кои ги прават особено лесни.
2. За определени кривични дела и под услови предвидени со закон, судска опомена може да се изрече и кога е пропишан затвор до три години.
3. Судот може да изрече судска опомена за повеќе кривични дела сторени во стек, ако за секое од тие дела постојат услови од ставовите (1) и (2) на овој член.
4. При одлучувањето дали ќе изрече судска опомена судот, водејќи сметка за целта на судската опомена, посебно ќе ги земе предвид личноста на сторителот, неговиот поранешен живот, неговото однесување по извршеното кривично дело, степенот на кривичната одговорност и другите околности под кои е сторено делото.

**7. Куќен затвор**

**Услови за примена на куќен затвор**

**Член 87 (претходен член 59-а)**

1. На сторителот на кривичното дело за кое е пропишана парична казна или казна затвор до десет години кој е стар и изнемоштен, тешко болен, бремена жена, родител на дете со посебни потреби, а судот му утврди казна затвор до пет години, истовремено судот може да одлучи да му изрече куќен затвор со негова согласност во траење на утврдената казна.
2. На сторителот на кривичното дело за кое е пропишана парична казна или казна затвор до десет години кој е лице со попреченост, а судот му утврди казна затвор до пет години, ако казнено поправната установа нема соодветни услови за издржување на казната на лице со попреченост, судот може да одлучи да му изрече куќен затвор со негова согласност во траење на утврдената казна.
3. Ако условите од ставовите (1) и (2) на овој член, настапат по правосилност на пресудата, по барање на осудениот за преиначување на правосилна пресуда без повторување на постапката, изречената казна затвор до пет години судот може да ја замени со куќен затвор.
4. Ако осудениот ја прекрши забраната за напуштање на домот или престанале условите од ставот (1) на овој член, по предлог на надлежен орган согласно закон, судот може да одреди остатокот од утврдената или заменетата казна затвор да се изврши во установа за извршување на казната затвор.

**Глава шестта**

**МЕРКИ НА БЕЗБЕДНОСТ**

**Цел на мерките на безбедност**

**Член 88 (претходен член 60)**

Цел на мерките на безбедност е да се отстранат состојбите или условите што можат да влијаат сторителот во иднина да врши кривично дело.

**Видови мерки на безбедност**

**Член 89 (претходен член 61)**

На сторителот на кривично дело може да му се изречат овие мерки на безбедност:

1. задолжително психијатриско лекување и чување во здравствена установа;
2. задолжително психијатриско лекување на слобода; и
3. задолжително лекување од болести на зависности.

**Изрекување мерки на безбедност**

**Член 90 (претходен член 62)**

1. На сторителот на кривично дело судот може да му изрече една или повеќе мерки на безбедност, кога постојат услови за нивно изрекување предвидени со овој законик.
2. Задолжително психијатриско лекување и чување во здравствена установа и задолжително психијатриско лекување на слобода, му се изрекуваат на непресметлив сторител на кривично дело самостојно.
3. Со одлуката за изрекување на мерките од ставот (2) на овој член, судот може да одреди привремена забрана на вршење професија, дејност или должност, или забрана на управување со моторно возило, кои траат додека трае примената на мерките. Одлуката на судот се доставува до надлежниот орган или правното лице во кое сторителот е вработен, до судот или до органот кој е надлежен за вршење на надзор над спроведувањето на забраната на управување со моторно возило.
4. Задолжително психијатриско лекување и чување во здравствена установа и задолжителното психијатриско лекување на слобода му се изрекуваат на сторител чија пресметливост е битно намалена ако му е изречена казна затвор, условна осуда со која е утврдена казна затвор или условна осуда со заштитен надзор.
5. Задолжително лекување од болести на зависност, може да се изрече ако на сторителот му е изречена казна, условна осуда, условна осуда со заштитен надзор, судска опомена или ослободување од казна.
6. Ако по извршувањето на кривичното дело кај сторителот настапи трајна душевна болест или друга особено тешка душевна пречка, судот на предлог на странките може да изрече мерка предвидена во член 89 и 90 согласно со овој законик.

**Задолжително психијатриско лекување**

**и чување во здравствена установа**

**Член 91 (претходен член 63)**

1. На сторител кој сторил кривично дело во состојба на непресметливост или битно намалена пресметливост, судот ќе му изрече задолжително психијатриско лекување и чување во здравствена установа, ако утврди дека поради таа состојба повторно може да стори кривично дело и дека за отстранување на оваа опасност е потребно негово лекување и чување во таква установа.
2. Мерката од ставот (1) на овој член судот ќе ја изрече во времетраење најдолго до висината на највисоката пропишана казна за стореното дело, но не пократко од една година.
3. Најдоцна 6 месеци пред истекот на времето за кое е изречена мерката од ставот (1) на овој член, доколку се уште кај сторителот постои состојбата од ставот (1) на овој член, здравствената установа е должна да поднесе пријава до надлежниот суд во постапка уредена со закон да одлучи за задржување на лицето во јавна установа за лекување на душевни болести.
4. На сторител кој извршил кривично дело во состојба на битно намалена пресметливост и кој е осуден на затвор, времето поминато во здравствена установа му се засметува во времето на траењето на изречената казна. Ако тоа време е покусо од траењето на изречената казна, судот може да определи осудениот да се упати на издржување на остатокот на казната или да се пушти на условен отпуст независно од условите пропишани во член 53 на овој законик. При одлучувањето за пуштање на условен отпуст, судот особено ќе ги земе предвид успехот на лекувањето на осудениот, неговата здравствена состојба, времето поминато во здравствената установа и остатокот на казната што осудениот не ја издржал.
5. Судот ја преиспитува потребата од понатамошно лекување и чување на сторителот во здравствена установа секои шест месеци.

## Задолжително психијатриско лекување на слобода

## Член 92 (претходен член 64)

1. На сторител кој сторил кривично дело во состојба на непресметливост или битно намалена пресметливост, судот ќе му изрече задолжително психијатриско лекување на слобода, ако утврди дека поради таквата состојба повторно може да стори кривично дело, а за отстранување на оваа опасност е доволно негово лекување на слобода.
2. Мерката од ставот (1) на овој член може да му се изрече на непресметлив сторител или сторител чија пресметливост е битно намалена спрема кој е определено задолжително психијатриско лекување и чување во здравствена установа, кога судот врз основа на резултатите од лекувањето ќе утврди дека веќе не е потребно негово чување и лекување во здравствена установа, туку само на слобода.
3. Под условите од ставот (1) на овој член, судот може да му изрече задолжително психијатриско лекување на слобода и на сторител чија пресметливост е битно намалена и кој врз основа на член 91 став (3) на овој законик е пуштен на условен отпуст.
4. Задолжителното психијатриско лекување на слобода кога се изрекува на сторител чија пресметливост е битно намалена не може да трае подолго од две години.
5. На сторител чија пресметливост е битно намалена и кој е осуден на казна затвор, времето поминато на задолжително психијатриско лекување на слобода не му се засметува во казната.
6. Ако во случаите од ставовите (1), (2) и (3) на овој член сторителот не се подложи на лекување на слобода или ако самоволно го напушти или ако се стекнати условите за изречување на мерката од член 91 на овој законик, судот може да ја замени со таа мерка.

## Задолжително лекување на болести на зависности

## Член 93 (претходен член 65)

1. На сторител на кривично дело поради зависност од постојана употреба на алкохолни пијалаци, дроги, други психотропни супстанции и друг вид зависност, кога постои опасност поради оваа зависност и натаму да врши кривични дела, судот може да му изрече задолжително лекување.
2. Мерката од ставот (1) на овој член се извршува во установа за извршување на казна или во здравствена или друга специјализирана установа. Времето поминато во таква установа се засметува во казната.
3. При изрекувањето на условна осуда судот може на сторителот да му наложи лекување на слобода, доколку сторителот е согласен да се подложи на такво лекување. Ако сторителот без оправдана причина не се подложи на лекување на слобода или лекувањето го напушти самоволно, судот може да определи да се отповика условната осуда или мерката на задолжително лекување на болести на зависности присилно да се изврши во здравствена или во друга специјализирана установа.
4. Ако оваа мерка е изречена со казна, освен казната затвор, или со условна осуда, условна осуда со заштитен надзор, судска опомена или ослободување од казна условната осуда, може да трае најдолго две години.

**Глава седма**

**КАЗНУВАЊЕ НА ПРАВНО ЛИЦЕ**

**Главна казна**

**Член 94 (претходен член 96-а)**

1. За кривично дело на правно лице како главна казна се изрекува парична казна.
2. Казната престанок на правното лице се изрекува како главна или споредна казна согласно закон.
3. Паричната казна се изрекува во износ кој не може да биде помал од 100.000

денари, ниту поголем од 30 милиони денари.

1. За кривично дело сторено од користољубие, како и за кривично дело со кое се остварува корист или се предизвикува штета од големи размери, може да се изрече парична казна до двојниот износ од максимумот на оваа казна или во сразмер со висината на предизвиканата штета, односно остварената корист, но најмногу дo десеткратниот износ од ставот (3).
2. Казната престанок на правното лице се изрекува како главна казна кога правното лице е основано заради вршење дејствија кои претставуваат кривични дела или ја користи својата дејност претежно за извршување на кривични дела.

## Споредни казни

## Член 95 (претходен член 96-б)

Под услови определени со овој законик судот, кога ќе оцени дека правното лице ја злоупотребило својата дејност и дека постои опасност во иднина да го повтори делото, може да изрече една или повеќе од следниве споредни казни:

1. забрана за добивање дозвола, лиценца, концесија, овластување или друго право утврдено со посебен закон;
2. забрана за учество во постапки за јавен повик, доделување на договори за јавнa набавкa и договори за јавно – приватно партнерство;
3. забрана за основање на нови правни лица;
4. забрана за користење субвенции, други поволни кредити или други облици на јавна помош;
5. забрана за користење на средства за финансирање на политички партии од Буџетот на Република Северна Македонија;
6. одземање на дозвола, лиценца, концесија, овластување или друго право утврдено со посебен закон;
7. привремена забрана за вршење на одделна дејност;
8. трајна забрана за вршење на одделни дејности; и
9. престанок на правното лице.

## Услови за изрекување на споредни казни

## Член 96 (претходен член 96-в)

1. Ако оцени дека изрекувањето на една или повеќе од споредните казни одговара на тежината на стореното дело и дека со тоа правното лице ќе се спречи во иднина да врши такви дела, судот може да ги изрече казните од членот 95 точки од 1 до 5 на овој законик заедно со парична казна.
2. Судот го определува траењето на казните од ставот (1) на овој член кое не може да биде пократко од една, ниту подолго од пет години.
3. Ако од околностите на делото произлегува дека дадената дозвола, лиценца, концесија, овластување или друго право е злоупотребено за неговото извршување, судот ќе изрече одземање на дозвола, лиценца, концесија, овластување или друго право утврдено со посебен закон заедно со парична казна.
4. Ако при вршење на дејноста на правното лице е извршено кривично дело за кое за физичко лице е пропишана парична казна или казна затвор до три години, а од начинот на извршување на делото произлегува опасноста од повторно вршење на такво или слично дело, судот ќе изрече привремена забрана за вршење одделна дејност во траење од една до три години заедно со паричната казна.
5. Ако е извршено дело за кое за физичко лице е пропишана казна затвор од најмалку три години, а од начинот на извршување на делото произлегува опасност од повторно вршење на такво или слично дело, судот ќе изрече трајна забрана за вршење одделна дејност од дејностите што ги врши правното лице заедно со парична казна.
6. Судот ќе ја изрече казната од ставот (5) на овој член и кога е извршено кривично дело по претходна правосилна пресуда со која на правното лице му е изречена привремена забрана за вршење дејност.
7. Ако е извршено дело за кое за физичко лице е пропишана казна затвор од најмалку пет години, а од начинот на извршувањето на делото произлегува опасност од повторно вршење на такво или слично дело, судот ќе изрече казна престанок на правното лице заедно со паричната казна.
8. Судот ќе ја изрече казната од ставот (7) на овој член и кога е извршено кривично дело по претходна правосилна пресуда со која на правното лице му е изречена трајна забрана за вршење одделна дејност.
9. Казната привремена или трајна забрана за вршење одделна дејност и престанок на правното лице не може да се изрече на правно лице основано со закон, како и на политичка партија, освен под условите од член 94 став (5) на овој законик.
10. Врз основа на правосилна пресуда со која е изречена казната престанок на правното лице, судот покренува со закон утврдена постапка за престанок на постоењето на правното лице во рок од 30 дена од денот на правосилноста на пресудата.

**Впишување и бришење на казните**

**Член 97 (претходен член 96-г)**

1. Главната и споредните казни од членовите 94 и 95 на овој законик се впишуваат електронски во Регистарот на казни за сторени кривични дела на правните лица кој се води во Централниот регистар на Република Северна Македонија.
2. Главната казна од членот 94 на овој законик се брише по службена должност од наведениот регистар кога ќе поминат три години од денот на извршената или застарената казна.
3. Споредните казни од членот 95 точки од 1 до 6 на овој законик се бришат по службена должност од наведениот регистар по истекот на времето за кое се изречени.
4. Давањето на податоци од Централниот регистар се врши согласно членот 119 на овој законик.

**Јавно објавување на правосилна судска одлука**

**Член 98 (претходен член 96-д)**

1. По барање на оштетениот судот може да одлучи на товар на осуденото лице, да се објави изречената правосилна судска одлука или нејзин дел во “Службен весник на Република Северна Македонија“ и во два од дневните весници, од кои еден на јазикот на припадниците на заедниците кои не се мнозинство во Република Северна Македонија.
2. По барање на правното лице што е ослободено од обвинение или против кое постапката е запрена со правосилна судска одлука, судот ќе одлучи на товар на Буџетот на Република Северна Македонија пресудата или дел од неа да се објави во “Службен весник на Република Северна Македонија“ или во два од дневните весници, од кои еден на јазикот на припадниците на заедниците кои не се мнозинство во Република Северна Македонија.
3. Доколку оштетениот е лице со попреченост, судот е должен да ја објави изречената правосилна судска одлука во пристапен формат и јазик согласно изборот на лицето со попреченост, на товар на Буџетот на Република Северна Македонија.

**Одмерување на казната**

**Член 99 (претходен член 96-ѓ)**

1. При одмерување на казната судот ќе го земе предвид билансот на состојбите и билансот на успехот на правното лице, видот на дејноста, природата и тежината на извршеното дело.
2. Ако судот утврди парична казна за две или повеќе дела во стек, единствената казна не може да го достигне збирот на поединечно утврдените казни, ниту да го надминува законскиот максимум на казната пропишана за правното лице.

**Одмерување на парична казна**

**Член 100 (претходен член 96-е)**

1. За кривичните дела за кои е пропишана парична казна или казна затвор до три години, правното лице се казнува со парична казна до 500.000 денари или, ако делото е сторено од користољубие или е предизвикана штета од големи размери најмногу до двојниот износ на предизвиканата штета или остварената корист.
2. За кривичните дела за кои може да се изрече казна затвор над три години, правното лице се казнува со парична казна до еден милион денари или, ако делото е сторено од користољубие или е предизвикана штета од големи размери најмногу до петкратниот износ на предизвиканата штета или остварената корист.
3. За кривичните дела за кои е пропишана казна затвор најмалку пет години, правното лице се казнува со парична казна најмалку еден милион денари или, ако делото е сторено од користољубие или е предизвикана штета од големи размери до десеткратниот износ на предизвиканата штета или остварената корист.

## Изрекување на поблага парична казна

## Член 101 (претходен член 96-ж)

Судот може на правното лице да му изрече поблага парична казна од казната

пропишана во членот 99 на овој законик, ако:

1. законот предвидува поблаго казнување;
2. законот предвидува можност за ослободување од казна, а судот нема да го ослободи правното лице од казна, или
3. оцени дека постојат особено олеснувачки околности дека и со поблага казна може да се постигне целта на казнувањето.

## Граници на изрекување на поблага парична казна

## Член 102 (претходен член 96-з)

1. Кога се исполнети условите за изрекување на поблага парична казна од членот 100 на oвој законик судот ќе изрече поблага казна во овие граници:
2. За кривичното дело за кое на правното лице може да му се изрече казна до 500.000 денари или до двојниот износ на користа или штетата, може да се изрече поблага казна до 60.000 денари;
3. за кривичното дело за кое на правното лице може да му се изрече парична казна до еден милион денари или до петкратниот износ, може да се изрече поблага парична казна до 200.000 денари или до двојниот износ од користа или штетата, и
4. за кривичното дело за кое на правното лице може да му се изрече парична казна најмалку еден милион денари или до десеткратниот износ на користа или штетата, може да се изрече поблага парична казна до 300.000 денари или до петкратниот износ на користа или штетата.
5. Ако судот е овластен да го ослободи од казна правното лице, може да изрече поблага казна без оглед на границите од ставот (1) на овој член до најмалата мера на паричната казна.

**Ослободување од парична казна**

**Член 103 (претходен член 96-ѕ)**

Правното лице може да се ослободи од казна ако одговорното лице во правното лице, органот на управување или раководење или надзорниот орган по стореното кривично дело доброволно го пријават сторителот на кривичното дело или ја вратат имотната корист или ги отстранат штетните последици на делото или на друг начин ги надоместат штетните последици на делото.

## Извршување на паричната казна Член 104 (претходен член 96-и)

1. Ако осуденото правно лице не ја плати паричната казна во рок определен од судот, кој не може да биде пократок од 15 дена ниту подолг од 30 дена од денот на правосилноста на пресудата, таа присилно ќе се изврши.
2. Ако паричната казна не може да се изврши од имотот на правното лице, поради тоа што правното лице нема таков имот или престанало да постои пред извршување на казната, казната ќе се изврши од неговиот правен следбеник, а ако нема правен следбеник од имотот на основачот или основачите на правното лице, сразмерно на вложените удели, односно во случаите утврдени со закон кај трговското друштво од имотот на акционерите, односно содружниците сразмерно на нивните удели, ако со своите одлуки или постапки го оневозможиле или попречиле извршувањето на паричната казна.
3. Паричната казна на странски правни лица се извршува од имотот конфискуван во Република Северна Македонија или со примена на меѓународен договор ратификуван согласно со Уставот на Република Северна Македонија, од имотот во странство.

**Условно одлагање на извршување на паричната казна**

**Член 105 (претходен член 96-ј)**

1. Судот може да одреди условно одлагање на извршување на паричната казна

и казните што се состојат во забрани или одземање на дозвола, лиценца, концесија, овластување или друго право утврдено со посебен закон за време од една до три години кога е извршено кривично дело за кое е пропишана парична казна или казна затвор до три години, ако правното лице даде обезбедување за извршување на паричната казна во случај на отповикување на условното одлагање.

1. Условното одлагање се отповикува ако во рокот на проверувањето е извршено ново кривично дело, ако е откриено порано сторено кривично дело на правното лице, ако правното лице во одредениот рок од страна на судот не ја надомести штетата, ако во определениот рок не ја исполни обврската од судската одлука или ако правното лице во одредениот рок од страна на судот не даде обезбедување за извршување на паричната казна.
2. Условното одлагање може да се отповика во текот на времето за проверување, а ако правното лице во тоа време стори ново кривично дело кое со пресуда е утврдено дури по истекот на времето на проверување, условното одлагање може да се отповика најдоцна во рок од една година од денот од кога изминало времето за проверување.

## Посебни одредби за застареност на кривичното гонење и застареност на извршувањето на казната

**Член 106 (претходен член 96-л)**

1. Кривичното гонење на правното лице не може да се преземе кога ќе поминат роковите за застареност од членот 121 на овој законик.
2. Застарувањето на извршувањето на паричната казна и казната одземање на дозвола, лиценца, концесија, овластување или друго право утврдено со посебен закон настапува кога ќе поминат две години од денот на правосилноста на пресудата со која се изречени.
3. Застарувањето на извршувањето на казните што се состојат во забрани настапува по истекот на времето за кое се изречени.
4. Во однос на прекинот и текот на застарувањето на кривичното гонење и текот и прекинот на застарувањето на извршувањето на паричната казна и споредните казни се применуваат одредбите од членовите од 122 до 126 на овој законик.

## Глава осма

**КОНФИСКАЦИЈА НА ИМОТ И ИМОТНА КОРИСТ И ОДЗЕМАЊЕ НА ПРЕДМЕТИ**

1. **Конфискација на имот и имотна корист како принос од кривично дело**

**Основа за конфискација**

**Член 107 (претходен член 97)**

1. Никој не може да ја задржи непосредната и посредната имотна корист прибавена како принос од кривично дело.
2. Имотната корист од ставот (1) на овој член ќе се конфискува со судската одлука со која е утврдено извршувањето на кривичното дело под условите предвидени со овој законик.
3. Kога од фактички или правни пречки не е можно водење на кривична постапка спрема сторителот на кривичното дело, судот ќе донесе oдлука за конфискација во постапка определена со закон против лицето кај кое се наоѓа или за кое е стекнат имотот или имотната корист.
4. Под услови определени со ратификуван меѓународен договор, конфискуваниот имот може да биде вратен на друга држава.

**Конфискација на непосредна и посредна имотна корист**

**Член 108 (претходен член 97-а)**

1. Од сторителот се конфискува имот или имотна корист во кој било облик остварен непосредно како принос од кривичното дело.
2. Покрај непосредната имотна корист од сторителот се конфискува и посредната имотна корист како принос од кривичното дело што се состои во:
3. имотот во кој е трансформирана или реинвестирана користа прибавена од кривично дело;
4. имотот стекнат од законски извори, доколку користа прибавена од кривично дело е помешана, во целост или делумно, со таквиот имот, до проценетата вредност од помешаната корист прибавена од кривично дело; и
5. приходот или друга корист што произлегува од користа прибавена од кривично дело, од имот во кој користа прибавена од кривично дело е трансформирана или претворена или од имот во кој е помешана користа прибавена од кривично дело, до проценетата вредност на помешаната корист прибавена од кривично дело.

**Начин на конфискација**

**Член 109 (претходен член 98)**

(1) Од сторителот ќе се конфискува непосредната имотна корист, а може да се конфискува и посредната имотна корист согласно член 108 став (2) од овој закон, прибавена со кривичното дело што се состои во пари, движни или недвижни предмети од вредност, како и секоја друга сопственост, имот или актива, материјални или нематеријални права, а ако нивната конфискација не е можна од сторителот ќе се конфискува друг имот што одговара на вредноста на прибавената корист.

(2) Имотната корист што се конфискува не може да биде намалена за износот на вложените средства и трошоците направени од сторителот заради подготвување или извршување на кривичното дело со кое е стекната користа.

(3) Непосредната имотна корист ќе се конфискува, а посредната имотна корист може да се конфискува и од трети лица за кои е остварена со извршување на кривичното дело, во постапка што се води против сторителот на кривичното дело, или во посебна постапка на конфискација предвидена со закон. Ако нивната конфискација не е можна ќе се конфискува друг имот што одговара на вредноста на прибавената корист.

(4) Непосредната имотната корист од ставот (1) на овој член ќе се конфискува, а може да се конфискува и посредната имотна корист во кривичната постапка што се води против сторителот на кривичното дело или во посебна постапка на конфискација предвидена со закон и од трети лица на кои е пренесена вклучително и членовите на семејството на сторителот, ако не докажат дека за предметот или имотот што им се пренесени дале противнадоместок што одговара на пазарната вредност на прибавената имотна корист. Ако нивната конфискација не е можна ќе се конфискува друг имот што одговара на вредноста на прибавената корист.

(5) Од трети лица кои не се сторители на кривичното дело, во постапката на конфискација предвидена со закон ќе се конфискува и имот или корист за која знаеле или можеле да знаат според конкретните околности дека им е пренесена од сторителот на кривичното дело со цел да се избегне конфискација. Ако нивната конфискација не е можна ќе се конфискува друг имот што одговара на вредноста на прибавената корист.

(6) Предметите што се прогласени за културно наследство и природни реткости, како и оние за кои оштетениот е лично врзан, се конфискуваат од трети лица, без оглед на тоа дали истите им биле пренесени со соодветен надомест.

(7) Конфискуваното му се враќа на оштетениот, а ако нема оштетен, станува сопственост на државата.

(8) Ако на оштетениот во кривичната постапка му е досудено имотно-правно барање, судот ќе изрече конфискација на имотната корист доколку тоа го преминува износот на ова барање.

**Проширена конфискација**

**Член 110 (претходен член 98-а)**

(1) Од сторителот на кривично дело извршено во состав на злосторничко здружение, на кривично дело за кое може да се изрече казна од четири години или потешка казна или на друго дело од Главите XIV, XXII, XXVI или XXXIII на овој законик, кога таквото дело можело да доведе непосредно или посредно до имотна корист, ќе се конфискува имотот стекнат во временски период но не подолг од пет години пред сторувањето на делото, за кое е осуден со правосилна судска пресуда, кога врз основа на сите околности, факти и докази, судот основано е уверен дека имотот ги надминува законските приходи на сторителот и потекнува од такво дело.

(2) Kога од фактички или правни пречки не е можно водење на кривична постапка спрема сторителот на кривичното дело од ставот (1) на овој член, судот ќе донесе oдлука за проширена конфискација во постапка определена со закон.

(3) Ако поради фактички или правни пречки не може да се спроведе проширена конфискација спрема сторителот на кривичното дело, а се исполнети условите од ставот (1) на овој член, нелегално стекнатиот имот се конфискува и од трети лица или членови на неговото семејство на кои е пренесен или за кои е остварен, доколку имотот постои.

(4) Имотот од ставот (1) на овој член се конфискува во постапка на конфискација и од членови на семејството на сторителот на кои е пренесен кога е очигледно дека не дале противнадоместок што одговара на неговата вредност или од трети лица ако не докажат дека за предметот или имотот дале противнадоместок што одговара на нивната вредност.

**Заштита на оштетениот**

**Член 111 (претходен член 99)**

1. Оштетениот кој во кривичната постапка во однос на своето имотно-правно барање е упатен на спор може да бара да се намири од износот на конфискуваната вредност, ако поведе спор во рок од шест месеци од денот на правосилноста на одлуката со која е упатен на спор и ако во рок од три месеци од денот на правосилноста на одлуката со која е утврдено неговото барање побара намирување на конфискуваната вредност.
2. Оштетениот кој во кривичната постапка не пријавил имотно-правно барање може да бара намирување на конфискуваната вредност ако заради утврдување на своето барање повел спор во рок од три месеци од денот на узнавањето за пресудата со која се конфискува имотната корист, а најдоцна во рок од две години од правосилноста на одлуката за конфискација на имотната корист и ако во рок од три месеци од денот на правосилноста на одлуката со која е утврдено неговото барање побара намирување на конфискуваната вредност.

**Конфискување од правно лице**

**Член 112 (член 100)**

(1) За конфискација од правно лице се применуваат одредбите од член 107 до 111 на овој законик.

1. **Одземање на предмети**

**Услови за одземање на предмети**

**Член 113 (претходен член 100-а)**

1. Никој не може да ги задржи или присвои предметите што настанале од извршување на кривичното дело.
2. Од сторителот на кривичното дело ќе се одземат и предметите што биле наменети или се употребени за извршување на кривичното дело без оглед дали се негова сопственост или сопственост на трето лице, само ако тоа го бараат интересите на општата безбедност, здравјето на луѓето или причините на моралот.

(3) Предметите што се прогласени за културно наследство и природни реткости се одземаат од сторителот и од трети лица врз кои биле пренесени.

(4) Предметите што се употребени или биле наменети за извршување на кривичното дело може да се одземат ако постои опасност повторно да бидат употребени за извршување на кривично дело.

(5) Нема да се одземат предметите од ставот (4) на овој член што се во сопственост на трето лице, освен ако тоа знаело или било должно да знае дека се употребени или биле наменети за извршување на кривичното дело.

(6) При донесувањето на одлука за одземање на предметите од ставовите (4) и (5) на овој член судот посебно ќе води сметка за принципот на пропорционалност имајќи ги предвид видот и тежината на кривичното дело, изречената казна, личните прилики на сторителот или третото лице и други околности поврзани со начинот на извршување на делото и неговите последици.

(7) Судот ќе донесе одлука за одземање на предмети во посебна постапка на конфискација предвидена со закони кога од фактички или правни пречки не е можно водење на кривичната постапка спрема сторителот на кривичното дело.

(8) Одземањето на предмети од трето лице не засега во неговото право да бара надоместок на штетата од сторителот на делото.

(9) Под услови определени со ратификуван меѓународен договор ратификуван согласно со Уставот на Република Северна Македонија, предметите можат да бидат вратени на друга држава.

(10) Задолжително одземање на предметите согласно ставот (2) на овој член може да се пропише со закон, само ако тоа го бараат интересите на безбедноста, здравјето на луѓето или причините на моралот.

(11) Одредбите од ставовите (1) до (10) на овој член соодветно се применуваат и на одземањето на предмети од правно лице.

## Глава деветта

**ПРАВНИ ПОСЛЕДИЦИ ОД ОСУДАТА**

**Настапување на правните последици од осудата**

**Член 114 (претходен член 101)**

1. Правните последици од осудата што се надоврзуваат на осудите за определени кривични дела, може да настапат само кога за кривичното дело на сторителот му е изречена казна затвор.
2. Правни последици можат да се предвидат само со закон.

**Почеток и траење на правните последици од осудата**

**Член 115 (претходен член 102)**

1. Правните последици од осудата настапуваат со денот на правосилноста на пресудата.
2. Правните последици од осудата што се состојат во забрана на стекнување на определени права траат најдолго десет години од денот на издржаната, простената или застарената казна.
3. Со бришење на осудата престануваат правните последици од осудата. Кај осудите за кривични дела кај кои рокот за бришење согласно закон е подолг од 10 години, правните последици престануваат.

**Глава десетта**

**РЕХАБИЛИТАЦИЈА**

**Рехабилитација**

**Член 116 (претходен член 103)**

1. Рехабилитацијата на осудено лице може да настапи по сила на закон (законска рехабилитација) или врз основа на судска одлука (судска рехабилитација).
2. Рехабилитацијата значи предвремен престанок на казните што се состојат во забрани и на казната протерување странец од земјата и престанок на правните последици од осудата и бришење на осудата од казнената евиденција.
3. Рехабилитираното лице се смета за неосудувано, а податоците за бришаната осуда не се даваат никому.
4. Со рехабилитацијата не се засега во правата на трети лица кои се засноваат врз осудата.

**Законска рехабилитација**

**Член 117 (претходен член 104)**

(1) Законската рехабилитација настапува доколку осуденото лице не стори ново кривично дело, по истекот на:

1) една година од правосилноста на пресудата - за осуда со која е изречена алтернативна мерка освен условна осуда и куќен затвор, споредна казна како самостојна санкција или ослободување од казна;

2) една година од истекот на времето за проверување - за изречена условна осуда;

3) три години од издржаната, застарената или простената казна затвор или куќен затвор до една година или извршената, застарената или простената парична казна;

4) пет години од издржаната, застарената или простената казна затвор или куќен затвор над една година до три години;

5) десет години од издржаната, застарената или простената казна затвор или куќен затвор од над три до десет години;

6) дваесет години од издржаната, застарената или простената казна затвор од над десет до дваесет години; и

7) казната долготраен затвор не се брише од казнената евиденција;

(2) Осудата не може да се избрише од казнената евиденција се додека траат споредните казни што се состојат во забрани.

## Судска рехабилитација

## Член 118 (претходен член 105)

1. Судот може, на барање на осуденото лице, да одлучи да настапи рехабилитација и осудата изречена од домашен или странски суд да се избрише од казнената евиденција доколку истекло најмалку половина од времето предвидено како рок за законска рехабилитација и доколку осуденото лице до денот на правосилноста на одлуката за судска рехабилитација не сторило ново кривично дело.
2. Споредните казни што се состојат во забрани може да престанат:
3. По протекот на две години од денот на примената на казната привремена забрана за вршење одделна дејност на правното лице,
4. По протекот од две години од денот на примената на казните: забрана за добивање дозвола, лиценца, концесија, овластување или друго право утврдено со посебен закон, забрана за учество во постапки за јавен повик, доделување на договори за јавна набавка и договори за јавно - приватно партнерство, забрана за основање на нови правни лица или забрана за користење на субвенции и други поволни кредити,
5. По протекот на три години од денот на применувањето на казните забрана на вршење на професија, дејност или должност и забрана за управување со моторно возило и времено протерување странец од земјата, како и забраната за извршување на пасивно избирачко право.
6. По протекот на три години од денот на издржаната, застарената или простената казна судот може да определи да престанат правните последици од осудата што се однесуваат на забрана на стекнување на определени права.
7. Судот при одлучувањето ќе го земе предвид однесувањето на осудениот по осудата, околноста дали ја надоместил штетата, дали ја вратил имотната корист, природата на кривичното дело и другите околности што можат да бидат од значење за оцената за оправданоста на бришењето на осудата.

**Казнена евиденција**

**Член 119 (претходен член 106)**

1. Казнената евиденција ја води првостепениот суд надлежен според местото на раѓање на осудениот.
2. За лицата родени во странство, или за оние чие место на раѓање е непознато како и за правните лица, казнената евиденција ја води судот определен со закон, освен ако со овој законик не е определен друг орган за водење на казнена евиденција.
3. Податоците од казнената евиденција може да му се дадат на судот и на јавното обвинителство во врска со кривичната постапка што се води против порано осудениот, на надлежните органи што учествуваат во постапката за давање амнестија и помилување, како и на други домашни и странски државни органи во постапка уредена со закон.
4. Податоци од казнената евиденција можат на образложено барање да им се дадат и на државни органи, правни или физички лица ако уште траат определени правни последици од осудата или казни што се состојат во забрани или ако за тоа постои оправдан интерес заснован врз закон.
5. Никој нема право да бара од граѓаните да поднесуваат докази за својата осудуваност или неосудуваност.
6. На граѓаните по нивно барање, може да им се дадат податоци за нивната осудуваност или неосудуваност само ако овие податоци им се потребни заради остварување на нивните права во странство.

**Посебен регистар**

**Член 120 (претходен член 106-а)**

1. Податоци за правосилна судска одлука за изречена мерка на безбедност судот доставува до органот на државната управа надлежен за работите од областа на здравството, заради регистрација во здравствената евиденција, како и до органот на државната управа надлежен за работите од областа на трудот и социјалната политика, заради регистрација во посебен регистар.
2. Судот до органот на државната управа надлежен за работите од областа на трудот и социјалната политика доставува податоци и за лица осудени со правосилна пресуда за кривично дело против половата слобода и половиот морал и кривичното дело од членот 166 на овој законик сторени против деца, за кои се води посебен регистар.
3. Податоците од ставовите (1) и (2) на овој член можат да се користат исклучиво заради заштита на здравјето на лицата на кои им се изречени мерки на безбедност или за заштита на правата на децата, под услови и по постапка утврдени со закон.

## Глава единаесетта ЗАСТАРЕНОСТ

**Застареност на кривичното гонење**

**Член 121 (претходен член 107)**

1. Ако во овој законик не е поинаку определено, кривичното гонење не може да се преземе кога ќе поминат:
2. 20 години од извршувањето на кривично дело за кое според законот може да се изрече затвор над десет години до дваесет години;
3. десет години од извршувањето на кривично дело за кое според законот може да се изрече затвор над пет до десет години;
4. осум години од извршувањето на кривично дело за кое според законот може да се изрече затвор над три до пет години;
5. пет години од извршувањето на кривично дело за кое според законот може да се изрече затвор над една до три години; и
6. три години од извршувањето на кривично дело за кое според законот може да се изрече затвор до една година или парична казна.
7. Ако за кривичното дело се пропишани повеќе казни, рокот на застареноста се определува според најтешката пропишана казна.

**Тек и прекин на застарувањето на кривичното гонење**

**Член 122 (претходен член 108)**

1. Застарувањето на кривичното гонење почнува од моментот кога кривичното дело е сторено. Ако последицата која е обележје на кривичното дело настапила подоцна, застарувањето почнува да тече во моментот на настапување на последицата или со престанокот на противправната состојба која настанала со сторување на делото. Ако делото е сторено спрема дете застарувањето на кривичното гонење почнува од денот на неговото полнолетство.
2. Застарувањето не тече за времето за кое според законот гонењето не може да започне или да продолжи или од денот кога надлежните државни органи ќе утврдат дека сторителот е недостапен поради бегство.
3. Застарувањето се прекинува со секое процесно дејствие што се презема заради гонење на сторителот поради стореното кривично дело.
4. Застарувањето се прекинува и кога сторителот во времето додека тече рокот на застареност ќе стори, исто така, тешко или потешко кривично дело.
5. За секој прекин застарувањето почнува повторно да тече.

(6) Застареност на кривичното гонење настапува во секој случај кога ќе помине двапати онолку време колку што според законот се бара за застареност на кривичното гонење.

**Застареност на извршувањето на казната**

**Член 123 (претходен член 109)**

Ако со овој законик не е поинаку определено изречената казна не може да се

изврши кога ќе поминат:

1. 40 години од осуда на долготраен затвор;
2. 20 години од осуда на затвор над десет до дваесет години;
3. десет години од осуда на затвор над пет до десет години;
4. осум години од осуда на затвор над три до пет години;
5. пет години од осуда на затвор над една до три години; и
6. три години од осуда на затвор до една година или на парична казна.

**Застареност на извршувањето на споредните казни и на мерките на безбедност, алтернативните мерки, конфискацијата на имотот и одземањето на предметите**

**Член 124 (претходен член 110)**

1. Застареност на извршувањето на парична казна како споредна казна настапува кога ќе поминат две години од денот на правосилноста на пресудата со која е изречена таа казна.
2. Застареност на извршувањето на мерките на безбедност задолжително психијатриско лекување и чување во здравствена установа, задолжително психијатриско лекување на слобода и задолжително лекување на болести на зависност настапува кога ќе поминат пет години од денот на правосилноста на одлуката, со која се изречени тие мерки.
3. Застареност на извршувањето на казните забрана на вршење на професија, дејност или должност, забрана на управување со моторно возило и времено протерување странец од земјата забрана за вршење пасивно избирачко право, настапува кога ќе помине времето за кое се изречени тие казни.
4. Застареност на извршувањето на алтернативната мерка општокорисна работа настапува кога ќе поминат три години од денот на правосилноста на пресудата со која е изречена.
5. Застареност на извршувањето на алтернативната мерка куќен затвор настапува кога ќе поминат три години од денот на правосилноста на пресудата со која е изречена или заменета.
6. Извршувањето на посебната мерка на конфискација на имот застарува во рок од 30 години од правосилноста на одлуката за конфискација.
7. Извршувањето на посебната мерка на одземање предмети застарува по протек од десет години од правосилноста на одлуката.

## Тек и прекин на застарувањето на извршувањето на казната

**Член 125 (претходен член 111)**

1. Застарувањето на извршувањето на казната почнува од денот кога пресудата станала правосилна, а ако условната осуда е отповикана од денот кога одлуката за отповикување станала правосилна.
2. Застарувањето не тече за времето за кое според законот извршувањето на казната не може да се преземе.
3. Застарувањето се прекинува со секое дејствие на надлежниот орган што се презема заради извршување на казната.
4. Со секој прекин застарувањето почнува повторно да тече.
5. Застареност на извршувањето на казната настапува во секој случај кога ќе помине двапати онолку време колку што според законот се бара за застареност на извршувањето на казната.
6. Одредбите од ставовите (2) до (5) на овој член согласно се применуваат и врз застарувањето на извршувањето на мерките на безбедност и алтернативните мерки.

## Незастарливост на кривичните дела

**Член 126 (претходен член 112)**

(1) Кривичното гонење не застарува за кривични дела за кои е пропишана казна доживотен затвор, за кривичните дела предвидени во членовите од 131 до 138 и 142, 143, 152, 160 и 201 на овој законик и за кривични дела за кои со ратификувани меѓународни договори е предвидена незастарливост.

(2) Извршување на казната не застарува за изречената казна доживотен затвор, за изречените казни за кривичните дела предвидени во членовите од 131 до 138 и 142, 143, 152, 160 и 201 на овој законик и за изречените казни за кривични дела за кои со ратификувани меѓународни договори е предвидена незастарливост.

**Глава дванаесетта**

**АМНЕСТИЈА И ПОМИЛУВАЊЕ**

**Амнестија**

**Член 127 (претходен член 113)**

Со Закон за амнестија, на лицата опфатени со тој закон им се дава ослободување од гонење или потполно или делумно ослободување од извршување на казната, им се заменува изречената казна со поблага казна, им се определува бришење на осудата или им се укинува определена правна последица од осудата.

**Помилување**

**Член 128 (претходен член 114)**

1. Со помилувањето на поименично определено лице, правосилно осудено за кривично дело му се дава потполно или делумно ослободување од извршување на казната, му се заменува изречената казна со поблага казна или со алтернативни мерки или му се определува бришење на осудата или му се укинува, односно му се определува пократко траење на определена правна последица од осудата или на казната.
2. Со помилувањето може да се определи укинување или пократко траење на овие казни, забрана на вршење на професија, дејност или должност, забрана на управување со моторно возило на сторител кој е возач по занимање и протерување на странец од земјата.

## Дејство на амнестијата и помилувањето врз правата на трети лица

**Член 129 (претходен член 115)**

Со давањето амнестија или помилување не се засега во правата на трети лица засновани врз осудата.

**Глава тринаесетта**

**ЗНАЧЕЊЕ НА ИЗРАЗИТЕ НА ОВОЈ ЗАКОН**

**Член 130 (претходен член 122)**

1. Под кривично законодавство на Република Северна Македонија се подразбираат одредбите на овој кривичен законик и одредбите содржани во другите закони.
2. Под територија на Република Северна Македонија се подразбираат сувоземната територија, водните површини внатре во нејзините граници, како и воздушниот простор над нив.
3. Под поимот воено лице се сметаат: воени старешини-офицери и подофицери, професионални војници, војници на доброволно служење на воен рок, питомци на Воената академија, лица на стручно оспособување и усовршување за офицери и подофицери, воени припадници на резервни сили на Армијата на Република Северна Македонија додека се повикани да извршуваат права и должности од областа на одбраната во врска со извршување на воената обврска и цивилни лица на служба во Армијата на Република Северна Македонија.
4. Како службено лице, кога тоа е означено како сторител на кривично дело се смета:

а) претседателот на Република Северна Македонија, поставените амбасадори и други претставници на Република Северна Македонија во странство и именувани лица од претседателот на Република Северна Македонија, избран или именуван функционер во и од Собранието на Република Северна Македонија, во Владата на Република Северна Македонија, во органите на државната управа, во судовите, Јавното обвинителство, Судскиот совет на Република Северна Македонија, Советот на јавните обвинители на Република Северна Македонија и други органи и организации што вршат определени стручни, управни и други работи во рамките на правата и должностите на Републиката, во единиците на локалната самоуправа, како и лица кои постојано или повремено вршат службена должност во овие органи и организаци;

б) државен службеник кој врши стручни, нормативно-правни, извршни, управно-надзорни работи и управни работи во согласност со Уставот и со закон;

в) воено лице кога е во прашање кривично дело кај кое како извршител е означено службено лице; и

г) претставник на странска држава или на меѓународна организација во Република Северна Македонија.

1. Како странско службено лице кога тоа е означено како сторител на кривично дело, се смета лице кое во Европската Унија, странска држава, меѓународна организација или меѓународна јавна институција врши некоја од функциите или должностите определени во ставот (4) точки а) до г) на овој член.
2. Како лице кое врши работи од јавен интерес се смета лицето кое професионално врши функции, должности или работи од јавен, односно општ интерес, како што се наставник, воспитувач, лекар, социјален работник, новинар, нотар, адвокат, извршител, стечаен управник или друго лице, кое тие работи ги врши самостојно или во правно лице кое врши дејност од јавен, односно општ интерес определен со закон.
3. Под правно лице се подразбираат: Република Северна Македонија, единиците на локалната самоуправа, политички партии, јавни претпријатија, трговски друштва, установи, здруженија, фондации, сојузи и организациони облици на странски организации, спортски здруженија и други правни лица во областа на спортот, фондации, финансиски организации и други со закон одредени организации регистрирани како правни лица и други заедници и организации на кои им е признато својството на правно лице. Под странско правно лице се подразбира јавно претпријатие, установа, фонд, банка, трговско друштво или друг облик на организираност според законите на Европската Унија или на странска држава во вршење на стопански, финансиски, банкарски, трговски, услужни или други дејности, кое има седиште во друга држава, или претставништво во Република Северна Македонија, или е основано како меѓународно друштво, фонд, банка или установа.
4. Како одговорно лице во правно лице се смета лице на кое со оглед на неговата функција или врз посебно овластување во правното лице му е доверен определен круг на работи што се однесуваат на извршување на законските прописи или општите акти на правното лице во управувањето, користењето и располагањето со имот, раководењето со производниот или деловен потфат, некој друг стопански процес или надзорот над нив. Како одговорно лице се смета и службено лице кога се во прашање дела кај кои како сторител е означено одговорно лице, а не се предвидени во главата за кривични дела против службената должност, односно како кривични дела на службено лице предвидени во некоја друга глава на овој законик. Кога е тоа посебно предвидено со овој законик, како одговорно лице се смета и лицето кое професионално врши посебна функција или овластување или на кое му е доверено самостојно вршење на определени работи во странско правно лице, како и лицето кое е претставник на странско правно лице во Република Северна Македонија. Како одговорно лице се смета и раководно лице во правно лице на кое со закон или со друг пропис донесен врз основа на закон му е доверено вршење на јавни овластувања или посебни должности, кога должноста ја врши во рамките на тие овластувања; како и овластено лице за застапување на здруженија, политички партии, фондации, сојузи и организациони облици на странски организации, спортски здруженија и други правни лица во областа на спортот;
5. Под кривична одговорност се подразбира вина за сторено кривично дело од физичко лице, одговорност на деца за дејствија што со закон се пропишани како кривични дела под услови определени со посебен закон како и одговорност на правни лица за сторено кривично дело под условите определени со овој законик.
6. Како избори и гласање се сметаат изборите за претставници на граѓани во Собранието на Република Северна Македонија и во локалната самоуправа, за претседател на Република Северна Македонија и изјаснувањето на граѓаните на референдум.
7. Исправа е секој предмет кој содржи запис, знак или слика што е подобен или одреден да служи како доказ на некој факт што има вредност за правните односи. Јавна исправа е исправа издадена од надлежен орган, организација или лице кое врши работи од јавен интерес врз основа на закон или друг пропис заснован врз закон.
8. Како државна тајна се сметаат податоците или документите согласно закон се класифицирани со степен државна тајна. Како тајни податоци се сметаат податоци што се прибираат и користат за потребите на органите на државната власт, класифицирани согласно закон.
9. Како службена тајна се смета податокот што е прибавен или се користи за потребите на државните органи или други органи што имаат јавни овластувања кои со закон, друг пропис или општ акт на надлежниот орган донесен врз основа на закон е прогласен за службена тајна а не е класифициран податок согласно посебниот Закон за класифицирани информации.
10. Пари (парични средства) се готовина, жирални пари или електронски пари. Готовина се книжни и ковани пари кои врз основа на закон се во оптек во Република Северна Македонија или во странска држава. Електронски пари се електронски пари согласно закон во Република Северна Македонија или во странска држава.
11. Под знаци за вредност се подразбираат и странски знаци за вредност.
12. Како хартија од вредност се сметаат: акција, обврзница или друга хартија од вредност што се наоѓа во промет врз основа на закон во Република Северна Македонија или во странска држава.
13. Под платежни картички се подразбира секаков вид средства за плаќање издадени од банкарски или други финансиски инситутции кои содржат електронски податоци за лица и електронски генерирани броеви со кои се овозможува вршење на каков било вид на финансиски трансакции.
14. Под принос од кривично дело се подразбира секоја имотна корист или друга економска придобивка која произлегува директно или индиректно од кривичното дело, како и принос од кривично дело сторено во странство, под услов во времето кога било сторено да било предвидено како кривично дело и според законите на државата во која е сторено и според законите на Република Северна Македонија. Приносот може да се состои од каква било форма на имот и го вклучува секое последователно реинвестирање или трансформација на директниот принос и секоја друга проценлива корист.
15. Како сила се смета и примената на хипноза и замајни средства со цел некој да се доведе против своја волја во несвесна состојба или да се онеспособи за отпор.
16. Под социјален орган се сметаат центрите за социјална работа и другите установи што вршат социјална дејност.
17. Како моторно возило се смета секое сообраќајно средство на моторен погон во сувоземниот, водниот и воздушниот сообраќај.

(22) Под семејно насилство се подразбира малтретирање, навредување, загрозување на сигурноста, телесно повредување, полово или друго психолошко, физичко или економско насилство со кое се предизвикува чувство на несигурност, загрозување или страв, вклучувајќи и закани за такви дејствија спрема брачен другар, родителите или децата или други лица кои живеат во брачна или вонбрачна заедница или заедничко домаќинство, лица во блиско сродство, како и спрема сегашен или поранешен брачен другар, вонбрачен партнер или лица кои имаат заедничко дете или се наоѓаат во блиски лични односи, без оглед дали сторителот го дели или го делел истото живеалиште со жртвата или не.

(23) Под насилство врз жените се подразбираат сите дејствија на родово-базирано насилство што доведуваат или може да доведат до физичка, сексуална, психичка или економска повреда или страдање на жените, вклучувајќи и директни и индиректни закани и заплашување за такви акти, изнуда или произволно лишување од слобода, без оглед дали се случуваат во јавниот или приватниот живот. Родово базираното насилство врз жените означува насилство насочено против жената поради нејзина припадност на женскиот род или кое што незразмерно ја погодува.

(24) Под насилство врз дете покрај насилството од ставот (22) на овој член се подразбира и психичко насилство, насилство преку интернет, врсничко насилство, како и демнење и следење на детето.

(25) Под жртва на кривично дело се подразбира секое лице кое претрпело штета, вклучувајќи физичка или ментална повреда, емотивно страдање, материјална загуба или друга повреда или загрозување на неговите основни слободи и права како последица на сторено кривично дело. Под жртва на родово базирано насилство се подразбира секоја жена или девојка до 18 години спрема кои под тие околности е сторено кривичното дело.

(26) Под дете се подразбира лице до 18 годишна возраст.

(27) Како немоќно лице се смета секое лице кое заради определена краткотрајна или долготрајна состојба е посебно ранливо и чијашто способност за слободно одлучување и постапување поради таквата состојба е битно намалена или исклучена. Како немоќно лице се смета и лице со попреченост определено како такво согласно закон.

(28) Под повеќе лица се подразбираат најмалку три или повеќе лица кои се здружиле за вршење на кривично дело.

(29) Под материјали кои прикажуваат сексуална злоупотреба на деца се подразбира материјал кој визуелно прикажува очигледни полови дејствија со дете или повозрасно лице кое изгледа како дете, или го прикажуваат детето или повозрасното лице кое изгледа како дете во очигледна сексуална положба, или реални слики кои прикажуваат очигледни полови дејствија со дете или го прикажуваат детето или повозрасното лице кое изгледа како дете во очигледна сексуална положба.

(30) Како дело од омраза изречно предвидено со одредбите на овој законик, се смета кривично дело против физичко или правно лице и со нив поврзани лица или имот кое е сторено во целост или делумно поради реална или претпоставена карактеристика или поврзаност на лицето што се однесува на раса, боја на кожа, националност, етничко потекло, религија или уверување, ментална или телесна попреченост, пол, родов идентитет, сексуална ориентација и политичко уверување.

(31) Под семејство се подразбира брачниот другар, вонбрачниот другар, децата, родителите, браќата и сестрите и други роднини со кои лицето живее во семејна заедница.

(32) Под информациски систем се подразбира каков било уред или група на меѓусебно поврзани уреди од кои, еден или повеќе од нив, врши автоматска обработка на податоци според одредена програма.

(33) Под компјутерски податоци се подразбира презентирање на факти, информации или концепти во облик погоден за обработување преку информациски систем, вклучувајќи и програма подобна информацискиот систем да го стави во функција.

(34) Под група, банда или друго злосторничко здружение или организација се подразбираат најмалку три лица кои се здружиле за вршење кривично дело, во кој број најмалку еден е организатор.

(35) Под суд, судија и судска постапка се подразбира и меѓународен суд чија надлежност ја признава Република Северна Македонија, судија и постапка пред тојсуд.

(36) Под пијанство се подразбира состојба на алкохол во крвта над 1,5 грам- промил.

(37) Под ескплозивна или друга смртоносна направа се подразбира секакво оружје или експлозивна или запалива направа, што може да предизвика смрт, телесна повреда или поголема имотна штета преку физичка повреда, емисија или ширење на штетни хемиски материи, биолошки агенси, токсични или слични супстанции или зрачење на радиоактивни материи, како и секое оружје или направа создадена за таква намена.

(38) Под јавно место се подразбираат згради, делови од згради, дворови, објекти за вршење трговска, културна, службена, образовна, религиозна, рекреативна или друга дејност, јавни патишта, отворени простори, водни површини и други места отворени и достапни за неограничен круг лица.

(39) Под помала имотна корист, вредност или штета, се подразбира корист, вредност или штета што одговара на износот на службено објавена една половина просечна месечна плата во Републиката во времето на извршувањето на делото.

(40) Под поголема имотна корист, вредност или штета, се подразбира корист, вредност или штета што одговара на износот на пет просечни месечни плати во Републиката во времето на извршувањето на делото.

(41) Под значителна имотна корист, вредност или штета, се подразбира корист, вредност или штета што одговара на износот на 50 просечни месечни плати во Републиката во времето на извршувањето на делото.

(42) Под корист, вредност или штета од големи размери, се подразбира корист, вредност или штета што одговара на износот на 250 просечни месечни плати во Републиката во времето на извршувањето на делото.

(43) Сериозна штета е штета која вклучува многу сериозна неповолна промена, нарушување или штета на било кој дел на животната средина, вкучувајќи вилијанија со тешки последици на човечкиот живот или природата, културните или економските ресурси.

(44) Широкораспространета штета е штета која се протега преку целата територија на најмалку еден географски регион или на прекугранична територија која опфаѓа најмалку територија на еден регион или штета со која е зафатен целосен екосистем, целосен вид на организми или поголема група на луѓе.

(45) Долготрајна штета е штета која е непоправлива или која не може да се надомести преку природно обновување во еден разумен временски период.

(46) Под чист дневен приход се подразбира нето надомест на име плата или други надоместоци од работен однос на име плата, како и други нето приходи од вршење дејности или имот и имотни права. Чист дневен приход се добива по одбивањето на даноците или другите законски обврски. Ако судот и на тој начин не може да го утврди чистиот дневен приход или неговото утврдување би предизвикало значително одолговлекување на постапката, како основа за негово утврдување, се зема еднодневната заработувачка според просечната плата во Републиката во последните три месеца во времето на пресудувањето.

(47) Под имот се подразбира пари или други средства за плаќање, хартии од вредност, депозити, друг имот во секаков облик и тоа материјален или нематеријален вклучително и виртуелни средства согласно закон, подвижен или недвижен, други права врз предметите, побарувања, како и јавни исправи и правни документи за сопственост и актива во пишан или во електронски облик или инструменти кои се доказ за имотни права или правни интереси.

(48) Под предмети се подразбираат подвижни и недвижни предмети кои се наменети, целосно или делумно употребени или настанале со извршување на кривично дело.

(49) Како подвижен предмет се смета и секоја произведена или собрана енергија за давање светлина, топлина или движење, како и телефонските импулси и други средства за пренос на глас, слика или текст на далечина или компјутерски услуги, собрана и дистрибуирана вода за пиење и други предмети во општа употреба.

(50) Под заинтересирана страна во смисла на овој законик се подразбира лице кое има интерес во извршување на зделката од страна на друштвото доколку тоа лице, негов застапник, сопружник, родители, деца, браќа/сестри од двајцата родители или само од едниот родител, родители посвоители, посвоени деца и/или некое лице поврзано со нив:

* е страна во таквата зделка, нејзин корисник, застапник или посредник во таквата зделка или
* поединечно или заедно поседуваат 20% или повеќе проценти од акциите во правното лице кое е страна во зделката, нејзин корисник, застапник или посредник во таквата зделка или
* е член на органот на управување, односно на надзор на правното лице кое е страна во зделката, нејзин корисник или застапник во таква зделка, или е раководно лице на тоа правно лице.

## ПОСЕБЕН ДЕЛ

**Глава четиринаесетта (претходна Глава триесет и четврта)**

**КРИВИЧНИ ДЕЛА ПРОТИВ ЧОВЕШТВОТО**

**Геноцид**

**Член 131 (претходен член 403)**

Тој што со намера наполно или делумно да уништи некоја национална, етничка, расна или верска група, ќе нареди да се вршат убиства или тешки повреди на телото или тешко нарушување на физичкото или душевното здравје на членовите на групата или присилно раселување на населението или групата да се стави во такви животни услови што доведуваат до наполно или делумно истребување на групата или да се применат мерки со кое се спречува раѓање меѓу припадниците на групата или да се врши присилно преселување на деца во друга група или тој што со иста намера ќе изврши некое од наведените дела, ќе се казни со затвор најмалку десет години или со доживотен затвор.

**Злосторство на агресија**

**Член 132 (претходен член 403-б)**

(1) Тој што имајќи реална моќ да надгледува или управува со политичкото или военото дејствување на државата, ги употреби вооружените сили на една држава против суверенитетот, територијалниот интегритет или политичката независност на друга држава или на кој било друг начин спротивен на Повелбата на Обединетите нации изврши дејствие на агресија, кое по своите карактеристики, тежина и размер претставуваат особено кршење на Повелбата на Обединетите нации, ќе се казни со казна затвор од најмалку пет години.

(2) Тој што учествува во дејстувањето на вооружените сили од ставот (1) на овој член, ќе се казни со казна затвор од една до пет години.

(3) Тој што директно и јавно поттикнува на злосторство на агресија, ќе се казни со казна затвор од една до десет години.

(4) Како агресија од ставот (1) на овој член без оглед на тоа дали претходно е објавена војна или не, ќе се смета:

1) инвазија или напад на вооружените сили на една држава на територијата на друга држава или воена окупација, макар и привремена, која е последица на таквата инвазија или напад, или припојување на целата или на дел од територијата на друга држава со примена на сила;

2) бомбардирање од страна на вооружените сили на една држава на територијата на друга држава или користење на какво било оружје на една држава на територијата на друга држава;

3) блокирање на пристаниште или крајбрежјето на една држава со вооружените сили на друга држава;

4) напад на вооружените сили на една држава на копнените, морските или воздушните сили на друга држава;

5) користење на вооружените сили на една држава кои се на подрачјето на друга држава, со нејзина согласност во спротивност со условите предвидени со нивниот договор или продолжување на присутноста на воените сили на подрачјето на друга држава по престанувањето на договорот;

6) давање дозвола за користење на територијата на една држава ставена на располагање на друга држава, да се користи за агресија против трета држава; или

7) испраќање од страна или во име на државата на вооружени банди, групи, паравоени сили или платеници кои извршуваат вооружени акции против друга држава, кои по својата тежина одговараат на претходно наведените дејствија или нејзино значајно учествување во таквите акции.

**Злосторство против човечноста**

**Член 133 (претходен член 403-а)**

Тој што со намера за систематско уништување на цивилно население, ќе нареди да се вршат убиства, тешки телесни повреди, физичко истребување, поробување, депортација или присилно раселување на население, затворање или друг вид лишување од слобода спротивни на меѓународното право, мачење, силување, сексуална експлоатација или ропство, присилна проституција, присилна бременост, присилна стерилизација или кој било друг вид тешко сексуално насилство, гонење на која било група или заедница врз политичка, расна, национална, етничка, културна, верска, полова или родова основа, врз основа на родов идентитет, сексуална ориентација или попреченост, присилно одведување и исчезнување на лица, дискриминација и подвојување врз расна, национална, етничка, политичка, културна или друга основа и други нехумани постапки со кои намерно се предизвикува физичко или психичко страдање, или тој што со иста намера ќе изврши некое од наведените дејствија, ќе се казни со затвор најмалку десет години или со доживотен затвор.

**Воено злосторство против цивилно население**

**Член 134 (претходен член 404)**

1. Тој што за време на војна, вооружен судир или окупација,повредувајќи ги правилата на меѓународното право ќе нареди да се изврши напад на цивилното население, на населба, на одделни цивилни лица или на лица онеспособени за борба, што имало за последица смрт, тешка телесна повреда или тешко нарушување на здравјето на луѓето; напад без избор на целта со кој се погодува цивилното население; вршење спрема цивилното население убиства, мачења, нечовечки постапувања, биолошки, медицински или други научни експерименти, земање на ткива или органи заради пресадување, нанесување на големи страдања или повреди на телесниот интегритет или на здравјето; раселување или преселување или присилно однародување или преминување во друга вера; присилување на проституција или силување, сексуално ропство или предизвикување на присилна бременост, насилна стерилизација или друг вид сексуално насилство; применување на мерки на застрашување и терор, земање на заложници, колективно казнување, противзаконито одведување во концентрациони логори и други противзаконити затворања, лишување од правото на правилно и непристрасно судење; или извршување на казна или погубување без претходна пресуда донесена од законски заснован суд во постапка во која се обезбедени општоприфатените судски гаранции присилување на служба во вооружените сили на непријателска сила или во нејзина разузнавачка служба или администрација, запишување и регрутирање на лица помлади од 15 години во вооружените сили на државата или регрутирање на лица помлади од 18 години во вооружени групи кои не се вооружени сили на државата и нивно користење преку активно учество во вооружените дејствија спротивно на условите определени со правилата на меѓународното право; искористување на присуството на цивилно население или на други заштитени лица како жив штит на определени места или подрачја на дејствување на вооружени сили; присилување на принудна работа, изгладнување на населението, отежнување на пристапот на хуманитарна помош, конфискување на имот, грабеж на имотот на населението, противзаконито и самоволно уништување или присвојување од поголеми размери на имоти што не е оправдано со воените потреби, земање на незаконита и несразмерно голема контрибуција и реквизиција, намалување на вредноста на домашните пари или противзаконито издавање на пари или тој којшто ќе изврши некое од наведените дела, ќе се казни со затвор најмалку десет години или со доживотен затвор.
2. Со казната од ставот (1) на овој член ќе се казни и тој што за време на војна, вооружен судир или окупација повредувајќи ги правилата на меѓународното право ќе нареди: да се изврши напад на културно добро што е под засилена заштита или други објекти со посебна заштита, објекти посебно заштитени со меѓународното право, згради, превозни средства, материјали и медицински единици кои користат препознатливи ознаки определени со меѓународното право или персонал, инсталации, материјали, единици или возила вклучени во обезбедување хуманитарна помош или на мировните мисии и на објекти и постројки со опасна моќ како што се брани, насипи и нуклеарни електроцентрали, без избор на целта да се гаѓаат болници и места во кои се собираат болните, ранетите и други цивилни објекти што се под посебна заштита на меѓународното право, забранети места и демилитиразирани зони, градови, села, населби или згради кои не се бранети и не претставуваат воени цели; долготрајно и во големи размери да се оштетува природната околина што може да му штети на здравјето или на опстанокот на населението или на културното добро што е под засилена заштита или негова непосредна околина да се употребат како поткрепа на некоја воена акција, уништување или присвојување од поголем размер на културно добро, заштитено со меѓународно право, крадење или оттуѓување или вандалски напади на културни добра заштитени со меѓународно право тој што ќе изврши некое од наведените дела.
3. Тој што повредувајќи ги правилата на меѓународното право за време на војна, вооружен судир или окупација, како окупатор, ќе нареди или ќе изврши преселување или депортација на целото или на делови од цивилното население на окупираната територија или на окупираната територија ќе пресели делови од сопственото цивилно население, ќе се казни со затвор најмалку пет години.

**Воено злосторство против ранети и болни**

**Член 135 (претходен член 405)**

Тој што за време на војна или вооружен судир повредувајќи ги правилата на меѓународното право ќе нареди ранети, болни, лица со попреченост, бродоломци или санитетски персонал да се убие, да се мачи, нечовечно да се постапува, да се вршат биолошки, медицински или други научни експерименти, да се земат ткива или органи заради трансплантација или да им се нанесуваат големи страдања или повреди на телесниот интегритет или на здравјето или противзаконито и самоволно да се уништува или да се присвојува во големи размери материјал, средства за санитетски транспорт и залихи на санитетски или верски установи или на единици што не е оправдано со воените потреби или тој што ќе изврши некое од наведените дела, ќе се казни со затвор најмалку десет години или со доживотен затвор.

**Воено злосторство против воени заробеници**

**Член 136 (претходен член 406)**

Тој што повредувајќи ги правилата на меѓународното право ќе нареди спрема воени заробеници да се вршат убиства, мачења, нечовечни постапувања, да се вршат биолошки, медицински или други научни експерименти, земање ткива или органи заради трансплантација, да им нанесуваат големи страдања или повреди на телесниот интегритет или на здравјето, да се присилуваат на вршење служба во вооружените сили на непријателот или да се лишуваат од правото направилнои непристрасно судење или да се извршува казна или погубување без претходна пресуда на законски заснован суд и постапка во која се обезбедени општоприфатените судски гаранции или незаконски да се депортираат, преместуваат или држат во заробеништво или тој што ќе изврши некое од наведените дела, ќе се казни со затвор најмалку десет години или со доживотен затвор.

**Употреба на недозволени средства на борба**

**Член 137 (претходен член 407)**

1. Тој што за време на војна или вооружен судир ќе нареди да се употребат отрови или отровно оружје, отровни гасови, гасови за загушување или друг вид на гасови или слични течности, материи или направи, нагазни противпешадиски мини, куршуми што лесно се шират во човечкото тело, како куршуми со тврда чаура која не го покрива целото зрно или е продупчена, оружје, проектили, материјали или друг начин на војување, кои според својата природа нанесуваат непотребни повреди или непотребни страдања или кои имаат особини, спротивни на меѓународното воено право, да не разликуваат воени од цивилни цели или други борбени средства или начин на борба што се забранети со правилата на меѓународното право или сам ќе ги употреби, сторителот ќе се казни со затвор од една до десет години.

(2) Со казната од ставот (1) на овој член ќе се казни тој што за време на војна или вооружен судир повредувајќи го меѓународното право ќе нареди да нема преживеани припадници на непријателот во војната или да се води борба против непријател врз такви основи.

(3) Ако поради делото од ставот (1) на овој член загинале повеќе лица, сторителот ќе се казни со затвор најмалку десет години или со доживотен затвор.

**Одобрување или оправдување на геноцид, злосторство на агресија, злосторства против човечноста или воени злосторства**

**Член 138 (претходен член 407-а)**

1. Тој што јавно негира, грубо минимизира, одобрува или оправдува дело од членовите од 131 до 137 од овој законик, ќе се казни со парична казна или затвор до три години.

(2) Тој што јавно негира, грубо минимизира, одобрува или оправдува дело од членовите од 131 до 137 од овој законик, утврдено со правосилна пресуда од домашен или меѓународен суд, ќе се казни со затвор од една до три години.

(3) Со казната од став (2) на овој член ќе се казни и тој што по пат на информационен систем, јавен собир со говор, со истакнување на симболи, на национал-социјалистички или фашистички режими или на друг начин јавно негира, грубо минимизира, одобрува или оправдува дело од членовите од 131 до 137 од овој законик, холокаустот и делата извршени од национал-социјалистичките режими.

(4) Ако делото од ставот (1) и (2) и (3) на овој член е сторено на начин со кој се поттикнува на омраза, дискриминација или насилство против некое лице или група на лица поради нивната раса, боја на кожа, националност, етничко потекло, религија или уверување, попреченост, пол, род, родов идентитет, сексуална ориентација и политичко уверување, или ако со делото е предизвикано вознемирување на јавноста или начинот на неговото извршување е особено заканувачки или навредлив, сторителот ќе се казни со затвор од една до пет години.

**Противправно убивање и ранување на непријател**

**Член 139 (претходен член 409)**

(1) Тој што за време на војна или вооружен судир повредувајќи ги правилата на меѓународното право ќе убие или рани непријател кој го оставил оружјето или безусловно се предал или останал без средства за одбрана, ќе се казни со затвор од најмалку една година.

(2) Тој што ќе рани или убие непријател на свиреп или на подмолен начин, од користољубие или од други ниски побуди или ако се убиени повеќе лица, сторителот ќе се казни со затвор најмалку десет години или со доживотен затвор.

**Противправно одземање на предмети од убиени и ранети на боиште**

**Член 140 (претходен член 410)**

(1) Тој што ќе нареди противправно да се одземат предмети од убиени или од ранети на боиште или тој што врши такво одземање, ќе се казни со затвор од една до пет години.

(2) Ако делото од ставот (1) на овој член е сторено на свиреп начин, сторителот ќе се казни со затвор од една до десет години.

**Повреда на парламентар**

**Член 141 (претходен член 411)**

Тој што за време на војна или вооружен судир повредувајќи ги правилата на меѓународното право, навредува, малтретира или ќе задржи парламентар или негова придружба или ќе им го спречи враќањето или на друг начин ќе ја повреди нивната неприкосновеност, ќе се казни со затвор од шест месеци до пет години.

**Злоупотреба на хемиско или биолошко оружје**

**Член 142 (претходен член 407-б)**

1. Тој што ќе изработи или усоврши, произведе, набави, складира, продава или купува, или посредува во купување или продавање, поседува, пренесува или превезува хемиско или биолошко оружје или било какво борбено средство забрането со правилата на меѓународното право, ќе се казни со затвор од три месеци до три години.
2. Тој што за време на војна или вооружен судир нареди да се употреби хемиско или биолошко оружје или било какви средства за борба или ќе води борба на начин кој е забранет со правилата на меѓународното право, ќе се казни со затвор од една до десет години.
3. Ако поради делото од ставовите (1) и (2) на овој член настапи смрт на повеќе лица, сторителот ќе се казни со казна затвор најмалку десет години или доживотен затвор.
4. Предметите од ставовите (1) и (2) на овој член и средствата за нивно правење, пренесување и растурање ќе се одземат.

**Сурово постапување со ранети, болни,**

**лица со попреченост и со воени заробеници**

**Член 143 (претходен член 412)**

Тој што повредувајќи ги правилата на меѓународното право сурово постапува со ранети, болни, лица со попреченост или со воени заробеници или оневозможува или спречува да ги користат правата што според тие правила им припаѓаат, ќе се казни со затвор од шест месеци до пет години.

**Неоправдано одлагање на репатријација на воени заробеници**

**Член 144 (претходен член 413)**

Тој што по завршена војна или вооружен судир повредувајќи ги правилата на меѓународното право ќе нареди или ќе изврши неоправдано одлагање на репатријација на воени заробеници или на цивилни лица, ќе се казни со затвор од шест месеци до пет години.

**Учество во странска војска, полиција,**

**паравоени или параполициски формации**

**Член 145 (претходен член 322-а)**

(1) Тој што спротивно на закон создава, организира, регрутира, превезува, организира патување, опремува, обучува, плаќа или на друг начин подготвува лице или група за учество во странска војска, полиција, паравоени или параполициски формации, организирани групи или поединечно или за за учество во вооружен судир или заеднички чин на насилство насочен кон рушење на уставното уредување на друга држава, надвор од територијата на Република Северна Македонија, ќе се казни со затвор од најмалку пет години.

(2) Тој што како платеник непосредно учествува во вооружен судир или заеднички чин на насилство надвор од територијата на Република Северна Македонија заради стекнување на материјална корист, ќе се казни со затвор од најмалку пет години.

(3) Тој што спротивно на закон на кој било начин, директно или индиректно, нуди, дава, обезбедува, бара, собира или прикрива финансиски средства, фондови, материјални средства или опрема кои целосно или делумно се наменети за извршување на делото од ставот (1) на овој член, ќе се казни со затвор од најмалку пет години.

(4) Тој што спротивно на закон учествува во или се обучува од страна на странска војска, полиција, паравоени или параполициски формации, организирани групи или поединечно, надвор од територијата на Република Северна Македонија, ќе се казни со затвор од најмалку пет години.

(5) Тој што спротивно на закон, на собир, преку пишан текст, со аудио - визуелни снимки, преку социјалните мрежи или со кој било друг облик на комуникација повикува, со ширење или ставање на кој било друг начин на располагање на јавноста порака, или врбува или поттикнува друг на извршување на делата од ставовите (1), (3) или (4) на овој член, ќе се казни со затвор од најмалку четири години.

(6) Ако делото од ставовите од (1), (3) или (5) на овој член е сторено спрема дете, сторителот ќе се казни со затвор од најмалку осум години.

(7) Тој што го сокрива извршителот на делото од ставовите од (1) до (5) на овој член, или помага во спречување на откривањето на делото или извршителот преку сокривање на средствата со кои е извршено делото, доказите или на било кој друг начин, ќе се казни со затвор од една до пет години.

(8) Тој што го сокрива извршителот на делото од ставот (6) од овој член ќе се казни со затвор од една до десет години.

(9) Сторителот на делото од овој член кој ќе ги открие сторителите од ставовите од (1) до (7) на овој член може да се ослободи од казна.

(10) За делото од ставот (4) на овој член нема да се казни сторителот кој има државјанство на државата во чии регуларни воени или полициски формација учествува, или кој е член на воени или паравоени формации или полициски сили под контрола на меѓународно признати влади или меѓународни организации.

(11) Средствата и предметите употребени за извршување на делото, се одземаат.

**Уништување на добра под привремена заштита или културно**

**наследство**

**Член 146 (претходен член 414)**

1. Тој што за време на војна или вооружен судир повредувајќи ги правилата на меѓународното право уништува добра под привремена заштита или културно наследство и градби, верски објекти или установи наменети за науката, уметноста, воспитувањето или за хуманитарни цели, ќе се казни со затвор од една до десет години.
2. Ако со делото од ставот (1) на овој член е уништен јасно препознатлив објект, кој како културно и духовно наследство на народот е под посебна заштита на меѓународното право, сторителот ќе се казни со затвор најмалку пет години.

**Поттикнување на агресивна војна**

**Член 147 (претходен член 415)**

Тој што повикува или поттикнува на агресивна војна, ќе се казни со затвор од една до десет години.

**Злоупотреба на меѓународни знаци**

**Член 148 (претходен член 416)**

1. Тој што ќе го злоупотреби или неовластено ќе го носи знамето или знакот на Организацијата на обединетите нации или знаците или знамето на Црвениот крст или знаци што се соодветни на нив, меѓународни телекомуникациски знаци, знаци за културно наследство или други признати меѓународни знаци со кои се обележуваат определени објекти, ќе се казни со затвор од три месеци до три години.
2. Со казната од ставот (1) на овој член ќе се казни и тој што со злоупотреба на знаме на примирје, воени знаци или униформа на непријателот ќе предизвика смрт или тешка телесна повреда на некое лице.
3. Тој што делото од ставовите (1) и (2) ќе го стори во зона на воени операции, ќе се казни со затвор од шест месеци до пет години.

**Организирање на група и поттикнување на извршување геноцид и воени злосторства**

**Член 149 (претходен член 416-а)**

1. Тој што организира група заради вршење на кривични дела од членовите 131 до 148 на овој законик, ќе се казни со затвор најмалку осум години.
2. Тој што ќе стане припадник на групата од ставот (1) на овој член, ќе се казни со затвор најмалку четири години.
3. Припадник на групата од ставот (2) на овој член кој ќе ја открие групата пред да стори кривично дело во нејзиниот состав или за неа, ќе се ослободи од казна.
4. Тој што повикува или поттикнува на извршување кривични дела од членовите 131 до 148 на овој законик, ќе се казни со затвор од една до десет години.

**Одговорност на командантите и другите претпоставени**

**Член 150 (претходен член 416-б)**

1. Воениот командант или лицето кое дејствува во такво својство е кривично одговорен за сите кривични дела од членовите 131 до 149 на овој законик, извршени за време на војна или каков било вооружен судир, меѓународен или внатрешен, од припадници на регуларни или парамилитарни вооружени формации под негова директна команда и контрола, ако знаел или врз основа на сите околности бил должен и можел да знае дека подготвуваат или вршат такви дела, или пропуштил да ги преземе сите неопходни и разумни мерки за да го спречи нивното извршување, или спречил или пропуштил покренување на кривично гонење на сторителот на кривичното дело.
2. Претпоставениот е кривично одговорен за сите кривични дела од членовите 131 до 149 на овој законик, извршени за време на вооружен судир или за време на мир од неговите потчинети во вршењето на службена или друга должност или работна обврска, ако знаел или врз основа на сите околности бил должен и можел да знае дека подготвуваат или вршат такви дела, или пропуштил да ги преземе сите неопходни и разумни мерки за да го спречи нивното извршување, или спречил или пропуштил покренување на кривично гонење на сторителот на кривичното дело.

**Одговорност на потчинетиот за дело извршено по наредба на претпоставениот**

**Член 151 (претходен член 416-в)**

1. Извршувањето на кривичните дела од членовите 131 до 147 на овој законик по наредба на воен командант или друг претпоставен не го ослободува потчинетиот од кривична одговорност.
2. Нема да се казни потчинетиот кој ќе изврши кривично дело од членовите 134 до 148 на овој законик по наредба на претпоставениот или врз основа на законита одлука, ако имал правна обврска да се покори на наредбата или одлуката, а не знаел дека е незаконита и од сите околности не било очигледно дека е незаконита.

**Тероризам**

**Член 152 (претходен член 394-б)**

(1) Тој што ќе нареди или изврши едно или повеќе дела на убиство, телесно повредување, грабнување на лица, уништување на јавни објекти, транспортни системи, објекти на критична инфраструктура, информациски системи и други објекти за општа употреба, грабнување на воздухоплови, средства на воден сообраќај или други средства на јавен транспорт, производство, поседување, транспорт, набавка или примена со нуклеарно оружје или нуклеарен материјал, биолошко, хемиско или радиолошко оружје, ставање на располагање други видови на оружја и опасни материи, подметнување бомби или други експлозивни направи на јавно место, како и истражувања во насока на развој на биолошко, хемиско, радиолошко или нуклеарно оружје, пуштање на други опасни супстанции или предизвикување на пожар, поплава или експлозија, уништување на постројки за снабдување со вода, енергија или други основни природни извори, со цел да се создаде чувство на несигурност или страв кај граѓаните или незаконски да ги принуди јавните органи или некоја меѓународна организација да извршат или да се воздржат од извршување на определени дејствија, ќе се казни со затвор најмалку десет години или со доживотен затвор.

(2) Со казната од ставот (1) на овој член ќе се казни тој што со иста намера избрише, оштети, онеспособи, измени или блокира компјутерско-информациски системи, мрежи, програми, компјутерски податоци или противправно ќе направи недостапни или нефункционални, а кои се од посебно значење за одбраната, безбедноста и слободите и правата на граѓаните.

(3) Тој што сериозно ќе се закани со извршување на делото од ставовите (1) и (2) на овој член непосредно или посредно, со употреба на електронски средства или на друг начин, со намера за загрозување на животот и телото и создавање чувство на несигурност или страв кај граѓаните, ќе се казни со затвор најмалку осум години.

(4)Тој што јавно повикува, со ширење или сторување на кој било друг начин достапна на јавноста порака, со намера за поттикнување на извршување на некое од дејствијата предвидени во ставовите (1) и (2) на овој член, кога самото повикување создава опасност од извршување на такво дејствие, ќе се казни со затвор од четири до десет години.

(5) Со казната од ставот (1) на овој член ќе се казни и тој што ќе присили некого на извршување на делото од ставовите (1) и (2) на овој член со сила или сериозна закана дека ќе нападне врз неговиот живот или тело или животот или телото на нему блиски лица.

(6) Со казната од ставот (3) на овој член ќе се казни и тој што ќе врбува, ќе се договори со друго лице за извршување на делото од ставовите (1) и (2) на овој член, или ќе повика друг да се приклучи кон здружение или група со намера за извршување на делото од ставовите (1) и (2) на овој член.

(7) Тој што организира изработување, подготвува, изработува, продава, купува, пренесува, држи експлозив, става на располагање огнено оружје или друго оружје или опасни супстанции, наменети за извршување на делото од ставовите (1) и (2) на овој член, како и тој што врши или прифаќа обука за терористички активности, патување заради терористички цели или на друг начин подготвува друг за извршување на делото од ставовите (1) и (2) на овој член, ќе се казни со затвор најмалку четири години.

(8) Со казната од ставот (7) на овој член ќе се казни и тој што ќе овозможи патување на лице од Република Северна Македонија во друга држава заради извршување и учество при извршување на терористички активности, организирање или прифаќање на обука за терористички активности, како и тој што на кој било друг начин организира или овозможува превезување на лице во други држави со таква намера.

(9) Ако делото го стори правно лице, ќе се казни со парична казна и престанок на правното лице.

(10) Недвижностите искористени и предметите, парите и средствата наменети за подготвување и извршување на делата ќе се одземат.

**Финансирање на тероризам**

**Член 153 (претходен член 394-в)**

(1) Тој што на кој било начин директно или индиректно дава, обезбедува или собира пари или друг имот без оглед на начинот на стекнување, со намера тие да бидат употребени или со знаење дека ќе бидат искористени целосно или делумно заради извршување на кривичните дела Злосторство против човечноста од членот 133, Тероризам од членот 152, Терористичко здружување од членот 154, Меѓународен тероризам од членот 155, Загрозување лица под меѓународна заштита од членот 171, Земање заложници од членот 172, Неовластено прибавување и располагање со нуклеарни материи од членот 310, Загрозување на безбедноста на сообраќајот со опасно дејствие или средство од членот 405, Напад на воздухоплов, брод или неподвижна платформа од членот 409, Загрозување на безбедноста на воздушниот сообраќај од членот 410, Насилничко загрозување на уставниот поредок и безбедност од членот 420 или друго дело на тероризам предвидено со овој законик или друго дејствие сторено со намера да предизвика смрт или тешка телесна повреда на граѓаните или на други лица кои не се вклучени во судир кој има карактер на вооружен судир според меѓународното право, со намера да се создаде чувство на несигурност или страв кај граѓаните или да се присили некоја држава или меѓународна организација да изврши или да се воздржи од извршување на определени дејствија, без оглед дали парите или другиот имот се употребени или искористени за извршување на такво дело и дали сторителот знаел за кое конкретно дело ќе бидат искористени, ќе се казни со казна затвор најмалку десет години.

(2) Тој што на кој било начин директно или индиректно дава, обезбедува или собира пари или друг имот без оглед на начинот на стекнување со знаење дека ќе бидат делумно или целосно искористени за подготвување на делото од ставот (1) на овој член, без оглед дали парите или другиот имот се употребени или искористени за извршување на такво дело и без оглед за која цел биле искористени, ќе се казни со казна затвор најмалку осум години.

(3) Тој што јавно повикува, со ширење или сторување на кој било друг начин достапна на јавноста порака со намера за поттикнување на извршување на некое од дејствијата предвидени во овој член, кога самото повикување создава опасност од извршување на такво дејствие, ќе се казни со казна затвор најмалку пет години.

(4) Со казната од ставот (3) на овој член ќе се казни и тој што ќе се договори со друго лице за извршување на дело од овој член или ќе повика друг да се приклучи кон здружение или група со намера за извршување на дело од овој член.

(5) Тој што ќе создаде група или банда што има за цел извршување на кривично дело од овој член, ќе се казни со затвор најмалку десет години.

(6) Припадникот на групата или бандата од ставот (5) на овој член, ќе се казни со затвор најмалку осум години.

(7) Припадникот на групата или бандата, кој ќе ја открие групата, односно бандата пред да стори некое кривично дело во нејзин состав или за неа, може да се ослободи од казна.

(8) Намерата односно целта од ставовите (1), (3), (4) и (5) од овој член се утврдува врз основа на фактичките околности на случајот.

(9) Ако делото од овој член го стори правно лице, ќе се казни со парична казна и престанок на правното лице.

(10) Парите и имотот наменети за подготвување и извршување на делата од овој член ќе се одземат.

**Терористичко здружување**

**Член 154 (претходен член 394-а)**

(1) Тој што создава група, банда или друго злосторничко здружение за извршување на кривични дела на: убиство, телесно повредување, грабнување на лица, уништување на јавни објекти, транспортни системи, објекти на инфраструктура, информациони системи и други објекти во општа употреба, грабнување на авиони или други средства за јавен транспорт, производство, поседување или трговија со нуклеарно оружје, биолошки, хемиски оружја и други видови на оружја и опасни материи, пуштање на опасни радиоактивни, отровни и други опасни супстанции или предизвикување на пожар или експлозија, уништување на постројки за снабдување со вода, енергија или други основни природни извори, со намера загрозување на животот и телото и создавање чувство на несигурност или страв кај граѓаните, ќе се казни со затвород најмалку осум години.

(2) Припадникот на групата, бандата или друго злосторничко здружение како и тој што помага на кој било начин, ќе се казни со затвор од најмалку четири години.

(3) Со казната од ставот (2) на овој член ќе се казни и тој што јавно повикува, поттикнува или поддржува создавање на злосторничко здружение.

(4) Сторителот на делото од ставот (1) на овој член кој со откривање на злосторничкото здружение или на друг начин ќе го спречи извршувањето на планираните дела, ќе се казни со затвор од три месеци до три години, а може и да се ослободи од казната.

(5) Сторителот од ставот (2) на овој член кој ќе го открие злосторничкото здружение пред да стори во нејзин состав или за неа некое од делата предвидени во ставот (1) на овој член,ќе се ослободи од казна.

(6) Недвижностите искористени и предметите и средствата наменети за подготвување на делата од ставовите (1), (2), и (3) на овој член се одземаат.

**Меѓународен тероризам**

**Член 155 (претходен член 419)**

(1) Тој што со намера да наштети на странска држава или на меѓународна организација ќе изврши грабнување на некое лице или некое друго насилство, ќе предизвика експлозија или пожар или со некое општоопасно дејствие или со општоопасни средства ќе предизвика опасност за животот на луѓето и за имотот од значителна вредност, ќе се казни со затвор најмалку три години.

(2) Ако поради делата од ставот (1) на овој член настапила смрт на едно или повеќе лица или е предизвикана штета од големи размери, сторителот ќе се казни со затвор најмалку пет години.

(3) Ако при извршувањето на делата од ставот (1) на овој член сторителот со умисла лишил од живот друг, ќе се казни со затвор најмалку десет години или со доживотен затвор.

**Овозможување на извршување на делата од член 152 до 155**

**Член 156 (нов член)**

1. Службено лице, одговорно лице во банка или друга финансиска институција или лице кое врши работи од јавен интерес кое според закон е овластено за преземање на мерки и дејствија за спречување на финансирање на тероризам, кое што со несовесно постапување ќе пропушти да ги преземе со закон предвидените мерки и со тоа ќе овозможи извршување на делата од член 152 до член 155, ќе се казни со затвор од најмалку три години.
2. Ако делото од ставот (1) на овој член е сторено од небрежност сторителот ќе се казни со затвор од една до пет години.

**Дела поврзани со терористички активности**

**Член 157 (нов член)**

Тој што ќе изврши тешка кражба, изнуда или друго тешко дело против имотот или фалсификување на службени исправи заради прибавување материјални, финансиски или други средства за извршување на делата од член 152 до член 155, овозможување на нивно извршување или прикривање на делата од член 152 до член 155 или на нивниот сторител, ќе се казни со затвор од најмалку три години.

**Казнување за подготување на делата од член 152 до 157**

**Член 158 (нов член)**

Тој што подготува извршување на кривичните дела од член 152 до член 157 ќе се казни со затвор од една до пет години.

**Ублажување на казната за сторител на делата од член 152 до член 157**

**Член 159 (нов член)**

(1) Сторителот на делата од член 152 до член 157 кој се откажал од нивно извршување и ги пријавил делата и обезбедил сознанија на надлежните органи до кои тие не би можеле да дојдат на друг начин, со што помогнал делото да биде спречено или да бидат ублажени неговите последици, да се откријат или гонат другите сторители, да се обезбедат докази или да се спречи извршување на идни дела на тероризам, ќе се казни поблаго без ограничувањата пропишани за ублажување на казната.

(2) Ако сторителот дал особен придонес во спречувањето на извршување на делата од став (1) на овој член може да се ослободи од казна.

**Тортура**

**Член 160 (претходен член 142)**

1. Тој што во вршењето на службата или кое било друго лице што постапува во службено својство како и лице што поттикнато од службено лице или со негова изречна или премолчена согласност, со употреба на сила, закана или какво било друго недозволено средство или недопуштен начин ќе предизвика физичка или душевна болка или страдање на друго лице, за да добие од него или од трето лице признание или некоја друга информација, или да го казни за некое дејствие што тоа или некое трето лице го извршило или се претпоставува дека го извршило, ќе се казни со затвор најмалку пет години.
2. Ако поради делото од ставот (1) на овој член настапи тешка телесна повреда, други особено тешки последици или смрт за оштетениот, или делото е сторено од омраза или сторено со цел за дискриминација од каков било облик, сторителот ќе се казни со затвор најмалку осум години.
3. Ако поради делото од ставот (1) на овој член сторителот со умисла предизвикал тешка телесна повреда, сторителот ќе се казни со затвор најмалку десет години.

(4) Ако при извршувањето на делото од ставот (1) на овој член со умисла е предизивикана смрт на жртвата, сторителот ќе се казни со затвор најмалку десет години или со доживотен затвор.

**Расна и друга дискриминација**

**Член 161 (претходен член 417)**

1. Тој што врз основа на разлика на полот, расата, бојата на кожа, родот, родовиот идентитет, припадноста на маргинализирана група, етничката припадност, јазикот, државјанството, социјалното потекло, религијата или верското уверување, други видови уверувања, образованието, политичката припадност, личниот или општествениот статус, менталната или телесната попреченост, возраста, семејната или брачната состојба, имотниот статус, здравствената состојба, или која било друга основа предвидена со закон или со ратификуван меѓународен договор, ги повредува основните човекови права и слободи признати од страна на меѓународната заедница, ќе се казни со затвор од шест месеци до пет години.
2. Тој што врши прогонување на организации или на поединци поради нивното залагање за рамноправност на луѓето ќе се казни со затвор од шест месеци до пет години.
3. Тој што шири идеи за супериорност на една раса над друга или пропагира расна омраза или поттикнува на расна дискриминација, ќе се казни со затвор од три месеци до три години.

**Засновање ропски однос и превоз на лица во ропски однос**

**Член 162 (претходен член 418)**

1. Тој што повредувајќи ги правилата на меѓународното право, ќе стави друг во ропски или нему сличен однос или го држи во таков однос, го купи, го продаде, му го предаде на друго лице или посредува во купувањето, продажбата или предавањето на вакво лице или поттикнува друг да му ја продаде својата слобода или слободата на лицето кое го издржува или кое се грижи за него, ќе се казни со затвор од најмалку четири години.
2. Тој што превезува лица кои се наоѓаат во ропски или сличен однос од една земја во друга, ќе се казни со затвор од една до десет години.
3. Тој што делото од ставовите (1) и (2) на овој член ќе го стори спрема дете, ќе се казни со затвор најмалку пет години.

**Трговија со луѓе**

**Член 163 (претходен член 418-а)**

1. Тој што со сила, сериозна закана доведува во заблуди или други форми на присилба, грабнување, измама, со злоупотреба на својата положба или состојбата на бременост, немоќ, попреченост или друга физичка или ментална неспособност на друг, или со давање или примање пари или друга корист заради добивање согласност на лице кое има контрола на друго лице или на друг начин врбува, превезува, пренесува, купува, продава, засолнува или прифаќа лица заради експлоатација по пат на проституција или други форми на сексуална експлоатација, порнографија, принудна работа или слугување, ропство, присилни бракови, присилна бременост, незаконито посвојување или нему сличен однос, питачење или експлотација заради со закон забранета активност или недозволено пресадување делови од човековото тело, ќе се казни со казна затвор најмалку четири години.
2. Тој што ќе одземе или уништи лична карта, пасош или друга туѓа идентификациона исправа заради вршење на делото од ставот (1) на овој член ќе се казни со затвор од најмалку четири години.
3. Тој што користи или овозможува на друг користење на сексуални услуги или друг вид експлоатација од лица за кое знаел или бил должен да знае дека е жртва на трговија со луѓе ќе се казни со затвор од шест месеци до пет години.
4. Ако делото од ставовите (1), (2) и (3) на овој член го стори службено лице во вршењето на службата,ќе се казни со затвор најмалку пет години.
5. Ако делото од ставовите (1), (2) и (3) е сторено спрема лице кое душевно болно или е во состојба на душевна растроеност, заостанат душевен развој или друга состојба на немоќ или попреченост или со употреба на тешко насилство или ако при извршувањето на делото е доведен во опасност животот на жртвата, сторителот ќе се казни со казна затвор од најмалку осум години.
6. Согласноста на жртвата на трговија со луѓе заради намера за експлоатација предвидена во ставот (1) на овој член, не се од значење за постоењето на кривичното дело од ставот (1) на овој член.
7. Ако делото од овој член го стори правно лице, ќе се казни со парична казна.
8. Нема да се казни жртвата на трговија со луѓе која била принудена да стори кривично или друго казниво дело додека била жртва, а кое е непосредно поврзано со нејзината положба на жртва.
9. Недвижностите искористени и предметите и превозните средства употребени за извршување на делото, се одземаат.

**Криумчарење мигранти**

**Член 164 (претходен член 418-б)**

1. Тој што од користољубие илегално пренесува мигранти преку државната граница, како и тој што прави, набавува или поседува лажна патна исправа со таква цел, ќе се казни со затвор од една до десет години.
2. Тој што врбува, превезува, пренесува, засолнува или прифаќа мигранти, ќе се казни со затвор од една до пет години.
3. Ако при вршењето на делата од ставовите (1) и (2) на овој член е загрозен животот или здравјето на мигрант, или со мигрантот се постапува особено понижувачки или сурово, или се спречува тој да ги користи правата што му припаѓаат според меѓународното право, сторителот ќе се казни со затвор најмалку четири години.
4. Со казната од ставот (3) од овој член ќе се казни и тој што делото од ставовите (1), (2) и (3) го стори спрема дете или го стори службено лице во вршење на службата.

**Организирање на група и поттикнување на извршување на делата трговија со луѓе, трговија со дете и криумчарење на мигранти**

**Член 165 (претходен член 418-в)**

1. Тој што организира група, банда или друго здружение за вршење на кривични дела од членовите 163, 164, 166 и 525 на овој законик, ќе се казни со затвор најмалку осум години.
2. Тој што ќе стане припадник на група, банда или друг оздружение од став (1) или на друг начин ја помага групата, бандата или здружението, ќе се казни со затвор од една до десет години.
3. Припадник на групата од ставот (1) на овој член кој ќе ја открие групата пред да стори кривично дело во нејзиниот состав или за неа, ќе се ослободи од казна.
4. Тој што повикува, поттикнува или поддржува извршување на кривичните дела од членовите 163, 164, 166 и 525 на овој законик, ќе се казни со затвор од една до десет години.

**Трговија со дете**

**Член 166 (претходен член 418-г)**

1. Тој што врбува, превезува, пренесува, купува, продава или нуди за продавање, прибавува, обезбедува, засолнува или прифаќа дете заради експлоатација по пат на негово користење во принудна работа или слугување, питачење или експлоатација заради со закон забранета активност, ропство, присилни бракови, присилна фертилизација, незаконито посвојување или изнудување согласност како посредник да се посвои дете, недозволено пресадување на делови од човеково тело, ќе се казни со затвор најмалку четири години.
2. Ако делото од ставот (1) на овој член е сторено заради експлоатација по пат на негово користење во сексуални активности за паричен или друг надоместок или други форми на сексуална експлоатација, производство на материјали кои прикажуваат сексуална злоупотреба на дете, сторителот ќе се казни со затвор најмалку осум години.
3. Тој што делото од ставовите (1) и (2) на овој член ќе го стори со сила, сериозна закана, со доведување во заблуда или друга форма на присилба, грабнување, измама, со злоупотреба на својата положба или состојба на бременост, немоќ или физичка или ментална неспособност на друг, или со давање или примање пари или друга корист заради добивање согласност на лице кое има контрола на друго лице, или делото е сторено спрема дете кое не наполнило 15 години, ќе се казни со затвор најмалку десет години.
4. Тој што користи или овозможува на друг користење на сексуални услуги или друг вид експлоатација од дете за кое знаел или бил должен да знае дека е жртва на трговија со луѓе, ќе се казни со затвор најмалку осум години.
5. Тој што делото од став (4) од овој член ќе го стори спрема дете кое не наполнило 15 години, ќе се казни со затвор најмалку десет години.
6. Тој што ќе одземе или уништи лична карта, пасош или друга туѓа идентификациона исправа заради вршење на делото од ставовите (1), (2) и (3) на овој член, ќе се казни со затвор најмалку четири години.
7. Ако делото од ставовите (1), (2), (3), (4) и (5) на овој член го стори службено лице во вршењето на службата, ќе се казни со затвор најмалку десет години.
8. Согласноста на детето со дејствијата предвидени во ставовите (1) и (2) на овој член, не е од значење за постоењето на кривичното дела.
9. Нема да се казни дете – жртва на трговија со луѓе во случаите во кои законот предвидува казнување на дете, кога сторителот на кривичното дело го принудил да стори кривично дело, ако таквото неговото постапување е непосредна последица на неговата положба на жртва.
10. Ако делото од овој член го стори правно лице, ќе се казни со парична казна.
11. Недвижностите искористени и предметите и превозните средства употребени за извршување на делото во сопственост на сторителот, се одземаат.

**Трговија со делови од човечко тело и човечки ембриони**

**Член 167 (нов член)**

(1) Тој што со употреба на сила или закана, доведување во заблуда, грабнување, злоупотреба на положбата или со искористување на немоќта на друг или односот на зависност набави, поседува, превезува, пренесува, чува или прими човечки орган, ткиво, клетка, ембрион, фетус или тело на лице кое доживеало мозочна смрт заради земање делови од неговото тело ќе се казни со затвор од една до десет години.

(2) Тој што ќе набави, поседува, превезува, пренесува, чува, прими или пресади човечки орган, ткиво, клетка, ембрион или фетус ако знаел или можел да знае дека потекнуваат од лице кое било жртва на трговија со луѓе заради земање делови од неговото тело, од членовите 163 и 166 на овој законик, ќе се казни со затвор од најмалку четири години.

(3) Тој што за парична награда или друга споредлива корист набави човечки орган, ткиво, клетка, ембрион, фетус или тело на лице кое доживеало мозочна смрт, ќе се казни со затвор од една до десет години.

(4) Со казната од ставот (3) на овој член ќе се казни и тој што заради заработка наведе друг или му помогне да даде свој орган, ткиво, клетка, ембрион, фетус за парична награда или друга корист.

(5) Тој што ќе извади или пресади орган, ткиво, клетка, ембрион, фетус ако знаел или можел да знае дека за тоа давателот примил парична награда или друга корист, ќе се казни со казна затвор од една до пет години.

(6) Со казната од ставот (5) на овој член ќе се казни и тој што објавува потреба или достапност на човечки орган ткиво, клетка, ембрион, фетус или мртво тело заради понуда или побарување на паричен надоместок или друга корист.

(7) Ако делото од овој член го стори правно лице, ќе се казни со парична казна.

**Клонирање и промена на човечки геном**

**Член 168 (претходен член 128-а)**

(1) Тој што ќе преземе дејствие со цел да создаде човечко суштество кое со друго живо или мртво човечко суштество, има исти гени на клеточното јадро, ќе се казни со затвор од три до десет години.

(2) Тој што ќе преземе дејствие насочено кон промена на човечкиот геном кое не е за превентивни, дијагностички или терапевтски цели, или кое за такви цели се врши со воведување на измени во геномот на потомокот на пациентот, ќе се казни со затвор од една до пет години.

**Одгледување на ембрион или фетус надвор од телото на жената**

**Член 169 (нов член)**

Тој што спротивно на закон, надвор од телото на жена создава или одгледува ембрион или фетус заради раѓање на дете ќе се казни со затвор од најмалку десет години.

**Недозволени генетски манипулации на оплодување**

**Член 170 (претходен член 128-б)**

Тој што ќе оплоди јајце клетка од жена со сперматозоид од животно или животинска јајце клетка со сперматозоид од маж, или го замени ембрионот со пресадување на делови од други човечки или животински ембриони, или човечки клетки или човечки ембрион внесе во животно или животинска јајце клетка или ембрион внесе кај жена,ќе се казни со затвор од три до десет години.

**Загрозување лица под меѓународна заштита**

**Член 171 (претходен член 420)**

(1) Тој што ќе изврши грабнување или некое друго насилство спрема лице под меѓународно-правна заштита или ги нападне неговите службени простории, приватниот стан или превозното средство, ќе се казни со затвор од една до десет години.

(2) Ако поради делата од ставот (1) на овој член настапила смрт на едно или повеќе лица, сторителот ќе се казни со затвор најмалку пет години.

(3) Ако при извршувањето на делото од ставот (1) на овој член сторителот со умисла лишил од живот друг, ќе се казни со затвор најмалку десет години или со доживотен затвор.

(4) Тој што ќе ја загрози сигурноста на лицето од ставот (1) на овој член со сериозна закана дека ќе го нападне него, неговите службени простории, приватниот стан или превозното средство, ќе се казни со затвор од една до десет години.

**Земање заложници**

**Член 172 (претходен член 421)**

(1) Тој што ќе изврши грабнување или задржување на некое лице и се заканува дека ќе го убие, ќе го повреди или ќе го задржи како заложник со намера да ја присили некоја држава, меѓународна организација, физичко или правно лице или група лица, нешто да стори или да не стори, како изричен или молкумен услов за ослободување на заложникот, ќе се казни со затвор од една до десет години.

(2) Ако поради делото од ставот (1) на овој член настапила смрт на грабнатото лице, сторителот ќе се казни со затвор најмалку пет години.

(3) Ако при извршувањето на делото од ставот (1) на овој член сторителот со умисла го лишил од живот грабнатото лице, ќе се казни со затвор најмалку десет години или со доживотен затвор.

**Пиратство**

**Член 173 (претходен член 422)**

1. Член на посада или патник на брод или воздухоплов, кој со намера за себе или за друг да прибави корист или на друг да му нанесе штета, на место кое не потпаѓа под власт на ниту една држава ќе изврши насилство или друга присилба спрема друг брод или воздухоплов или спрема лицата кое се наоѓаат на него или грабеж на предметите од бродот или воздухопловот, ќе се казни со затвор од една до десет години.
2. Ако поради делата од ставот (1) на овој член настапи смрт на едно или повеќе лица или е предизвикано уништување на бродот или воздухопловот или настапила друга имотна штета од големи размери, сторителот ќе се казни со затвор најмалку пет години.

**Глава петнаесетта**

**КРИВИЧНИ ДЕЛА ПРОТИВ ЖИВОТОТ И ТЕЛОТО**

**Убиство**

**Член 174 (претходен член 123)**

1. Тој што друг ќе лиши од живот ќе се казни со затвор најмалку осум години.
2. Со затвор најмалку десет години или со доживотен затвор ќе се казни тој што:
3. друг ќе лиши од живот на свиреп или подмолен начин,
4. друг ќе лиши од живот при вршење на семејно насилство
5. ќе лиши од живот жена или девојка до 18 години при вршење на родово базирано насилство.
6. друг ќе лиши од живот и притоа со умисла ќе го доведе во опасност животот на уште некое лице,
7. друг ќе лиши од живот од користољубие, заради извршување или прикривање на друго кривично дело, од безобѕирна одмазда, од омраза или од други ниски побуди,
8. друг ќе лиши од живот попорачка,
9. друг ќе лиши од живот заради вадење на орган, ткиво или клетки за пресадување
10. ќе лиши од живот женско лице за кое знае дека е бремено или дете, и
11. ќе лиши од живот судија, јавен обвинител при вршењето на неговата функција, односно дејност, адвокат, лекар или друг здравствен работник, новинар или друг медиумски работник или друго лице што врши работи од јавен интерес при вршењето на професионалните задачи или во врска со вршењето на професионалните задачи кои ги презема во рамките на своите овластувања или службено или воено лице при вршењето на работите на јавната или државната безбедност или на должноста чување на јавниот ред, фаќање на сторител на кривично дело или чување на лице лишено од слобода.

(3) Со затвор од најмалку десет години или со доживотен затвор ќе се казни тој кој со умисла извршил две или повеќе довршени кривични дела на убиство од ставот (1) на овој член освен во случаите од член 24 став (3), член 25 став (4) и членовите 175, 176 и 178 за кои претходно не му било судено.

## Лишување од живот на друг од благородни побуди

**Член 175 (претходен член 124)**

Тој што друг ќе лиши од живот од благородни побуди, ќе се казни со затвор од шест месеци до пет години.

**Убиство на миг**

**Член 176 (претходен член 125)**

Тој што друг ќе лиши од живот на миг, доведен без своја вина во состојба на силна раздразнетост со напад или со тешко навредување или како последица на семејно насилство или родово базирано насилство врз жените од страна на убиениот, ќе се казни со затвор од една до осум години.

**Лишување од живот на друг од небрежност**

**Член 177 (претходен член 126)**

Тој што друг ќе лиши од живот од небрежност, ќе се казни со затвор од една година до осум години.

**Лишување од живот на дете при пораѓање**

**Член 178 (претходен член 127)**

1. Мајка што ќе го лиши од живот своето дете за време на пораѓањето или непосредно по пораѓањето во состојба на растројство предизвикано со пораѓањето ќе се казни со затвор од три месеци до три години.
2. Обидот е казнив.

## Наведување на самоубиство и помагање во самоубиство

## Член 179 (претходен член 128)

1. Тој што друг ќе наведе на самоубиство или ќе му помогне во извршувањето на самоубиството и тоа ќе биде извршено, ќе се казни со затвор од три месеци до три години.
2. Ако делото од ставот (1) на овој член е сторено спрема дете што наполнило 15 години или спрема лице кое се наоѓа во состојба на битно намалена пресметливост, сторителот ќе се казни со затвор од една до десет години.
3. Ако делото од ставот (1) на овој член е сторено спрема дете кое не наполнило 15 години или спрема непресметливо лице, сторителот ќе се казни со затвор од најмалку осум години.
4. Тој што сурово или нечовечно постапува со лице кое спрема него се наоѓа во однос на некоја подреденост или зависност, па тоа поради таквото постапување ќе изврши самоубиство кое може да се пропише на небрежност на сторителот, ќе се казни со затвор од шест месеци до пет години.
5. Ако поради делата од ставовите од (1) до (4) на овој член самоубиството е само во обид, судот може сторителот да го казни поблаго.

## Противправно прекинување на бременост и присилна стерилизација

**Член 180 (претходен член 129)**

1. Тој што спротивно на прописите за прекинување на бременост, на бремена жена со нејзина согласност ќе изврши, ќе започне да врши или ќе помогне да изврши прекинување на бременоста, ќе се казни со затвор од три месеци до три години.
2. Тој што се занимава со вршење на делото од ставот (1) на овој член, ќе се казни со затвор од една до пет години.
3. Тој што на бремена жена без нејзина согласност ќе изврши или ќе започне да врши прекинување на бременоста, ќе се казни со затвор од една до пет години.
4. Тој што без согласност или со доведување во заблуда или искористување на незнаењето на женско лице спротивно на закон, со хируршка интервенција или на друг начин ќе ја прекине нејзината способност за репродукција, ќе се казни со затвор од три до десет години.
5. Ако делото од ставовите (1), (2), (3) и (4) на овој член на овој член е сторено спрема женско дете или настапило тешко телесно нарушување на здравјето или смрт на женското дете, сторителот ќе се казни за делото од ставот (1) на овој член на овој член со затвор од три месеци до три години, а за делото од ставовите (2), (3) и (4) на овој член со затвор најмалку пет години.

**Осакатување на женски полови органи**

**Член 181 (нов член)**

(1) Тој што на женско лице, потполно или делумно ќе ги отстрани, ќе ги промени надворешните полови органи, ќе се казни со затвор од една до пет години.

(2) Со казната од ставот (1) на овој член ќе се казни тој што ќе присили женско лице да се подложи на дејствијата опфатени во ставот (1) на овој член.

(3) Тој што ќе поттикне или ќе му помогне на женско лице да се подложи на дејствијата од ставот (1) на овој член ќе се казни со парична казна или со затвор од шест месеци до три години.

(4) Ако делото од ставовите (1) до (3) на овој член е сторено од омраза, со насилство врз жените, или спрема жена со попреченост или спрема дете или е предизикана тешка телесна повреда на женското лице, сторителот ќе се казни со затвор од една до осум години.

(5) Согласноста на детето не е од значење за постоењето на кривичното дело.

(6) Ако поради делото од ставовите (1) до (4) на овој член настапила смрт на женското лице сторителот ќе се казни со затвор од една до десет години.

(7) Нема кривично дело од ставот (1) на овој член ако дејствијата се преземени заради медицински цели уредени согласно закон.

**Телесна повреда**

## Член 182 (претходен член 130)

1. Тој што друг телесно ќе го повреди или ќе му го наруши здравјето, ќе се казни со парична казна или со затвор до три години.
2. Тој што ќе го стори делото од ставот (1) на овој член при вршење родово- базирано насилство, насилство врз жени или семејно насилство или од омраза или спрема лице кое е посебно ранливо поради неговата возраст, попреченост или бременост, ќе се казни со затвор од шест месеци до пет години.
3. Судот може на сторителот на делото од ставот (1) на овој член да му изрече судска опомена ако бил предизвикан со особено навредливо или грубо однесување на оштетениот.
4. Гонењето за делото од ставот (1) на овој член се презема по приватна тужба.

**Тешка телесна повреда**

**Член 183 (претходен член 131)**

1. Тој што друг тешко телесно ќе го повреди или здравјето тешко ќе му го наруши, ќе се казни со затвор од шест месеци до пет години.
2. Тој што ќе го стори делото од ставот (1) на овој член при вршење родово- базирано насилство, насилство врз жени или семејно насилство или од омраза или спрема лице кое е посебно ранливо поради неговата возраст, попреченост или бременост, ќе се казни со затвор од една до пет години.

(3) Тој што друг тешко телесно ќе го повреди или здравјето тешко ќе му го нарушии и поради тоа ќе биде доведен во опасност животот на повредениот или ќе му биде уништен или трајно и во значителна мера ослабен некој важен дел од телото или некој важен орган или ќе биде предизвикана трајна неспособност за работа воопшто или за работата за која е оспособен или трајно и тешко ќе му биде нарушено неговото здравје или ќе биде нагрден, ќе се казни со затвор од една до осум години.

(4) Ако поради тешката телесна повреда од ставовите (1) до (3) на овој член настапи смртна последица, сторителот ќе се казни со затвор од три до десет години.

(5) Тој што делото од ставовите (1), (2) и (3) на овој член ќе го стори од небрежност, ќе се казни со парична казна или со затвор до три години.

(6) Тој што делото ќе го стори на миг, доведен без своја вина во состојба на силна раздразнетост со напад или со тешко навредување или како последица на семејно насилство од страна на повредениот, ќе се казни за делото од ставовите (1) и (2) на овој член со парична казна или со затвор до три години, а за делото од ставовите (3) и (4) на овој член со затвор од една до пет години.

**Учество во тепачка**

**Член 184 (претходен член 132)**

1. Тој што учествува во тепачка или во напад извршен од повеќе лица во која некој е лишен од живот или на друг му е нанесена тешка телесна повреда, за самото учество ќе се казни со затвор од три месеци до три години.
2. Нема кривично дело од ставот (1) на овој член за лице кое без своја вина било вовлечено во тепачка или само се бранело или раздвојувало други учесници во тепачката.

## Загрозување со опасно орудие при тепачка или караница

## Член 185 (претходен член 133)

Тој што при каква и да е тепачка или караница ќе посегне по оружје, опасно орудие или друго средство со кое може телото тешко да го повреди или здравјето тешко да го наруши, ќе се казни со парична казна или со затвор до една година.

## Изложување на опасност

**Член 186 (претходен член 134)**

1. Тој што друг ќе остави без помош во состојба на опасност за животот, која самиот ја предизвикал, ќе се казни со затвор од три месеци до три години.
2. Ако лицето изложено на опасност поради тоа го загуби животот или е тешко телесно повредено или здравјето му е тешко нарушено, сторителот ќе се казни со затвор од една до осум години.

## Напуштање немоќно лице

## Член 187 (претходен член 135)

1. Тој што лице со попреченост или друго немоќно лице кое му е доверено или за кое е должен да се грижи, ќе го остави без помош во прилики опасни за животот или здравјето, ќе се казни со затвор од три месеци до три години.
2. Ако поради делото од став (1) настапи тешка телесна повреда на оставеното лице, сторителот ќе се казни со затвор од една до осум години.
3. Ако поради делото од став (1) настапи смрт на оставеното лице, сторителот ќе се казни со затвор од три до десет години.

## Неукажување помош

**Член 188 (претходен член 136)**

Тој што нема да му укаже помош на лице кое се наоѓа во состојба на опасност за животот, иако тоа можело да го стори без опасност за себе или за друг, ќе се казни со парична казна или со затвор до една година.

## Глава шеснаесетта

**КРИВИЧНИ ДЕЛА ПРОТИВ ОСНОВНИТЕ ЧОВЕКОВИ ПРАВА И СЛОБОДИ**

**Повреда на рамноправноста на граѓаните**

**Член 189 (претходен член 137)**

1. Тој што врз основа на разлика на раса, боја на кожа, потекло, национална или етничка припадност, пол, род, сексуална ориентација, родов идентитет, припадност на маргинализирана група, јазик, државјанство, социјално потекло, образование, религија или верско уверување, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус или која било друга основа предвидена со закон или со ратификуван меѓународен договор, ќе му одземе или ограничи права на човекот и граѓанинот, утврдени со Уставот на Република Северна Македонија, закон или со ратификуван меѓународен договор или кој врз основа на овие разлики им дава на граѓаните погодности спротивни на Уставот на Република Северна Македонија, закон или ратификуван меѓународен договор, ќе се казни со затвор од три месеци до три години.
2. Ако делото од ставот (1) на овој член го стори службено лице во вршење на службата, ќе се казни со затвор од шест месеци до пет години.
3. Ако делото од овој член го стори правно лице, ќе се казни со парична казна.

## Повреда на слободата на изразување на националната припадност

## Член 190 (нов член)

(1) Тој што на друг ќе му го одземе или ограничи правото на слободно изразување на националната припадност, ќе се казни со парична казна или со затвор до една година.

(2) Ако делото од ставот (1) на овој член го стори службено лице во вршење на службата ќе се казни со затвор од шест месеци до пет години.

## Повреда на правото на употреба на јазикот и писмото

**Член 191 (претходен член 138)**

1. Тој што ќе им го одземе или ограничи на граѓаните со Уставот, закон или ратификуван меѓународен договор загарантираното право на употреба на јазикот и писмото, вклучувајќи го и знаковниот јазик и Брајовото писмо, ќе се казни со затвор од три месеци до три години.
2. Ако делото од ставот (1) на овој член го стори службено лице во вршење на службата, ќе се казни со затвор од шест месеци до пет години.
3. Ако делото од овој член го стори правно лице, ќе се казни со парична казна.

**Повреда на слободата на вероисповест**

**Член 192 (нов член)**

(1)Тој што на друг ќе му ја ограничи слободата на совеста и вероисповеста, јавното изразување на верата или друго уверување ќе се казни со парична казна или со затвор до една година.

(2)Нема кривично дело ако ограничувањето е предвидено со закон во интерес на јавната безбедност, поредокот, здравјето и моралот или заштита на правата и слободите на другите.

**Повреда на слободата на мислење и изразување**

**Член 193 (нов член)**

(1) Тој што на друг ќе му одземе или ограничи некое право поради изразување на личен став, мислење или определба, освен ако се исполнети законските обележја на некое друго кривично дело, ќе се казни со парична казна или затвор до една година.

(2) Со казната од ставот (1) на овој член ќе се казни и тој што на друг ќе му ја одземе или ограничи слободата на говор или јавен настап, слободата на печатот или други средства на информирање или слободното основање на установи за јавно информирање.

(3) Тој што ќе нареди или спроведува цензура или на новинар спротивно на закон или на правилата на новинарската професија ќе му ја одземе или ограничи слободата на известување, ќе се казни со парична казна или затвор до три години.

(4) Со казната од ставот (3) на овој член, ќе се казни и тој што противправно ќе спречи печатење, продажба или дистрибуција на книги, списанија, новини или други печатени работи или производство и емитирање на радио и телевизиски програми, програми на новински агенции или објавување на други медиумски содржини.

**Спречување или ограничување на јавен собир**

**Член 194 (претходен член 155)**

(1) Тој што ќе спречи или ограничи право на јавно собирање или мирен протест организиран во согласност со закон, ќе се казни со парична казна или со затвор до една година.

(2) Ако делото од ставот (1) на овој член е сторено од омраза или го стори службено лице со злоупотреба на својата службена положба или овластување, ќе се казни со затвор од три месеци до три години.

**Повреда на правото на здружување**

**Член 195 (нов член)**

Тој што на друг ќе му го одземе или ограничи правото на основање на политичка партија, синдикат или друг облик на здружување на граѓаните, пристапувањето или истапувањето од нив што е во согласност со закон, ќе се казни со затвор од шест месеци до три години.

**Повреда на правото на штрајк**

**Член 196 (претходен Член 156)**

(1) Тој што на друг со сила или сериозна закана ќе му го одземе или ограничи правото на штрајк, ќе се казни со парична казна или со затвор до една година.

(2) Ако делото од овој член го стори правно лице, ќе се казни со парична казна.

**Повреда на правото на поднесување правно средство**

**Член 197 (претходен Член 153)**

(1) Тој што со сила или сериозна закана ќе спречи друг да го искористи своето право на правна заштита со поднесување тужба, жалба или друго правно средство, ќе се казни со парична казна или со затвор до една година.

(2) Ако делото од ставот (1) на овој член го стори службено лице со злоупотреба на својата службена положба или овластување, ќе се казни со затвор од три месеци до три години.

(3) Ако делото од овој член го стори правно лице, ќе се казни со парична казна.

(4) Гонењето за делото од ставот (1) на овој член се презема по приватна тужба.

**Глава седумнаесетта**

**КРИВИЧНИ ДЕЛА ПРОТИВ ЛИЧНАТА СЛОБОДА И ПРИВАТНОСТА**

## Присилба

## Член 198 (претходен член 139)

1. Тој што со сила или со сериозна закана ќе присили друг да стори или да не стори или да трпи нешто, ќе се казни со парична казна или со затвор до една година.
2. Ако делото од ставот (1) на овој член е сторено при вршење родово базирано насилство, насилство врз жени или семејно насилство или од омраза или спрема лице кое е посебно ранливо поради неговата возраст, попреченост или бременост, сторителот ќе се казни со затвор од шест месеци до три години.
3. Со казната од ставот (2) на овој член ќе се казни тој што делото од став (1) на овој член ќе го стори спрема адвокат, лекар или друг здравствен работник, новинар или друг медиумски работник или друго лице што врши работи од јавен интерес при вршењето на професионалните задачи или во врска со вршењето на професионалните задачи кои ги презема во рамките на своите овластувања.
4. Ако делото од ставот (1) на овој член го стори службено лице во вршење на службата, ќе се казни со затвор од шест месеци до пет години.
5. Гонењето за делото од ставот (1) на овој член се презема по приватна тужба.
6. Обидот на делата од ставовите (2) и (3) на овој член е казнив.

**Противправно лишување од слобода**

## Член 199 (претходен член 140)

1. Тој што друг противправно ќе затвори, ќе го држи затворен или на друг начин ќе му ја одземе или ограничи слободата на движење, ќе се казни со парична казна или со затвор до една година.
2. Ако делото од ставот (1) на овој член е сторено при вршење родово-базирано насилство, насилство врз жени или семејно насилство или од омраза или спрема лице кое е посебно ранливо поради неговата возраст, попреченост или бременост, сторителот ќе се казни со затвор од шест месеци до три години.
3. Обидот за делата од ставовите (1) и (2) е казнив.
4. Ако противправното лишување од слобода го стори службено лице со злоупотреба на службената положба или овластување, ќе се казни со затвор од шест месеци до пет години.
5. Ако противправното лишување од слобода траело подолго од 30 дена или е вршено на свиреп начин или ако на лицето противправно лишено од слобода поради тоа тешко му е нарушено здравјето или настапиле други тешки последици, сторителот ќе се казни со затвор од една до пет години.
6. Ако лицето противправно лишено од слобода поради тоа го загубило животот, сторителот ќе се казни со затвор најмалку четири години.

**Грабнување**

**Член 200 (претходен член 141)**

1. Тој што ќе изврши грабнување на некое лице со намера него или некој друг да го присили да стори, да не стори или да трпи нешто, ќе се казни со затвор од една до десет години.
2. Тој што делото од ставот (1) на овој член го стори спрема дете или лице со тешка попреченост или тој што заради остварување на целта на грабнувањето од ставот (1) на овој член се заканува дека ќе го лиши од живот грабнатото лице или дека тешко телесно ќе го повреди, ќе се казни со затвор најмалку четири години.
3. Сторителот на делото од ставовите (1) и (2) на овој член кое доброволно ќе го пушти на слобода грабнатото лице пред исполнување на барањето поради кое го извршил грабнувањето, може да се ослободи од казна.

**Малтретирање во вршење на службата**

**Член 201 (претходен член 143)**

Службено лице што во вршењето на службата или кое било друго лице што постапува во службено својство, како и лице што поттикнато од службено лице или со негова изречна или премолчена согласност, неовластено употребува сила, се заканува, или врши физичко или психичко насилство за да му нанесе на друго лице физичка или душевна болка или страдање што претставува сурово, нечовечко или понижувачко постапување или казнување, ќе се казни со затвор од три до осум години.

**Загрозување на сигурноста**

**Член 202 (претходен член 144)**

1. Тој што сериозно му се заканува на друг дека ќе нападне врз неговиот живот или тело или животот или телото на нему блиско лице со намера да го вознемири или заплаши, ќе се казни со парична казна или со затвор до една година.
2. Ако со делото од ставот (1) на овој член е предизвикано чувство на несигурност, загрозување или страв на жртвата, сторителот ќе се казни со парична казна или затвор до три години.
3. Тој што ќе го стори делото од ставот (1) на овој член при вршење родово-базирано насислство, насилство врз жени или семејно насилство или од омраза или спрема лице кое е посебно ранливо поради неговата возраст, попреченост или бременост, ќе се казни со затвор од шест месеци до три години.
4. Со казната од ставот (3) на овој член ќе се казни тој што делото од ставот (1) на овој член ќе го стори спрема службено лице во вршењето на службата, адвокат, лекар или друг здравствен работник, новинар или друг медиумски работник или друго лице што врши работи од јавен интерес при вршењето на професионалните задачи или во врска со вршењето на професионалните задачи кои ги презема во рамките на своите овластувања или спрема повеќе лица.
5. Тој што јавно или по пат на информациски систем ќе се закани дека ќе стори кривично дело за кое е пропишана казна затвор од пет години или потешка казна против некое лице поради неговата припадност на одредена раса, боја на кожа, потекло, национална или етничка припадност, пол, род, сексуална ориентација, родов идентитет, припадност на маргинализирана група, јазик, државјанство, социјално потекло, образование, религија или верско уверување, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус или која било друга основа предвидена со закон или меѓународен договор ратификуван согласно Уставот на Република Северна Македонија, ќе се казни со казна затвор од една до пет години.

(6) Гонењето за делото од ставот (1) на овој член се презема по приватна тужба.

**Демнење**

**Член 203 (нов член)**

1. Тој што повторено неовластено друг следи, прогонува или со него воспоставува или настојува да воспостави од него несакан контакт со движење во просторот каде се наоѓа тоа лице, со злоупотреба на користење на личните податоци, со користење на средства за јавно информирање или други средства за комуникација, или на друг начин психички го злоставува, вознемирува или застрашува и со тоа ќе предизвика чувство на несигурност, вознемиреност или страв за неговата сигурност или сигурноста на нему блиско лице, ќе се казни со парична казна или со затвор до три години.
2. Ако делото од ставот (1) на овој член е сторено спрема лице со кое сторителот е или бил во интимна врска или спрема дете, ќе се казни со затвор од шест месеци до пет години.
3. Гонењето за делото од ставот (1) на овој член се презема по предлог.

**Нарушување на неповредливоста на домот**

**Член 204 (претходен Член 145)**

1. Тој што неовластено ќе влезе во туѓ дом, затворен или заграден простор што му припаѓа на тој дом или посебно означен деловен простор или по барање од овластеното лице оттаму не се оддалечи, ќе се казни со парична казна или со затвор до една година.
2. Ако делото од ставот (1) на овој член го стори службено лице во вршење на службата, ќе се казни со затвор од шест месеци до пет години.
3. Обидот за делото од ставот (1) на овој член е казнив.
4. Гонењето за делото од ставот (1) на овој член се презема по приватна тужба.

**Противзаконито вршење претрес**

**Член 205 (претходен Член 146)**

1. Тој што противзаконито ќе врши претрес на лице, дом затворен или заграден простор што му припаѓа на домот или на посебно означен деловен простор, ќе се казни со парична казна или со затвор до една година.
2. Службено лице кое во вршење на службата противзаконито изврши претрес, ќе се казни со затвор од шест месеци до пет години.
3. Обидот за делата од ставот (1) на овој член е казнив.
4. Гонењето за делото од ставот (1) на овој член се презема по приватна тужба.

**Повреда на тајноста на писма или други пратки**

**Член 206 (претходен Член 147)**

1. Тој што без судска одлука или согласност на лице на кое му се упатени ќе отвори туѓо писмо, телеграма, некое друго затворено писмено или пратка или било какво друго средство за комуникација или на друг начин ќе ја повреди нивната тајност или неовластено ќе задржи, прикрие, уништи или на друг ќе му предаде туѓо писмо, телеграма, затворено писмено или пратка, ќе се казни со парична казна или со затвор до една година.
2. Со казната од ставот (1) на овој член ќе се казни и тој што со противправно навлегување во информациски ситем ќе ја повреди тајноста на обезбедена електронска пошта или други заштитени лични податоци.
3. Тој што ќе му ја соопшти на друг тајната што ја сознал со повреда на тајноста на туѓо писмо, телеграма или некое друго затворено писмено или пратка или со противправно навлегување во информациски систем или било какво друго средство за комуникација или ќе се послужи со оваа тајна, ќе се казни со парична казна или со затвор до три години.
4. Ако делото од ставовите (1), (2) и (3) на овој член го стори службено лице во вршење на службата, ќе се казни за делото од ставот (1) и (2) со затвор од три месеци до три години, а за делото од ставот (3) на овој член со затвор од три месеци до пет години.
5. Гонењето за делото од ставовите (1), (2) и (3) на овој член се презема по приватна тужба.

**Неовластено објавување на лични записи**

**Член 207 (претходен Член 148)**

1. Тој што без дозвола на авторот во случаите кога такво одобрение е потребно, ќе објави дневник, писмо или друг личен запис, ќе се казни со парична казна или со затвор до една година.
2. Ако делото од овој член го стори правно лице, ќе се казни со парична казна.
3. Гонењето се презема по приватна тужба.

## Злоупотреба на лични податоци

## Член 208 (претходен Член 149)

1. Тој што спротивно на условите утврдени со закон без согласност на граѓанинот прибира, обработува или користи негови лични податоци, ќе се казни со парична казна или со затвор до три години.
2. Ако делото од ставот (1) на овој член го стори службено лице во вршење на службата или сторителот противправно создава компјутерска база на лични податоци, ќе се казни со затвор од шест месеци до пет години.
3. Со казната од ставот (2) на овој член ќе се казни тој што делото од ставовите (1) и (2) на овој член ќе го стори спрема дете или тој што спротивно на условите одредено со закон прибира, обработува или користи лични податоци за друг што се однесуваат на раса, боја на кожа, потекло национална или етничка припадност, пол, род, сексуална ориентација, родов идентитет, припадност на маргинализирана група, јазик, државјанство, социјално потекло, образование, религија или верско уверување, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус или која било друга основа или лични податоци за кривична или прекршочна постапка.
4. Ако делото од овој член го стори правно лице, ќе се казни со парична казна.

## Неовластено откривање професионална тајна

## Член 209 (претходен Член 150)

1. Адвокат, нотар, бранител, лекар, бабица или друг здравствен работник, психолог, верски исповедник, социјален работник или друго лице кое неовластено ќе открие податок за личниот и семејниот живот на друг што го сознал во вршењето на својата професија, ќе се казни со парична казна или со затвор до една година.
2. Нема кривично дело од ставот (1) на овој член ако тајната е откриена во општ интерес или во интерес на друго лице кое е попретежен од интересот за чување на тајна.
3. Ако делото од овој член го стори правно лице, ќе се казни со парична казна.
4. Гонењето се презема по приватна тужба.

**Неовластено прислушкување и тонско снимање**

**Член 210 (претходен Член 151)**

1. Тој што со употреба на посебни уреди неовластено прислушкува или тонски снима приватен разговор или изјава што не е дадена во јавност и не му е наменета, ќе се казни со казна затвор од шест месеци до три години.
2. Со казната од ставот (1) на овој член ќе се казни и тој што тонски ќе сними изјава што му е наменета, без знаење на оној кој ја дава, со намера да ја злоупотреби или да ја пренесе врз трети лица.
3. Тој што снимениот разговор или изјавата од ставовите (1) и (2) на овој член ќе ги употреби или направи достапни на трето лице, јавно ќе ги изнесе или на друг начин ќе му овозможи на неповикано лице да се запознае со нив, ќе се казни со затвор од една до пет години.
4. Ако делото од ставовите (1), (2) и (3) на овој член го стори службено лице во вршење на службата или одговорно лице во правно лице, ќе се казни со казна затвор од четири до десет години.
5. Службеното лице од ставот (4) на овој член кое делото го сторило по наредба на претпоставениот и го пријавило пред да дознае дека против него е покрената кривична постапка, ќе се ослободи од казна.
6. Ако делото од овој член го стори правно лице, ќе се казни со парична казна.
7. Нема кривично дело ако делата од ставовите (1), (2) и (3) од овој член ги врши лицето кое е учесник во снимен разговор заради спречување на непосредна опасност за него или за член на неговото семејство, од извршување на кривично дело за кое е предвидена казна затвор од пет години или потешка казна, како крајно неопходно средство, ако заштитата од такво дело не може да се оствари на друг начин уреден со закон.
8. Снимките и посебните уреди со кои е сторено делото од овој член или уредите на кои се пренесени снимките се одземаат.
9. Гонењето за делото од ставовите (1), (2) и (3) на овој член се презема по предлог.

## Неовластено визуелно снимање

## Член 211 (претходен Член 152)

1. Тој што неовластено ќе направи фотографски, филмски или видео снимки на друго лице во неговите лични простории или простории посебно заштитени од погледи, повредувајќи ја неговата приватност или тој што таквите снимки непосредно ги пренесува на трето лице, му ги покажува или на друг начин му овозможува со нив да се запознае, ќе се казни со парична казна или со затвор до една година.
2. Ако делото од ставот (1) на овој член противзаконито го стори службено лице во вршење на службата или лице кое врши дејност од јавен интерес, ќе се казни со затвор од три месеци до три години.
3. Ако делото од овој член го стори правно лице, ќе се казни со парична казна.
4. Гонењето за делото од ставот (1) на овој член се презема по приватна тужба.
5. Снимките и посебните уреди со кои е сторено делото од овој член се одземаат.

**Спречување на печатење и објавување**

**печатени и електронски изданија**

**Член 212 (претходен Член 154)**

1. Тој што со сила или сериозна закана ќе спречи печатење, продажба или растурање на книги, списанија, весници или други печатени работи и електронски изданија, ќе се казни со парична казна или со затвор до една година.
2. Со казната од ставот (1) од овој член ќе се казни тој што противправно ќе спречи емитирање, продажба или растурање на снимен материјал.

**Глава осумнаесетта**

**КРИВИЧНИ ДЕЛА ПРОТИВ ПРАВАТА ОД РАБОТНИТЕ ОДНОСИ**

**Повреда на правата од работен однос**

**Член 213 (претходен Член 166)**

1. Тој што свесно не се придржува кон закон, друг пропис или колективен договор, за засновање или престанок на работниот однос, за платата и надоместоците на платата, работно време, одморот или отсуството, заштитата на жената, младината и лицата со попреченост или за забрана на прекувремената или ноќната работа и со тоа повреди, одземе или ограничи право што на работникот му припаѓа, ќе се казни со парична казна или со затвор до една година.
2. Со казната од ставот (1) на овој член ќе се казни и тој што ќе побара од работник да му врати или ќе прими одреден износ од плата или други надоместоци исплатени од работодавачот.

(3) Работодавачот кој на работник ќе му врачи отказ поради тоа што го пријавил работодавачот или дал исказ во својство на сведок за тоа дека му побарал на работникот да врати одреден износ од плата или други надоместоци исплатени од работодавачот или не го вратил износот или пријавил корупција, ќе се казни со затвор од шест месеци до три години.

(4) Ако делото од овој член го стори правно лице, ќе се казни со парична казна.

**Вознемирување на работа**

**Член 214 (нов член)**

1. Тој што на работа или во врска со работата друг го навредува, понижува, физички или психички го злоставува или на друг начин го вознемирува и со тоа го наруши неговото здравје, ако не се исполнети обележјата на друго потешко кривично дело, ќе се казни со парична казна или со затвор до една година.
2. Гонењето за делото од ставот (1) на овој член се презема по предлог.

**Повреда на правото од социјално осигурување**

**Член 215 (претходен Член 167)**

(1) Тој што свесно не се придржува кон закон, друг пропис или колективен договор, за здравствено, пензиско и инвалидско осигурување и други видови социјално осигурување и со тоа повреди, одземе или ограничи право што на работникот му припаѓа, ќе се казни со парична казна или со затвор до една година.

(2) Ако делото од овој член го стори правно лице, ќе се казни со парична казна.

**Злоупотреба на правата од социјално осигурување**

**Член 216 (претходен Член 168)**

Тој што со симулирање или предизвикување болест или неспособност за работаќе оствари право на здравствено, пензиско и инвалидско осигурување и други видови социјално осигурување, што според закон, друг пропис или колективен договор не му припаѓа, ќе се казни со парична казна или со затвор до една година.

**Повреда на правата за време на привремена невработеност**

**Член 217 (претходен Член 169)**

Тој што со злоупотреба на службената должност не се придржува кон закон, друг пропис или колективен договор за правата на граѓаните за време на привремена невработеност и со тоа на друг потешко ќе му го повреди или одземе правото што му припаѓа, ќе се казни со парична казна или со затвор до една година.

**Непреземање мерки за заштита при работа**

**Член 218 (претходен Член 170)**

1. Одговорно лице во правно лице кое свесно не се придржува кон закон, другпропис или колективен договор за мерките за заштита при работата, ќе се казни со парична казна или со затвор до една година.
2. При изрекување на осудата судот може на сторителот да му наложи во определен рок да постапи според прописите за мерките за заштита при работата.
3. Ако делото од овој член го стори правно лице, ќе се казни со парична казна.

**Повреда на правото за учество во управувањето**

**Член 219 (претходен Член 171)**

(1) Тој што со повреда на прописи или општи акти ќе му одземе или ограничина друг право да учествува во управувањето со правното лице, ќе се казни со парична казна или со затвор до една година.

(2) Ако делото од овој член го стори правно лице, ќе се казни со парична казна.

## Глава деветнаесетта

## КРИВИЧНИ ДЕЛА ПРОТИВ ПРАВАТА ОД ИНТЕЛЕКТУАЛНА СОПСТВЕНОСТ

## Повреда на авторско право и сродни права

**Член 220 (претходен Член 157)**

1. Тој што во свое име или во име на друг противправно ќе објави, јавно соопшти, умножи, пушти во промет, изведе, емитува или на друг начин противправно ќе присвои или на друг начин ќе злоупотреби туѓо авторско право или сродно право, односно авторско дело или предмет на сродно право, ќе се казни со парична казна или со затвор до три години.

(2) Тој што делото од ставот (1) на овој член го стори преку информациски систем, ќе се казни со затвор од шест месеци до три години.

(3) Тој што со делото од ставот (1) на овој член прибавил поголема имотна корист, ќе се казни со затвор од шест месeци до пет години.

(4) Тој што со делото од ставот (1) на овој член прибавил значителна имотна корист, ќе се казни со затвор од една до пет години.

(5) Обидот за делото од ставовите (1) и (2) на овој член е казнив.

(6) Примероците на авторските дела и предметите на сродните права, како и средствата за умножување се одземаат.

(7) Ако делото од овој член го стори правно лице, ќе се казни со парична казна.

(8) Гонењето за повреда на морално право се презема по предлог.

**Повреда на правото на дистрибутерот на технички посебно заштитен сателитски сигнал**

**Член 221 (претходен Член 157-а)**

1. Тој што без одобрение од овластениот дистрибутер на технички посебно заштитен сателитски сигнал произведува, увезува, дистрибуира, изнајмува или на друг начин става на располагање на јавноста, односно дава услуги на поставување на материјален или нематеријален уред или систем заради пробивање на таков сигнал, ќе се казни со затвор од шест месеци до три години.
2. Тој што прима технички посебно заштитен сателитски сигнал чија заштита е пробиена или без одобрување на неговиот овластен дистрибутер или врши натамошна дистрибуција на таквиот сигнал, ќе се казни со затвор од шест месеци до три години.
3. Ако со делото од ставовите (1) и (2) на овој член е прибавена значителна имотна корист или е предизвикана значителна штета, ќе се казни со затвор од една до пет години.
4. Ако делото од овој член го стори правно лице, ќе се казни со парична казна.

## Пиратерија на аудиовизуелно дело

## Член 222 (претходен Член 157-б)

1. Тој што без одобрение филмскиот продуцент или овластениот дистрибутер на кој филмскиот продуцент му го пренел своето право на аудиовизуелното дело произведува, увезува, умножува, ускладиштува, изнајмува, пушта во промет или на друг начин става на располагање на јавноста, или презема други дејствија заради дистрибуција, изнајмување, јавно прикажување, пуштање во промет, ставање на располагање на јавноста или на друг начин противправно го користи аудиовизуелното дело, односно видеограмот или неговите неовластено умножени примероци, ќе се казни со затвор од шест месеци до три години.
2. Ако со делото од ставот (1) на овој член е прибавена значителна имотна корист или е предизвикана значителна штета, ќе се казни со затвор од една до пет години.
3. Ако делото од овој член го стори правно лице, ќе се казни со парична казна.

## Пиратерија на фонограм

**Член 223 (претходен Член 157-в)**

1. Тој што без одобрение од производителот на фонограм или здружението за колективно остварување на правата на производителите на фонограми произведува, умножува, ускладиштува, изнајмува, пушта во промет или на друг начин става на располагање на јавноста, или презема други дејствија заради, изнајмување, пуштање во промет, ставање на располагање на јавноста или на друг начин противправно го користи фонограмот или неговите неовластено умножени примероци, ќе се казни со затвор од шест месеци до три години.
2. Ако со делото од ставот (1) на овој член е прибавена значителна имотна корист или е предизвикана значителна штета, ќе се казни со затвор од една до пет години.
3. Ако делото од овој член го стори правно лице, ќе се казни со парична казна.

## Повреда на права од индустриска сопственост и неовластена употреба на туѓа фирма

## Член 224 (Претходен член 285)

1. Тој што спротивно на прописите за индустриска сопственост со намера да измами купувачи или корисници на услуги ќе повреди туѓа заштитена трговска марка, туѓ заштитен индустриски дизајн, туѓа заштитена ознака на потеклото на производот и географска ознака, ќе се казни со затвор од една до три години и со парична казна.
2. Со казната од ставот (1) на овој член ќе се казни тој што со намера да измами купувачи неовластено ќе произведе, пушти во промет, увезе, извезе, понуди на продажба или складишти производи што се предмет на заштита на правата од ставот (1) на овој член.
3. Тој што за целите на конкуренцијата или за лична корист неовластено ќе искористи или пренесе на друг модели или упатства од техничка природа, како скици, цртежи, планови, прототипови, пресеци или други слични документи што не претставуваат заштитени права од индустриска сопственост, ќе се казни со парична казна или со затвор до три години.
4. Тој што неовластено ќе употреби туѓа фирма или неовластено ќе внесе во својата фирма обележја од правата од ставот (1) на овој член, ќе се казни со затвор од една до три години и со парична казна.
5. Тој што со делото од ставовите (1), (2) и (3) на овој член прибавил значителна имотна корист или предизвикал значителна имотна штета, ќе се казни со затвор од една до пет години и со парична казна.
6. Ако делото од ставовите (1), (2) и (3) на овој член е сторено од група, банда или друго злосторничко здружение или со делото е предизвикана опасност за животот и здравјето на луѓето, сторителот ќе се казни со затвор од четири до десет години.
7. Ако делото од овој член го стори правно лице, ќе се казни со парична казна.

**Повреда на правото од пријавен или заштитен пронајдок**

**и топографија на интегрални кола**

**Член 225 (претходен Член 286)**

1. Тој што со намера да оштети друг или да прибави противправна имотна корист неовластено ќе поднесе пријава на патент или во пријавата нема да го наведе или лажно ќе го наведе пронаоѓачот или ќе ја направи достапна на јавноста суштината на пронајдокот пред тој да биде објавен на начин утврден со закон, ќе се казни со парична казна или со затвор до три години.
2. Со казната од ставот (1) на овој член ќе се казни и тој што со намера да оштети друг или да прибави противправна имотна корист неовластено ќе произведе, пушти во промет, увезе, извезе, понуди на продажба, складишти или користи производ или постапка која е предмет на заштита со патент или неовластено ќе употреби, репродуцира, увезе, извезе или дистрибуира заштитена топографија на интегрално коло или софтвер.
3. Тој што со делото од ставовите (1) и (2) на овој член прибавил значителна имотна корист или предизвикал значителна имотна штета, ќе се казни со затвор од една до пет години и парична казна.
4. Ако делото од ставовите (1) и (2) на овој член е сторено од група, банда или друго злосторничко здружение или организација или со делото е предизвикана опасност за животот и здравјето на луѓето, сторителот ќе се казни со затвор од најмалку три години и со парична казна.
5. Ако делото од овој член го стори правно лице, ќе се казни со парична казна.

**Глава дваесетта**

**КРИВИЧНИ ДЕЛА ПРОТИВ ИЗБИРАЧКО ПРАВО**

**Спречување на избори и гласање**

**Член 226 (претходен Член 158)**

1. Тој што со употреба на сила, сериозна закана оневозможува или спречува одржување на избори или гласање или го оневозможува или спречува утврдувањето или објавувањето на резултатите од гласањето или на друг начин ќе ги спречи одржувањето на изборите или гласањето или објавувањето на резултатите од гласањето, ќе се казни со затвор од најмалку три години.
2. Тој што ќе го стори делото од ставот (1) на овој член со употреба на оружје, експлозивни или други опасни направи, со примена на насилство спрема две или повеќе лица или во организирана група, или на подрачјето на две или повеќе избирачки места, ќе се казни со затвор од најмалку пет години.

## Повреда на избирачкото право

**Член 227 (претходен Член 159)**

1. Член на изборен орган или друго службено лице кое во вршењето на службата во врска со изборите или гласањето, со намера да му оневозможи на друг вршење на избирачко право, противзаконито не ќе го запише во избирачки список или во листа на кандидати или ќе го избрише од избирачки список или од листа на кандидати или на друг начин ќе го лиши избирачот од правото да избира, да биде избран или да гласа, ќе се казни со затвор најмалку три години.
2. Со казната од ставот (1) на овој член ќе се казни и член на избирачки одбор, изборна комисија или одбор за спроведување референдум или друго службено лице кое во вршењето на службата во врска со изборите или гласањето, на противзаконит начин ќе му овозможи на друг да користи избирачко право, иако знае дека тоа лице нема такво право.

**Повреда на слободата на определување на избирачите**

**Член 228 (претходен Член 160)**

1. Тој што со употреба на сила, сериозна закана, измама или на друг начин ќе спречи или друг ќе присили, да го врши, да не го врши или како да го врши избирачкото право, ќе се казни со затвор најмалку три години.
2. Ако делото од ставот (1) на овој член го стори член на изборен орган или друго службено лице во вршењето на службата во врска со изборите или гласањето или ако делото е сторено со употреба на оружје, експлозивни или други опасни направи, ќе се казни со затвор од најмалку пет години.

**Злоупотреба на избирачкото право**

**Член 229 (претходен Член 161)**

1. Тој што на избори или гласање ќе гласа наместо друг или ќе гласа повеќе од

еднаш, ќе се казни со затвор од три до осум години.

1. Со казната од ставот (1) на овој член ќе се казни и тој што ќе земе учество на изборите или гласањето, иако знае дека нема избирачко право.

**Поткуп при избори и гласање**

**Член 230 (претходен член 162)**

1. Тој што на лице со избирачко право дава или ветува подарок или друга корист, со намера да го придобие да го врши, да не го врши или како да го врши избирачкото право, ќе се казни со затвор од една до десет години.
2. Со казната од став (1) на овој член ќе се казни и лице со избирачко право кое ќе бара за себе подарок или друга корист или ќе прими подарок или друга корист, за да го врши, да не го врши или да го врши избирачкото право на одреден начин.
3. Ако користа е од помала вредност, сторителот ќе се казни со парична казна или со затвор до една година.
4. Обидот за делото од ставот (3) на овој член е казнив.

**Повреда на тајноста на гласањето**

**Член 231 (претходен Член 163)**

1. Тој што при избори или при гласање ќе ја повреди тајноста, ќе се казни со затвор од една до пет години.
2. Ако делото од ставот (1) на овој член го стори член на изборен орган или друго службено лице во вршењето на службата во врска со изборите или гласањето, ќе се казни со затвор од три до осум години.
3. Со казната од ставот (2) на овој член ќе се казни и тој што со употреба на сила, сериозна закана, искористување на службена, работна или економска зависност и на друг начин, ќе издејствува од друг да каже дали гласал или како гласал.

**Уништување на изборен материјал**

**Член 232 (претходен Член 164)**

1. Тој што ќе уништи, прикрие, оштети, преправи или на друг начин ќе стори да биде неупотреблива исправа, книга или спис што служи за изборите или гласањето, ќе се казни со затвор најмалку три години.
2. Ако делото од ставот (1) на овој член го стори член на изборен орган или друго службено лице во вршењето на службата во врска со изборите или гласањето, ќе се казни со затвор најмалку четири години.
3. Ако делото е сторено од група, со употреба на оружје или насилство, сторителот ќе се казни со затвор од најмалку пет години.

**Изборна измама**

**Член 233 (претходен Член 165)**

Член на изборен орган или друго службено лице во вршењето на службата во врска со изборите или гласањето што при изборите или гласањето, ќе го измени бројот на дадените гласови со додавање или одземање на едно или повеќе гласачки ливчиња или ќе го измени бројот на гласовите при пребројувањето или при објавувањето на резултатите од изборите или гласањето со додавање или одземање на еден или повеќе гласови, ќе се казни со затвор најмалку пет години.

**Злоупотреба на средствата за финансирање**

**на изборната кампања**

**Член 234 (претходен Член 165-а)**

1. Организатор на изборната кампања кој со непријавување на изворот на финансии на изборната кампања, со спречување на надзорот над трошењето на планираните средства, со неподнесување на финансиски извештај за потрошените средства, со пречекорување на законските ограничувања на средствата дозволени за изборна кампања, со користење на недозволени средства за изборната кампања, со исплати спротивни на закон за финансирање на кампањата или на друг начин го злоупотреби своето со закон определено овластување како организатор на кампањата, ќе се казни со затвор од една до десет години.
2. Со казната од ставот (1) на овој член ќе се казни одговорно лице во правно лице кое нема да пријави донации и други средства за финансирање на изборна кампања, ќе го спречи надзорот над финансирањето или помагањето на друг начин на изборна кампања, нема да поднесе финансиски извештај или ќе даде лажни или непотполни податоци за дадени донации и други средства, ќе ги пречекори законските ограничувања на средствата дозволени за изборна кампања, ќе обезбеди недозволени средства за изборна кампања, ќе исплати средства спротивно на намената за финансирање на кампањата или на друг начин ќе го злоупотреби своето овластување определено со закон.
3. Тој што спротивно на ограничувањата определени со закон тајно ќе донира за туѓа изборна кампања или кампања за избори во кои самиот учествува со износ кој во поголема вредност го надминува законскиот максимум, ќе се казни со парична казна или затвор до три години.
4. Обидот за делото од ставот (3) на овој член е казнив.
5. Ако делото од овој член го стори правно лице, ќе се казни со парична казна.

**Противзаконито располагање со буџетски средства за време на избори**

**Член 235 (претходен Член 165-в)**

1. Носител на јавна функција кој спротивно на забраните утврдени со закон ќе започне изградба со средства од Буџетот или од јавни фондови или со средства на јавни претпријатија и други правни лица што располагаат со државен капитал на нови објекти во инфраструктурата како патишта, водоводи, далноводи, канализација, спортски игралишта и други објекти или објекти за општествени дејности, училишта, градинки или други објекти, ако за таа намена не се претходно обезбедени средства од Буџетот, односно не се работи за реализација на програма донесена врз основа на закон во тековната година, ќе се казни со затвор од една до пет години.
2. Носител на јавна функција кој спротивно на забраните утврдени со закон врши исплаќања на плати, пензии, субвенции, социјална помош или други исплати и материјални надоместоци од буџетски средства или од средства на јавните фондови кои не се редовни месечни исплати, односно сите едногодишни трансфери и исплати или еднократни трансфери од буџетски средства или од средства на јавни фондови или отуѓување на државен капитал или потпишување на колективни договори, ќе се казни со затвор од една до десет години.
3. Носител на јавна функција кој спротивно на забраните утврдени со закон ќе организира одржување на јавен настан по повод започнување на изградба или пуштање во употреба на објектот со средства од Буџетот или од јавни фондови или со средства од јавни претпријатија или други правни лица што располагаат со државен капитал, во инфраструктурата како патишта, водоводи, далноводи, канализација, спортски игралишта и други објекти или објекти за општествени дејности, училишта, градинки и други објекти, ќе се казни со затвор од една до пет години.
4. Тој што спротивно на својата должност од денот на донесувањето на одлуката за распишување на избори до завршување на изборот на Претседател на Република Северна Македонија, пратеници во Собранието на Република Северна Македонија и изборот на Владата на Република Северна Македонија, согласно со резултатите од изборите, како и од денот на донесувањето на одлуката за распишување на избори па до завршување на изборите за избор на градоначалник или членови на советот, односно до конституирањето на советот на општините и градот Скопје, нема јавно да ги објави на интернет страница во посебна база за буџетски трошоци сите буџетски исплати, освен редовните плати, пензии и комунални трошоци, согласно со закон, ќе се казни со затвор од шест месеци до три години.
5. Тој што спротивно на својата должност нема да поднесе или на веб страницата на Министерството за финансии нема да го објави предизборниот финансиски извештај две недели по распишување на изборите во кој ќе биде опфатен преглед на сите планирани и реализирани приходи и расходи од Буџетот по ставки, во периодот од почетокот на фискалната година до денот на поднесувањето на извештајот, согласно со закон, ќе се казни со затвор од шест месеци до три години.
6. Обидот за делата од ставовите (4) и (5) на овој член е казнив.

## Задолжително изрекување на казната забрана за користење на средства за финансирање на политички партии

## Член 236 (претходен Член 165-г)

За кривичното дело од членот 234 на овој законик, судот ќе му изрече на сторителот забрана за користење на средства за финансирање на политички партии под условите од членот 96 став (1) на овој законик.

## Задолжително изрекување на казната забрана за вршење на професија, дејност или должност

## Член 237 (претходен Член 165-б)

За кривичните дела од членовите 226, 227, 228, 230, 233, 234 и 235 на овој законик судот ќе му изрече на сторителот забрана за вршење на професија, дејност или должност под условите од членот 57 на овој законик.

## Глава дваесет и прва

**КРИВИЧНИ ДЕЛА ПРОТИВ ЧЕСТА И УГЛЕДОТ**

## Повреда на угледот на Република Северна Македонија

## Член 238 (претходен Член 178)

Тој што со намера за исмејување јавно ќе ја изложи на подбив Република Северна Македонија, нејзиното знаме, грб или химна, ќе се казни со парична казна или затвор до една година.

**Изложување на подбив**

**Член 239 (претходен Член 179)**

Тој што со намера за исмејување јавно ќе ги изложи на подбив македонскиот народ и зедниците кои се дел од албанскиот народ, турскиот народ, влашкиот народ, српскиот народ, ромскиот народ, бошњачкиот народ и другите заедници во Република Северна Македонија, ќе се казни со парична казна или затвор до една година.

**Повреда на угледот на странска држава**

**Член 240 (претходен Член 181)**

Тој што со намера за исмејување јавно ќе изложи на подбив странска држава, нејзиното знаме, грб или химна или шеф на странска држава или дипломатски претставник на странска држава во Република Северна Македонија, ќе се казни со парична казна или затвор до една година.

**Повреда на угледот на меѓународна организација**

**Член 241 (претходен Член 182)**

Тој што со намера за исмејување јавно ќе изложи на подбив меѓународна организација или нејзини претставници, ќе се казни со парична казна или затвор до една година.

**Исклучување на одговорност за кривичните дела**

**од членовите 238, 239, 240 и 241**

**Член 242 (претходен Член 182-а)**

За кривичните дела од членовите 238, 239, 240 и 241 исклучена е одговорноста за новинар во вршење на новинарска професија, како и за други лица доколку изнесеното мислење е дадено во рамки на слободата за јавно изразување на мислата или на други права или при заштита на јавен интерес или други оправдани интереси, или со искрена намера или увереност во добронамерноста на неговото мислење.

**Глава дваесет и втора**

**КРИВИЧНИ ДЕЛА ПРОТИВ ПОЛОВАТА СЛОБОДА**

**Полов напад**

**Член 243 (нов член)**

(1) Тој што спротивно на јасно изразената волја на друг проценета во контекст на околностите на случајот, врз него ќе изврши полов однос или друго со него изедначено полово дејствије што се состои во анална или орална пенетрација, со дел од телото или предмет или ќе наведе друго лице против неговата волја да изврши полов однос или друго со него изедначено полово дејствие со трето лице или врз себе си, ќе се казни со затвор од една до пет години.

(2) Ако делото од ставот (1) на овој член е сторено со дете кое наполнило 15 години, сторителот ќе се казни со затвор од најмалку три години.

(3) Ако поради делото од ставовите (1) до (2) на овој член настапила тешка телесна повреда, смрт или друга тешка последица, сторителот ќе се казни со затвор најмалку пет години.

(4) Тој што во случаите од ставовите (1) и (2) на овој член ќе изврши само друго полово дејствие кое не се состои во вагинална, анална или орална пенетрација, ќе се казни со затвор од шест месеци до три години, а за делото од ставот (3) на овој член со казна затвор од една до пет години.

**Силување**

**Член 244 (претходен Член 186)**

1. Тој што друг со примена на сила или закана дека непосредно ќе нападне врз неговиот живот или тело или врз животот или телото на нему блиско лице, ќе го присили на полов однос или друго со него изедначено полово дејствије што се состои во анална или орална пенетрација, ќе се казни со затвор од три до десет години.
2. Со казната од ставот (1) на овој член ќе се казни и тој што делото од ставот (1) ќе го изврши врз друг со сериозна закана дека за него или за нему блиско лице ќе открие нешто што би му наштетило на неговата чест и углед или дека ќе предизвика друго тешко зло.

(3) Ако делото од ставот (1) и (2) на овој член е сторено врз дете кое наполнило 15 години сторителот ќе се казни со затвор најмалку осум години.

(4) Ако поради делото од ставот (1), (2) и (3) на овој член настапила тешка телесна повреда, смрт или други тешки последици или делото е сторено од страна на повеќе лица или на особено суров или понижувачки начин или од омраза, сторителот ќе се казни со затвор најмалку десет години или доживотен затвор.

(5) Ако сторителот од ставовите (1), (2) и (3) на овој член изврши само друго полово дејствие кое не се состои во вагинална, анална или орална пенетрација, ќе се казни за делото од ставовите (1) и (2) на овој член со затвор од една до пет години, а за делото од ставот (3) со затвор од една до десет години.

***Алтернатива на членовите 243 и 244***

„Полов напад и силување

Член 186

(1) Тој што без јасно изразената согласност на друг проценета во контекст на околностите на случајот, врз него ќе изврши полов однос или друго со него изедначено полово дејстие, што се состои во вагинална, анална или орална пенетрација со било кој дел од телото или предмет, или ќе наведе друго лице без неговата согласност да изврши полов однос или друго полово дејствие со трето лице, или да изврши полово дејствие врз себе си, ќе се казни со затвор од една до осум години.

(2) Ако делото од ставот (1) на овој член е сторено со дете кое наполнило 15 години, сторителот ќе се казни со затвор од најмалку три години.

(3) Ако делото од став (1) на овој член е сторено со примена на сила или закана врз друг дека непосредно ќе нападне врз неговиот живот или тело или врз животот или телото на нему блиско лице, сторителот ќе се казни со затвор од три до десет години.

(4) Со казната од ставот (3) на овој член ќе се казни и тој што делото од ставот (1) ќе го изврши врз друг со сериозна закана дека за него или за нему блиско лице ќе открие нешто што би му наштетило на неговата чест и углед или дека ќе предизвика друго тешко зло.

(5) Ако делото од ставовите (3) и (4) на овој член е сторено врз дете кое наполнило 15 години, сторителот ќе се казни со затвор најмалку осум години.

(6) Ако поради делото од ставовите од (1) до (5) на овој член настапила тешка телесна повреда, смрт или други тешки последици или делото е сторено од страна на повеќе лица или на особено суров или понижувачки начин или од омраза, сторителот ќе се казни со затвор најмалку десет години или со доживотен затвор.

(7) Тој што во случаите од ставовите (1) до (5) на овој член ќе изврши само друго полово дејствие кое не се состои во вагинална, анална или орална пенетрација, ќе се казни за делото од став (1) на овој член со затвор од шест месеци до три години, за делото од ставот (2) на овој член со казна затвор од една до три години, за делото од ставовите (3) и (4) на овој член со казна затвор од една до пет години, и за делото од ставот (5) на овој член со казна затвор од една до десет години.”

**Полова злоупотреба на немоќно лице**

**Член 245 (претходен Член 187)**

1. Тој што ќе изврши полов однос или друго со него изедначено полово дејствие што се состои во анална или орална пенетрација, полов однос со вагинална, анална или орална пенетрација со дел од телото или предмет или со него изедначено полово дејствие кое не се состои во таква пенетрација, или ќе го присили да изврши такви дејствија врз себе си со друг или пред трето лице, злоупотребувајќи го душевното заболување, душевната растроеност, попреченоста, заостанатиот душевен развој или друга состојба на немоќ на тоа лице, ќе се казни со затвор од најмалку четири години.
2. Со казната од ставот (1) на овој член ќе се казни сторителот кој ќе наведе друго лице да изврши полов однос или друго со него изедначено полово дејствие што се состои во анална или орална пенетрација или пред трето лице или врз себе си, злоупотребувајќи го душевното заболување, душевната растроеност, попреченоста, заостанатиот душевен развој или друга состојба на немоќ на третото лице.
3. Ако делото од ставовите (1) и (2) на овој член е сторено спрема дете коешто наполнило 15 години или лице со попреченост кое му е доверено на сторителот на чување, лекување или заштита, сторителот ќе се казни со затвор од најмалку десет години.
4. Ако поради делото од став (1), (2) и (3) на овој член настапила тешка телесна повреда, смрт или друга тешка последица или делото е сторено од страна на повеќе лица на особено суров или понижувачки начин, сторителот ќе се казни со затвор од најмалку десет години или со доживотен затвор.
5. Ако сторителот на делото што во случаите од ставовите (1), (2) и (3) на овој член ќе изврши само друго полово дејствие кое не се состои во вагинална, анална или орална пенетрација, ќе се казни со затвор од една до пет години.

**Силување на дете кое не наполнило 15 години**

**Член 246 (претходен Член 188)**

1. Тој што ќе изврши полов однос или друго со него изедначено полово дејствие што се состои во анална или орална пенетрација врз дете кое не наполнило 15 години, ќе се казни со затвор најмалку осум години.
2. Тој што делото од ставот (1) на овој член го изврши со употреба на сила или закана дека непосредно ќе нападне врз неговиот живот или тело или врз животот или телото на нему блиско лице, или спрема немоќно дете кое не наполнило 15 години, ќе се казни со затвор од најмалку десет години.
3. Ако поради делото од ставовите (1) и (2) на овој член настапила тешка телесна повреда, смрт или други тешки последици или делото е сторено од страна на повеќе лица или на особено суров или понижувачки начин или од омраза, сторителот ќе се казни со затвор најмалку десет години или со доживотен затвор.
4. На сторителот на делото од ставовите (1), (2) и (3) на овој член судот ќе му изрече забрана за вршење на професија, дејност или должност под условите од членот 57 на овој законик.
5. Ако сторителот изврши друго полово дејствие кое не се состои во вагинална, анална или орална пенетрација, ќе се казни со најмалку три години.

**Наведување дете на полови дејствија**

**Член 247 (нов член)**

(1) Тој што ќе наведе дете кое не наполнило 15 години со друг да изврши полов однос или друго со него изедначено полово дејствие што се состои во анална или орална пенетрација или такви дејствија да изврши со себе си или пред трето лице, ќе се казни со затвор најмалку осум години.

(2) Со казната од ставот (1) на овој член ќе се казни сторителот кој става понуда за полов однос или други со него изедначени полови дејствија или посредува во тоа или овозможува нивно извршување на дете кое не наполнило 15 години.

(3) Сторителот на делото од ставовите (1) и (2) на овој член на кого детето му е доверено на воспитување, школување или згрижување, или службено или одговорно лице со злоупотреба на своите овластувања во воспитно-образовниот, згрижувачкиот, службениот или работниот однос, ќе се казни со затвор од најмалку десет години.

(4) Ако делото од ставовите (1) и (2) на овој член се однесува на извршување само на друго полово дејствие кое не се состои во вагинална, анална или орална пенетрација, сторителот ќе се казни со затвор од една до пет години, а за делото од ставот (3) на овој член, сторителот ќе се казни со затвор од најмалку три години.

(5) На сторителот на делото од ставот (3) на овој член судот ќе му изрече забрана за вршење на професија, дејност или должност под условите од членот 57 на овој законик.

**Намамување дете на полови дејствија**

**Член 248 (претходен Член 193-б)**

1. Тој што преку компјутерско-комуникациски средства со закажување средба или на друг начин намамува дете кое не наполнило 15 години на полов однос или друго со него изедначено полово дејствие што се состои во анална или орална пенетрација со него или со друго лице, или на производство на материјали кои прикажуваат сексуална злоупотреба на дете, ако заради остварување на таквата намера дојде до конкретни дејствија за остварување непосредна средба со детето, ќе се казни со затвор од една до пет години.
2. Сторителот на делото од ставот (1) на овој член ќе се казни со казна затвор од три до десет години ако остварил непосредна средба со детето.

**Полов однос со злоупотреба на положбата**

**Член 249 (претходен Член 189)**

(1) Тој што со злоупотреба на својата положба ќе наведе на полов однос или друго со него изедначено полово дејствие лице кое спрема него се наоѓа во однос на подреденост или зависност, или со иста намера го малтретира, застрашува или спрема него постапува на начин со кој се понижува човековото достоинство и човековата личност, ќе се казни со затвор од три до десет години.

(2) Ако делото од ставот (1) на овој член го изврши наставник, воспитувач, негувател, посвоител, старател, очув, маќеа, член на заедничко домаќинство, лекар, личен асистент или друго лице со злоупотреба на својата положба или при вршење семејно насилство ќе изврши полов однос или друго полово дејствие со дете кое наполнило 15 години кое му е доверено заради учење, воспитување, чување или нега, ќе се казни со затвор најмалку пет години.

(3) На сторителот на делото од ставот (2) на овој член судот ќе му изрече забрана за вршење на професија, дејност или должност под условите од членот 57 на овој законик.

**Задоволување на полови страсти пред друг**

**Член 250 (претходен Член 190)**

(1) Тој што пред друг ќе изврши полов однос или друго со него изедначено полово дејствие на јавно место и на тој начин свесно го повредува јавниот морал или предизвикува вознемирување на други, ќе се казни со парична казна или со затвор до една година.

(2) Тој што пред дете кое наполнило 15 години врши полов однос или друго со него изедначено полово дејствие, ќе се казни со затвор од една до три години.

(3) Тој што пред дете кое не наполнило 15 години врши полов однос или друго со него изедначено полово дејствие, ќе се казни со затвор од една до пет години.

**Полово вознемирување**

**Член 251 (нов член)**

(1) Тој што со вербално, невербално или физичко дејствие како и преку користење на електронски средства за комуникација кое има директно или индиректно, реално или симболично значење на наведување, непристојна понуда, намамување, изразување полова страст или друго дејствие кое јасно потсетува на полов однос или други со него изедначени полови дејствија, ќе вознемири друг и со тоа ќе го повреди неговото достоинство, предизвикувајќи чувство на непријатност, навреденост, понижување или страв, ќе се казни со парична казна или со затвор до една година.

(2) Тој што ќе го стори делото од ставот (1) на овој член спрема лице кое му е подредено или спрема него се ноѓа во однос на зависност, друго лице на работа или на јавно место или лице што е ранливо поради возраст, болест, попреченост, зависност од дроги, бременост или тешки телесни или душевни пречки, ќе се казни со парична казна или со казна затвор од шест месеци до три години.

(3) Гонењето на делото од ставот (1) на овој член се презема по предлог.

**Посредување во вршење проституција**

**Член 252 (претходен Член 191)**

1. Тој што врбува, наведува, поттикнува или намамува лице на проституција или тој што на кој и да е начин учествува во предавање на лице на друг заради вршење проституција, ќе се казни со затвор од три до осум години.
2. Тој што заради заработувачка му овозможува на друг користење на сексуални услуги, ќе се казни со затвор од три до пет години.
3. Тој што организира вршење на делата од ставовите (1) и (2) од овој член или родово базирано насилство врз жените, ќе се казни од четири до десет години.
4. Ако делото од овој член го стори правно лице, ќе се казни со парична казна.
5. Недвижностите искористени и предметите употребени за извршување на делото кои се во сопственост на сторителот, се одземаат.

**Прикажување на порнографски материјал на дете**

**Член 253 (претходен член 193)**

1. Тој што на дете кое не наполнило 16 години ќе му продаде, прикаже или со јавно излагање на друг начин ќе му направи достапни слики, аудиовизуелни и други предмети со порнографска содржина или ќе му прикаже порнографска претстава, ќе се казни со затвор од шест месеци до три години.
2. Ако делото е сторено преку средства за јавно информирање, сторителот ќе се казни со затвор од три до пет години.
3. Ако делото од овој член го стори правно лице, ќе се казни со парична казна.
4. Предметите од ставовите (1) и (2) на овој член ќе се одземат.

**Производство и дистрибуција на материјали кои прикажуваат полова злоупотреба на деца**

**Член 254 (претходен член 193-а)**

(1) Тој што ќе злоупотреби дете кое наполнило 16 години за изработување на аудиовизуелни слики или други материјали со сексуална содржина или за сексуална претстава, како и тој што учествува во претставата, ќе се казни со затвор од три до пет години.

(2) Ако делото од ставот (1) на овој член е сторено спрема дете кое не наполнило 16 години, сторителот ќе се казни со затвор од три до десет години.

(3) Тој што ќе присили дете кое наполнило 16 години на изработување и снимање слики или други други материјали со сексуална содржина или за сексуална претстава, ќе се казни со затвор од најмалку четири години.

(4) Ако делото од ставот (3) на овој член е сторено врз дете кое не наполнило 16 години, сторителот ќе се казни со затвор најмалку осум години.

(5) Тој што произведува материјали со сексуална содржина со дете со цел за нејзина дистрибуција или ја пренесува или ја нуди јавно или ја прави достапна на друг начин,ќе се казни со затвор од една до десет години.

(6) Тој што набавува или поседува материјали со сексуална содржина со дете за користење за себе или за прикажување на друг, ќе се казни со затвор од една до три години.

(7) Тој што учествува или гледа сексуална претстава во живо или со помош на комуникациски средства, ако знаел или морал и можел да знае дека во неа учествува дете, ќе се казни со затвор од една до десет години.

(8) Ако делото од ставовите (5) и (6) на овој член е сторено преку информациски систем или друго средство за масовна комуникација, сторителот ќе се казни со затвор најмалку четири години.

(9) Ако делото од овој член го стори правно лице, ќе се казни со парична казна.

(10) Недвижностите и предметите кои се употребени за извршување на делото а се во сопственост на сторителот, како и предметите кои произлегле од извршеното дело, се одземаат.

**Неовластено пренесување на фотографски,**

**филмски и видео снимки од полова природа**

**Член 255 (нов член)**

(1) Тој што преку медиуми, на интернет или на друг начин објавува приватна фотографија или видео снимка од полова природа на идентификувано или лице кое може да се идентификува, а тоа објавување е без согласност на лицето кое е на фотографијата или снимката, ќе се казни со парична казна или со затвор до три години.

(2) Ако делото од ставот (1) на овој член е сторено спрема дете, сторителот ќе се казни со затвор од една до пет години.

(3) Гонењето на делото од ставот (1) на овој член се презема по предлог.

**Објавување на судска пресуда**

**Член 256 (претходен Член 194-а)**

При осуда за кривично дело од оваа глава сторено спрема дете или лице со попреченост, по барање на јавниот обвинител, судот ќе одлучи на сметка на осудениот да се објави правосилната пресуда или извод од неа во пристапен формат, преку средствата за јавно информирање, со заштита на личните податоци на жртвата.

**Глава дваесет и трета**

**КРИВИЧНИ ДЕЛА ПРОТИВ БРАКОТ, СЕМЕЈСТВОТО И ДЕЦАТА**

**Двобрачност**

**Член 257 (претходен Член 195)**

1. Тој што ќе склучи брак, иако веќе е во брак, ќе се казни со затвор од три месеци до три години.
2. Со казната од ставот (1) на овој член ќе се казни и тој што ќе склучи брак со лице за кое знае дека се наоѓа во брак.

**Овозможување да се склучи недозволен брак**

**Член 258 (претходен Член 196)**

Службено лице кое во вршење на својата службена должност ќе овозможи склучување брак иако знаело за законските пречки поради кои бракот е забранет или ништовен, ќе се казни со парична казна или со затвор до три години.

**Присилно склучување на брак**

**Член 259 (нов член)**

1. Тој што ќе присили друг на склучување на брак со него, доколку не се исполнетни облежјата на друго потешко кривично дело, ќе се казни со затвор од шест месеци до пет години.
2. Тој што намамува лице во друга држава различна од таа во која престојува со цел таму да го присили на склучување брак со него, ќе се казни со парична казна или со затвор до три години.

**Вонбрачен живот со дете**

**Член 260 (претходен Член 197)**

1. Полнолетно лице кое живее во вонбрачна заедница со дете кое не навршило 16 години, ако не се остварени обележјата на некое друго потешко кривично дело, ќе се казни со затвор од три месеци до три години.
2. Со казната од ставот (1) на овој член ќе се казни и тој што на дете кое не навршило 16 години, ќе му допушти или овозможи да живее во вонбрачна заедница со друго лице или ќе го наведе на тоа.
3. Ако делото од ставот (2) на овој член е сторено од користољубие, сторителот ќе се казни со затвор од една до пет години.
4. Полнолетно лице кое спротивно на закон живее во вонбрачна заедница со дете кое навршило 16 години, ќе се казни со парична казна или затвор до една година.
5. Гонењето за делото од став (4) на овој член се презема по предлог.

**Одземање дете**

**Член 261 (претходен Член 198)**

1. Тој што противправно ќе одземе дете од родител, посвоител, старател, од установа или од лице на кое му е доверено или спречува тоа да биде кај лице кое има право на тоа или оневозможува извршување на извршна одлука за доделување на дете, ќе се казни со парична казна или со затвор до три години.
2. Ако делото од став (1) на овој член го стори родител или посвоител, ќе се казни со парична казна или со затвор до една година.
3. Ако делото од ставовите (1) и (2) на овој член е сторено од користољубие или други ниски побуди или со примена на сила, закана или измама или ако детето е одведено на територија на друга држава или е потешко загрозено здравјето, воспитувањето, издржувањето или школувањето на дете сторителот ќе се казни со затвор од една до пет години.
4. При изрекувањето условна осуда, судот може да му наложи на сторителот да го врати дете или да овозможи извршување на извршната одлука за доделување на дете.
5. Ако сторителот на делото од ставот (1) на овој член доброволно го врати детето или овозможи извршување на извршна одлука, може да се ослободи од казна.

**Промена на семејна состојба**

**Член 262 (претходен Член 199)**

1. Тој што со подметнување, замена или на друг начин ќе ја промени семејната состојба на детето, ќе се казни со затвор од три месеци до три години.
2. Обидот е казнив.

**Напуштање дете**

**Член 263 (претходен Член 200)**

Родител, посвоител, старател или друго лице на кое му е доверено дете ќе го напушти, со намера трајно да се ослободи од него, ќе се казни со затвор од три до пет години.

**Повреда на правата на детето**

**Член 264 (претходен Член 201)**

1. Родител, посвоител, старател или друго лице кое грубо ги запоставува своите должности за грижа, воспитување и образование на детето, ќе се казни со парична казна или со затвор до три години.

(2) Ако сторителот од ставот (1) на овој член присилува дете на работа која не одговара на неговата возраст, го злоставува или го присилува или од користољубие го наведува на питачење или на друго однесување штетно за неговиот развој или на друг начин грубо ги повредува правата на детето, ќе се казни со затвор од една до пет години.

1. Ако поради делата од ставовите (1) и (2) на овој член настапила тешка телесна повреда или тешко нарушување на здравјето на детето или детето се оддало на питачење, сексуална екплоатација или други облици на однесување штетно за неговиот развој, сторителот ќе се казни со затвор од три до десет години.
2. Ако делото од ставовите (1), (2) или (3) на овој член е сторено спрема дете со давање наркотични дроги или психотропни супстанции, сторителот ќе се казни со затвор најмалку четири години.

**Насилство врз дете**

**Член 265 (претходен Член 201-а)**

1. Тој што ќе изврши физичко, психичко или друг вид насилство спрема дете, ако не се остварени обележјата на друго потешко кривично дело, ќе се казни со парична казна или со затвор од шест месеци до три години.
2. Со казната од ставот (1) на овој член ќе се казни и тој што спротивно на својата должност нема да спречи сторување на делото од ставот (1) на овој член помеѓу деца или тој што нема да заштити дете што е жртва на делото од став (1) а можел тоа да го стори.

**Неспроведување на одлуки за заштита на правата на детето**

**Член 266 (нов член)**

1. Тој што не спроведува, спречува или оневозможува спроведување на одлуки за заштита на правата и интересите на детето одредени од суд, центар за социјални работи или друг надлежен орган, ќе се казни со парична казна или со затвор до три години.
2. Ако делото од ставот (1) на овој член го стори службено или одговорно лице во вршењето на своите овластувања или поради неспроведување на одлуката дошло до загрозување на здравјето или развојот на детето, сторителот ќе се казни со казна затвор од шест месеци до пет години.

**Повреда на приватноста на детето**

**Член 267 (нов член)**

1. Тој што изнесува или пронесува нешто од личниот или семејниот живот на детето или неовластено објавува фотографии или видео материјали на детето или лични податоци или други податоци поврзани со идентитетот на детето, или го открие идентитетот, со што кај детето може да биде предизвикана вознемиреност, изложеност на потсмев или на друг начин ги загрози приватноста или интересите на детето, ќе се казни со парична казна или со затвор до една година.
2. Тој што делото од став (1) на овој член ќе го стори по пат на печат, радио, телевизија, информациски систем или мрежа, на јавен собир или на друг начин со кое тоа станува пристапно за поголем бој на лица, ќе се казни со парична казна или со затвор до три години.
3. Со казната од ставот (2) на овој член ќе се казни службено лице кое делото ќе го стори при вршење на службена должност.

**Неплаќање издршка**

**Член 268 (претходен Член 202)**

1. Тој што одбегнува да дава издршка определена врз основа на извршна судска одлука или порамнување, ќе се казни со парична казна или со затвор до една година.
2. При изрекувањето условна осуда, судот може на сторителот да му наложи да ги исплати пристигнатите обврски и во иднина уредно да ја плаќа издршката.

**Повреда на семејни обврски**

**Член 269 (претходен Член 203)**

1. Тој што со груба повреда на своите законски семејни обврски ќе остави во тешка состојба член на семејството кој не е во состојба да се грижи за себе, ќе се казни со затвор од три месеци до три години.
2. Ако поради делото од ставот (1) на овој член, членот на семејството го загуби животот или ако здравјето му биде тешко нарушено, сторителот ќе се казни со затвор најмалку четири години.
3. При изрекувањето условна осуда, судот може на сторителот да му наложи уредно исполнување на законските обврски.

**Родосквернавење**

**Член 270 (претходен Член 194)**

1. Тој што ќе изврши полов однос или со него изедначено полово дејствие со крвен сродник во права линија со брат или сестра, ќе се казни со затвор од четири до десет години.
2. Ако делото од ставот (1) на овој член го стори полнолетно лице со дете кое не наполнило 15 години, сторителот ќе се казни со затвор најмалку десет години.

**Точење алкохолни пијалаци на дете**

**Член 271 (претходен Член 204)**

1. Тој што во угостителски или друг дуќан или место каде што се точат и продаваат алкохолни пијалаци ќе послужи дете кое наполнило 15 години, ќе се казни со парична казна или со затвор од три месеци до три години.
2. Ако делото од ставот (1) на овој член е сторено спрема пијано дете кое наполнило 15 години, сторителот ќе се казни со затвор од шест месеца до три години.
3. Ако делото од ставот (1) на овој член е сторено спрема дете кое не наполнило 15 години, сторителот ќе се казни со затвор од една до пет години.
4. Ако делото од овој член го стори правно лице ќе се казни со парична казна.
5. Ако на сторителот на делата од ставовите (1), (2) и (3) на овој член му изрече казна затвор или условна осуда со утврдена казна затвор, судот ќе му изрече и казна забрана за вршење на дејност на правното лице.

## Глава дваесет и четврта

**КРИВИЧНИ ДЕЛА ПРОТИВ ЗДРАВЈЕТО НА ЛУЃЕТО**

**Пренесување заразна болест**

**Член 272 (претходен Член 205)**

1. Тој што со кршење на прописи или наредби со кои надлежен орган определува прегледи, дезинфекција, издвојување на болни или некои други мерки за сузбивање или спречување на заразни болести кај луѓето или со вработување или држење на лице кое боледува од заразна болест со вршење на полово дејствие или на друг начин, предизвика пренесување на заразна болест, ќе се казни со парична казна или со затвор до три години.
2. Со казната од ставот (1) на овој член ќе се казни и тој што не постапува според прописите или наредбите од ставот (1) на овој член во поглед на сузбивањето или спречувањето на заразните болести кај животни кои можат да се пренесат на луѓето и со тоа предизвикува пренесување на заразна болест.
3. Ако како последица од делото од ставот (1) од овој член е пренесена неизлечива заразна болест, сторителот ќе се казни со затвор од една до десет години.
4. Обидот за делото од ставот (1) на овој член за пренесување на неизлечлива заразна болест е казнив.
5. Тој што ќе ја загрози сигурноста на друг со лажна закана за пренесување или со ширење на невистинити тврдења за постоење на неизлечлива заразна болест, ќе се казни со парична казна или затвор до една година.
6. Тој што делото од ставовите (1) и (2) ќе го стори од небрежност, ќе се казни со парична казна или со затвор до една година.
7. Ако делото од овој член го стори правно лице, ќе се казни со парична казна.

**Непостапување според здравствените прописи за време на епидемија или пандемија**

**Член 273 (претходен Член 206)**

1. Тој што за време на епидемија или пандемија на некоја опасна заразна болест не постапи според прописите или наредбите со кои се определуваат мерки за нејзиното сузбивање или спречување, ќе се казни со парична казна или со затвор до една година.

(2) Ако делото од овој член го стори правно лице, ќе се казни со парична казна.

**Несовесно лекување болни**

**Член 274 (претходен Член 207)**

1. Лекар кој при укажување лекарска помош ќе примени очигледно неподобно средство или начин на лекување или нема да примени соодветни хигиенски мерки или воопшто несовесно постапува и со тоа ќе предизвика влошување на здравствената состојба на некое лице, ќе се казни со парична казна или со затвор до три години.
2. Со казната од ставот (1) на овој член ќе се казни и друг здравствен работник кој при укажување медицинска помош или нега постапува несовесно и со тоа предизвика влошување на здравствената состојба на некое лице.
3. Ако делото од ставовите (1) и (2) на овој член е сторено од небрежност, сторителот ќе се казни со парична казна или со затвор до една година.

**Неукажување итна медицинска помош**

**Член 275 (претходен Член 208)**

1. Лекар или друг здравствен работник кој спротивно на својата должност нема да му укаже итна медицинска помош на лице кое се наоѓа во опасност за животот или делото е сторено од омраза, ќе се казни со парична казна или со затвор до една година.
2. Ако поради делото од ставот (1) на овој член настапи смрт на лицето на кое не му е укажана медицинска помош, сторителот ќе се казни со затвор од шест месеци до пет години.

**Надрилекарство**

**Член 276 (претходен Член 209)**

Тој што без пропишана стручна подготовка се занимава со лекување или со давање медицинска помош, ќе се казни со парична казна или со затвор до една година.

**Недозволено пресадување делови од човечкото тело**

**Член 277 (претходен Член 210)**

1. Лекар или друг здравствен работник што ќе земе дел од телото на друг или на друг му пресади дел од телото без претходно обезбедена согласност во форма предвидена со закон на давателот или примателот или на нивниот законски застапник, ќе се казни со затвор од една до пет години.
2. Со казната од ставот (1) на овој член ќе се казни лекар или друг здравствен работник што ќе изврши медицински неоправдано пресадување или со намера за пресадување ќе земе дел од човечкото тело пред да е утврдена смртта, според пропишан начин.
3. Тој што спротивно на закон му додели орган на пациент кој не е на националната листа на чекање или без примена на соодветните критериуми, ќе се казни со затвор од три до десет години.
4. Ако делото од ставовите (1) и (2) од овој член го стори правно лице, ќе се казни со парична казна.

**Незаконско земање и користење на генетски и биолошки материјал**

**Член 278 (претходен Член 210-а)**

Тој што спротивно на закон зема, складира со намера да постапува со него или користи генетски биолошки материјал, ако не се остварени обележјата на друго дело за кое е пропишана потешка казна, ќе се казни со парична казна или со казна затвор од една до три години.

**Недозволено биомедицинско потпомогнато оплодување**

**со гестациски носител**

**Член 279 (нов член)**

1. Тој што со сила или сериозна закана, доведување во заблуда или на друг начин врбува, наведува или намамува жена да стане гестациски носител или посредува во таквите постапки заради стекнување на имотна корист, ќе се казни со затвор од една до десет години.
2. Тој што преку јавен оглас, јавни медиуми или на друг начин бара или нуди услуга на раѓање на дете на друг за надоместок, ќе се казни со парична казна или со затвор до три години.
3. Тој што ќе бара или ќе прими, ќе понуди или ќе даде имотна корист или условува прифаќање на понуда на брачна двојка за спроведување на постапка за биомедицинско потпомогнато оплодување со гестациски носител спротивно на забраната за земање на надоместок утрврдена со закон, ќе се казни со затвор од шест месеци до три години.
4. Тој што делото од ставовите (1) до (3) на овој член, ќе го стори со злоупотреба на положбата на службено или одговорно лице ќе се казни со затвор од една до пет години.
5. Обидот од ставовите (2) и (3) на овој член е казнив.
6. Ако делото од овој член го стори правно лице, ќе се казни со парична казна.

## Несовесно вршење аптекарска дејност

## Член 280 (претходен Член 211)

1. Аптекар или друго лице овластено за подготвување или издавање на лекови кој ќе произведе лажен лек, активна супстанција, помошни состојки или друг медицински производ или прибор или ќе преиначи вистински лек, активна супстанција, помошни состојки или медицински производ или ќе подготви лек спротивно на правилата од својата струка или ќе издаде погрешен лек, па поради тоа ќе биде доведено во опасност животот или здравјето на некое лице, ќе се казни со парична казна или со затвор до три години.
2. Со казната од став (1) тој што набавува или нуди, увезува или извезува, складира или пушта во промет како вистински лажен или преиначен лек,активна супстанција, помошни состојки или друг медицински производ или пушта во промет такви лекови или предмети со лажно или преиначено упатство или декларација за потеклото и рокот на употреба.
3. Ако делото од ставот (1) на овој член е сторено од небрежност, сторителот ќе се казни со парична казна или со затвор до една година.
4. Обидот на делото од ставите (1) и (2) на овој член се казниви.
5. Ако делото од овој член го стори правно лице, ќе се казни со парична казна.
6. Подготвените лекови се одземаат.

**Производство и пуштање во промет штетни средства за лекување и средства за допинг**

**Член 281 (претходен Член 212)**

1. Тој што произведува, продава или на друг начин става во промет лекови или други средства за лекување што се штетни за здравјето, ќе се казни со парична казна или со затвор до три години.
2. Со казната од ставот (1) на овој член ќе се казни тој што неовластено произведува, преработува, пренесува, извезува или увезува, набавува или држи, нуди на продажба, продава или посредува во продажбата на забранети допинг средства или на друг начин става во промет или наведува друг на користење на тие забранети допинг средства или му ги дава да ги користи тој или друго лице.
3. Ако сторителот на делото од ставот (2) на овој член организира мрежа на продавачи или посредници или забранетите допинг средства ги дава на дете или делото го стори како службено или одговорно лице со јавни овластувања ќе се казни со затвор од шест месеци до пет години.
4. Тој што неовластено во спортот прави, набавува, поседува или дава за употреба опрема, материјал или супстанци за кои знае дека се наменети за подготовка или произвотство на забранети допинг средства, ќе се казни со парична казна или затвор до три години.
5. Ако делото од ставовите (1) и (2) на овој член е сторено од небрежност, сторителот ќе се казни со парична казна или со затвор до една година.
6. Ако делото од овој член го стори правно лице, ќе се казни со парична казна.
7. Производите и средствата за производство, средства за лекување и забранетите допинг средства, се одземаат.

**Непрописно пуштање во промет лекови или медицински средства**

**Член 282 (нов член)**

(1) Одговорно лице во правно лице или установа за производство и промет со лекови или медицински средства што ќе стави во промет лек или медицинско средство без добиено одобрение и исполнети услови за ставање во промет ќе изврши или овозможи промет на лекови или медицински средства кои се предмет на паралелен увоз без согласност на надлежен орган, што ќе пушти во промет лек чиј рок е истечен или без потребните анализи за квалитет или клиничко испитување на лекот или ќе пушти во промет лек или медицинско средство по повисоки цени од пропишаните или на друг начин ќе ги повреди прописите за пуштање во промет на лекови или медицински средства, ќе се казни со парична казна или со затвор до три години.

(2) Ако поради делото од ставот (1) на овој член дошло до тешко нарушување на здравјето на некое лице, сторителот ќе се казни со затвор од една до пет години.

(3) Ако поради делото од ставот (1) на овој член е предизвикана смрт на лице, сторителот ќе се казни со затвор од три до десет години.

(4) Ако делото од овој член го стори правно лице, ќе се казни со парична казна.

**Производство и пуштање во промет штетни прехранбени и други продукти**

**Член 283 (претходен Член 213)**

1. Тој што произведува заради продажба, продава или на друг начин пушта во промет штетни прехранбени продукти или пијалаци или средства за лична хигиена, нега или други штетни продукти со што ќе предизвика опасност за животот или здравјето на луѓето, ќе се казни со затвор од три месеци до три години.
2. Ако делото од ставот (1) од овој член е сторено од небрежност, сторителот ќе се казни со парична казна или со затвор до една година.
3. Ако делото од овој член го стори правно лице, ќе се казни со парична казна.

## Несовесно вршење преглед на месо за исхрана

## Член 284 (претходен Член 214)

1. Ветеринар или друг овластен ветеринарен работник кој несовесно врши преглед на добиток за колење или на месо наменето за исхрана или спротивно на прописите не изврши преглед и со тоа овозможи да се пушти во промет месо штетно за здравјето на луѓето, ќе се казни со затвор од шест месеци до три години.
2. Ако делото од ставот (1) од овој член е сторено од небрежност, сторителот ќе се казни со парична казна или со затвор до една година.
3. Ако делото од овој член го стори правно лице, ќе се казни со парична казна.

**Неовластено производство и пуштање во промет на наркотични дроги, психотропни супстанции и прекурсори**

**Член 285 (претходен Член 215)**

1. Тој што неовластено организира, произведува, преработува, продава или нуди на продажба или заради продажба купува, држи или пренесува или посредува во продажба или купување или на друг начин неовластено пушта во промет наркотични дроги, психотропни супстанции и прекурсори, ќе се казни со затвор од три до десет години.
2. Ако делото од ставот (1) на овој член е сторено со наркотични дроги, психотропни супстанции и прекурсори од помало количество, сторителот ќе се казни со затвор од шест месеци до три години.
3. Ако делото од ставот (1) на овој член го извршиле повеќе лица или сторителот на ова дело организирал мрежа на препродавачи или посредници, или организирал дејствие од ставот (1) на овој член, сторителот ќе се казни со затвор најмалку пет години.
4. Тој што делото од ставот (1) на овој член ќе го стори спрема лице со тешки душевни пречки или спрема дете или тоа го стори во училиште или на друго место кое служи за образование, воспитување, спортска или општествена активност на деца или во негова непосредна близина или во казнена установа или за извршување на делото искористи дете или делото го стори службено, одговорно лице или лице што врши работи од јавен интерес, ќе се казни со затвор најмалку четири години.
5. Тој што неовластено прави, набавува, посредува или дава на употреба опрема, материјал или супстанции за кои знае дека се наменети за производство на наркотични дроги, психотропни супстанции и прекурсори, ќе се казни со затвор од една до пет години.
6. Сторителот од ставот (2) на овој член, со исклучок на организаторот, кој ќе го открие делото или ќе придонесе за неговото откривање, ќе се ослободи од казна.
7. Ако делото од овој член го стори правно лице, ќе се казни со парична казна.
8. Наркотичните дроги, психотропните супстанции и прекурсорите, како и подвижните или недвижните предмети употребени за нивно правење, пренесување или растурање, ќе се одземат.
9. Нема да се казни тој што поседува наркотични дроги и психотропни супстанции за лична употреба.

**Неовластено овозможување на употреба на наркотични дроги, психотропни супстанции и прекурзори**

**Член 286 (претходен Член 216)**

(1) Тој што наведува друг или неовластено му дава наркотични дроги и психотропни супстанции или прекурзори да ги ужива тој или друго лице и му става на располагање простории заради уживање наркотични дроги, психотропни супстанции и прекурзори или на друг начин му овозможува на друг да ужива наркотични дроги, психотропни супстанции и прекурзори, ќе се казни со затвор од една до пет години.

(2) Ако делото од ставот (1) на овој член е сторено спрема лице со тешки душевни пречки или спрема дете, во училиште или на друго место кое служи за образование, воспитување, спортска или општествена активност на деца или во негова непосредна близина или во казнена установа или за извршување на делото се користи дете, или ако делото го стори службено или одговорно лице во вршење на неговата службена или јавна должност, или делото е сторено спрема повеќе лица, или предизвикало особено тешки последици, сторителот ќе се казни со затвор од една до десет години.

1. Ако делото од овој член го стори правно лице, ќе се казни со парична казна.
2. Наркотичните дроги, психотропните супстанции и прекурзорите, како и подвижните или недвижните предмети употребени за нивно пренесување или растурање, или посебно наменети или ставени за употреба, ќе се одземат.

**Тешки дела против здравјето на луѓето**

**Член 287 (претходен Член 217)**

1. Ако поради делото од членовите 272 ставови (1) и (2), 274 ставови (1) и (2), 276, 279 став (1), 280 став (1), 281 ставови (1) и (2), 283 став (1), 284 став 1, и 286 став (1) некое лице е тешко телесно повредено или здравјето му е тешко нарушено, сторителот ќе се казни со затвор од една до десет години.
2. Ако поради делата од членовите 285 став (1) и 286 став (2) некое лице е тешко телесно повредено или здравјето му е тешко нарушено, сторителот ќе се казни со затвор од четири до десет години.
3. Ако поради делото од членовите 272 ставови (1) и (2), 274 ставови (1) и (2), 276, 279 став (1), 280 став (1), 281 ставови (1) и (2), 283 став (1), 284 став (1), 285 став (1) и 286 ставови (1) и (2) настапила смрт на едно или повеќе лица, сторителот ќе се казни со затвор најмалку четири години.
4. Ако поради делото од членовите 272 став (6), 274 став (3), 280 став (3), 281 став (4), 283 став (2) и 284 став (2) некое лице ќе биде тешко телесно повредено или здравјето му е тешко нарушено, сторителот ќе се казни со затвор од три месеци до три години.
5. Ако поради делото од членовите 272 став (6), 274 став (3), 280 став (3), 281 став (4), 283 став (2) и 284 став (2) настапила смрт на едно или повеќе лица, сторителот ќе се казни со затвор од шест месеци до пет години.

## Глава дваесет и петта

**КРИВИЧНИ ДЕЛА ПРОТИВ ЖИВОТНАТА СРЕДИНА И ПРИРОДАТА**

**Екоцид**

**Член 288 (нов член)**

Тој што спротивно на закон, со намера да предизвика штета на животната средина, ќе преземе дејствие или ќе пропушти да преземе дејствие поради кое ќе настане сериозна или широкораспространета или долготрајна штета на животната средина, ќе се казни со казна затвор од најмалку 10 години или со доживотен затвор.

**Загадување на животната средина и природата**

**Член 289 (претходен Член 218)**

1. Тој што испушта отровни или издувни гасови, материи или јонизирачко зрачење во воздухот, водата или почвата, во најмалку двојно поголемо количество од максимално дозволеното со закон или со меѓународен договор ратификуван во согласност со Уставот на Република Северна Македонија, ќе се казни со затвор од една година до три години.
2. Тој што испушта отровни или издувни гасови, материи или јонизирачко зрачење во воздухот, водата или почвата, во петкратно или поголемо количество од максимално дозволеното со закон или со меѓународен договор ратификуван во согласност со Уставот на Република Северна Македонија, ќе се казни со затвор од една до пет години.
3. Тој што со делата од ставовите (1) и (2) на овој член ќе предизвика сериозна опасност за животот или здравјето на луѓето или уништување на растителен или животински свет во поголеми размери, или на ретки видови на растенија или животни, ќе се казни со затвор од три до десет години.
4. Службено или одговорно лице во правно лице кое со непридржување кон прописите за заштита на животната средина ќе пропушти да постави уреди за пречистување или ќе дозволи изградба, пуштање во дејство или користење на погон кој ја загадува животната средина или на друг начин ќе пропушти преземање мерки за спречување или оневозможување на загадување на воздух, почва, вода или за спречување бучава, кои двојно ја надминуваат дозволената граница, ќе се казни со казна затвор од една до пет години.
5. Службено или одговорно лице во правно лице кое со делото од ставот (4) на овој член ќе предизвика сериозна опасност за животот или здравјето на луѓето или уништување на животинскиот и растителниот свет во поголеми размери, или на ретки видови на растенија или животни, ќе се казни со казна затвор од четири до десет години.
6. Ако делото од ставовите (1), (2), (3), (4) и (5) на овој член е сторено од небрежност, сторителот ќе се казни со парична казна или со затвор до три години.
7. При изрекувањето условна осуда, судот ќе му наложи на сторителот на делото во определен рок да ги отстрани штетните последици на делото или да преземе други пропишани мерки за заштита и унапредување на животната средина.
8. Ако делото од овој член го стори правно лице, ќе се казни со парична казна.

**Производство, трговија или употреба на супстанции кои ја осиромашуваат озонската обвивка**

**Член 290 (претходен Член 218-а)**

1. Тој што спротивно на прописите, произведува, увезува, извезува, пласира на пазарот или употребува недозволени супстанции кои ја осиромашуваат озонската обвивка, ќе се казни со парична казна или со затвор од три месеци до пет години.
2. Ако делото е сторено од небрежност, сторителот ќе се казни со парична казна или затвор до една година.
3. Ако делото го стори правно лице, ќе се казни со парична казна.
4. За делото од ставот (1) на овој член нема да се казни тој што употребува уреди во домаќинството набавени пред влегувањето во сила на овој законик.

**Загадување вода за пиење**

**Член 291 (претходен Член 219)**

1. Тој што со некоја штетна материја ќе ја направи неупотреблива водата за пиење во извори, бунари, цистерни или резервоари или некоја друга вода за пиење, ќе се казни со парична казна или со затвор до три години.
2. Ако делото е сторено од службено лице или одговорно лице во правно лице или ако поради делото од ставот (1) на овој член дошло до појава на епидемија на заразна болест, сторителот ќе се казни со затвор од една година до пет години.
3. Ако делото од ставот (1) на овој член е сторено од небрежност, сторителот ќе се казни со парична казна или со затвор до една година.
4. Ако делото од овој член го стори правно лице, ќе се казни со парична казна.

**Производство на штетни средства за лекување добиток или живина**

**Член 292 (претходен Член 220)**

1. Тој што заради продажба ќе произведе, ќе пушти во промет или на друг начин ќе направи достапни средства за лекување или спречување зараза кај добиток или живина опасни за нивниот живот или здравјето, ќе се казни со парична казна или со затвор до три години.
2. Ако поради делото од ставот (1) на овој член ќе дојде до ширење на заразна болест или ќе пцовиса добиток или живина од поголема вредност, сторителот ќе се казни со затвор од една година до пет години.
3. Ако делото од ставот (1) на овој член е сторено од небрежност, сторителот ќе се казни со парична казна или со затвор до една година.
4. Ако делото од овој член го стори правно лице, ќе се казни со парична казна.

**Несовесно укажување ветеринарна помош**

**Член 293 (претходен Член 221)**

1. Ветеринар или овластен ветеринарен работник кој при укажувањето на ветеринарна помош пропише или примени очигледно неподобно средство или очигледно неправилен начин на лекување или воопшто несовесно постапува при лекувањето и со тоа предизвика болест, влошување на здравствената состојба или пцовисување на добиток или на живина од поголема вредност, ќе се казни со парична казна или со затвор до три години.
2. Ако поради делото од ставот (1) на овој член се предизвика пцовисување или уништување на добиток или на живина од значителна вредност, сторителот ќе се казни со затвор од една до пет години.
3. Ако делото од ставот (1) на овој член е сторено од небрежност, сторителот ќе се казни со парична казна или со затвор до една година.

**Пренесување заразни болести кај животинскиот и растителниот свет**

**Член 294 (претходен Член 222)**

1. Тој што за време на епидемија или пандемија на некоја добиточна или живинска болест што може да го загрози сточарството или живинарство, не постапи според одлука на надлежен орган донесена врз основа на пропис со која се определуваат мерки за отстранување или спречување на болест и со тоа предизвика ширење на болеста или на нејзините причинители, ќе се казни со парична казна или со затвор до три години.
2. Со казната од ставот (1) на овој член ќе се казни и тој што за времетраењето на опасноста од болест и штетници кои можат да го загрозат растителниот свет не постапи според одлука на надлежен орган донесена врз основа на пропис со која се определуваат мерки за отстранување или спречување на болест или штетници и со тоа предизвика појава или ширење на болест или штетници.
3. Ако поради делото од ставовите (1) и (2) на овој член настапи значителна штета, сторителот ќе се казни со затвор од една до пет години.
4. Ако делото од ставовите (1) и (2) на овој член е сторено од небрежност, сторителот ќе се казни со парична казна или со затвор до една година.
5. Ако делото од овој член го стори правно лице, ќе се казни со парична казна.

**Загадување на добиточна храна или вода**

**Член 295 (претходен Член 223)**

1. Тој што со некоја штетна материја ќе загади добиточна храна или вода во реки, потоци, извори, бунари, цистерни или некоја друга вода што служи за поење на добиток, живина или дивеч и со тоа го доведе во опасност животот или здравјето на животните, ќе се казни со парична казна или со затвор до три години.
2. Со казната од ставот (1) на овој член ќе се казни тој што со некоја штетна материја ќе загади води на рибници, езера, реки и потоци и со тоа ќе предизвика опасност за опстанокот на рибите и другиот животински свет во езерата, реките и потоците.
3. Ако поради делото од ставовите (1) и (2) на овој член настапило пцовисување на животни или риби од поголема вредност, сторителот ќе се казни со затвор од три месеци до три години.
4. Ако делото од ставовите (1) и (2) на овој член е сторено од небрежност сторителот ќе се казни со парична казна или со затвор до една година.
5. Ако делото од овој член го стори правно лице, ќе се казни со парична казна.

**Уништување насади со употреба на штетна материја**

**Член 296 (претходен Член 224)**

(1)Тој што со употреба на некоја штетна материја ќе предизвика уништување на растенија или други насади и со тоа ќе предизвика значителна имотна штета, ќе се казни со парична казна или со затвор до три години.

(2) Ако поради делото од ставот (1) на овој член настапи штета од поголеми размери, сторителот ќе се казни со затвор од една до пет години.

(3) Ако делото од ставот (1) и ставот (2) на овој член е сторено од небрежност, сторителот ќе се казни со парична казна или со затвор до една година.

(4) Ако делото од овој член го стори правно лице, ќе се казни со парична казна.

**Узурпација на недвижности**

**Член 297 (претходен Член 225)**

1. Тој што со намера за владение ќе заземе туѓа недвижност што со пропис е прогласена за имот во општа употреба, добро под привремена заштита или културно наследство, природна реткост или друго природно богатство, или земјоделско земјиште во туѓа сопственост, ќе се казни со парична казна или со затвор до три години.
2. Ако делото е сторено со намера земјиштето да се употреби за градба или користење со кое неповратно се уништуваат природните својства на недвижноста, ќе се казни со затвор од една до пет години.
3. Со казната од ставот (2) на овој член ќе се казни службено лице кое што спротивно на својата должност, нема да преземе мерки за спречување на делата од ставовите (1) и (2) на овој член или за отстранување на нивните последици.
4. Ако делото од овој член го стори правно лице, ќе се казни со парична казна.

**Бесправно градење**

**Член 298 (претходен Член 244-а)**

(1) Тој што гради или изведува градба или врши надзор над градба на сопствено или туѓо земјиште без одобрение за градење или спротивно на одобрението за градење издадено од надлежен орган, ќе се казни со парична казна или со затвор до три години.

(2) Ако делото од ставот (1) на овој член е сторено заради продажба или на простор што претставува добро во општа употреба, природна реткост, добро под привремена заштита, културно добро или друго подрачје од посебен интерес за државата, сторителот ќе се казни со затвор од една до пет години.

(3) Со казната од ставот (2) на овој член ќе се казни и тој што изведува градежни работи спротивно на основниот проект или врши реконструкција на конструктивните елементи на градбата без основен проект и ја нарушува механичката отпорност, стабилноста на градбата и сеизмичката заштита.

(4) Службено лице во локална самоуправа или во орган на државна управа надлежен за вршење на работите од областа на уредување на просторот кое ќе донесе решение за локациски услови спротивно на важечки урбанистички план или ќе издаде одобрение за градење спротивно на решението за локациски услови и стори нарушување на планираниот простор со што за себе или за друг прибави противправна имотна корист или на друг му нанесе штета, ќе се казни со затвор од три до десет години.

(5) Службено лице што спротивно на својата службена должност нема да преземе мерки за спречување на извршување на делото од ставовите (1), (2) и (3) на овој член или за отстранување на нивните последици, ќе се казни со затвор од една до пет години.

(6) Ако делото од овој член го стори правно лице, ќе се казни со парична казна.

(7) Бесправно изградениот објект се отстранува согласно закон.

**Незаконита експлоатација на минерални суровини**

**Член 299 (Член 225-а)**

1. Тој што без концесија или дозвола или на друг начин неовластено врши експлоатација на минерални суровини определени со закон, од поголема вредност, ќе се казни со затвор од шест месеци до три години и со парична казна.
2. Тој што без дозвола или согласност ќе извади песок, чакал или камен од коритата или бреговите на површинските водни тела чие количество е поголемо од три кубни метри, ќе се казни со парична казна или затвор до три години.
3. Ако поради делото од ставовите (1) и (2) на овој член сторителот се стекне со значителна имотна корист или предизвика значителна штета, ќе се казни со затвор од една до десет години.
4. Ако делото од овој член го стори правно лице, ќе се казни со парична казна.

**Промена на воден режим**

**Член 300 (нов член)**

(1) Тој што спротивно на прописите ќе го промени или поремети водниот режим, а со тоа не прави некое друго казнено дело за кое е пропишана потешка казна, ќе се казни со парична казна или затвор до една година.

(2) Тој што делото од ставот (1) на овој член ќе го стори на подрачје кое со закон е прогласено за заштитено подрачје, ќе се казни со парична казна или со затвор до три години.

(3) Ако делото од овој член го стори правно лице ќе се казни со парична казна.

(4) Обидот е казнив.

**Пустошење на шума**

**Член 301 (Претходен Член 226)**

1. Тој што спротивно на пропис или наредба од надлежни органи или организации врши пренамена, сече или копачи шуми или подбелува стебла или на друг начин пустоши шума или уништува едно или повеќе дрва во парк, дрворед или на друго место каде сечата не е дозволена, а со тоа не врши друго кривично дело за кое е предвидена повисока казна, ќе се казни со затвор од шест месеци до три години.
2. Ако поради делото од ставот (1) на овој член, сторителот се стекне со значителна имотна корист или предизвика значителна имотна штета, ќе се казни со затвор од една до пет години.
3. Ако со делото од ставот (1) на овој член е опустошена шума во големи размери или е извршено во заштитена шума или подрачје, национален парк или во друга шума со специјална намена, или во група сторителот ќе се казни со затвор од најмалку четири години.
4. Тој што делото од овој член ќе го стори во сопствена шума, ќе се казни со парична казна или со затвор до три години.
5. Ако делото од овој член го стори правно лице, ќе се казни со парична казна.

**Предизвикување шумски пожар**

**Член 302 (претходен Член 227)**

1. Тој што ќе предизвика шумски пожар па поради тоа ќе настапи поголема штета, ќе се казни со парична казна или затвор до три години.
2. Ако со делото од ставот (1) на овој член настапи значителна штета, сторителот ќе се казни со затвор од една до пет години.
3. Ако со делото од ставот (1) на овој член настапи штета од големи размери, сторителот ќе се казни со затвор најмалку четири години.
4. Со казната од ставот (2) на овој член ќе се казни и тој што ќе предизвика пожар во заштитена шума, национален парк или во друга шума со специјална намена.
5. Тој што ќе предизвика два или повеќе шумски пожари, ќе се казни со затвор најмалку пет години.
6. Ако делото е сторено од небрежност за став (1) на овој член, сторителот ќе се казни со парична казна или затвор до една година, за ставовите (2) и (4) сторителот ќе се казни со парична казна или затвор до три години, а за ставот (3) сторителот ќе се казни со затвор од една до пет години.

**Незаконит лов**

**Член 303 (претходен Член 228)**

1. Тој што лови дивеч за време на ловостој или без дозвола за ловење ќе се казни со парична казна или со затвор до една година.
2. Тој што неовластено лови во забрането ловиште, убие, рани или фати жив дивеч, ќе се казни со парична казна или со затвор до три години.
3. Ако делото од ставот (2) на овој член е сторено спрема висок дивеч, сторителот ќе се казни со затвор од шест месеци до пет години.
4. Тој што лови редок или проретчен дивеч чиј лов е забранет или лови без посебна дозвола дивеч за чие ловење е потребна таква дозвола или лови на начин или со средства кои се забранети или со кои дивечот масовно се сотира, ќе се казни со затвор од една до пет години.
5. Уловениот дивеч и средствата за лов ќе се одземат.

**Неовластено ловење, чување и**

**отуѓување диви животни и птици**

**Член 304 (претходен Член 228-а)**

1. Тој што неовластено лови, превезува, пренесува, прикрива, чува, одгледува, купува, продава, или на кој било начин прибавува, отуѓува или препарира диви животни и птици од поголема вредност, ќе се казни со парична казна или со затвор до три години.
2. Ако вредноста на дивите животни и птици од ставот (1) на овој член е значителна, сторителот ќе се казни со затвор од една до пет години.
3. Ако вредноста на дивите животни и птици од ставот (1) на овој член е од големи размери, сторителот ќе се казни со затвор од една до десет години.
4. Ако сторителот на делото од ставот (1) на овој член организира мрежа за извршување на делото или ако делото е сторено во состав на група или друго здружение или заради извезување на дивите животни или птици во странство, ќе се казни со затвор од најмалку четири години.
5. Ако делото од овој член го стори правно лице, ќе се казни со парична казна.

**Незаконит риболов**

**Член 305 (претходен Член 229)**

1. Тој што лови риба со експлозив, струја, отров, замајни средства, средства за подводен риболов, ости, мрежа или други средства со кои е забранет риболовот, за време на ловостој, во забрането подрачје или во води во кои е забранет риболовот, ќе се казни со парична казна или со затвор до една година.
2. Ако поради делото од ставот (1) на овој член настапи поголема имотна штета или е прибавена поголема имотна корист, сторителот ќе се казни со парична казна или со затвор од три месеци до три години.
3. Ако поради делото од ставот (1) на овој член настапи значителна имотна штета или е прибавена значителна имотна корист, сторителот ќе се казни со парична казна или со затвор од шест месеци до пет години.
4. Ако поради делото од ставот (1) на овој член е предизвикан помор на риба во големи размери, сторителот ќе се казни со затвор од една до десет години.
5. Ако делото од овој член го стори правно лице, ќе се казни со парична казна.
6. Уловената риба и средствата за риболов ќе се одземат.

**Загрозување на животната средина и природата со отпад**

**Член 306 (претходен Член 230)**

1. Тој што со оставање, фрлање, собирање, со непрописно транспортирање на една или повеќе поврзани пратки, со преработка или отстранување на отпадот, со создавање на депонии спротивно на прописите за заштита на животната средина, пропуштање на вршење надзор над собирањето, со транспортот и преработката, со непрописно управување со отпадот, или на друг начин ќе предизвика или може да предизвика значително оштетување на квалитетот на почвата, воздухот или водата или опасност за животот или здравјето на луѓето или уништување на растителен или животински свет во поголеми размери, или на ретки видови на растенија или животни, ќе се казни со затвор од една до десет години.
2. Ако делото од ставот (1) на овој член е сторено со опасен отпад што содржи супстанции кои имаат својство на експлозивност, реактивност, запаливост, надразливост, токсичност, инфективност, канцерогеност, мутагеност, тератогеност, екотоксичност или својство на испуштање отровни гасови преку хемиска реакција и биолошко разложување, сторителот ќе се казни со затвор од најмалку четири години.
3. Ако делото е сторено од небрежност, за ставот (1) на овој член сторителот ќе се казни со парична казна или затвор до три години, а за ставот (2) на овој член сторителот ќе се казни со затвор од една до пет години.
4. Тој што неовластено тргува со отпад, ќе се казни со затвор од една до пет години.
5. Ако делото е сторено од организирана група составена од три или повеќе лица сторителот ќе се казни за делото од ставовите (1) и (4) на овој член со затвор најмалку четири години, а делото за ставот (2) на овој член најмалку осум години.
6. Ако делото од овој член го стори правно лице, ќе се казни со парична казна.

**Неовластено прибавување и**

**располагање со нуклеарни материи**

**Член 307 (претходен Член 231)**

1. Тој што со сила или закана, со извршување кривично дело или на друг начин неовластено прибавува, располага, поседува или му дава на друг нуклеарни и радиоактивни материи, неовластено презема нуклеарни уреди или нуклеарни или радиоактивни материи или уред за активирање, разградување или емитување на радиоактивни материи, ќе се казни со затвор од една до десет години.
2. Тој што неовластено произведува, преработува, ракува, користи, одржува, чува, превезува, увезува, извезува, посредува во прометот или отстранува нуклеарни материјали или други опасни радиоактивни материи, со што може да предизвика значително оштетување на квалитетот на почвата, воздухот или водата или опасност за животот или здравјето на луѓето или уништување на растителен или животински свет во поголеми размери, или на ретки видови на растенија или животни, ќе се казни со затвор од една до пет години.
3. Службено лице или одговорно лице во правно лице што ќе го овозможи извршувањето на делото од ставовите (1) и (2) на овој член, ќе се казни со затвор од три до десет години.
4. Тој што со делото од ставовите (1), (2) и (3) на овој член ќе предизвика опасност за животот на луѓето или за имотот од поголем обем, ќе се казни со затвор од најмалку три години.
5. Ако поради делата од ставовите (1), (2) и (3) на овој член настапи смрт на едно или повеќе лица или имотна штета од големи размери, сторителот ќе се казни со затвор најмалку пет години.
6. Ако делото од ставовите (1), (2) и (3) на овој член е сторено од небрежност, сторителот ќе се казни со затвор од три месеци до три години.
7. Ако поради делото од ставот (6) на овој член настапила смрт на повеќе лица или штета од големи размери, сторителот ќе се казни со затвор од една до десет години.
8. Ако делото од овој член го стори правно лице ќе се казни со парична казна.
9. Недвижностите искористени и предметите, материи и супстанции употребени за извршување на делото се одземаат.

**Недозволено работење на постројки**

**Член 308 (нов член)**

1. Тој што спротивно на законски пропишано одобрение или на забрана на надлежен орган става во употреба, работи на постројка која користи енергија или создава производи опасни за животот или здравјето на луѓето или со која се загрозува животната средина или во која се чуваат опасни предмети или материи што надвор од постројката можат да предизвикаат потрајно и во значителна мера загрозување на квалитетот на воздухот, водата и почвата, ќе се казни со затвор од шест месеци до пет години.
2. Тој што делото од ставот (1) на овој член ќе го стори од небрежност, ќе се казни со парична казна или со затвор до три години.
3. Ако делото од овој член го стори правно лице, ќе се казни со парична казна.

**Загрозување на околината со бучава,**

**вибрации или нејонизирачко зрачење**

**Член 309 (нов член)**

1. Тој што спротивно на прописите ќе произведе бучава, вибрации или нејонизирачко зрачење во обем трикратно поголем од дозволените граници со закон и со тоа ќе создаде чувство на вознемиреност или ќе го загрози здравјето на луѓето ќе се казни со парична казна или со затвор до три години.
2. Ако делото од ставот (1) на овој член го стори правно лице ќе се казни со парична казна.

**Неовластено производство, постапување и промет со опасни материи, штетни организми, семенски материјал или саден материјал**

**Член 310 (претходен Член 232)**

1. Тој што спротивно на прописите произведува, преработува, ракува, користи, одржува, чува, пакува, препакува, употребува, превезува, увезува, извезува или отстранува отровни или други опасни материи или нивни отпадоци, или генетски модифицирани или штетни организми опасни за животот или здравјето на луѓето, или за животинскиот или растителниот свет или семенски или саден материјал или живи растенија и живи делови од растенија, вклучувајќи го и семето, делови од растенија или цели растенија вклучително и садни подлоги, наменети за размножување и производство на саден материјал од земјоделски растенија или шумски и декоративни видови дрвја или материјал за размножување, на кои нема извршено здравствена контрола, ќе се казни со затвор од една до пет години.
2. Службено лице или одговорно лице во правно лице што ќе го овозможи извршувањето на делото од ставот (1) на овој член, ќе се казни со затвор од една до десет години.
3. Ако со делото од ставовите (1) и (2) на овој член е предизвикана опасност за животот на луѓето или за имотот од поголем обем или уништување на животинскиот или растителниот свет во поголеми размери, сторителот ќе се казни со затвор од најмалку три години.
4. Ако поради делата од ставовите (1) и (2) на овој член настапи смрт на едно или повеќе лица, сторителот ќе се казни со затвор најмалку пет години.
5. Ако делото од ставот (1) на овој член го стори правно лице, ќе се казни со парична казна.

**Убивање или уништување на**

**заштитени видови на дива флора или фауна**

**Член 311 (претходен Член 232-а)**

1. Тој што убива, уништува, држи или одзема примероци на заштитени видови на дива флора или фауна, ќе се казни со парична казна или со затвор од една до три години.
2. Тој што со непридржување кон одредбите на закон или со меѓународен договор ратификуван во согласност со Уставот на Република Северна Македонија преземе дејствија со кои ќе отстрела, пресече, ископачи или на друг начин уништи примероци или популации од автохтон див вид или нивни живеалишта или гнезда и со тоа ќе предизвика истребување на автохтон див вид на територијата на Република Северна Македонија, ќе се казни со затвор од една до пет години.
3. Со казната од ставот (1) на овој член ќе се казни сторителот кој ќе предизвика загрозување од истребување на автохтон див вид на територијата на Република Северна Македонија.
4. Тој што делото од ставовите (1), (2) и (3) на овој член ќе го стори од небрежност, ќе се казни со парична казна или со затвор до една година.
5. Ако делото од овој член го стори правно лице, ќе се казни со парична казна.

**Неовластено воведување на диви видови во природата**

**Член 312 (претходно Член 232-б)**

(1) Тој што спротивно на закон, без дозвола изврши воведување на диви видови во природата на територијата на Република Северна Македонија, ќе се казни со казна затвор од една до три години.

(2)Ако со делото од ставот (1) на овој член дошло до сериозни нарушувања на природната рамнотежа или нарушувања во биолошката разновидност на Република Северна Македонија, сторителот ќе се казни со затвор од една до три години.

(3) Ако делото од ставот (1) на овој член било сторено на тој начин што сторителот не се придржувал до мерките за превентивна заштита при одредени активности, сторителот ќе се казни со парична казна или со казна затвор од една до три години.

(4) Ако делото од овој член го стори правно лице, ќе се казни со парична казна.

**Неовластено тргување, увезување или превезување**

**дива флора или фауна**

**Член 313 (претходен Член 232-в)**

1. Тој што неовластено тргува, увезува, извезува или превезува жива или мртва единка на заштитен вид на дива флора или фауна во количина што има значително влијание врз нивната заштита, или делови или деривати од нив, ќе се казни со затвор од една до три години и парична казна. .
2. Ако делото е сторено од небрежност, ќе се казни со парична казна или казна затвор до една година.
3. Ако делото од овој член го стори правно лице, ќе се казни со парична казна.

**Убивање и мачење животни**

**Член 314 (претходен Член 233)**

1. Тој што ќе усмрти животно без оправдана причина или грубо го злоупотребува или го изложува на непотребни маки или му нанесува непотребни болки или заради изживување го изложува на страдање, ќе се казни со парична казна или со затвор до три години.
2. Со казната од став (1) на овој член ќе се казни и тој што со нехранење, непоење или на друг начин изложува животно подолго време на тегобна состојба.
3. Тој што делото од ставот (1) на овој член ќе го стори од користољубие, ќе се казни со казна затвор од една до пет години.
4. Ако делото од ставовите (1), (2) и (3) на овој член го стори правно лице ќе се казни со парична казна.

**Уништување на живеалиште**

**Член 315 (нов член)**

(1) Тој што спротивно на прописите уништи или предизвика значително влошување на живеалиштето на заштитени видови на животни, растенија или габи, или уништи или предизвика изумирање на живите организми во тоа живеалиште, ќе се казни со парична казна или казна затвор до три години.

(2) Доколку делото од ставот (1) на овој член е сторено во живеалиште односно подрачје за размножување и одгледување на младите, подрачје на миграција или хибернација на строго заштитените диви животни, растенија или габи, сторителот, ќе се казни со казна затвор од една до пет години и парична казна.

(3) Со казната од ставот (2) на овој член ќе се казни и сторителот кој уништува или предизвика значително пропаѓање/уништување на заштитеното природно подрачје или на еколошко значајно подрачје.

(4) Доколку делото од ставовите (1), (2) и (3) од овој член е сторено од небрежност, сторителот за делото од став (1) ќе се казни со парична казна или казна затвор до една година, а за делото од ставовите (2) и (3) со парична казна или казна затвор до три години.

**Тешки дела против животната средина и природата**

**Член 316 (претходен Член 234)**

1. Ако поради делата од членовите 289 ставови (1), (2) и (3), 291 став (1), 306 ставови (1) и (2) и 310 ставови (1) и (2) настапи тешка телесна повреда или тешко нарушување на здравјето на повеќе лица, сторителот ќе се казни со затвор од една до десет години.
2. Ако поради делата од членовите 289 ставови (3) и (4), 291 став (3) и 306 став (3) настапи смрт на едно или повеќе лица или промените од загадувањето не можат долго време да се отстранат, сторителот ќе се казни со затвор од најмалку четири години.
3. Ако поради делата од членовите 292 став (1), 293 став (1), 294 став (1) и 299 ставови (1) и (2), 301 став (1) и 306 ставови (1) и (2) настапи имотна штета од големи размери, сторителот ќе се казни со затвор од една до пет години.
4. Ако поради делата од членовите 292 став (3), 293 став (2), 294 став (4) и 306 став (3) ќе настапи имотна штета од големи размери, сторителот ќе се казни со затвор од една до три години.
5. Ако поради делата од оваа глава настапило значително влошување на животните услови во рамките на заштитенo подрачје определено со закон, сторителот ќе се казни со затвор од најмалку три години.

**Делотворно каење**

## Член 317 (нов член)

(1) Судот може да го ослободи од казна сторителот на делото од член 290 ставови (1) и (2), 291 ставови (1) и (3), 292 ставови (1) и (3), 293, 294 ставови (1), (2) и (4), 295 ставови (1), (2) и (4), 297 став (1), 298 став (1), 299 ставови (1) и (2), 304 став (1), 306 став (1), 308 ставови (1) и (2), 309, 310 став (1), 311 ставови (1) и (3) и 312 од овој закон, ако пред настапување на последиците доброволно ја спречи опасноста за нивно настапување или ги отстрани последиците.

(2) Кога судот ќе го осуди сторителот за кривично дело од Глава ХХV ќе го задолжи истиот, штетата да ја поправи со враќање во првобитна состојба ако за тоа постојат услови.

**Глава дваесет и шеста**

**КРИВИЧНИ ДЕЛА ПРОТИВ ИМОТОТ**

**Кражба**

**Член 318 (претходен Член 235)**

1. Тој што од друг ќе одземе туѓ подвижен предмет со намера противправно да го присвои, ќе се казни со парична казна или со затвор до три години.
2. Ако вредноста на украдениот предмет е помала и сторителот одел кон тоа да присвои предмет од таква вредност, ќе се казни со парична казна или со затвор до една година.
3. Тој што од туѓа шума ќе одземе дрвја чие количество е поголемо од еден кубен метар со намера за противправно присвојување, ќе се казни со затвор од шест месеци до три години.
4. Ако делото од ставот (3) на овој член е сторено со намера собореното дрво да се продаде или ако делото е извршено во шуми во заштитени подрачја, во заштитени шуми или други шуми со посебна намена, сторителот ќе се казни со затвор од една до пет години.
5. Обидот од ставовите (1), (2) и (3) на овој член е казнив.
6. Гонењето за делото од ставот (1) се презема по предлог а од ставот (2) на овој член се презема по приватна тужба.
7. Ако делото од ставовите (3) и (4) на овој член го стори правно лице, ќе се казни со парична казна.

**Кражба на електрична енергија, топлинска енергија,**

**природен гас или вода од акумулационен систем**

**Член 319 (претходен Член 235-а)**

1. Тој што со приклучување без согласност на соодветниот оператор на системот, со преземање пред уред за мерење, со отстранување, онеспособување, премостување, промени и слично ракување со уред за мерење или на друг начин неовластено ќе користи електрична енергија, топлинска енергија или природен гас, со намера за себе или за друг да прибави противправна имотна корист, ќе се казни со затвор до три години и со парична казна.
2. Ако вредноста на украдената електрична енергија, топлинска енергија или природен гас е поголема, сторителот ќе се казни со затвор од една до пет години и со парична казна.
3. Со казната од ставот (1) на овој член ќе се казни тој што со приклучување на акумулационен или друг систем на собрана или дистрибуирана вода, природни езера или реки неовластено ќе користи вода за економски цели, освен за лична употреба.
4. Ако вредноста на одземените предмети од ставот (2) на овој член е од значителна вредност, сторителот ќе се казни со затвор од една до десет години.
5. Обидот за делото од ставот (1) на овој член е казнив.
6. Ако делото од овој член го стори правно лице, ќе се казни со парична казна.
7. Делото од ставот (1) на овој член се гони по предлог.

**Тешка кражба**

**Член 320 (претходен Член 236)**

1. Ако делото од членот 318 на овој законик е сторено:
2. со кршење или провалување во затворени простории, со совладување препреки или на друг начин совладување поголеми пречки;
3. од страна на повеќе лица здружени заради вршење кражба;
4. на дрзок начин;
5. од страна на лице кое кај себе имало некакво оружје или опасно орудие заради напад или одбрана;
6. за време на пожар, поплава или слична несреќа;
7. со искористување на немоќта или несреќата на други;
8. од омраза,

сторителот ќе се казни со затвор од една до пет години.

1. Ако вредноста на одземените предмети од делото од членот 318 на овој законик се од значителна вредност, сторителот ќе се казни со затвор од една до десет години.
2. Ако вредноста на одземените предмети од делото од членот 318 на овој законик се од големи размери, сторителот ќе се казни со затвор од три до десет години.
3. Ако украдениот предмет е добро под привремена заштита, културно наследство, природна реткост или уред или друг објект на железничка или друга сообраќајна инфраструктура од посебно значење за сигурноста на луѓето и имотот и сигурноста на јавниот сообраќај или објект на јавни инсталации или предмет во општа употреба сторителот ќе се казни со затвор најмалку четири години.
4. Ако вредноста на украдениот предмет од ставот (1) на овој член е помала и сторителот одел кон тоа да присвои предмет од таква вредност, ќе се казни со парична казна или со затвор до три години.
5. Гонењето за делото од ставот (5) на овој член се презема по предлог.

**Разбојништво**

Член **321 (претходен Член 237)**

1. Тој што со примена на сила или закана дека непосредно ќе нападне врз животот или телото на друг, ќе одземе туѓ подвижен предмет со намера противправно да го присвои, ќе се казни со затвор најмалку три години.

(2) Ако при извршувањето на делото од став (1) на овој член:

1) на некое лице со умисла му е нанесена тешка телесна повреда,

2) делото е сторено во состав на група или банда,

3) делото е сторено од омраза,

4) вредноста на одземениот предмет е од големи размери,

5) е употребено огнено оружје или опасно орудие,

6) при извршување на делото во банка, менувачница, пошта или на јавно место е загрозен животот или телото на две или повеќе лица,

сторителот ќе се казни со затвор најмалку пет години.

(3) Ако вредноста на одземениот предмет е помала, и сторителот одел кон тоа да присвои предмет од таква вредност, ќе се казни со затвор од една до осум години.

(4) Ако при извршувањето на делото од ставовите (1), (2) и (3) на овој член некое лице со умисла е лишено од живот, сторителот ќе се казни со затвор најмалку десет години или со доживотен затвор.

**Разбојничка кражба**

**Член 322 (претходен Член 238)**

1. Тој што затечен во кражба, ќе примени сила или закана дека непосредно ќе нападне врз животот или телото на друг со намера украдениот предмет да го задржи, ќе се казни со затвор најмалку три години.

(2) Ако при извршувањето на делото од став (1) на овој член:

1) на некое лице со умисла му е нанесена тешка телесна повреда,

2) делото е сторено во состав на група или банда,

3) делото е сторено од омраза,

4) вредноста на одземениот предмет е од големи размери,

5) е употребено огнено оружје или опасно орудие,

6) при извршување на делото во банка, менувачница, пошта или на јавно место е загрозен животот или телото на две или повеќе лица,

сторителот ќе се казни со затвор најмалку пет години.

(3) Ако вредноста на одземениот предмет е помала, и сторителот одел кон тоа да присвои предмет од таква вредност, ќе се казни со затвор од една до осум години.

(4) Ако при извршувањето на делото од ставовите (1), (2) и (3) на овој член некое лице со умисла е лишено од живот, сторителот ќе се казни со затвор најмалку десет години или со доживотен затвор.

**Затајување**

**Член 323 (претходен Член 239)**

1. Тој што противправно за себе или за друг ќе присвои туѓ подвижен предмет што му е доверен, ќе се казни со парична казна или со затвор до три години.
2. Ако вредноста на затаените предмети е помала и сторителот одел кон тоа да присвои предмети од таква вредност, ќе се казни со парична казна или со затвор до една година.
3. Ако делото од ставовите (1) и (2) на овој член го стори старател или лице на кое во правното лице предметите му се доверени во врска со неговата работа, ќе се казни со затвор од три месеци до пет години.
4. Тој што противправно ќе присвои туѓ подвижен предмет што го нашол или до кој случајно дошол, ќе се казни со парична казна или со затвор до една година.
5. Ако вредноста на затаените предмети е значителна или предметите се добро под привремена заштита или културно наследство, сторителот ќе се казни со затвор од една до десет години.
6. За делата од ставовите (2) и (4) на овој член гонењето се презема по приватна тужба, а за ставовите (1) и (3) на овој член по предлог.

**Послужување**

**Член 324 (претходен Член 240)**

1. Тој што неовластено ќе се послужи со пари, хартии од вредност или други подвижни предмети што му се доверени или овие предмети неовластено ќе му ги даде на послуга на друг, ќе се казни со парична казна или со затвор до една година.
2. Гонењето се презема по предлог.

**Одземање туѓи предмети**

**Член 325 (претходен Член 241)**

1. Тој што без намера за присвојување од друг противправно ќе одземе туѓ подвижен предмет за да го задржи во свое владение, ќе се казни со парична казна или со затвор до една година.
2. Гонењето се презема по приватна тужба.

**Одземање на моторно возило**

**Член 326 (претходен Член 242)**

1. Тој што противправно ќе одземе туѓо моторно возило со намера да го употреби за возење, ќе се казни со парична казна или со затвор до една година.
2. Ако употребата на возилото траела подолго време или настапила поголема штета, сторителот ќе се казни со затвор од три месеци до три години.
3. Обидот за делото од ставот (1) на овој член е казнив.

**Оштетување туѓи предмети**

**Член 327 (претходен Член 243)**

1. Тој што ќе оштети, уништи, изобличи или стори неупотреблив туѓ предмет, ќе се казни со парична казна или со затвор до три години.
2. Со казната од став (1) на овој член ќе се казни и тој што со цртежи, натписи или на друг начин неовластено го менува изгледот на моторни возила, ѕидови или други површини.
3. Ако штетата е од значителна вредност или предметите се добра под привремена заштита, културно наследство, меморијални споменици или добра во општа употреба, или делото е сторено од омраза, сторителот ќе се казни со затвор од шест месеци до пет години.
4. Гонењето за делото од ставот (1) на овој член се презема по приватна тужба.

**Оштетување туѓи права**

**Член 328 (претходен Член 244)**

1. Тој што со намера да го спречи остварувањето на правата врз предмети, ќе отуѓи, уништи, оштети или ќе одземе свој предмет врз кој друго физичко или правно лице има заложено право или право на уживање, ќе се казни со парична казна или со затвор до три години.
2. Тој што ќе прикрие, фиктивно ќе отуѓи, уништи, оштети или ќе го направи неупотреблив целокупниот имот или некој негов дел или ќе признае невистинито побарување, ќе состави лажен договор или со некое друго измамничко дејствие привидно или вистински ќе ја загрози својата имотна состојба и со тоа ќе ја намали или спречи можноста за исплатување на најмалку еден од своите доверители, ќе се казни со затвор од шест месеци до пет години.
3. Гонењето за делото од ставовите (1) и (2) на овој член се презема по предлог.

**Оштетување на станбени и деловни згради и простории**

**Член 329 (претходен Член 245)**

1. Корисник на стан, станар или друго лице кое од станбена или деловна зграда или од станбениот или деловниот простор ќе симне, ќе додаде или оштети надворешен или внатрешен уред, инсталација или нивни дел или на друг начин значително ќе ја намали употребливоста на зградата или просторот, ќе се казни со парична казна или со затвор до една година.
2. Ако поради делото од ставот (1) на овој член зградата, станбениот или деловниот простор ќе стане неупотреблив, сторителот ќе се казни со парична казна или со затвор до три години.
3. Гонењето од ставовите (1) и (2) на овој член се презема по приватна тужба.

**Незаконито вселување**

**Член 330 (претходен Член 246)**

1. Тој што неовластено ќе се всели во туѓ стан, деловен простор или други простории, ќе се казни со парична казна или со затвор до една година.
2. Обидот за делото од став (1) на овој член е казнив.
3. Ако судот изрече условна осуда ќе му наложи на сторителот, во определен рок да го испразни станот, деловниот простор или другите простории.
4. Гонењето се презема по приватна тужба.

**Измама**

**Член 331 (претходен Член 247)**

1. Тој што со намера за себе или за друг да прибави противправна имотна корист ќе доведе некого во заблуда со лажно прикажување или со прикривање факти или ќе го држи во заблуда и со тоа ќе го наведе да стори или да не стори нешто на штета на својот или туѓ имот, ќе се казни со парична казна или со затвор до три години.
2. Ако сторената штета е од помала вредност, а сторителот одел кон тоа да прибави таква вредност, ќе се казни со парична казна или со затвор до една година.
3. Ако сторената штета е од поголема вредност, сторителот ќе се казни со затвор од три месеци до пет години.
4. Ако сторената штета надминува значителна вредност, сторителот ќе се казни со затвор од една до десет години.
5. Тој што делото од ставот (1) на овој член го сторил само со намера да оштети друг, ќе се казни со парична казна или со затвор до една година.
6. Со казната од ставот (4) на овој член ќе се казни тој што со намера за себе или за друг да прибави противправна имотна корист, ќе доведе друг во заблуда или ќе го држи во заблуда со лажно прикажување или прикривање на факти што се однесуваат на лажиран спортски натпревар или наместен резултат на спортска игра и со тоа го наведе да стори или не стори нешто на сметка на својот или туѓ имот.
7. Обидот за делото од ставовите (1) и (5) на овој член е казнив.
8. Ако делото од овој член го стори правно лице, ќе се казни со парична казна.
9. За делото од ставовите (2) и (5) на овој член гонењето се презема по приватна тужба.

**Измама во стопанското работење**

**Член 332 (нов член)**

(1) Тој што во стопанското работење со намера за правното лице што го застапува или за друго правно лице прибави противправна имотна корист, ќе доведе некого во заблуда со лажно прикажување или со прикривање факти или ќе го држи во заблуда и со тоа ќе го наведе да стори или да не стори нешто на штета на својот или туѓ имот, ќе се казни со парична казна или со затвор до три години.

(2) Ако сторената штета е од помала вредност, а сторителот одел кон тоа да прибави таква вредност, сторителот ќе се казни со парична казна или со затвор до една година.

(3) Ако сторената штета е од поголема вредност, ќе се казни со затвор од една до пет години.

(4) Ако сторената штета е од значителна вредност, ќе се казни со затвор од една до десет години.

(5) Ако делото од овој член го стори правно лице ќе се казни со парична казна.

(6) За делото од став (2) на овој член гонењето се презема по приватна тужба.

**Измамување на потрошувачи**

**Член 333 (претходен Член 248)**

1. Тој што со намера да ги измами потрошувачите во понудата на стоки или услуги наменети за поширок круг потрошувачи ќе наведе невистинити или непотполни податоци кои се битни за склучување на договор и кои може да ги доведат потрошувачите во заблуда или ќе пушти во промет производи со ознака во која се внесени податоци што не одговараат на содржината, видот, потеклото или квалитетот на производот или ќе пушти во промет производи што според својата тежина или квалитет не одговараат на она што редовно се претпоставува кај таквите производи или производи без ознака за содржината, видот, потеклото или квалитетот на производот кога ваквата ознака е пропишана, ќе се казни со парична казна или со затвор до три години.
2. Ако делото од ставот (1) на овој член е сторено со манипулација на цетанскиот и октанскиот број на нафтата и нафтените деривати, сторителот ќе се казни со затвор од една до пет години.
3. Ако делото од овој член го стори правно лице, ќе се казни со парична казна.

**Измама при добивање кредит или друга погодност**

**Член 334 (претходен Член 249)**

1. Тој што заради добивање кредит, инвестициони средства, субвенција или друга погодност за вршење дејност на државен орган, банка или друга финансиска институција која се занимава со кредитирање, инвестиции или давање субвенции, ќе и даде невистинити или нецелосни податоци за имотната состојба или други податоци значајни за добивање на кредитот или друга погодност или ќе прикрие факти значајни за добивање на кредитот или друга погодност и со тоа ќе прибави имотна корист за себе или за друг, ќе се казни со парична казна или со затвор до три години.
2. Со казната од ставот (1) на овој член ќе се казни и тој што прибавените инвестициони средства, субвенцијата или друга погодност ги искористил спротивно на одобрената намена.
3. Ако со делото од став (1) на овој член сторителот прибави значителна имотна корист, ќе се казни со затвор од една до пет години.
4. Обидот за делото од став (1) на овој член е казнив.
5. Ако делото од овој член го стори правно лице, ќе се казни со парична казна.
6. Гонењето се презема по предлог.

**Измама на штета на средства на Европската Унија**

**Член 335 (претходен Член 249-а)**

1. Тој што со употреба или прикажување на лажни, неточни и непотполни изјави или исправи или пропуштање на давање податоци противправно присвои, задржи или предизвика штета на фондовите, имотот или средствата на Европската Унија, фондовите, имотот или средствата со кои управува Европската Унија или се управува во нивно име, ќе се казни со затвор од една до десет години.
2. Со казната од ставот (1) на овој член ќе се казни тој што фондовите, имотот и средствата од ставот (1) на овој член ги искористил спротивно на одобрената намена.
3. Со казната од ставот (1) на овој член ќе се казни тој што со употреба или прикажување на лажни, неточни и непотполни изјави или исправи или пропуштање на давање податоци, противправно ќе ги намали фондовите, имотот и средствата на Европската Унија, фондовите, имотот и средствата со кои управува Европската Унија или се управува во нивно име.
4. Ако сторителот на делото од ставот (1) на овој член прибавил значителна имотна корист или предизвикал значителна штета, ќе се казни со затвор најмалку четири години.
5. Ако делото од овој член го стори правно лице ќе се казни со парична казна.

**Осигурителна измама**

**Член 336 (претходен Член 250)**

1. Тој што со намера за себе или за друг од осигурително друштво да наплати осигурување, ќе уништи, оштети, даде на друг на користење или на друг начин ќе направи недостапен предмет што е осигуран, ќе се казни со парична казна или со затвор до три години.
2. Со казната од ставот (1) на овој член ќе се казни тој што со намера од осигурителното друштво да наплати осигурување за случај на телесна повреда или нарушување на здравјето, ќе си предизвика или ќе дозволи на друг да предизвика таква повреда или нарушување на здравјето .
3. Ако делото од овој член го стори правно лице, ќе се казни со парична казна.
4. Гонењето се презема по предлог.

**Оштетување и неовластено навлегување во информациски систем**

**Член 337 (претходен Член 251)**

1. Тој што неовластено ќе избрише, измени, оштети, прикрие или на друг начин ќе направи неупотреблив компјутерски податок или програма или уред за одржување на информацискиот систем или ќе го оневозможи или отежне користењето на информацискиот систем, податокот или програмата или на компјутерска комуникација, ќе се казни со парична казна или со затвор до три години.
2. Со казната од ставот (1) на овој член ќе се казни и тој што со неовластено навлегување во туѓ компјутер или систем ќе дојде до податоци или програми кои ќе ги употреби заради прибавување противправна имотна или друга корист за себе или за друг или предизвикување имотна или друга штета или заради пренесување на компјутерските податоци што не му се наменети и до кои неовластено дошол на неповикано лице.
3. Со казната од ставот (1) на овој член ќе се казни тој што неовластено ќе пресретне, со употреба на технички средства, пренос на компјутерски податоци кој нема јавен карактер до, од и внатре во одреден информациски систем, вклучувајќи и електромагнетни емисии од информациски систем кој поддржува такви компјутерски податоци.
4. Тој што делата од ставовите (1), (2) и (3) на овој член ќе ги стори спрема информациски систем, податоци или програми што се заштитени со посебни мерки на заштита или се користат во работењето на државни органи, јавни претпријатија, јавни установи, на лица што вршат работи од јавен интерес или во меѓународни комуникации или делата од ставовите (1), (2) и (3) ги сторил како член на група создадена за вршење такви дела, ќе се казни со затвор од една до пет години.
5. Ако со делото од ставовите (1), (2) и (3) на овој член е прибавена поголема имотна корист или е предизвикана поголема штета, сторителот ќе се казни со затвор од шест месеци до пет години.
6. Ако со делото од став (1), (2) и (3) на овој член е прибавена значителна имотна корист или е предизвикана значителна штета, сторителот ќе се казни со затвор од една до десет години.
7. Тој што противправно изработува, набавува, продава, држи или прави достапни на друг посебни направи, средства, компјутерска лозинка, код за пристап и сличен податок со кој целината или дел од информацискиот систем се оспособува за пристап, компјутерски програми или компјутерски податоци наменети или погодни за извршување на делата од ставовите (1), (2) и (3) на овој член, ќе се казни со парична казна или со затвор до една година.
8. Обидот за делото од ставовите (1), (2), (3) и (7) од овој член е казнив.
9. Ако делото од овој член го стори правно лице, ќе се казни со парична казна.

**Компјутерска измама**

**Член 338 (претходен Член 251-б)**

1. Тој што со намера за себе или за друг да прибави противправна имотна корист со внесување во компјутер или информациски систем невистинити податоци, со невнесување на вистинити податоци, со менување, бришење или прикривање на компјутерски податоци, со фалсификување на електронски потпис или на друг начин ќе предизвика невистинит резултат при електронската обработка и преносот на податоците, ќе се казни со парична казна или со затвор до три години.
2. Ако сторителот прибавил поголема имотна корист, ќе се казни со затвор од три месеци до пет години.
3. Ако сторителот прибавил значителна имотна корист, ќе се казни со затвор од една до десет години.
4. Тој што делото од ставот (1) на овој член ќе го стори само со намера да оштети друг, ќе се казни со парична казна или со затвор до една година.
5. Ако со делото од став (4) на овој член е предизвикана поголема штета, сторителот ќе се казни со затвор од три месеци до три години.
6. Тој што неовластено изработува, набавува, продава, држи или прави достапни на друг посебни направи, средства, компјутерски програми или компјутерски податоци наменети за извршување на делото од ставот (1) на овој член,ќе се казни со парична казна или со затвор до една година.
7. Обидот за делото од ставовите (1) и (4) на овој член е казнив.
8. Ако делото од овој член го стори правно лице, ќе се казни со парична казна.
9. За делото од став (4) на овој член гонењето се презема по приватна тужба.

**Злоупотреба на довербата**

**Член 339 (претходен Член 252)**

1. Тој што застапувајќи ги имотните интереси на некое лице или грижејќи се за неговиот имот нема да ја исполни својата должност или ќе ги злоупотреби дадените овластувања со намера да прибави имотна корист за себе или за друг или да го оштети лицето чии имотни интереси ги застапува или за чиј имот се грижи, ќе се казни со парична казна или со затвор до една година.
2. Ако делото од ставот (1) на овој член го стори старател, полномошник, застапник или адвокат, ќе се казни со затвор од три месеци до три години.
3. Гонењето се презема по приватна тужба.

**Неовластено примање подароци**

**Член 340 (претходен Член 253)**

1. Тој што во вршењето на финансиска, трговска или друга економска дејност, директно или индиректно, ќе побара или ќе се согласи да прими за себе или за друг подарок или друга посредна или непосредна корист или ветување или понуда за таква корист за да ги запостави интересите на правното или физичкото лице, при склучување или продолжување на договор или преземање на друго дејствие или за да оствари неоправдана корист или да предизвика штета од поголема вредност за правното или физичкото лице или за трето лице, ќе се казни со затвор од една до пет години.
2. Со казната од ставот (1) на овој член ќе се казни тој што ќе побара или ќе се согласи да прими неовластено подарок или друга корист за себе или за трето лице или ветување за понуда на таква корист за да не се склучи или не се продолжи договор или да не се преземе друго дејствие во корист на правното или физичкото лице чии интереси ги застапува.
3. Ако сторителот се согласи да прими неовластено подарок или друга корист по склучувањето на договорот или преземањето или непреземањето на друго дејствие, ќе се казни со парична казна или со затвор до три години.
4. Организатор или учесник во спортски натпревар кој директно или индиректно ќе побара или ќе се согласи да прими за себе или за друг подарок или друга посредна или непосредна корист или ветување или понуда за таква корист со намера да ги запостави интересите на правното или физичкото лице што го организира натпреварот за да се постигне резултат кој не зависи од спортската игра и правилата на спортскиот натпревар, ќе се казни со затвор од една до пет години.
5. Со казната од ставот (4) на овој член ќе се казни и тој што посредува во давањето и примањето на подарокот.
6. Ако делото од овој член го стори правно лице, ќе се казни со парична казна.

**Неовластено давање подароци**

**Член 341 (претходен Член 253-а)**

1. Тој што директно или индиректно ќе вети, ќе понуди или ќе даде на друг подарок или друга корист или ветување или понуда за таква корист, за во вршењето на финансиска, трговска или друга економска дејност да ги запостави интересите на правното или физичкото лице при склучување или продолжување на договор или преземање на друго дејствие или за да оствари неоправдана корист или да предизвика штета од поголема вредност за правното или физичкото лице или за трето лице, ќе се казни со затвор од една до пет години.
2. Со казната од ставот (1) на овој член ќе се казни тој што ќе вети, понуди или даде подарок или друга корист или ветување за понуда на таква корист на друг за во вршењето на финансиска, трговска или друга економска дејност неовластено да оствари за себе или за друг неоправдана корист или да предизвика штета од поголема вредност со несклучување или непродолжување на договор или непреземање на друго дејствие што бил должен да го преземе во корист на правното или физичкото лице чии интереси ги застапува.
3. Ако сторителот на делото од ставовите (1) и (2) на овој член го пријави делото пред да биде откриено или да дознае дека било откриено, може да се ослободи од казна.
4. Со казната од ставот (4) на овој член ќе се казни и тој што посредува во давањето и примањето на подарокот.
5. Ако делото од овој член го стори правно лице, ќе се казни со парична казна.

**Измама и манипулација со спортски натпревари**

**Член 342 (нов член)**

1. Тој што директно или индиректно ќе вети, ќе понуди или ќе даде подарок или друга корист или ветување или понуда за таква корист на организатор или учесник во спортски натпревар со намера да ги запостави интересите на правното или физичкото лице што го организира натпреварот за да се постигне резултат кој не зависи од спортската игра и правилата на спортскиот натпревар, ќе се казни со парична казна или со затвор до три години.
2. Спортист, тренер или спортски судија кој за себе или за друго лице бара или прифаќа друга корист како противуслуга за да влијае врз текот или врз резултатот на професионален домашен или странски спортски натпревар во корист на спортскиот противник или на некој од учесниците и со тоа оствари противправна имотна корист од тој натпревар, ќе се казни со затвор од три месеци до три години.

(3) Ако делото од ставовите (1) и (2) на овој член е сторено со поткуп на судии, играчи, тренери со кои се влијае на резултатите на спортски натпревар за кој е направено обложување во јавна обложувалница, сторителот ќе се казни со затвор од една до пет години.

(4) Со казната од ставот (2) ќе се казни и тој што на спортист или тренер или спортски судија ќе му понуди, вети или овозможи корист за него или за друго лице ако влијае врз текот или резултатот професионален домашен или странски спортски натпревар во корист на спортскиот противник или на некој од учесниците и со тоа се стекне со противправна имотна корист од тој натпревар.

(5) Спортист, тренер или спортски судија кој директно или индиректно ќе побара или ќе прими подарок или друга корист за себе или за друг за да изврши влијае на резултатите на професионален спортски натпревар во корист на спортскиот противник или на некој од учесниците, ќе се казни со затвор од една до три години.

**Намерно предизвикување стечај**

**Член 343 (претходен Член 254)**

1. Тој што со намера да избегне обврска за плаќање ќе предизвика стечај со привидно продавање на имотот или негов дел, со префрлање на средства на други сметки или отстапување без надоместок или отуѓување со несразмерно ниска вредност, со склучување лажни спогодби за долг или признавање невистинити побарувања или на друг начин намерно повласти доверители или со прикривање, уништување, преправање или водење деловни книги така што да не може да се утврди неговата вистинска имотна состојба ќе се казни со затвор од една до пет години и со парична казна.
2. Ако делото од ставот (1) на овој член е сторено со повреда на одредбите за работење на банка, штедилница или друга финансиска институција, друштво за осигурување, осигурително-брокерско друштво или друштво за застапување во осигурувањето, сторителот ќе се казни со затвор од една до десет години.
3. Ако делото од овој член го стори правно лице, ќе се казни со парична казна.
4. На сторителот на делото од ставовите (1) и (2) од овој член судот ќе му изрече и забрана за вршење на професија дејност или должност под услови опредени со членот 57 на овој законик.

**Предизвикување стечај со несовесно работење**

**Член 344 (претходен Член 255)**

1. Тој што знае дека самиот или некој друг како должник е трајно неспособен за плаќање со неразумно трошење и отуѓување предмети и права за несразмерно ниска цена, со прекумерно задолжување, со преземање несразмерни обврски, склучување или обновување договори со лица неспособни за плаќање, со пропуштање да се оствари побарување или на друг начин ги повредува своите должности при управувањето со имотот или при водењето на работите и со тоа ќе предизвика стечај, ќе се казни со затвор од три месеци до три години.
2. Тој што со своето несовесно работење ќе ги прекрши одредбите за работење на банка, штедилница или друга финансиска институција, друштво за осигурување, осигурително брокерско друштво или друштво за застапување во осигурувањето и со тоа ќе предизвика отварање на стечајна постапка, ќе се казни со затвор од една до десет години.
3. Ако делото од овој член го стори правно лице, ќе се казни со парична казна.
4. На сторителот на делото од ставовите (1) и (2) на овој член судот ќе му изрече и забрана за вршење на професија дејност или должност под услови опредени со членот 57 на овој законик.

**Злоупотреба на постапката за стечај**

**Член 345 (претходен Член 256)**

1. Тој што во стечајната постапка ќе пријави лажно побарување, за да оствари право кое не му припаѓа, ќе се казни со парична казна или со затвор до една година.
2. Доверител, член на одбор на доверители или стечаен управник, кој за себе или за друг ќе прими имотна корист или ветување на имотна корист, за да се донесе или да не се донесе одлука во определена смисла или на друг начин да оштети барем еден доверител во постапката за стечај ќе се казни со парична казна или затвор до три години.
3. Со казната од ставот (1) на овој член ќе се казни тој што на доверител, член на одборот на доверители или стечајниот управник ќе му даде или вети имотна корист заради остварување на делото од ставот (1) на овој член.
4. Ако делото од овој член го стори правно лице, ќе се казни со парична казна.

**Оштетување или повластување на доверители**

**Член 346 (претходен Член 257)**

1. Одговорно лице кое знаејќи дека правното лице станало трајно неспособно за плаќање, со исплата на долг или на друг начин намерно ќе стави некој доверител во поповолна положба оштетувајќи ги со тоа другите доверители, ќе се казни со парична казна или со затвор од една до пет години.
2. Одговорно лице кое знаејќи дека правното лице станало трајно неспособно за плаќање, со намера да ги изигра или оштети доверителите ќе признае невистинито побарување, ќе состави лажен договор или со некое друго измамничко дејствие ќе оштети доверители, ќе се казни со затвор од една до осум години.
3. Ако поради делото од ставовите (1) и (2) на овој член настапила имотна штета од големи размери или поради тоа правното лице паднало под стечај, сторителот ќе се казни со затвор од една до десет години.
4. Ако делото од овој член го стори правно лице, ќе се казни со парична казна.

**Изнуда**

**Член 347 (претходен Член 258)**

1. Тој што со намера за себе или за друг да прибави противправна имотна корист со сила или со сериозна закана ќе присили друг да стори или да не стори нешто на штета на свој или на туѓ имот, ќе се казни со затвор од шест месеци до пет години.
2. Ако со делото од ставот (1) на овој член е прибавена значителна имотна корист или е предизвикана значителна имотна штета, сторителот ќе се казни со затвор од една до десет години.
3. Тој што делото од ставовите (1) и (2) на овој член ќе го стори во состав на група, банда или друго здружение или со употреба на огнено оружје или опасно орудие, на особено насилен начин или ако притоа е прибавена имотна корист или настапила штета од големи размери спрема повеќе лица или спрема објекти од поголемо општествено значење или на некое лице со умисла му е нанесена тешка телесна повреда или делото е сторено од омраза, ќе се казни со затвор најмалку пет години.
4. Ако со извршувањето на делото е предизвикана корист или е нанесена штета од помала вредност а сторителот одел кон тоа да оствари таква корист или таква штета, ќе се казни со парична казна или затвор до три години.
5. Ако при извршувањето на делото од овој член некое лице со умисла е лишено од живот, сторителот ќе се казни со затвор најмалку десет години или со доживотен затвор.

**Уцена**

**Член 348 (претходен Член 259)**

1. Тој што со намера за себе или за друг да прибави противправна имотна корист ќе му се закани на друг дека за него или за нему блиско лице ќе открие нешто што би можело да и наштети на неговата или нивната чест или на неговиот или нивниот углед и со тоа го присили да стори или да не стори нешто на штета на својот или на туѓ имот, ќе се казни со затвор од три месеци до пет години.
2. Тој што делото од ставот (1) на овој член ќе го стори како член на група, банда или друго здружение или е прибавена значителна имотна корист или настапила значителна имотна штета, ќе се казни со затвор од една до десет години.

**Лихварство**

**Член 349 (претходен Член 260)**

1. Тој што за услугата што му ја прави на некое лице прима или договара за себе или за друг несразмерна имотна корист искористувајќи ја неговата тешка имотна состојба, тешките станбени прилики, нуждата, недоволно искуство или лекомисленоста, ќе се казни со казна затвор од една до пет години и со парична казна.
2. Со казната од ставот (1) на овој член ќе се казни и тој што неовластено се занимава со давање пари или други потрошни предмети на заем со договор и притоа договара несразмерна имотна корист.

**Прикривање**

**Член 350 (претходен Член 261)**

1. Тој што ќе купи, ќе прими во залог или на друг начин ќе прибави, прикрие или протури предмет или имот за кој знае дека е прибавен со кривично дело или она што е добиено за него со продажба или со замена, ако не се исполнети обележјата на потешко кривично дело, ќе се казни со парична казна или со затвор до три години.
2. Тој што ќе го стори делото од ставот (1) на овој член, а можел да знае дека предметот или имотот е прибавен со кривично дело, ќе се казни со парична казна или со затвор до една година.
3. Ако вредноста на предметот или имотот од ставовите (1) или (2) на овој член е значителна или предметот или имотот е добро под привремена заштита или културно наследство или уред или друг предмет од посебно значење за сигурноста на луѓето и имотот и сигурноста на јавниот сообраќај или објект на јавни инсталации или предмет во општа употреба, сторителот ќе се казни со затвор од три до десет години.
4. Ако делото од овој член го стори правно лице, ќе се казни со парична казна.

**Делотворно каење**

**Член 351 (претходен Член 262)**

Судот може да го ослободи од казна сторителот на делата од членовите 318, 323, 324, 325, 326, 327, 328, 329, 330, 333, 334 и 344 ако го вратил предметот, ја надоместил штетата или на друг начин ги отстранил штетните последици на кривичното дело пред да дознае дека е откриен.

**Гонење за дела меѓу блиски сродници**

**Член 352 (претходен Член 263)**

Освен за делата за кои се гони по приватна тужба или по предлог, за кривичните дела од членовите 318, 320, 323 став (3), 326, 339 став (1) и 350 ако се сторени спрема брачен другар, крвен сродник во права линија, брат или сестра, посвоител или посвоеник или спрема друго лице со кое сторителот живее во заедничко домаќинство, гонењето се презема по приватна тужба.

## Глава дваесет и седма

**КРИВИЧНИ ДЕЛА ПРОТИВ КУЛТУРНОТО НАСЛЕДСТВО И**

**ПРИРОДНИТЕ РЕТКОСТИ**

**Оштетување или уништување на добра под привремена заштита или културно наследство или природни реткости**

**Член 353 (претходен Член 264)**

1. Тој што ќе оштети или уништи движно добро, археолошко наоѓалиште или друго недвижно добро под привремена заштита, културно наследство или природна реткост, ќе се казни со затвор од една до десет години.
2. Тој што без дозвола од надлежен орган ќе изврши конзерваторски или реставраторски работи или без дозвола или спротивно на забраната врши археолошки ископувања или истражувања или други недозволени истражувачки работи на добра под привремена заштита или културно наследство или природна реткост, а знаел и бил должен или можел да знае дека се работи за такво добро, ќе се казни со затвор од три до десет години.
3. Ако поради делото од ставот (2) на овој член доброто под привремена заштита, културното наследство или природната реткост се оштетени или уништени, сторителот ќе се казни со затвор од четири до десет години.
4. Ако делото од овој член го стори правно лице, ќе се казни со парична казна.

**Присвојување на добра под привремена заштита или културно наследство или природни реткости**

**Член 354 (претходен Член 265)**

1. Тој што при археолошки ископувања, архивски истражувања, геолошко - палеонтолошки и минеролошко – петрографски истражувања, градежни или земјоделски ископувања или други истражувачки работи ќе присвои или ќе држи ископина, материјал или најден предмет што претставува добро под привремена заштита или културно наследство или природна реткост, ќе се казни со затвор од една до десет години.
2. Ако делото од ставот (1) на овој член го стори носителот на дозволата или раководителот на истражувањата, ќе се казни со казна затвор од најмалку четири години.

**Изнесување во странство на добра под привремена заштита или културно наследство или природни реткости**

**Член 355 (претходен Член 266)**

1. Тој што без дозвола од надлежен орган ќе изнесе во странство добро под привремена заштита или културно наследство или предмет што претставува природна реткост, ќе се казни со затвор од три до десет години.
2. Тој што делото од ставот (1) на овој член ќе го стори спрема добро под привремена заштита или културно наследство, а е археолошки, етнолошки, уметнички, историски предмети или иконописно дело кое е значајно добро или добро од особено значење за Република Северна Македонија, ќе се казни со казна затвор најмалку четири години.
3. Ако делото од овој член го стори правно лице, ќе се казни со парична казна.

**Отуѓување на културно наследство од особено значење во државна сопственост**

**Член 356 (претходен Член 266-а)**

Тој што ќе продаде, подари или на друг начин трајно ќе отуѓи културно наследство од особено значење во државна сопственост, ако не постојат обележја на некое друго потешко кривично дело, ќе се казни со затвор од три до десет години.

**Внесување на противправно прибавени добра под привремена заштита, културно наследство и природни реткости**

**Член 357 (претходен Член 266-б)**

Тој што ќе внесе во Република Северна Македонија движно добро под привремена заштита, културно наследство и природни реткости за кое знае или бил должен или можел да знае дека е противправно прибавено на територијата на друга држава, ќе се казни со затвор од три до десет години.

**Неовластена трговија со добра под привремена заштита, културно наследство и природна реткост**

**Член 358 (претходен Член266-в)**

1. Тој што неовластено купува, продава, прима во залог или разменува предмети кои претставуваат добра под привремена заштита, културно наследство и природна реткост, чијшто промет е забранет или ограничен, ќе се казни со парична казна или со затвор од една до пет години.
2. Ако сторителот на делото од ставот (1) на овој член е сторено со цел изнесување на предметите во странство или делото е сторено во состав на група, банда или друго здружение или сторителот организирал мрежа на препродавачи или посредници, ќе се казни со затвор од една до десет години.
3. Ако делото од овој член го стори правно лице,ќе се казни со парична казна.

**Уништување или прикривање на необработен архивски материјал**

**Член 359 (претходен Член 267)**

Тој што ќе уништи или прикрие документарен материјал пред да биде одбран од него архивскиот материјал така што тој не може да послужи како извор на архивска граѓа, ќе се казни со парична казна или со затвор од една до три години.

## Глава дваесет и осма

**КРИВИЧНИ ДЕЛА ПРОТИВ ЈАВНИТЕ ФИНАНСИИ, ПЛАТНИОТ ПРОМЕТ И СТОПАНСТВОТО**

**Фалсификување пари**

**Член 360 (претходен Член 268)**

1. Тој што ќе направи лажни пари со намера да ги пушти во оптек како вистински или тој што ќе преиначи вистински пари со намера да ги пушти во оптек или тој што такви лажни пари ќе пушти во оптек, ќе се казни со затвор од една до десет години.
2. Со казната од ставот (1) на овој член ќе се казни тој што прибавува, пренесува, прима или држи лажни пари со намера да ги пушти во оптек како вистински.
3. Ако поради делата од ставовите (1) и (2) на овој член дошло до нарушување на стопанството на земјата, сторителот ќе се казни со затвор најмалку пет години.
4. Тој што знаејќи дека пари што ги примил како вистински се лажни ќе ги пушти во оптек или тој што знаел дека се направени лажни пари или дека лажни пари се пуштени во оптек, па тоа нема да го пријави, ќе се казни со парична казна или со затвор до три години.
5. Лажните пари ќе се одземат.

**Фалсификување на хартии од вредност**

**Член 361 (претходен Член 269)**

1. Тој што ќе направи лажни хартии од вредност или што ќе преиначи вистинска хартија од вредност, со намера да ги употреби како вистински или да му ги даде на друг на употреба или тој што таквите лажни хартии ќе ги употреби како вистински, ќе се казни со затвор од една до десет години.
2. Со казната од ставот (1) на овој член ќе се казни тој што прибавува или држи лажни хартии од вредност со намера да ги пушти во оптек како вистински.
3. Тој што лажни хартии од вредност што ги примил како вистински ќе ги пушти во оптек или тој што знае дека се направени лажни хартии од вредност или дека лажни хартии од вредност се пуштени во оптек, па тоа нема да го пријави, ќе се казни со парична казна или со затвор до три години.
4. Лажните хартии од вредност ќе се одземат.

**Фалсификување на знаци за вредност**

**Член 362 (претходен Член 270)**

1. Тој што ќе направи лажни таксени или поштенски марки или други знаци за вредност или тој што ќе преиначи некој од тие вистински знаци, со намера да ги употреби како вистински или да му ги даде на друг на употреба или тој што таквите лажни знаци ќе ги употреби како вистински или со таква намера ќе ги прибави, ќе се казни со парична казна или со затвор до три години.
2. Со казната од ставот (1) на овој член ќе се казни тој што со отстранување на жигот со кој знаците од ставот (1) на овој член се поништуваат или на некој друг начин на веќе употребени знаци им дава изглед како да не се употребени или тој што тие употребени знаци ќе ги употреби или продаде како да важат.
3. Лажните знаци за вредност ќе се одземат.

**Правење, набавување или отуѓување средства за фалсификување**

**Член 363 (претходен Член 271)**

1. Тој што изработува, прима, прибавува, продава или дава на употреба средства за правење лажни знаци за вредност, ќе се казни со парична казна или со затвор до една година.
2. Тој што неовластено изработува, прима, прибавува, држи, продава или дава на употреба инструменти, предмети, компјутерски програми и други сигурносни заштити или компоненти кои служат за заштита против фалсификување, како и средства за неовластено прибавување на банкарски податоци, заради правење лажни пари или преправање на вистински пари или, други инструменти за плаќање, хартии од вредност или лажни платежни картички, ќе се казни со затвор од три до десет години.
3. Со казната од ставот (2) на овој член ќе се казни тој што средствата за изработување на лажни платежни картички неовластено ќе ги монтира на банкарските уреди или ќе ги употреби на друг начин со намера за прибавување на банкарски податоци од вистински платежни картички и податоци за носителите на таквите картички.
4. Средствата од ставовите (1) и (2) на овој член ќе се одземат.

**Посебни случаи на фалсификување на пари, хартии од вредност или**

**знаци за вредност**

**Член 364 (претходен Член 271-а)**

1. За дело на фалсификување на пари, хартии од вредност или знаци за вредност ќе се казни согласно со членовите 360, 361 и 362 на овој законик и:
2. тој што ќе направи пари, хартии од вредност или знаци од вредност, спротивно на одлуката на надлежен орган за нивниот вид, количина или други карактеристики; и
3. тој што спротивно на посебно овластување од надлежен орган за повлекување од оптек или уништување, ќе остави во оптек пари, хартии од вредност или знаци од вредност.
4. За делото од овој член правното лице ќе се казни со парична казна.

**Фалсификување знаци за обележување на стоки, мери и тегови**

**Член 365 (претходен Член 272)**

1. Тој што со намера да ги употреби како вистински ќе направи лажни знаци за обележување на домашна или странска стока, како печати, жигови или мери со кои се жигосува злато, сребро, добиток, дрво или некакви други стоки или ќе преиначи вистински знаци или тој што лажни знаци ќе употреби како вистински, ќе се казни со затвор од три месеци до пет години.
2. Со казната од ставот (1) на овој член, ќе се казни и тој што ќе изврши фалсификување на мери или тегови.
3. Тој што неовластено прави, набавува, продава или дава на употреба средства за правење знаци за обележување на стока, како и лажни мери и тегови, ќе се казни со парична казна или со затвор до три години.
4. Лажните знаци, мери и тегови, како и средствата за нивно правење ќе се одземат.

**Перење пари и други приноси од казниво дело**

**Член 366 (претходен Член 273)**

1. Тој што ќе пушти во оптек или промет, прими или на друг начин ќе прибави, преземе, пренесе, замени или раситни пари или друг имот што го прибавил со казниво дело, со цел да прикрие вистинската природа или дека потекнува од таков извор или ќе ја прикрие неговата локација, движење или сопственост, ќе се казни со затвор од една до десет години.
2. Со казната од ставот (1) на овој член ќе се казни и тој што поседува или употребува имот или предмети за кои знае дека се прибавени со извршување на казниво дело или со фалсификување на исправи, непријавување на факти или на друг начин ќе прикрие дека потекнуваат од таков извор, или ќе ја прикрие нивната локација, движење и сопственост.
3. Ако делото од ставовите (1) и (2) на овој член е сторено во банкарско, финансиско или друго стопанско работење или со имот од значителна вредност сторителот ќе се казни со затвор од најмалку четири години.
4. Тој што ќе го стори делото од ставовите (1), (2) и (3) на овој член, а бил должен и можел да знае дека парите, имотот и други приноси или предмети се прибавени со казниво дело, ќе се казни со парична казна или со затвор до три години.
5. Со казната од ставот (1) на овој член ќе се казни и тој што со умисла дава упатства или совети, ги отстранува пречките или на друг начин го олеснува извршувањето на делото од ставовите (1), (2) и (3) на овој член.
6. Тој што делото од ставовите (1), (2), (3) и (5) на овој член ќе го стори како член на група или друго здружение, ќе се казни со затвор најмалку пет години.
7. Службено лице или одговорно лице, во субјект кој согласно закон има обврска за примена на мерки и дејствија за спречување перење пари и финансирање на тероризам, што ќе овозможи или ќе дозволи трансакција или деловен однос, спротивно на неговата законска должност или ќе изврши трансакција спротивно на забраната изречена од надлежен орган или привремена мерка одредена од суд или нема да го пријави перењето пари, имот или имотна корист, за кое дознало во вршењето на својата функција или должност, ќе се казни со затвор најмалку пет години.
8. Службено или одговорно лице во субјект кој согласно закон има обврска за примена на мерки и дејствија за спречување перење пари и финансирање на тероризам, кое неовластено ќе открие на клиент или на неповикано лице податоци што се однесуваат на постапката на испитување на сомнителни трансакции или на примена на други мерки и дејствија за спречување на перење пари, ќе се казни со затвор од три месеца до пет години.
9. Ако делото од ставот (8) на овој член е сторено од користољубие, сторителот ќе се казни со затвор од три до десет години.
10. Ако делото од ставот (8) на овој член е сторено од небрежност, сторителот ќе се казни со парична казна или со затвор до три години.
11. Ако постојат фактички или правни пречки за утврдување на претходното казниво дело и гонење на неговиот сторител, постоењето на такво дело се утврдува врз основа на фактичките околности на случајот и постоењето на основано сомнение дека имотот е прибавен со такво дело.
12. Знаењето на сторителот, односно должноста и можноста да знае дека имотот е прибавен со казниво дело можат да бидат утврдени врз основа на фактички околности на случајот.
13. Сторителот на делото од ставовите (1) до (10) на овој член кој доброволно битно ќе придонесе за откривање на казнивото дело со кое е остварена имотната корист што се презема, употребува, пренесува или прикрива, може да се ослободи од казна.
14. Ако делото од овој член го стори правно лице, ќе се казни со парична казна.

**Загрозување на стабилноста на банкарскиот систем**

**Член 367 (нов член)**

1. Тој што со искористување на своето реално или претпоставено влијание, службена или општествена положба и углед, со лажни изјави или исправи ќе изнесе во јавноста неточни информации со што ќе се загрози стабилноста на банкарскиот систем во степен кој налага преземање на законски предвидени мерки за одржување на неговата стабилност како јавен интерес, ќе се казни со затвор од една до пет години.
2. Нема кривично дело ако изјавата има карактер на општо мислење или се изнесени информации за банкарскиот систем во научно дело или стручна расправа или при вршење на новинарска дејност, согласно правилата на новинарската професија.

**Неовластено прибирање депозити**

**Член 368 (нов член)**

1. Тој што спротивно на прописите за банкарското работење или друг закон прибира депозити ќе се казни со затвор од една до пет години.
2. Ако делото од овој член го стори правно лице, ќе се казни со парична казна.
3. На сторителот на кривичното дело од став (1) од овој член задолжително ќе му се изрече споредна казна забрана за вршење професија дејност или должност согласно член 57 од овој законик.

## Издавање чек без покритие и злоупотреба на платежна картичка

## Член 369 (претходен Член 274)

1. Тој што со намера за себе или за друг да прибави противправна имотна корист ќе издаде или ќе пушти во промет чек за кој знае дека нема покритие во износ кој е изрично забранет со договорот за употреба на чекот, па со тоа ќе прибави поголема противправна имотна корист, ќе се казни со парична казна или со затвор до три години.
2. Со казната од ставот (1) на овој член ќе се казни и тој што со намера за прибавување противправна имотна корист ќе употреби банковна платежна, картичка за подигање пари или плаќање на стоки и услуги, за кои знае дека нема покритие во износ кој изречно е забранет со договорот за употреба на картичката, па со тоа прибави поголема имотна корист.
3. Ако со делото од ставовите (1) и (2) на овој член е прибавена значителна имотна корист, сторителот ќе се казни со затвор од една до пет години.
4. Ако сторителот на делото од ставовите (1) и (2) на овој член обезбеди покритие пред да дознае дека е откриен, може да се ослободи од казна.
5. Ако делото од овој член го стори правно лице, ќе се казни со парична казна.

**Издавање на задолжница без покритие**

**Член 370 (претходен Член 274-а)**

Тој што ќе издаде задолжница за која во моментот на достасување на задолжницата нема покритие, ќе се казни со парична казна или со казна затвор до три години.

**Изработка и употреба на лажна платежна картичка**

**Член 371 (претходен Член274-б)**

1. Тој што ќе направи лажна платежна картичка со намера да ја употреби како вистинска, или прибавува лажна картичка со таква намера, или ќе му ја даде на друг на употреба или тој што лажната картичка ќе ја употреби како вистинска, ќе се казни со затвор од шест месеци до пет години и со парична казна.
2. Со казната од ставот (1) на овој член ќе се казни и тој што прибавува банкарски податоци од вистински платежни картички и податоци за носители на тие платежни картички со намера да ги искористи за изработка и употреба на лажна платежна картичка или вака прибавените податоци ги дава на друг со таква намера.
3. Ако сторителот од ставот (1) на овој член стекне поголема имотна корист, ќе се казни со затвор од една до десет години.
4. Ако делото од ставовите (1), (2) и (3) на овој член е сторено од член на група, банда или друго злосторничко здружение, сторителот ќе се казни со затвор најмалку четири години.
5. Ако делото од овој член го стори правно лице, ќе се казни со парична казна.

**Измама при работењето со хартии од вредност и удели**

**Член 372 (претходен Член 275)**

1. Тој што при преземање на акционерско друштво или пуштање во промет хартии од вредност или удели и друга документација која се однесува на хартиите од вредност или уделите, врз основа на невистинита, нецелосна или пристрасна информација лажно ќе ја прикаже имотната состојба на правното лице кое ги пушта во промет хартиите од вредност или уделите, податоците за добивката или загубите, неговото финаниско работење или други податоци за работењето на правното лице што влијаат врз пазарната вредност на хартиите од вредност или уделите, со што може да наведе едно или повеќе лица да ги продаваат или купуваат акциите или другите хартии од вредност или уделите, ќе се казни со парична казна или со затвор до три години.
2. Со казната од ставот (1) на овој член ќе се казни и тој што во правното лице спротивно на својата должност за чување деловна тајна, ќе соопшти на неовластено лице или на друг начин ќе искористи податок кој претставува деловна тајна што влијае врз цената на хартиите од вредност или уделите и со тоа ќе ги доведе во нееднаква положба физичките или правните лица на пазарот на хартиите од вредност или уделите.
3. Одговорно лице во правно лице, лице со посебни овластувања, друг вработен во правното лице, акционерите или содружниците во правното лице или надворешен соработник на правното лице што има пристап до внатрешни информации, кое во своето работење ќе стекне доверливи информации или други внатрешни информации од значење за работењето на правното лице и вредноста на хартиите од вредност или уделите и нив неовластено самиот ќе ги искористи или ќе ги пренесе на трето лице кое врз основа на тие информации со купување или продавање на хартии од вредност или уделите на правното лице или се обелоденуваат други невистинити податоци и ќе прибави за себе или за друг поголема имотна корист, ќе се казни со затвор од една до пет години.
4. Тој што на пазарот на хартии од вредност ќе склучи трансакција или ќе даде налог за тргување кој содржи невистинити податоци за понудата, побарувачката или цената на хартиите од вредност, ќе даде невистинити информации или ќе пропушти да даде неопходни информации кои се однесуваат на цената на хартиите од вредност или со друго измамничко дејствие со кое може да предизвика заблуда кај продавачите или купувачите на хартии од вредност, ќе се казни со парична казна или со затвор до три години.
5. Ако со делото од ставовите (1), (2) и (3) на овој член сторителот прибавил за себе или за друг поголема имотна корист или за друг предизвикал поголема имотна штета, или се оштетени поголем број лица или предизвикал нарушување или растројство на пазарот на хартии од вредност, ќе се казни со затвор од една до десет години.
6. Ако делото од овој член го стори правно лице, ќе се казни со парична казна.
7. Судот на сторителот ќе му изрече забрана за вршење на професија, дејност или должност под условите определени со членот 57 на овој законик.

## Повреда на правата од хартии од вредност и удели

## Член 373 (претходен Член 275-а)

1. Одговорно лице во правно лице, друг вработен во правното лице, акционер или содружник или лице овластено од одговорното лице кое попречува сопственик на хартии од вредност или удел во остварувањето на правата од хартии од вредност или удел или врши повреда на правата од хартии од вредност или удел, ќе се казни со затвор од шест месеци до три години и со парична казна.
2. Ако делото од ставот (1) на овој член е сторено спрема две или повеќе лица, сторителот ќе се казни со затвор од една до пет години и со парична казна.
3. Обидот на делото од ставот (1) на овој член е казнив.

**Вршење на стопанска дејност без пропишано одобрение**

**Член 374 (нов член)**

1. Тој што организира или врши дејност за чие што вршење е потребно одобрение од надлежен орган, без такво одобрение или спротивно на забрана за вршење на таква дејност, ако со таквата дејност остварува значителна имотна корист, а не се исполнети обележјата на друго дело, ќе се казни со парична казна или со затвор до три години.
2. Ако делото од став (1) на овој член го стори правно лице ќе се казни со парична казна.

**Незаконито работење на осигурителни друштва**

**Член 375 (нов член)**

(1) Тој што врши работи на осигурување, осигурително брокерски работи без дозвола од надлежен орган, доставува невистинити или неточни податоци од значење за спроведување на супервизија, непостапува по решение на надлежен орган за супервизија ќе се казни со затвор од шест месеци до три години и парична казна.

(2) Ако со делото од ставот (1) на овој член сторителот оствари за себе или за друг противправна имотна корист или предизвика имотна штета на друг, ќе се казни со затвор од една до пет години.

(3) Судот на сторителот ќе му изрече забрана за вршење на професија, дејност или должност под условите определени со членот 57 на овој законик.

(4) Ако делото од став (1) и став (2) го стори правно лице ќе се казни со парична казна.

**Незаконито постапување на овластен ревизор**

**Член 376 (претходен член 275-б)**

(1) Овластен ревизор кој потпишал невистинит ревизорски извештај или во него премолчил важни околности, ќе се казни со затвор од шест месеци до пет години и со парична казна.

(2) Тој што делото го стори со намера за себе или за друг да прибави противправна имотна корист или да предизвика штета на друг, ќе се казни со затвор од една до пет години и со парична казна.

(3) Овластен ревизор кој потпише невистинит ревизорски извештај на издавач на хартиии од вредност кои се тргуваат на овластена берза и со тоа довел до заблуда определено лице да претрпи штета или оствари имотна корист преку влијание на обемот на тргување или цената на хартиите од вредност на издавачот на начин што се зголемува или намалува цената на хартиите од вредност и ги наведува инвеститорите да купуваат или продаваат хартии од вредност или се предизвикува привид на активно тргување со хартии од вредност за да се наведат инвеститорите да купуваат односно продаваат хартии од вредност, ќе се казни со затвор од една до осум години и со парична казна.

(4) Ако делото од ставовите (1), (2) и (3) на овој член е сторено спрема повеќе лица, сторителот ќе се казни со затвор од една до десет години и со парична казна.

(5) Ако со делото од ставовите (1), (2) и (3) на овој член сторителот прибавил за себе или за друг поголема имотна корист или за друг предизвикал поголема имотна штета, или се оштетени поголем број лица, ќе се казни со затвор од три до десет години и со парична казна.

(6) Друштвото за ревизија каде е вработен овластениот ревизор ќе се казни со парична казна за делото од ставовите (1), (2) и (3) на овој член.

(7) Судот на сторителот од ставовите (1), (2) и (3) на овој член ќе му изрече забрана за вршење на професија, дејност или должност под условите определени со членот 57 на овој законик.

**Незаконито постапување на овластен актуар**

**Член 377 (нов член)**

(1) Овластен актуар што спротивно на закон на надлежен орган ќе му даде мислење врз основа на невистинити факти и докази, ќе се казни со затвор од шест месеци до пет години и со парична казна.

(2) Судот на сторителот ќе му изрече забрана за вршење на професија, дејност или должност под условите определени со членот 57 на овој законик.

**Злоупотреба на постапката за јавен повик, доделување на договор за јавнa набавкa или јавно-приватно партнерство**

**Член 378 (претходен Член 275-в)**

1. Тој што свесно ќе ги повреди прописите за постапката за јавен повик, доделување на договор за јавнa набавкa или јавно-приватно партнерство со поднесување невистинита документација, со договарање со други можни учесници заради изигрување на постапката за доделување на договори за јавнa набавкa, со неизвршување на обврските од договорот со намера истиот да се изигра или на друг начин намерно ќе ги повреди правилата на таа постапка и со тоа за себе или за друг ќе оствари поголема имотна корист, или ќе предизвика поголема штета, ќе се казни со парична казна или со затвор од една до пет години.
2. Ако сторителот со извршување на делото од ставот (1) на овој член остварил за себе или за друг имотна корист од големи размери или предизвикал штета од поголеми размери, ќе се казни со затвор од најмалку четири години.
3. Ако делото од овој член го стори правно лице, ќе се казни со парична казна.
4. Судот ќе му изрече на сторителот од ставовите (1), (2) и (3) на овој член и забрана за вршење на професија, дејност или должност под условите од членот 57 на овој законик.
5. Со паричната казна, судот ќе му изрече на правното лице и забрана за учество во постапки за доделување на договори за јавнa набавкa.

**Злоупотреба при склучување на договор меѓу заинтересирани страни**

**Член 379 (претходен Член 275-г)**

1. Одговорно лице во правно лице, кое свесно ќе склучи договор како заинтересирана страна спротивно на законските прописи за склучување таков договор или интересите на правното лице или договор со кој се прифаќа очигледен несразмер меѓу заемните давања и сторувања и вредноста на зделката не е утврдена според пазарните услови, а со тоа ќе предизвика поголема имотна штета за правното лице или за трети лица, ќе се казни со затвор од шест месеци до три години и со парична казна.
2. Ако со делото од ставот (1) на овој член, сторителот прибавил за себе или за друг значителна имотна корист или за правното лице предизвикал имотна штета од големи размери, ќе се казни со казна затвор од една до пет години и со парична казна.
3. Ако за делото од ставот (1) на овој член, сторителот прибавил за себе или за друг имотна корист од големи размери, ќе се казни со казна затвор од три до десет години.

**Незаконито постапување на овластен проценувач**

**Член 380 (претходен Член 275-д)**

(1) Овластен проценувач или проценувач кој ќе изврши процена или ревизија на процена спротивно на со закон определените методологија, правила или стандарди, како и на меѓународните стандарди за процена и со тие активности ќе предизвика за друг имотна штета или остварување на имотна корист, ќе се казни затвор до пет години и со парична казна.

(2) Ако делото е сторено спрема повеќе физички или правни лица, сторителот ќе се казни затвор од една до пет години и со парична казна.

(3) Ако со делото од ставовите (1) и (2) на овој член сторителот прибавил за себе или за друг поголема имотна корист или за друг предизвикал поголема имотна штета, ќе се казни со затвор од една до десет години.

(4) Ако делото од овој член го стори правно лице, ќе се казни со парична казна.

(5) Судот на сторителот ќе му изрече забрана за вршење на професија, дејност или должност под условите определени со членот 57 на овој законик.

**Недозволено производство**

**Член 381 (претходен Член 276)**

1. Тој што произведува или преработува стоки чие производство или преработување е забрането, ако не постојат обележја на некое друго потешко дело, ќе се казни со парична казна или со затвор до една година.
2. Ако делото од овој член го стори правно лице, ќе се казни со парична казна.

**Недозволена трговија**

**Член 382 (претходен Член 277)**

1. Тој што неовластено купува, продава, складира или држи заради продажба или разменува предмети или стоки од поголема вредност, чијшто промет е забранет или ограничен, или извезува, увезува или тргува со предмети, стоки или услуги спротивно на закон, ако не постојат обележја на некое друго дело, ќе се казни со парична казна или со затвор до една година.
2. Со казната од ставот (1) на овој член ќе се казни и тој што неовластено нуди, рекламира, продава, овозможува на друг продажба или посредува во продажба на билети за јавни спортски натпревари, јавни културни или друг вид јавни манифестации.
3. Ако сторителот на делото од ставовите (1) и (2) на овој член организирал мрежа на препродавачи или посредници, ќе се казни со парична казна или со затвор до три години.
4. Ако делото од овој член го стори правно лице, ќе се казни со парична казна.
5. Обидот за делото од ставовите (1) и (2) на овој член е казнив.

**Криумчарење**

**Член 383 (претходен Член 278)**

1. Тој што се занимава со пренесување непријавени стоки или стоки различни од декларираните или пријавените преку царинска линија, избегнувајќи ја царинската контрола, или тој што избегнувајќи ја царинската контрола ќе пренесе непријавена или стока различна од декларираната или пријавената од поголема вредност, ќе се казни со парична казна или со затвор до три години.
2. Ако стоката е од значителна вредност, сторителот ќе се казни со парична казна или со затвор од шест месеци до пет години.
3. Ако стоката е од големи размери, сторителот ќе се казни со затвор најмалку четири години и со парична казна.
4. Тој што организира мрежа на препродавачи или посредници за растурање на нецаринети стоки или делото од ставот (1) на овој член го изврши вооружен со огнено оружје или со употреба на сила или закана, сторителот ќе се казни со затвор од една до пет години.
5. Службеното лице кое го помага, овозможува или прикрива или не ќе го спречи вршењето на делата од ставовите (1), (2), (3) и (4), ќе се казни со затвор од три до осум години.
6. Обидот за делото од ставот (1) на овој член е казнив.
7. Ако делото од овој член го стори правно лице, ќе се казни со парична казна.
8. Стоките што се предмет на делото од ставовите (1) до (3) на овој член и средствата за нивното пренесување и растурање, ќе се одземат, а ако нивното одземање не е можно од сторителот, ќе се одземе друг имот што одговара на нивната вредност во времето на извршување на делото.

**Царинска измама**

**Член 384 (претходен Член 278-а)**

1. Тој што со намера самиот или некој друг да избегне целосно или делумно плаќање на давачки и даноци кои се плаќаат при увоз или извоз на кој е обврзан со закон, на царинскиот орган му даде лажни, неточни или нецелосни изјави, документи или податоци за стоки и други факти од влијание за пресметката за наплата или враќање на давачките и даноците, или не исполни обврска според закон што е од влијание на пресметката на давачките и даноците кои се плаќаат при увоз или извоз или на друг начин го доведе во заблуда царинскиот орган, а износот на давачките и даноците кои се плаќаат при увоз или извоз е од поголема вредност, ќе се казни со затвор од шест месеци до пет години и со парична казна.
2. Ако износот на давачките и даноците кои се плаќаат при увоз или извоз е од значителна вредност сторителот ќе се казни со затвор од една до десет години и со парична казна.
3. Ако износот на давачките и даноците кои се плаќаат при увоз или извоз е од големи размери сторителот ќе се казни со затвор од најмалку четири години и со парична казна.

(3) Ако делото од овој член го стори правно лице, ќе се казни со парична казна.

**Прикривање на стоки кои се предмет на криумчарење и царинска**

**измама**

**Член 385 (претходен Член 278-б)**

1. Тој што купува, продава, растура, прима подарок, крие, прима на чување, користи или прифаќа на чување стоки со поголема вредност по било која основа и за кои знае или бил должен да знае дека се предмет на делото од член 382 и член 383 на овој законик, ќе се казни со парична казна или со затвор до три години.
2. Обидот за делото од ставот (1) на овој член е казнив.
3. Ако делото од овој член го стори правно лице, ќе се казни со парична казна.

**Даночно затајување**

**Член 386 (претходен Член 279)**

1. Тој што со намера самиот или некој друг да одбегне целосно или делумно плаќање данок, придонес или некоја друга давачка на која е обврзан со закон, дава лажни, неточни или нецелосни изјави, документи или податоци за своите приходи или за приходите на правното лице, предметите или другите факти од влијание за утврдување на износот на ваквите обврски или тој што со иста намера во случај на обврска за задолжително пријавување не пријави приход, односно предмет или друг факт од влијание за утврдување на ваквите обврски и поради тоа дојде до намалување или неутврдување на даночна обврска од поголема вредност, ќе се казни со затвор од шест месеци до пет години и со парична казна.
2. Ако износот на обврската од ставот (1) на овој член е значителен, сторителот ќе се казни со затвор од една до десет години и со парична казна.
3. Ако износот на обврската од ставот (1) на овој член е од големи размери, сторителот ќе се казни со затвор од најмалку четири години и со парична казна.
4. Ако делото од овој член го стори правно лице, ќе се казни со парична казна.

**Даночна измама**

**Член 387 (претходен Член 279-а)**

1. Тој што со намера за себе или за друг да стекне противправна имотна корист, на даночниот орган ќе му даде лажни, неточни или нецелосни податоци во даночната пријава, со што ќе го доведе во заблуда даночниот орган, со цел неоснованo да побара враќање на данок или намалување на обврска за данок, од поголема вредност, ќе се казни со затвор од шест месеци до пет години и со парична казна.
2. Ако износот на обврската од ставот (1) на овој член е од значителна вредност, сторителот ќе се казни со затвор од една до десет години и со парична казна.

(3) Ако износот на обврската од ставот (1) на овој член е од големи размери, сторителот ќе се казни со затвор од најмалку четири години и со парична казна.

(4) Ако делото од овој член го стори правно лице, ќе се казни со парична казна.

**Избегнување на плаќање акциза**

**Член 388 (претходен Член 279-б)**

1. Тој што со намера самиот или некој друг да избегне целосно или делумно плаќање на акциза на кое е обврзан со закон, ги движи добрата подлежни на акциза спротивно на законот или ги испрати од акцизен склад и ги пушти во промет акцизните добра за кои се плаќа акциза без акцизна марка или акцизната дозвола или одобрението ги пренесе на други лица или акцизните добра ги употреби спротивно на намената, а износот на акцизата е од поголема вредност, ќе се казни со затвор од шест месеци до пет години и со парична казна.
2. Ако износот на акцизата е од значителна вредност, сторителот ќе се казни со затвор од една до десет години и со парична казна.
3. Ако износот на акцизата е од големи размери, сторителот ќе се казни со затвор најмалку четири години и со парична казна.
4. Ако делото од овој член го стори правно лице, ќе се казни со парична казна.
5. Акцизните добра што се предмет на делото од ставовите (1), (2) и (3) на овој член и средствата кои се користат за нивно движење и пуштање во промет ќе се одземат.

**Фалсификување или уништување деловни книги**

**Член 389 (претходен Член 280)**

1. Тој што во деловна исправа, трговска книга, книга или спис, што е должен да го води врз основа на закон или друг пропис, ќе внесе лажни, неточни или нецелосни податоци или не ќе внесе некој важен податок или со својот потпис или печат ќе завери деловна исправа, трговска книга или спис со невистинита содржина или со својот потпис или печат ќе овозможи правење на исправа, книга или спис со невистинита содржина, ќе се казни со затвор од една до пет години.
2. Со казната од ставот (1) на овој член ќе се казни и тој што лажна, неточна или нецелосна деловна исправа, трговска книга, финансиски извештај, книга или спис ќе употреби како да се вистинити или деловна исправа, книга или спис ќе уништи, прикрие, оштети или на друг начин ќе ги направи неупотребливи.
3. Ако делото од овој член го стори правно лице, ќе се казни со парична казна.
4. Судот на сторителот од ставовите (1) и (2) од овој член ќе му изрече забрана за вршење на професија, дејност или должност под условите определени со членот 57 на овој законик.

**Оддавање и неовластено прибавување деловна тајна**

**Член 390 (претходен член 281)**

(1) Тој што на неповикано лице ќе му соопшти, ќе му предаде или на друг начин ќе му ги направи достапни податоците што се прогласени за деловна тајна согласно пропис или со одлука на орган на управување, како и тој што прибавува вакви податоци со намера да ги предаде на неповикано лице, ќе се казни со затвор од една до пет години.

(2) Тој што на неповикано лице ќе му соопшти, ќе му предаде или на друг начин ќе му ги направи достапни податоците што со пропис или со одлука на надлежен орган на управување се прогласени за деловна тајна, ако оддавањето на овие податоци предизвикало или можело да предизвика потешки штетни последици, како и тој што прибавува вакви податоци со намера да ги предаде на неповикано лице, ќе се казни со затвор од три месеци до три години.

(3) Ако податоците од ставовите (1) и (2) на овој член се од особена важност или ако оддавањето, односно прибавувањето на податоците е извршено заради нивно изнесување во странство, ќе се казни со затвор од една до десет години.

**Повреда на рамноправноста во вршењето на стопанска дејност**

**Член 391 (претходен Член 282)**

1. Тој што со злоупотреба на својата службена положба или овластување ќе го ограничи слободното движење на средства за репродукција на определено подрачје, ќе го одземе или ограничи правото на претпријатие и друго правно лице на определено подрачје да се занимава со промет на стоки и услуги, ќе стави правно лице во нерамноправна положба спрема други правни лица во поглед на условите за работа или за вршење промет на стоки и услуги или ќе го ограничи слободното вршење на дејноста или слободната размена на стоки и услуги, ќе се казни со затвор од шест месеци до пет години.
2. Со казната од ставот (1) ќе се казни тој што ќе ја искористи својата општествена положба или влијание да се изврши делото.

**Спречување, ограничување или нарушување на конкуренција**

**Член 392 (претходен Член 283)**

1. Одговорно лице во правно лице кое ќе склучи договор или ќе учествува во склучување на договор, одлука или усогласено однесување, забранети со закон, кои имаат за цел спречување, ограничување или нарушување на конкуренцијата, па поради тоа правното лице ќе се здобие со имотна корист од големи размери или ќе предизвика штета од големи размери, ќе се казни со затвор од една до десет години.
2. Одговорното лице во правното лице ќе се ослободи од казна, доколку открило или дало значителен придонес во откривањето на склучениот договор, донесена одлука или усогласено однесување забранети со закон, што имало за последица надлежниот орган за заштита на конкуренцијата во постапка за утврдување на постоење на картел, согласно со правилата за заштита на конкуренцијата да определи ослободување, односно намалување на глобата на правното лице.

**Вршење на дејност без поседување лиценца**

**Член 393 (нов член)**

Тој што врши дејност на производство и промет со стоки и услуги без поседување лиценца врз основа на закон, освен ако се остварени обележјата на некое потешко кривично дело, ќе се казни со парична казна или со затвор до една година.

**Злоупотреба на овластување во стопанството**

**Член 394 (претходен Член 287)**

1. Одговорно лице кое со намера да прибави противправна имотна корист за правното лице во кое работи или за друго правно лице: со составување на исправа со невистинита содржина, со лажен биланс, процена или инвентарисување или со друго лажно прикажување или со прикривање на факти ја прикажува невистинито состојбата и движењето на средствата и на резултатите на работењето и на тој начин ќе ги доведе во заблуда органите на управување во правното лице при донесувањето на одлуки, со повреда на должноста за заштита на туѓи имотни интереси што се темелат врз закон, ќе прибави за себе или за друг противправна имотна корист или ќе предизвика штета на имотните интереси на други за кои е должен да ги заштитува, ако не се остварени обележјата на некое друго кривично дело за кое е пропишана потешка казна, ќе се казни со затвор од една до пет години.
2. Со казната од ставот (1) на овој член ќе се казни одговорно лице во правно лице со кое е склучен договор за сместување на стоковни резерви, кое стоките неовластено ги користи или ги оттуѓи или им ја промени намената или складишниот простор, или на друг начин располага со стоките спротивно на договорот.
3. Ако со делото од ставот (1) на овој член е прибавена значителна имотна корист, сторителот ќе се казни со затвор од една до десет години.

## Глава дваесет и деветта

**КРИВИЧНИ ДЕЛА ПРОТИВ ОПШТАТА СИГУРНОСТ НА ЛУЃЕТО И ИМОТОТ**

**Предизвикување општа опасност**

**Член 395 (претходен Член 288)**

1. Тој што со пожар, поплава, експлозија, отров или отровен гас, јонизирачко зрачење, моторна сила, електрична или друга енергија со непрописно чување или ракување со радиоактивни или други штетни материи и уреди или со друго општо опасно дејствие или средство ќе предизвика значителна опасност за животот или телото на луѓето или за имот од големи размери, ќе се казни со затвор од шест месеци до пет години.
2. Со казната од ставот (1) на овој член ќе се казни службено или одговорно лице кое нема да постави пропишани уреди за заштита од пожар, експлозија, поплава, отрови, отровни гасови или јонизирачки зрачења или овие уреди не ги одржува во исправна состојба или во случај на употреба не ги стави во дејствие или воопшто не постапува според прописите или техничките правила за мерките за заштита и со тоа предизвика опасност за животот или телото на луѓето или за имотот од големи размери.
3. Ако делото од ставовите (1) и (2) на овој член е сторено од омраза или на место каде што се собрани поголем број луѓе, сторителот ќе се казни со затвор од една до пет години.
4. Тој што делото од ставовите (1), (2) и (3) на овој член го стори од небрежност, ќе се казни со парична казна или со затвор до три години.
5. Ако делото од овој член го стори правно лице, ќе се казни со парична казна.

**Предизвикување опасност при градежни работи**

**Член 396 (претходен Член 289)**

1. Одговорно лице кое при проектирање, раководење или изведување на некаква градба или градежни работи ќе постапи спротивно на прописите или на општопризнатите технички правила и со тоа предизвика опасност за животот или телото на луѓето или за имот од големи размери, ќе се казни со затвор од три месеци до пет години.
2. Ако делото од ставот (1) на овој член е сторено од небрежност, сторителот ќе се казни со парична казна или со затвор до три години.
3. Ако делото од овој член го стори правно лице, ќе се казни со парична казна.

**Оштетување на заштитни уреди**

**Член 397 (претходен Член 290)**

1. Тој што во рудници, фабрики, работилници или воопшто во работата ќе уништи, оштети, ќе направи неупотребливи или ќе отстрани заштитни уреди и со тоа ќе предизвика опасност за животот или телото на луѓето или за имот од големи размери, ќе се казни со затвор од една до пет години.
2. Одговорно лице во рудник, фабрика, работилница или воопшто на работа што нема да постави заштитни уреди или не ги одржува во исправна состојба или во случај на потреба не ги стави во дејство или воопшто не постапува според прописите и техничките правила за заштита во работата и со тоа предизвика опасност за животот или телото на луѓето или за имот од големи размери, ќе се казни со затвор од три месеци до пет години.
3. Ако делото од ставовите (1) и (2) на овој член е сторено од небрежност, сторителот ќе се казни со парична казна или со затвор до три години.
4. При изрекување условна осуда за делото од ставовите (1), (2) и (3) на овој член судот на сторителот ќе му наложи услов во определен рок да ги постави заштитните уреди или да ги оспособи за дејство.

**Уништување или оштетување јавни инсталации**

**Член 398 (претходен) Член 291**

1. Тој што ќе уништи, оштети, отстрани, измени или ќе ги направи неупотребливи инсталациите за јавна употреба на вода, топлина, плин или енергија или инсталациите на системите за врски и со тоа ќе предизвика значително нарушување на редовниот живот на граѓаните или стопанското работење, ќе се казни со затвор од шест месеци до пет години.
2. Тој што делото од ставот (1) на овој член ќе го стори од небрежност, ќе се казни со парична казна или со затвор до една година.

**Тешки дела против општата сигурност**

**Член 399 (претходен Член 292)**

1. Ако поради делото од членовите 394 ставови (1), (2) и (3), 395 став (1), 396 ставови (1) и (2) и 397 став (1) настапи тешка телесна повреда на некое лице или поголема имотна штета, сторителот ќе се казни со затвор од една до десет години.
2. Ако поради делото од членовите 394 ставови (1), (2) и (3), 395 став (1), 396 ставови (1) и (2)\_и 397 став (1), настапи смрт на едно или повеќе лица сторителот ќе се казни со затвор најмалку три години.
3. Ако поради делото од членовите 394 став (4), 395 став (2), 396 став (3) и 397 став (2) настапи тешка телесна повреда на некое лице или поголема имотна штета, сторителот ќе се казни со затвор од три месеци од пет години.
4. Ако поради делото од членовите 394 став (4), 395 став (2), 396 став (3) и 397 став (2) настапи смрт на едно или повеќе лица, сторителот ќе се казни со затвор од една до пет години.

**Оштетување брани**

**Член 400 (претходен Член 293)**

Тој што ќе оштети брани или уреди што служат како заштита од природни непогоди, ќе се казни со затвор една до пет години.

**Неотстранување опасност**

**Член 401 (претходен Член 294)**

1. Тој што со навремена пријава до надлежен орган или на друг начин не ќе преземе мерки за отстранување пожар, поплава, експлозија, сообраќајна несреќа или некаква друга опасност за животот или телото на луѓето или за имот од значителен обем иако тоа можел да го стори без ризик за себе или за друг, ќе се казни со парична казна или со затвор до една година.
2. Тој што со одвраќање или на друг начин ќе спречи друг во преземање мерки за отстранување на пожар, експлозија, сообраќајна несреќа или друга опасност за животот или телото на луѓето или за имот од големи размери, ќе се казни со затвор од три месеци до три години.

**Неовластено производство и промет со општоопасни материи**

**Член 402 (претходен Член 295)**

1. Тој што јонизирачки или други материи кои можат да предизвикаат општа опасност за животот на луѓе или имот од значителна вредност, неовластено изработува, произведува, собира, крие или на друг му овозможува до нив неовластено да дојде или непрописно да ги пренесе, ќе се казни со парична казна или со затвор до три години.
2. Со казната од ставот (1) на овој член ќе се казни тој што спротивно на прописите за промет на експлозив или лесно запалив материјал ќе го предаде таквиот материјал за превоз со јавни превозни средства или самиот го пренесува користејќи јавни превозни средства.
3. Ако делото од овој член го стори правно лице, ќе се казни со парична казна.

**Неучество во отстранување општа опасност**

**Член 403 (претходен Член 296)**

Тој што спротивно на наредба или повик на надлежен орган или организација без оправдана причина ќе одбие да учествува во отстранување опасност од пожар, поплава или слична општа непогода, ќе се казни со парична казна или со затвор до една година.

## Глава триесетта

**КРИВИЧНИ ДЕЛА ПРОТИВ БЕЗБЕДНОСТА НА ЈАВНИОТ СООБРАЌАЈ**

**Безобѕирно управување со моторно возило**

**Член 404 (нов член)**

Учесник во јавниот собраќај кој не се придржува на прописите за безбедност во сообраќајот и со тоа ќе го загрози јавниот сообраќај безобѕирно управувајќи во состојба на неспособност на возење предизвикана со употреба на алкохол во концентрација од најмалку 1,50 г/кг во крвта, дроги, психотропни супстанции или прекурзори, возејќи во забранет правец, претекнувајќи колона возила на непрегледно место или возејќи со брзина која надминува 50 км на час во населено место или 70 км на час надвор од населено место над дозволената, ќе се казни со парична казна или затвор до три години.

**Загрозување на безбедноста на сообраќајот**

**Член 405 (претходен Член 297)**

1. Учесник во сообраќај на јавните патишта кој не се придржува кон прописите и со тоа ќе го загрози јавниот сообраќај така што ќе ги доведе во опасност животот или телото на луѓето или имот од значителен обем, па поради тоа некое лице телесно ќе биде повредено или ќе настапи значителна имотна штета, ќе се казни со парична казна или со затвор до три години.
2. Тој што не се придржува кон прописите за безбедноста на автобуски, железнички, воздушен и бродски сообраќај, сообраќај на жичари или сообраќај со други средства за масовен јавен превоз и со тоа ќе предизвика опасност за животот или телото на луѓето или за имотот од значителен обем, ќе се казни со затвор од шест месеци до пет години.
3. Тој што делото од ставовите (1) и (2) на овој член ќе го стори од небрежност, ќе се казни со парична казна или со затвор до една година.

**Загрозување на безбедноста на сообраќајот со опасно дејствие или средство**

**Член 406 (претходен Член 298)**

1. Тој што ќе уништи, отстрани или потешко оштети сообраќаен уред, средство или знак или уред за сигнализација што служи за безбедност на сите видови сообраќај или ќе даде погрешен сигнал или знак или ќе постави пречка на сообраќајницата или на друг начин ќе ја загрози безбедноста на сите видови сообраќај и со тоа ќе предизвика опасност за животот или телото на луѓето или за имот од значителен обем, ќе се казни со парична казна или со затвор до три години.
2. Тој што делото од ставот (1) на овој член ќе го стори од небрежност, ќе се казни со парична казна или со затвор до една година.
3. Ако делото од овој член го стори правно лице, ќе се казни со парична казна.

**Несовесно вршење надзор над сообраќајот**

**Член 407 (претходен Член 299)**

1. Одговорно лице на кое му е доверен надзор врз состојбата и одржувањето на сообраќајници и објекти на нив, врз превозните средства или јавниот сообраќај или врз исполнувањето на пропишаните услови за работа на возач или на коешто му е доверено раководење со превоз, што со несовесно вршење на должноста ќе предизвика опасност за животот или телото на луѓето или за имот од значителен обем, ќе се казни со затвор од шест месеци до пет години.
2. Со казната од ставот (1) на овој член ќе се казни одговорно лице кое ќе издаде налог за возење и ќе даде дозвола за превоз иако знаел дека возачот поради замор, болест, замаеност или поради други причини не е во состојба безбедно да управува со возилото или дека возилото не е исправно и со тоа ќе предизвика опасност за животот или телото на луѓето или за имот од значителен обем.
3. Тој што делото од став (1) на овој член ќе го стори од небрежност, ќе се казни со парична казна или со затвор до три години.
4. Ако делото од овој член го стори правно лице, ќе се казни со парична казна.

**Тешки дела против безбедноста на луѓето и имотот во сообраќајот**

**Член 408 (претходен Член 300)**

1. Ако поради делото од членовите 404 ставови (1) и (2), 405 ставот (1) и 406 од овој закон некое лице е тешко телесно повредено или настапи имотна штета од големи размери, сторителот ќе се казни со затвор од една до десет години.
2. Ако поради делото од членовите 404 ставови (1) и (2), 405 став (1) и 406 од овој закон настапи смрт на едно или повеќе лица, сторителот ќе се казни со затвор најмалку четири години.
3. Ако поради делото од членовите 404 став (1), 405 став (2) и 406 од овој закон настапи тешка телесна повреда на некое лице или имотна штета од големи размери, сторителот ќе се казни со затвор од три месеци до три години.
4. Ако поради делото од членовите 404 став (3), 405 став (2) и 406 од овој закон настапи смрт на едно или повеќе лица, сторителот ќе се казни со затвор од една до пет години.

**Неукажување помош на лице повредено во сообраќајна незгода**

**Член 409 (претходен Член 301)**

1. Возач на моторно возило или на друго превозно средство кој ќе остави без помош лице повредено со тоа превозно средство, ќе се казни со парична казна или со затвор до една година.
2. Ако поради неукажување помош настапила тешка телесна повреда или смрт на повредениот, сторителот ќе се казни со затвор од една до осум години.

**Напад на воздухоплов, брод или неподвижна платформа**

**Член 410 (претходен Член 302)**

1. Тој што со сила или сериозна закана ќе ја преземе контролата над воздухоплов во лет, брод што плови или неподвижна платформа, ќе се казни со затвор од најмалку четири години.
2. Со казната од ставот (1) на овој член ќе се казни тој што ќе примени сила или сериозна закана на воздухоплов во лет, брод што плови или неподвижна платформа или постави уред или предмет со кој може да се уништи или предизвика штета на воздухопловот, бродот или неподвижната платформа, а со тоа може да се загрози сигурноста на летот или пловидбата.
3. Тој што со цел да уништи или оштети воздухоплов во лет, брод што плови или негов товар или неподвижна платформа, употреби огенено оружје или предизика експлозија или пожар, ќе се казни со затвор од најмалку пет години.
4. Ако поради делата од ставовите (1), (2) и (3) на овој член настапи смрт на едно или повеќе лица или е предизвикано уништување на воздухоплов, брод или неподвижна платформа или е предизвикана имотна штета од големи размери, сторителот, ќе се казни со казни со затвор од најмалку десет години.
5. Ако сторителот за време на извршување на делото од ставовите (1), (2) и (3) на овој член со умисла ќе лиши од живот едно или повеќе лица, ќе се казни со затвор најмалку десет години или доживотен затвор.

**Загрозување на безбедноста на воздушниот сообраќај**

**Член 411 (претходен Член 303)**

1. Тој што во воздухоплов ќе внесе експлозивна или слична направа или супстанција, ќе ги уништи или оштети уредите за навигација или ќе предизвика друга штета на воздухопловот, ќе даде лажни известувања во врска со летот, непрописно или неправилно ќе управува со летот, ќе изврши акт на насилство на лице во воздухопловот за време на летот, ќе ја пропушти должноста за надзор врз безбедноста на воздушниот сообраќај или на друг начин ќе ја доведе во опасност безбедноста на летот во воздухопловот, ќе се казни со затвор од една до десет години.
2. Тој што ќе изврши дело со кое ја загрозува или може да ја загрози безбедноста на аеродром за меѓународeн воздушен сообраќај со користење на уред, материја или оружје, незаконски и со намера да изврши дело на насилство против лице на аеродром за меѓународен воздушен сообраќај со кое предизвикува или може да предизвика тешка повреда или смрт, или да уништи или оштети уреди, објекти или воздухоплов кој не е во сообраќај, а е лоциран на аеродром за меѓународен воздушен сообраќај или ги попречува услугите на аеродром за меѓународен воздушен сообраќај, ќе се казни со затвор од најмалку пет години.
3. Ако поради делото од ставовите (1) и (2) на овој член настапила смрт на едно или повеќе лица или е предизвикано уништување на воздухопловот, сторителот ќе се казни со затвор најмалку пет години.
4. Ако при извршувањето на делото од ставовите (1) и (2) некое лице со умисла е лишено од живот, сторителот ќе се казни со затвор најмалку десет години или со доживотен затвор.
5. Ако делото од ставот (1) на овој член е сторено од небрежност, сторителот ќе се казни со парична казна или со затвор до три години.
6. Ако поради делото од ставот (5) на овој член настапила смрт на едно или повеќе лица, или е предизвикано уништување на воздухопловот, сторителот ќе се казни со затвор од една до пет години.

**Уништување или отстранување знак што служи за безбедност на воздушниот сообраќај**

**Член 412 (претходен Член 304)**

Тој што ќе уништи, оштети или отстрани знак за безбедност на воздушниот сообраќај, ќе се казни со парична казна или со затвор до три години.

**Глава триесет и прва**

**КРИВИЧНИ ДЕЛА ПРОТИВ РЕПУБЛИКА СЕВЕРНА МАКЕДОНИЈА**

**Велепредавство**

**Член 413 (претходен Член 305)**

Тој што со употреба на сила или сериозна закана дека ќе употреби сила или на друг противправен начин ќе го загрози уставниот поредок на Република Северна Македонија или ќе преземе дејствие насочено кон соборување на највисоките државни органи, ќе се казни со затвор најмалку пет години.

**Признавање на окупација**

**Член 414 (претходен Член 306)**

Граѓанин на Република Северна Македонија кој ќе признае окупација на Република Северна Македонија или на нејзин одделен дел, ќе се казни со затвор најмалку десет години или доживотен затвор.

**Загрозување на територијалната целина**

**Член 415 (претходен Член 307)**

1. Тој што со употреба на сила или сериозна закана дека ќе употреби сила или на друг противправен начин ќе преземе дејствие насочено кон запоседнување, отцепување на дел од територијата на Република Северна Македонија или припојување дел од таа територија кон друга држава, ќе се казни со затвор најмалку пет години.
2. Со казната од ставот (1) на овој член ќе се казни и тој што со употреба на сила или сериозна закана дека ќе употреби сила или на друг противправен начин ќе преземе дејствие насочено кон измена на границите на Република Северна Македонија.

**Загрозување на независноста**

**Член 416 (претходен Член 308)**

Граѓанин на Република Северна Македонија кој ќе ја доведе Република Северна Македонија во положба на потчинетост или зависност спрема некоја друга држава, ќе се казни со затвор од една до десет години.

## Убиство на претставници од највисоките државни органи

## Член 417 (претходен Член 309)

Тој што со намера да го загрози уставниот поредок или безбедноста на Република Северна Македонија ќе го лиши од живот претседателот на Републиката, на Собранието, на Владата, на Уставниот суд или на Врховниот суд на Република Северна Македонија или јавниот обвинител на Република Северна Македонија ќе се казни со затвор најмалку десет години или со доживотен затвор.

**Грабнување претставници на највисоките државни органи**

**Член 418 (претходен Член 310)**

1. Тој што со намера да го загрози уставниот поредок или безбедноста на Република Северна Македонија ќе изврши грабнување на претседател на Републиката, на Собранието, на Владата, на Уставниот суд или на Врховниот суд на Република Северна Македонија или јавниот обвинител на Република Северна Македонија, ќе се казни со затвор најмалку три години.
2. Сторителот на делото од ставот (1) на овој член кој грабнатата личност доброволно ќе ја пушти на слобода пред да биде откриен, може да се ослободи од казна.

**Насилство спрема претставници на највисоките државни органи**

**Член 419 (претходен Член 311)**

Тој што со намера да го загрози уставниот поредок или безбедноста на Република Северна Македонија со сила или со сериозна закана ќе го спречи нешто да стори или ќе го присили нешто да стори или да не стори во вршењето на неговата должност претседателот на Републиката, на Собранието, на Владата, на Уставниот суд или на Врховниот суд на Република Северна Македонија или јавниот обвинител на Република Северна Македонија, ќе се казни со затвор најмалку четири години.

**Вооружен бунт**

**Член 420 (претходен Член 312)**

1. Тој што учествува во вооружен бунт насочен кон загрозување на уставниот поредок или безбедноста на Република Северна Македонија, ќе се казни со затвор најмалку четири години.
2. Организаторот или поттикнувачот на бунтот, ќе се казни со затвор најмалку пет години.

**Насилничко загрозување на уставниот поредок и безбедноста**

Член 421 (претходен Член **313)**

Тој што со намера да го загрози уставниот поредок или безбедноста на Република Северна Македонија, ќе предизвика или сериозно ќе се закани со предизвикување експлозија, пожар, поплава или друго општоопасно дејствие или дека ќе нападне врз животот или телото на луѓето или врз имот од поголеми размери или ќе преземе друг акт на насилство, создавајќи чувство на несигурност или страв кај граѓаните, ќе се казни со затвор најмалку десет години.

**Диверзија**

**Член 422 (претходен Член 314)**

Тој што со намера да го загрози уставниот поредок или безбедноста на Република Северна Македонија ќе уништи или ќе оштети индустриски, земјоделски или друг стопански објект, сообраќајно средство, објект на железничка или друга сообраќајна инфраструктура, систем за врски, систем за снабдување со вода, топлина, гас или друг вид енергија, брана или друг објект од поголемо значење за стопанството или за редовниот живот на граѓаните, ќе се казни со затвор најмалку четири години.

**Саботажа**

**Член 423 (претходен Член 315)**

Тој што во вршењето на својата работна обврска со намера да го загрози уставниот поредок или безбедноста на Република Северна Македонија на прикриен, подмолен или друг начин, ќе предизвика значителна штета за државен орган, установа или правно лице во кое работи или за друг државен орган, установа или правно лице, ќе се казни со затвор најмалку три години.

**Шпионажа**

**Член 424 (претходен Член 316)**

1. Тој што информации класифицирани согласно закон како државна тајна ги соопшти, предаде или ќе ја стори достапна на странска држава, организација или на лице кое им служи, ќе се казни со затвор најмалку четири години.
2. Тој што за странска држава или организација ќе создаде парабезбедносна или параразузнавачка служба во Република Северна Македонија или ќе раководи со неа, ќе се казни со затвор најмалку четири години.
3. Тој што ќе стапи во странска разузнавачка служба, ќе прибира за неа податоци или на друг начин ќе ја помага нејзината работа, ќе се казни со затвор од една до десет години.
4. Тој што прибавува класифицирани информации со намера да ги соопшти или предаде на странска држава, организација или на лице кое им служи, ќе се казни со затвор од една до десет години.
5. Ако делото од ставовите (1) и (4) на овој член е сторено за време на војна или непосредна воена опасност или предизвикало тешки последици за безбедноста, економската или воената моќ на Република Северна Македонија, сторителот ќе се казни со затвор најмалку четири години.

**Оддавање државна тајна или други класифицирани информации**

**Член 425 (претходен Член 317)**

1. Тој што на јавноста или на неповикано лице ќе соопшти, предаде или стори достапна државна тајна што му е доверена, ќе се казни со затвор од една до десет години.
2. Тој што на јавноста или на неповикано лице ќе му соопшти, предаде или стори достапни податоци или документи за кои знае дека се државна тајна, а до кои дошол на противправен начин, ќе се казни со затвор од една до пет години.
3. Тој што на јавноста или на неповикано лице ќе соопшти, предаде или стори достапни податоци или документи класифицирани со степени на класификација „строго доверливо“ или „доверливо” кои му се доверени, ќе се казни со затвор до пет години.
4. Тој што на јавноста или на неповикано лице ќе му соопшти, предаде или стори достапни податоци или документи за кои знае дека се класифицирани со степени на класификација „строго доверливо“ или „доверливо”, а до кои дошол на противправен начин, ќе се казни со парична казна или со затвор до три години.
5. Ако делото од ставовите од (1) до (4) на овој член е извршено за време на војна или непосредна воена опасност или довело до загрозување на безбедноста на економската или воената моќ на Република Северна Македонија за делото од став(1) и (2) сторителот ќе се казни со затвор најмалку четири години, а за делото од ставовите (3) и (4) од една до десет години.
6. Ако делото од ставот (1) на овој член е сторено од небрежност, сторителот ќе се казни со затвор од шест месеци до пет години.
7. Ако делото од ставот (3) на овој член е сторено од небрежност сторителот ќе се казни со парична казна или со затвор до една година.

**Повикување на насилна промена на уставниот поредок**

**Член 426 (претходен Член 318)**

Тој што со намера да го загрози уставниот поредок или безбедноста на Република Северна Македонија, јавно или со ширење списи повикува или поттикнува на непосредно извршување или го поддржува извршувањето на делата од членовите 414 до 424, ќе се казни со затвор од три месеци до пет години.

**Предизвикување омраза, раздор или**

**нетрпеливост врз национална, расна, верска и друга дискриминаторска основа**

**Член 427 (претходен Член 319)**

(1) Тој што посредно или непосредно прикажува, објавува, дистрибуира или шири написи, слики, видеа или друг материјал кон јавноста или кон дел од јавноста или се однесува на јавно место со намера да поттикне насилство, раздор или омраза против физичко или правно лице или група на лица поради нивните карактеристики или поврзаност што се однесуваат на раса, боја на кожа, националност, етничко потекло, религија или уверување, ментална или телесна попреченост, пол, родов идентитет, сексуална ориентација и политичко уверување, ќе се казни со затвор од една до три години.

(2) Тој што делото од ставот (1) на овој член ќе го стори со злоупотреба на положбата или на овластувањето или ако поради тие дела дошло до безредие и насилство спрема луѓе или до имотна штета од големи размери, ќе се казни со затвор од една до пет години.

(3) Ако делото од овој член го стори правно лице, ќе се казни со парична казна.

(4) Нема кривично дело доколку дејствијата и материјалите од ставовите (1) или (2) од овој член се преземени или изнесени во литературниот, уметничкиот, научниот или академскиот говор и од сите околности произлегува дека лицето немало намера за предизвикување омраза, раздор и нетрпеливост.

(5) Предметите од ставот (1) на овој член што се направени или употребени за извршување на кривичното дело се одземаат.

**Повреда на територијалниот суверенитет**

**Член 428 (претходен Член 320)**

Тој што со намера да го загрози уставниот поредок или безбедноста на Република Северна Македонија повредувајќи ги правилата на меѓународното право ќе навлезе на територијата на Република Северна Македонија, ќе се казни со затвор од една до пет години.

**Спречување на борба против непријателот**

**Член 429 (претходен Член 321)**

1. Граѓанин на Република Северна Македонија кој за време на војна или вооружен судир ги спречува граѓаните на Република Северна Македонија или граѓаните на нејзините сојузници да водат борба против непријателот, ќе се казни со затвор најмалку четири години.
2. Граѓанин на Република Северна Македонија кој за време на војна или вооружен судир ги одвраќа граѓаните на Република Северна Македонија или граѓаните на нејзините сојузници да водат борба против непријателот, ќе се казни со затвор од една до десет години.

**Служба во непријателска војска**

**Член 430 (претходен Член 322)**

1. Граѓанин на Република Северна Македонија кој за време на војна или вооружен судир служи во непријателска војска или во други непријателски вооружени формации или учествува во војна или вооружен судир како борец против Република Северна Македонија или нејзините сојузници, ќе се казни со затвор најмалку три години.
2. Тој што врбува граѓанин на Република Северна Македонија за служба во непријателска војска или во други непријателски вооружени формации или за учество во војна или вооружен судир против Република Северна Македонија или нејзините сојузници, ќе се казни со затвор најмалку четири години.

**Помагање на непријателот**

**Член 431 (претходен Член 323)**

Граѓанин на Република Северна Македонија кој за време на војна го помага непријателот во спроведувањето на реквизиција, одземање храна или друг имот или во спроведување други присилни мерки спрема населението, ќе се казни со затвор од една до десет години.

**Здружување заради непријателска дејност**

**Член 432 (претходен Член 324)**

1. Тој што создава заговор, банда, група или друго здружение на лица или организација заради вршење на кривичните дела од членовите 412 до 418, 420, 421, 422, 428 и 429 став (2), ќе се казни со затвор најмалку четири години.
2. Тој што ќе стане припадник на здружението од ставот (1) на овој член, ќе се казни со затвор од една до пет години.
3. Сторителот на делото од ставот (1) на овој член кој со откривање на здружението или на друг начин, ќе го спречи извршувањето на кривичните дела предвидени во ставот (1) на овој член, ќе се казни со затвор од три месеци до три години, а може и да се ослободи од казна.
4. Припадник на здружение од ставот (1) на овој член кој ќе го открие здружението пред да стори во негов состав или за него некое кривично дело предвидено во тој став, ќе се ослободи од казна.
5. Предметите и средствата наменети за подготвување на делата, како и средствата за финансирање на здружението се одземаат.

**Криење и помагање на сторител по извршено кривично дело**

**Член 433 (претходен Член 325)**

1. Тој што крие сторител на кривично дело од членовите 412 до 424 и 431 му дава засолниште, храна, пари или други средства, му служи за одржување врска, презема дејствија или на друг начин му укажува помош, насочено кон спречување на неговото откривање или фаќање, ќе се казни со затвор од една до десет години.
2. Казната за делото од ставот (1) на овој член не може да биде потешка според видот ниту според висината од казната пропишана за кривичното дело извршено од сторителот на кого му е помогнато.
3. Нема да се казни лицето на кое сторителот од делата наведени во ставот (1) на овој член му е брачен другар, лице кое со него живее во вонбрачна заедница, крвен сродник во права линија, брат или сестра, посвоител или посвоеник, како и нивните брачни другари или лицата со кои живеат во трајна вонбрачна заедница.

**Казнување за подготвување**

**Член 434 (претходен Член 326)**

Тој што подготвува извршување на кривично дело од членовите 416, 419, 420, 421 и 429, ќе се казни со затвор од три до десет години.

**Казнување за најтешките форми на кривични дела**

**Член 435 (претходен Член 327)**

1. Ако делата од членовите 412, 413 и 415 на овој законик го стори претседателот на државата, Претседателот на Собранието или пратеник во Собранието, или Претседателот на Владата или член на Владата, ќе се казни со затвор од најмалку десет години.
2. Ако со кривичното дело од член 412, член 414 и од членовите 419 до 422 на овој законик е предизвикана смрт на едно или повеќе лица или имотна штета од големи размери, сторителот ќе се казни со затвор најмалку десет години.
3. Ако при извршувањето на делото од ставот (1) на овој член сторителот со умисла лишил од живот едно или повеќе лица, ќе се казни со затвор најмалку десет години или со доживотен затвор.
4. Со казната од ставот (2) на овој член ќе се казни и тој што ќе стори кривично дело од членовите 412, 413 и 414, од 419 до 423 и член 431 на овој законик за време на војна или непосредна воена опасност.

## Глава триесет и втора

**КРИВИЧНИ ДЕЛА ПРОТИВ ВООРУЖЕНИТЕ СИЛИ НА РЕПУБЛИКА СЕВЕРНА МАКЕДОНИЈА**

**Неизвршување и одбивање извршување наредба**

**Член 436 (претходен Член 328)**

1. Воено лице кое не ќе изврши или ќе одбие да изврши наредба на претпоставен во врска со службата, па поради тоа ќе настапат потешки штетни последици за службата или службата е потешко загрозена, ќе се казни со затвор од три месеци до три години.
2. Ако поради делото од ставот (1) на овој член е загрозен животот или телото на друг, сторителот ќе се казни со затвор од една до пет години.
3. Воено лице кое од небрежност не ќе ја изврши наредбата на претпоставениот од ставот (1) на овој член, ќе се казни со парична казна или со затвор до една година.
4. Нема кривично дело ако военото лице одбие да изврши незаконита наредба.

**Одбивање на примање и употреба на оружје**

**Член 437 (претходен Член 329)**

1. Воено лице кое надвор од случајот определен со закон ќе одбие да прими оружје или да го употреби по наредба или според правилата на службата, ќе се казни со затвор од една до пет години.
2. Воен обврзник кој без оправдана причини ќе одбие да прими оружје од надлежниот орган што надвор од случаите определени со закон му се доделува во врска со службата во резервниот состав на вооружените сили, ќе се казни со затвор од три месеци до три години.

**Спротивставување на претпоставен**

**Член 438 (претходен Член 330)**

1. Воено лице кое заедно со други воени лица ќе се спротивстави на наредба на претпоставен во врска со службата и не сака да ја изврши или ќе одбие да ја врши својата должност, ќе се казни со затвор од три месеци до пет години.

(2) Ако делото од ставот (1) на овој член е сторено во време на воена или вонредна состојба, сторителот ќе се казни со затвор од една до пет години.

1. Ако делото од ставот (1) на овој член е извршено организирано, сторителот ќе се казни со затвор од една до десет години.
2. Ако делото од ставовите (1) и (2) на овој член е извршено со употреба на оружје, сторителот ќе се казни со затвор од една до десет години.
3. Военото лице кое при извршувањето на делото од ставот (3) на овој член ќе лиши од живот друг поради небрежност, ќе се казни со затвор најмалку три години.
4. Военото лице кое при извршувањето на делото од ставовите (1) и (2) на овој член ќе лиши од живот друг со умисла, ќе се казни со затвор најмалку десет години или со доживотен затвор.
5. Воен старешина кој во случај на делото од ставовите (1), (2), (3) (5) не ќе преземе потребни мерки да се воспостави ред, ќе се казни со затвор од една до пет години.

**Спротивставување на стражар, стража, патрола, дежурен или на друго воено лице во слична служба**

**Член 439 (претходен Член 331)**

(1)Тој што му се спротивставува на стражар, стража, патрола, на дежурен или на друго воено лице во слична служба додека ја врши својата службена должност, како и тој што не ќе го послуша нивниот повик или не ќе ја изврши или ќе одбие да ја изврши нивната наредба, па поради тоа ќе настапат потешки штетни последици за службата или службата е потешко загрозена, ќе се казни со затвор од шест месеци до три години.

(2) Ако делото од ставот (1) на овој член е сторено во време на вонредна, воена состојба или непосредна загрозеност на независноста и територијалниот интергитет на Република Северна Македонија, сторителот ќе се казни со затвор од една до пет години.

**Присилба спрема воено лице во вршењето на службената должност**

**Член 440 (претходен Член 332)**

1. Тој што со сила или со закана дека непосредно ќе употреби сила, ќе спречи воено лице во вршењето на службената должност или ќе го присили на вршење на службена должност, ќе се казни со затвор од шест месеци до три години.
2. Обидот за делото од ставот (1) на овој член е казнив.
3. Ако поради извршување на делото од ставот (1) на овој член настапиле тешки последици за службата, сторителот ќе се казни со затвор од шест месеци до пет години.

**Напад врз воено лице во вршењето на службата**

**Член 441 (претходен Член 333)**

1. Тој што ќе нападне или сериозно се заканува дека ќе нападне воено лице во вршењето на службата, ќе се казни со парична казна или со затвор до три години.
2. Ако при извршувањето на делото од ставот (1) на овој член сторителот му нанел на военото лице телесна повреда или се заканувал со употреба на оружје, ќе се казни со затвор од шест месеци до пет години.
3. Ако при извршувањето на делото од ставот (1) на овој член на воено лице му е нанесена тешка телесна повреда или настапиле тешки последици за службата, сторителот ќе се казни со затвор од една до десет години.
4. Ако при извршувањето на делото од ставот (1) на овој член сторителот со умисла го лишил од живот военото лице, ќе се казни со затвор најмалку десет години или со доживотен затвор.

**Поблаго казнување за делата од член 436 и членовите 438 до 441**

**Член 442 (претходен Член 334)**

Ако сторителот на делата од член 436 ставови (1) и (3), член 438 став (1), член 439, член 440 ставови (1) и (2) и член 441 ставови (1) и (2) на овој член бил предизвикан со незаконито или грубо постапување на военото лице, може да се казни поблаго или да се ослободи од казна.

**Малтретирање на потчинет или помлад**

**Член 443 (претходен Член 335)**

(1) Воено лице кој во службата или во врска со службата малтретира потчинет или помлад кој не му е потчинет или со него постапува на начин со кој се навредува човечкото достоинство, ќе се казни со затвор од три месеци до три години.

(2) Ако делото од ставот (1) на овој член е извршено спрема повеќе лица, сторителот ќе се казни со затвор од една до пет години.

**Повреда на стражарска, патролна или на друга слична служба**

**Член 444 (претходен Член 336)**

1. Воено лице кое ќе постапи спротивно на прописите за стражарска патролна служба, служба на дежурен или за друга слична служба, па поради тоа ќе настапат потешки штетни последици за службата или службата е потешко загрозена, ќе се казни со парична казна или со затвор до три години.
2. Ако делото од ставот (1) на овој член е сторено кај склад за оружје, муниција или експлозивен материјал или кај друг објект од големо значење, сторителот ќе се казни со затвор од три месеци до три години.
3. Ако поради делото од ставовите (1) и (2) на овој член настапила тешка телесна повреда на некое лице или имотна штета од големи размери или настапиле други тешки последици, сторителот ќе се казни со затвор од шест месеци до пет години.
4. Ако поради делото од ставовите (1) и (2) на овој член настапила смрт на некое лице, сторителот ќе се казни со затвор од една до десет години.
5. Ако делата од ставовите (1) до (4) на овој член се сторени од небрежност, сторителот ќе се казни за делата од ставовите (1) и (2) на овој член со парична казна или со затвор до една година, за делото од ставот (3) на овој член со парична казна или со затвор до три години и за делото од ставот (4) со затвор од шест месеци до пет години.

**Поднесување на невистинити**

**рапорти и извештаи**

**Член 445 (претходен Член 338)**

1. Воено лице кое во вршењето на должноста ќе поднесе рапорт или извештај со невистинита содржина или во рапортот или извештајот ќе премолчи некој факт што не смеело да го премолчи, па поради тоа ќе настапат потешки штетни последици за службата или службата е потешко загрозена, ќе се казни со парична казна или со затвор до една година.
2. Ако делото од ставот (1) на овој член е извршено со поднесување извештај или рапорт од особена важност поради што настапиле тешки последици, сторителот ќе се казни со затвор од една до пет години.
3. Ако делото од ставот (2) на овој член е сторено од небрежност, сторителот ќе се казни со парична казна или со затвор до една година.

**Непреземање мерки за заштита на воена единица**

**Член 446 (претходен Член 339)**

1. Воено лице кое не ќе преземе пропишани, дадени со наредба или други очигледно потребни мерки за чување на животот и здравјето на луѓето што му се доверени, за осигурување и одржување во исправна состојба на објектите, предметите и средствата што служат за борбена готовност, за уредно снабдување на единицата што му е доверена со храна, опрема или материјал, за чување и нега на добиток или навреме и уредно да се извршат осигурителни работи или обезбедување на објектите што му се доверени, па со тоа ќе го доведе во опасност животот на луѓето или тешко ќе го загрози здравјето на луѓето или имотот од голема вредност, ќе се казни со парична казна или со затвор до три години.
2. Ако поради делото од ставот (1) на овој член настапила тешка телесна повреда или имотна штета од поголеми размери или настапиле други тешки последици, сторителот ќе се казни со затвор од шест месеци до пет години.
3. Ако поради делото од ставот (1) на овој член настапила смрт на некое лице, сторителот ќе се казни со затвор од една до десет години.
4. Ако делото од ставот (1) на овој член е сторено од небрежност, сторителот ќе се казни со парична казна или со затвор до една година.
5. Ако поради делото од ставот (4) на овој член настапила последица од ставот (2) на овој член, сторителот ќе се казни со парична казна или со затвор до три години, а ако настапила последицата од ставот (3) на овој член, сторителот ќе се казни со затвор од една до пет години.

**Необезбедување при воени вежби**

**Член 447 (претходен Член 340)**

1. Воено лице кое при вежба, обука или во вршењето опит не ќе преземе пропишани, дадени со наредба или очигледно потребни мерки за обезбедување или претпазливост, па со тоа ќе го доведе во опасност животот на луѓето или тешко ќе го загрози здравјето на луѓето или имотот од голема вредност, ќе се казни со парична казна или со затвор до три години.
2. Ако поради делото од ставот (1) на овој член настапила тешка телесна повреда или имотна штета од поголеми размери или настапиле други тешки последици, сторителот ќе се казни со затвор од шест месеци до пет години.
3. Ако поради делото од ставот (1) на овој членнастапила смрт на некое лице, сторителот ќе се казни со затвор од една до десет години.
4. Ако делото од ставот (1) на овој член е сторено од небрежност, сторителот ќе се казни со парична казна или со затвор до една година.
5. Ако поради делото од ставот (4) на овој член настапила последицата од ставот (2) на овој член, сторителот ќе се казни со парична казна или со затвор до три години, а ако настапила последицата од ставот (3) на овој член, сторителот ќе се казни со затвор од една до пет години.

**Неодзивање на позив и одбегнување на воена служба**

**Член 448 (претходен Член 341)**

1. Тој што во време на воена состојба или непосредна воена опасност без оправдана причина, иако е повикан со поединечна покана или со општа покана нема да се јави во определено време кај надлежниот државен орган на извршување на воена обврска ќе се казни со парична казна или со затвор од шест месеци до пет години.
2. Тој што се крие или ќе ја напушти земјата или ќе остане во странство за да ја одбегне обврската од ставот (1) на овој член, иако е повикан со поединечна или со општа покана, ќе се казни со затвор од една до пет години.
3. Тој што повикува или поттикнува повеќе лица на извршување на делата од ставовите (1) и (2) , ќе се казни за делото од ставот (1) на овој член со парична казна или затвор до три години, а за делото од ставот (2) на овој член, ќе се казни со затвор од една до десет години.
4. Сторителот на делото од ставовите (1) и (2) на овој член кој доброволно ќе му се пријави на надлежниот државен орган, може да се казни поблаго или да се ослободи од казната.

**Одбегнување на воена служба со онеспособување или измама**

**Член 449 (претходен Член 342)**

1. Тој што со намера да ја одбегне воената служба или да биде распореден на полесна должност, ќе се рани или на друг начин привремено ќе се онеспособи за воена служба или ќе му дозволи на друг привремено да го онеспособи, како и оној што друг со негово одобрение или без одобрение со иста намера привремено ќе го онеспособи, ќе се казни со затвор од три месеци до пет години.
2. Ако со извршување на делото од ставот (1) на овој членнастапила трајна неспособност за воена служба, сторителот ќе се казни со затвор од една до пет години.
3. Тој што со намера од ставот (1) на овој член симулира болест или ќе употреби лажна исправа за себе или за друг или ќе постапи на друг измамнички начин, ќе се казни со затвор од три месеци до три години.

**Противзаконито ослободување од воена служба**

**Член 450 (претходен Член 343)**

Тој што со злоупотреба на својата положба или овластување ќе стори да се ослободи од должност или да се распореди на полесна должност воено лице, ќе се казни со затвор од една до пет години.

**Самоволно оддалечување и бегство од вооружените сили**

**Член 451 (претходен Член 344)**

(1) Воено лице кое самоволно ќе ја напушти својата единица или служба, се крие или нема да се врати на должност во рок определен со закон или во истиот рок нема да се врати на должност од дозволен престој надвор од единицата или службата, ќе се казни со парична казна или со затвор до една година.

(2) Воено лице кое самоволно ќе ја напушти својата команда или служба за време на извршување на важна задача или зголемен степен на борбена готовност на единицата, ќе се казни со затвор од три месеци до три години.

(3) Воено лице кое ќе ја напушти земјата или ќе остане во странство за да ја одбегне службата во вооружените сили, ќе се казни со затвор од една до десет години.

1. Сторителот на делото од ставовите (3) и (4) на овој член кој доброволно ќе му се јави на надлежниот државен орган, може да се казни поблаго.

**Дезертирање и напуштање**

**на воените должности за време на војна**

**Член 452 (нов член)**

1. Воено лице што за време на војна или вооружен судир ќе го напушти борбената позиција или ќе се предаде на непријателот пред да ги исцрпи сите можности за одбрана или не ја исполнил својата должност или ќе допушти непријателот да заземе битно неоштетено складиште постројка или бробено средство, ќе се казни со затвор од најмалку пет години.
2. Воено лице кое за време или непосредно пред борбено дејствие со фрлање на оружјето или со ширење на страв, создавање неред или забуна или на друг начин ќе го ослабне борбениот морал на единицата или ќе нанесе штета на борбената ситуација, ќе се казни со затвор од три до десет години.

**Несовесна изработка и преземање на воен материјал**

Член 453 (претходен **Член 345)**

1. Воено или друго лице на кое во претпријатие, во друга организација, заедница или установа која работи за потребите на одбраната му е доверено раководењето и контролата со производствениот или со друг стопански процес или надзорот над нив, кое несовесно ја врши обврската што му е доверена, па поради тоа оружјето, муницијата, експлозивот или друго борбено средство не ќе бидат изработени навреме или не му одговараат на определениот квалитет, ќе се казни со затвор од три месеци до три години.
2. Со казната од ставот (1) на овој член ќе се казни воено лице кое вршејќи ја несовесно службата ќе прими предмети за снабдување, опрема или вооружување на војската што не им одговараат на пропишаните услови или на договорот.
3. Ако поради делата од ставовите (1) и (2) на овој член настапиле тешки последици, сторителот ќе се казни со затвор од една до пет години.
4. Ако делата од ставовите (1) и (2) на овој член се сторени од небрежност, сторителот ќе се казни со парична казна или со затвор до една година.
5. Ако поради делото од ставот (4) на овој член настапила последицата од ставот (3) на овој член, сторителот ќе се казни со затвор од три месеци до три години.

**Непрописен и невнимателен однос спрема доверено оружје**

**Член 454 (претходен Член 346)**

1. Тој што непрописно или невнимателно држи, чува или ракува со доверено оружје, муниција или експлозив што му припаѓа на воена единица или воена установа и со тоа предизвика нивно оштетување во поголема мера, уништување или исчезнување, ќе се казни со парична казна или со затвор до една година.
2. Ракувач на склад за оружје, муниција, експлозив и на други борбени средства, кој не ќе преземе мерки за нивно обезбедување или одржување, па поради тоа ќе настапи оштетување, уништување или исчезнување на тие борбени средства, ќе се казни со затвор до три години.
3. Ако поради делото од ставот (2) на овој член настапила имотна штета од големи размери, сторителот ќе се казни со затвор од една до десет години.
4. Ако делото од ставот (2) на овој член е сторено од небрежност, сторителот ќе се казни со парична казна или со затвор до три години.
5. Ако поради делото од ставот (4) на овој член настапила последицата од ставот (3) на овој член, сторителот ќе се казни со затвор од три месеци до пет години.

**Противзаконито располагање со доверено оружје**

**Член 455 (претходен Член 347)**

Тој што ќе присвои, отуѓи, заложи, му предаде на друг на користење, оштети или уништи оружје, муниција или експлозив што му се доверени на употреба кои служат за потребите на одбраната на Република Северна Македонија, ќе се казни со затвор од шест месеци до пет години.

**Кражба на оружје или дел од борбено средство**

**Член 456 (претходен Член 348)**

1. Тој што ќе украде оружје, муниција, експлозив или дел од борбено средство кое служи за потребите на одбраната на Република Северна Македонија, ќе се казни со затвор од три месеци до пет години.
2. Ако вредноста на предметите од ставот (1) на овој член е поголема или ако кражбата е сторена со кршење и провалување на затворени згради, соби, каси, ормани или други затворени простории или од страна на повеќе лица кои се здружиле за вршење на кражба или на особено опасен или дрзок начин или од страна на лице кое кај себе имало оружје или опасно орудие заради напад или одбрана или за време на пожар, поплава или слична несреќа, сторителот ќе се казни со затвор од една до десет години.
3. Ако вредноста на предметите од ставот (1) на овој член е значителна, сторителот ќе се казни со затвор најмалку пет години.

**Неовластено влегување во воени објекти и правење скици или цртежи на воени објекти и борбени средства**

**Член 457 (претходен Член 350)**

1. Тој што заради извидување неовластено ќе влезе во воен објект иако знаел дека пристапот е забранет, ќе се казни со парична казна или со затвор до една година.
2. Тој што неовластено прави скици или цртежи на воени објекти или на борбени средства или ги фотографира, односно на друг начин ги снима, ќе се казни со парична казна или со затвор до три години.

**Услови за изрекување на дисциплинска мерка**

**Член 458 (претходен Член 351)**

За кривично дело против вооружените сили за кое е пропишана парична казна или казна затвор до три години, наместо кривична санкција, може на воено лице да му се изрече дисциплинска мерка утврдена со закон ако делото добило особено лесен вид и ако тоа го бараат интересите на службата.

**Одговорност за кривично дело извршено по наредба на претпоставениот**

**Член 459 (претходен Член 352)**

Не е кривично дело ако воено лице со своето постапување ги исполни обележјата на кривично дело по наредба на претпоставен, а таа наредба се однесува на службената должност, освен ако наредбата била насочена кон извршување на геноцид, воено злосторство или друго кривично дело за кое е пропишана казна затвор најмалку четири години или ако знаел или било очигледно дека извршувањето на наредбата претставува кривично дело.

## Глава триесет и трета

**КРИВИЧНИ ДЕЛА ПРОТИВ СЛУЖБЕНАТА ДОЛЖНОСТ**

**Злоупотреба на службената положба и овластување**

**Член 460 (претходен Член 353)**

(1) Службено лице кое со искористување на својата службена положба или овластување, со пречекорување на границите на своето службено овластување или со неизвршување на својата службена должност ќе прибави за себе или за друг некаква корист или на друг ќе предизвика штета или потешко ќе ги повреди правата на друг, ако не се исполнети законските обележја на друго кривично дело, ќе се казни со затвор од шест месеци до три години.

(2) Ако сторителот на делото од ставот (1) на овој член прибави поголема имотна корист или нанесе поголема штета, ќе се казни со затвор од една до пет години.

(3) Ако сторителот на делото од ставот (1) на овој член прибави значителна имотна корист или нанесе значителна штета, ќе се казни со затвор од три до десет години.

(4) Со казната од ставовите (1), (2) и (3) на овој член ќе се казни и одговорно лице, одговорно лице во странско правно лице што има претставништво или врши дејност во Република Северна Македонија или лице што врши работи од јавен интерес, ако делото е сторено во вршење на законско овластување или должност.

(5) Ако делото од ставовите (2) и (3) е сторено на штета на средствата од Буџетот на Република Северна Македонија или на единиците на локалната самоуправа, од јавните фондови, од јавните претпријатија или од други средства на државата, сторителот ќе се казни со затвор од најмалку четири години.

(5) Судот со својата одлука со која го утврдил постоењето на делото од овој член ќе ги поништи актите и непосредните последици кои произлегле од делото.

**Злоупотреба при јавни набавки**

**Член 461 (нов член)**

(1) Службено лице или одговорно лице кое спротивно на закон нема да спроведе постапка за јавна набавка во случаите кога било должно да ја спроведе, склучи незаконски договор, направи измени на договорот за време на неговата важност спротивно на закон, ги одредува условите и другите елементи на јавната набавка со намера да привилегира некој од идните учесници во постапката за јавна набавка и со тоа за себе или за друг ќе прибави некаква корист или на друг ќе му нанесе штета, ако не се исполнети законските обележја на друго потешко кривично дело, ќе се казни со затвор од шест месеци до пет години.

(2) Ако со делото од став (1) на овој член е прибавена поголема имотна корист или е причинета поголема имотна штета, сторителот ќе се казни со затвор од една до десет години.

(3) Ако со делото од став (1) на овој член е прибавена значителна имотна корист или е причинета значителна имотна штета, сторителот ќе се казни со затвор од најмалку четири години.

(3) Ако со делото од став (1) на овој член е прибавена имотна корист од големи размери или е причинета имотна штета од големи размери, сторителот ќе се казни со затвор од најмалку пет години.

**Повреда на чување на државната граница**

**Член 462 (претходен Член 353-а)**

1. Службено лице кое вршејќи ја службата на границата ќе постапи спротивно на прописите за чување на државната граница, па поради тоа ќе настапат потешки штетни последици за службата или службата е потешко загрозена, ќе се казни со затвор од три месеци до три години.
2. Ако делото од ставот (1) на овој член е сторено од небрежност, сторителот ќе е казни со парична казна или со затвор до една година.

**Неизвршување наредба**

**Член 463 (претходен Член 353-б)**

1. Службено лице кое при вршење на должност што се однесува на спречување и откривање на кривично дело, фаќање на сторител на кривично дело или одржување на јавниот ред, мир и безбедноста на земјата не изврши или одбие да изврши наредба на претпоставен да преземе некое службено дејствие, па поради тоа ќе настапи потешка повреда на правата на друг, потешко нарушување на јавниот ред и мир, или значителна имотна штета, ќе се казни со затвор од една година до десет години.
2. Службено лице кое од небрежност нема да ја изврши наредбата на претпоставениот од ставот (1) на овој член, ќе се казни со парична казна или со затвор до една година.
3. Нема кривично дело ако службеното лице одбие да изврши незаконита наредба.

**Несовесно работење во службата**

Член 464 (претходен **Член 353-в)**

1. Службено лице или одговорно лице во јавно претпријатие или јавна установа кое со повреда на законските прописи за судир на интересите или за совесно постапување при вршењето на дискреционо овластување, со пропуштање на должен надзор или на друг начин очигледно несовесно постапува во вршењето на своите овластувања и должности и со тоа стекне за себе или за друг некаква корист или на друг ќе му предизвика штета, ќе се казни со парична казна или со затвор до една година.
2. Ако сторителот на делото од ставот (1) на овој член стекне поголема имотна корист или предизвика поголема имотна штета или потешко ги повреди правата на друг, ќе се казни со затвор од шест месеци до три години.
3. Ако сторителот на делото од ставот (1) на овој член стекне значителна имотна корист или предизвика значителна штета, ќе се казни со затвор од една до пет години.
4. Ако сторителот на делото од ставот (1) на овој член стекне имотна корист од големи размери или предизвика штета од големи размери, ќе се казни со затвор од една до десет години.
5. Со казната од ставовите (1), (2), (3) и (4) на овој член ќе се казни и одговорно лице, одговорно лице во странско правно лице кое има претставништво во Република Северна Македонија или лице кое врши работи од јавен интерес, ако делото е сторено во вршење на неговото посебно овластување или должност, определено со закон.

**Проневера во службата**

**Член 465 (претходен Член 354)**

(1) Службено лице кое ќе присвои, ќе употреби за себе или за друг или ќе искористи спротивно на намената средства или имот доверени во службата со што се нанесува штета на финансиските интереси на субјектот во кој ја врши службата, ќе се казни со затвор од шест месеци до пет години.

(2) Ако сторителот на делото од ставот (1) на овој член прибавил поголема имотна корист или предизвикал поголема штета, ќе се казни со затвор од една до десет години.

(3) Ако сторителот на делото од ставот (1) на овој член прибавил значителна имотна корист или предизвикал значителна штета, ќе се казни со затвор од три до десет години.

(4) Ако сторителот на делото од ставот (1) на овој член прибавил имотна корист од големи размери или предизвикал штета од големи размери, ќе се казни со затвор од најмалку четири години.

(5) Ако сторителот на делото од ставот (1) на овој член прибавил помала имотна корист или предизвикал помала штета и одел кон тоа да прибави таква имотна корист или да предизвика таква штета, ќе се казни со парична казна или со затвор до една година.

1. Со казната од ставовите (1), (2), (3) и (4) на овој член ќе се казни и странско службено лице, одговорно лице, одговорно лице во странско правно лице кое има претставништво во Република Северна Македонија или лице кое врши работи од јавен интерес, ако делото е сторено во вршење на неговото посебно овластување или должност, определено со закон или друг пропис донесен врз основа на закон.
2. Казната од ставовите (1), (2), (3) и (4) и (5) на овој член ќе се се изрече и за дело сторено на штета на финансиските интереси на Европската унија.

**Измама во службата**

**Член 466 (претходен Член 355)**

1. Службено лице кое во вршење на службата со намера за себе или за друг да прибави противправна имотна корист со поднесување лажни сметки или на друг начин ќе доведе во заблуда овластено лице да изврши незаконита исплата или да отпише долг, ќе се казни со затвор од шест месеци до три години.
2. Ако со делото од ставот (1) на овој член е прибавена поголема имотна корист, сторителот ќе се казни со затвор од една до пет години.
3. Ако со делото од ставот (1) на овој член е прибавена значителна имотна корист, сторителот ќе се казни со затвор од една до десет години.
4. Ако сторителот на делото од ставот (1) на овој член прибавил имотна корист од големи размери, ќе се казни со затвор од најмалку четири години.
5. Со казна од ставовите (1), (2), (3) и (4) на овој член ќе се казни и одговорно лице, одговорно лице во странско правно лице што има претставништво или врши дејност во Република Северна Македонија, или лице кое врши работи од јавен интерес, ако делото од став (1) на овој член е сторено во вршење на неговото посебно законско овластување или должност.

**Послужување во службата**

**Член 467 (претходен Член 356)**

Службено лице кое неовластено ќе се послужи со пари, со хартии од вредност или со други подвижни предмети доверени во службата или овие предмети неовластено ќе му ги даде на друг да се послужи, ќе се казни со затвор од шест месеци до три години.

**Примање поткуп**

**Член 468 (претходен Член 357)**

1. Службено лице кое директно или индиректно ќе побара или ќе прими подарок или друга корист или ќе прими ветување за подарок или друга корист за себе или за друг за да изврши службено дејствие што не би смеело да го изврши или да не изврши службено дејствие што би морало да го изврши, ќе се казни со затвор од три до десет години.
2. Службено лице кое директно или индиректно ќе побара или ќе прими подарок или друга корист или ќе прими ветување за подарок или друга корист за себе или за друг, за да изврши службено дејствие што би морало да го изврши, или да не изврши службено дејствие што не би смеело да го изврши, ќе се казни со затвор од една до пет години.
3. Службено лице кое по извршувањето или неизвршувањето на службеното дејствие наведено во ставовите (1) и (2) на овој член во врска со него ќе побара, ќе прими или ќе се согласи да прими подарок или друга корист, ќе се казни за делото од ставот (1) на овој член со затвор од три месеци до три години, а за делото од ставот (2) на овој член со парична казна или со затвор до една година.
4. Ако со делото е прибавена поголема имотна корист, сторителот ќе се казни за делото од ставот (1) на овој член со затвор од најмалку четири години, а за делото од ставот (2) на овој член од една до десет години.
5. Ако со делото е прибавена значителна имотна корист, сторителот ќе се казни за делото од ставот (1) на овој член со затвор од најмалку пет години, а за делото од ставот (2) на овој член со затвор од три до десет години затвор.
6. Со казната од ставовите (1), (2), (3), (4) и (5) на овој член ќе се казни и одговорно лице, лице кое врши работи од јавен интерес, како и странско службено лице.
7. Во случаите од ставот (1) на овој член, судот со својата одлука ќе ги поништи актите и непосредните последици кои произлегле од делото.

**Давање поткуп**

**Член 469 (претходен Член 358)**

1. Тој што директно или индиректно на службено лице ќе му даде, вети или ќе му понуди подарок или друга корист за него или за друг за да изврши службено дејствие што не би смеело да го изврши или да не изврши службено дејствие што би морало да го изврши или тој што посредува при ова, ќе се казни со затвор од една до десет години.
2. Тој што директно или индиректно на службено лице ќе му даде, вети или ќе му понуди подарок или друга корист за него или за друг за да изврши службено дејствие што би морало да го изврши или да не изврши службено дејствие што не би смеело да го изврши или тој што посредува при ова, ќе се казни со затвор од една до пет години.
3. За делото од ставовите (1) и (2) на овој член судот може да го казни поблаго сторителот кој дал или ветил поткуп по барање од службено лице и тоа го пријави пред да дознае дека делото е откриено.
4. Одредбите од ставовите (1), (2) и (3) се применуваат и кога поткуп е даден или ветен на одговорно лице, одговорно лице во странско правно лице, лице кое врши работи од јавен интерес и странско службено лице, во врска со делото од член 467.
5. Ако делото од овој член го стори правно лице, ќе се казни со парична казна.

**Давање награда за противзаконито влијание**

**Член 470 (претходен Член 358-а)**

1. Тој што на друг директно или индиректно ќе му даде или вети награда, подарок или друга корист или ветување или понуда за таква корист, за него или за трето лице, за да со искористување на своето реално или претпоставено влијание, службена или општествена положба и углед, бара, интервенира, поттикнува или на друг начин влијае да се изврши определено службено дејствие што би морало да се изврши или да не изврши службено дејствие што не би смеело да се изврши, ќе се казни со затвор од една до три години.
2. Тој што на друг директно или индиректно ќе му даде или вети награда, подарок или друга корист или ветување или понуда за таква корист, за него или за трето лице, за да со искористување на своето реално или претпоставено влијание, службена или општествена положба и углед, бара, интервенира, поттикнува или на друг начин влијае да се изврши службено дејствие што не би смеело да се изврши или да не се изврши службено дејствие што би морало да се изврши, ќе се казни со затвор од една до пет години.
3. Ако делото од ставот (2) на овој член е сторено во врска со покренување или водење кривична постапка против определено лице, сторителот ќе се казни со затвор од една до десет години.
4. Тој што на друг директно или индиректно ќе му даде награда, подарок или друга корист или ветување или понуда за таква корист, за него или за трето лице, за да со искористување на своето реално или претпоставено влијание, службена или општествена положба и углед, бара, интервенира, поттикнува или на друг начин влијае кај одговорно лице, одговорно лице во странско правно лице што врши дејност во Република Северна Македонија или лице кое врши работи од јавен интерес да изврши или да не изврши дејствие што е спротивно на неговата должност, ќе се казни со парична казна или со затвор до три години.
5. Ако делото од ставовите (1), (2), (3) и (4) на овој член е сторено по барање на лицето кое треба противзаконито да посредува, а сторителот го пријавил пред да биде откриено или пред да дознае дека е откриено може да се ослободи од казна.

**Примање награда за противзаконито влијание**

**Член 471 (претходен Член 359)**

1. Тој што директно или индиректно ќе прими или бара награда, подарок или друга корист или ветување или понуда за таква корист за себе или за трето лице за да со искористување на своето реално или претпоставено влијание, службена или општествена положба и углед, бара, интервенира, поттикнува или на друг начин влијае да се изврши службено дејствие што морало да се изврши или да не се изврши што не смеело да се изврши, ќе се казни со затвор од една до три години.
2. Тој што директно или индиректно ќе прими или бара награда, подарок или друга корист или ветување или понуда за таква корист за себе или за трето лице за да со искористување на своето реално или претпоставено влијание, службена или општествена положба и углед, бара, интервенира, поттикнува или на друг начин влијае да се изврши службено дејствие што не би смеело да се изврши или да не се изврши службено дејствие што би морало да се изврши, ќе се казни со затвор од една до пет години.
3. Ако делото од ставот (2) на овој член е сторено во врска со покренување или водење кривична постапка против определено лице, сторителот ќе се казни со затвор од една до десет години.
4. Тој што со искористување на своето реално или претпоставено влијание, службена или општествена положба и углед, за награда, подарок или друга корист, или ветување за таква корист бара, интервенира, поттикнува или на друг начин влијае кај одговорно лице, одговорно лице во странско правно лице што врши дејност во Република Северна Македонија или лице кое врши работи од јавен интерес, да изврши или да не изврши дејствие што е спротивно на неговата должност, ќе се казни со парична казна или со затвор до три години.
5. Ако делото од ставот (4) на овој член имало за последица противзаконито стекнување или губење на права или стекнување поголема имотна корист или нанесување поголема штета за друг, домашно или странско правно лице, сторителот ќе се казни со затвор од една до пет години.
6. Ако за посредувањето од ставот (2) од овој член е примена награда или друга корист, сторителот ќе се казни со затвор од една до десет години, а од ставот (3) од овој член, сторителот ќе се казни со затвор од четири до десет години.
7. Ако делото од овој член го стори правно лице, ќе се казни со парична казна.

**Противправно стекнување и прикривање имот**

**Член 472 (претходен Член 359-а)**

1. Службено лице или одговорно лице во јавно претпријатие, јавна установа или друго правно лице што располага со државен капитал, кое спротивно на законската должност за пријавување на имотната состојба или нејзина промена ќе даде лажни или непотполни податоци за својот имот или имотот на членовите на неговото семејство, кој во значителна вредност ги надминува неговите законски приходи, ќе се казни со затвор од шест месеци до пет години и со парична казна.
2. Со казната од ставот (1) на овој член ќе се казни службено лице или одговорно лице во јавно претпријатие, јавна установа или друго правно лице што располага со државен капитал кое, кога во законски уредена постапка ќе се утврди дека за време на вршењето на функцијата или должноста тоа или член на неговото семејство стекнал имот што во значителна вредност ги надминува неговите законски приходи, дава лажни податоци или ги прикрива неговите вистински извори.
3. Ако делото од ставовите (1) и (2) на овој член е сторено во однос на имот кој во големи размери ги надминува неговите законски приходи, сторителот ќе се казни со затвор од една до десет години и со парична казна.
4. За делата од ставовите (2) и (3) на овој член сторителот нема да се казни ако во постапката пред судот даде прифатливо објаснување за потеклото на имотот.
5. Имотот кој ги надминува приходите што сторителот законски ги остварува и за кои дал лажни или непотполни податоци или не дава податоци или ги прикрива неговите вистински извори се конфискува, а ако неговото конфискување не е можно од сторителот се конфискува негов друг имот што одговара на неговата вредност.
6. Имотот од ставот (5) на овој член се конфискува и од членовите на семејството на сторителот за кои е остварен или врз кои е пренесен ако е очигледно дека не дале противнадоместок што одговара на неговата вредност, како и од трети лица ако не докажат дека за предметот или имотот дале противнадоместок што одговара на нивната вредност.

**Оддавање службена тајна**

**Член 473 (претходен Член 360)**

1. Тој што на јавноста или на неповикано лице ќе соопшти, предаде или на друг начин ќе му ги стори достапни податоците што претставуваат службена тајна или прибавува такви податоци со намера да ги соопшти или предаде на јавноста или на неповикано лице, ќе се казни со затвор од три месеци до пет години.
2. Ако делото од ставот (1) на овој член е сторено од користољубие или заради користење на податоците во странство, сторителот ќе се казни со затвор од една до десет години.
3. Ако делото од ставот (1) на овој член е сторено од небрежност, сторителот ќе се казни со парична казна или со затвор до три години.
4. Како службена тајна се сметаат податоците или документите што со закон, со друг пропис или со одлука на надлежниот орган донесени врз основа на закон се прогласени како службена тајна и чие откривање има или може да има штетни последици за службата.

**Злоупотреба на класифицирани информации**

**Член 474 (претходен Член 360-а)**

1. Службено лице кое ќе искористи класифицирани информации со степен на класификација „државна тајна“, „строго доверливо“ или „доверливо“ со намера за прибавување за себе или за друг некаква корист или нанесување штета на друг, ќе се казни со затвор од три месеци до пет години.
2. Со казната од ставот (1) на овој член ќе се казни тој што по престанокот на службата, со иста намера ќе ги искористи таквите податоци или ќе му ги соопшти, предаде или стори достапни на друг на користење.

**Фалсификување службена исправа**

**Член 475 (претходен Член 361)**

1. Службено лице или лице кое врши работи од јавен интерес кое во службена исправа, книга или спис ќе внесе невистинити податоци или нема да внесе некој важен податок или со свој потпис, односно со службен печат ќе завери службена исправа, книга или спис со невистинита содржина или со свој потпис односно со службен печат ќе овозможи правење службена исправа, книга или спис со невистинита содржина, ќе се казни со затвор од три месеци до пет години.
2. Со казната од ставот (1) на овој член ќе се казни и службено лице или лице кое врши работи од јавен интерес кое исправите од тој став ќе ги употреби во службата како да се вистинити или ќе уништи, прикрие или во поголема мера ќе оштети или на друг начин ќе направи неупотребливи вистинити службени исправи.
3. Одговорно лице во правно лице кое располага со државен имот кое ќе ги стори делата од ставовите (1) и (2) од овој член ќе се казни со казната пропишана за тие дела.

**Противзаконита наплата и исплата**

**Член 476 (претходен Член 362)**

Службено лице или одговорно лице во правно лице кое располага со државен или општествен имот кое од некого ќе наплати износ што тој не е должен да го плати или ќе му наплати повеќе отколку што е должен да плати или кое при исплатата или предавањето на предметите ќе исплати или ќе предаде помалку отколку што бил должен, ќе се казни со парична казна или со затвор до три години.

**Гонење за кривичните дела против службената должност**

Член 477 (претходен **Член 362-а)**

За делата од членовите 468, 469 и 471 на овој законик сторени во странство од лице кое не е државјанин на Република Северна Македонија, гонењето се презема по одобрение на Јавниот обвинител на Република Северна Македонија.

**Задолжително изрекување на казната забрана за вршење на професија, дејност или должност**

Член 478 (претходен **Член 362-б)**

Под условите определени со членот 57 на овој законик за кривичните дела од членовите 468, 469, 471 и 472 судот на сторителот ќе му изрече забрана за вршење на професија, дејност или должност во траење од една до десет години.

**Глава триесет и четврта**

**КРИВИЧНИ ДЕЛА ПРОТИВ ПРАВОСУДСТВОТО**

**Непријавување подготвување на кривично дело**

**Член 479 (претходен Член 363)**

1. Тој што знае дека се подготвува извршување на кривично дело за кое според законот може да се изрече казна затвор од пет години или потешка казна, па во времето кога се уште било можно да се спречи неговото извршување не го пријавил тоа, а делото било во обид или извршено, ќе се казни со парична казна или со затвор до една година.
2. Ако не е пријавено подготвување на кривично дело за кое според законот може да се изрече казна доживотен затвор, сторителот ќе се казни со казна затвор од една до пет години.
3. Нема да се казни за непријавување на подготвување кривично дело од ставот (1) на овој член, лице на кое сторителот му е брачен другар, крвен сродник во права линија, брат или сестра, посвоител или посвоеник или лице кое со сторителот живее во трајна вонбрачна заедница.

**Непријавување кривично дело или сторител**

**Член 480 (претходен Член 364)**

1. Службено лице кое свесно пропушти да пријави кривично дело за кое дознало во вршењето на својата должност, ако за тоа дело според законот може да се изрече казна затвор од пет години или потешка казна, а делото се гони по службена должност, ќе се казни со парична казна или со затвор од една до три години.
2. Со казната од ставот (1) на овој член ќе се казни тој што свесно ќе пропушти да пријави кривично дело од членовите 131 до 173, членовите 174, 200, 160, 226, 230, 233, 234, 244, 245, 246, 285, 286, 307, 310, 320, 321, 322, 347, 348, 360, 361, 366, членовите 412 до 434, членовите 459 до 475, членовите 501, 502, 514 и 517 на овој законик.
3. Нема да се казни за делото од ставовите (1) и (2) на овој член лице на кое сторителот му е брачен другар, крвен сродник во права линија, брат или сестра, посвоител или посвоеник или лице кое со сторителот живее во трајна вонбрачна заедница.

**Помагање на сторител по извршено кривично дело**

**Член 481 (претходен Член 365)**

1. Тој што ќе скрие сторител на кривично дело за кое гонењето се презема по службена должност или со прикривање на орудијата, трагите, предметите или на друг начин ќе му помогне да не биде откриен или тој што крие осудено лице или презема други дејствија со кои се оди кон тоа да не се изврши казната, изречените мерки на безбедност или да не се применат воспитните мерки упатување во воспитна установа или во воспитно-поправен дом, ќе се казни со парична казна или со затвор до една година.
2. Тој што ќе му помогне на сторител на кривично дело за кое е пропишана казна затвор од пет години или потешка, ќе се казни со затвор од три месеци до пет години.
3. Тој што ќе му помогне на сторител на кривично дело за кое е пропишана казна доживотен затвор, ќе се казни со затвор од една до десет години.
4. Казната за делото од ставот (1) на овој член не може да биде потешка според видот ниту според висината од казната пропишана за кривично дело извршено од сторителот на делото.
5. Нема да се казни за делото од ставовите (1), (2) и (3) лице на кое сторителот му е брачен другар, крвен сродник во права линија, брат или сестра, посвоител или посвоеник или лице кое со сторителот живее во трајна вонбрачна заедница.

**Лажно пријавување на кривично дело**

**Член 482 (претходен Член 366)**

1. Тој што ќе пријави друг дека сторил кривично дело за кое гонењето се презема по службена должност, а знае дека не е сторител, ќе се казни со затвор од три месеци до три години.
2. Тој што со подметнување траги или предмети на кривично дело или на друг начин ќе предизвика поведување на кривична постапка за кривично дело за кое гонењето се презема по службена должност против лице за кое знае дека не е сторител, ќе се казни со затвор од една до три години.
3. Тој што ќе пријави дека сторил кривично дело за кое гонењето се презема по службена должност, иако не го сторил или знаел дека делото го сторило друго лице, ќе се казни со парична казна или со затвор до една година.
4. Со казната од ставот (1) на овој член ќе се казни и тој што ќе пријави дека е сторено кривично дело за кое гонењето се презема по службена должност, иако знае дека тоа дело не е сторено.

**Поднесување лажни докази**

**Член 483 (претходен Член 366-а)**

1. Тој што во постапка пред суд или во управна постапка ќе поднесе докази за кои знае дека се лажни, ќе се казни со затвор од една до три години.
2. Со казната од ставот (1) на овој член ќе се казни и тој што ќе отстрани или уништи докази што се од значење за постапката пред суд или управната постапка.

**Давање лажен исказ**

**Член 484 (претходен Член 367)**

1. Сведок, вештак, преведувач или толкувач кој предсуд, јавен обвинител, нотар, извршител, арбитража, орган на управа или друг орган кој донесува одлуки во со закон уредена постапка ќе даде лажен исказ, ќе се казни со парична казна или со затвор до три години.
2. Со казната од ставот (1) на овој член ќе се казни вештак кој ќе даде лажен наод и мислење во случаи определени со закон или по барање на заинтересирано лице - нарачател.
3. Со казната од ставот (1) на овој член ќе се казни странка која при изведување доказ со сослушување на странки во парнична или во управна постапка ќе даде лажен исказ, а врз овој исказ е заснована одлуката донесена во таа постапка.
4. За лажен исказ од ставот (1) на овој член даден во кривична постапка сторителот ќе се казни со казна затвор од една до три години ако за делото за кое се води кривична постапка е пропишана казна затвор од шест месеци до пет години;

со казна затвор од една до пет години ако за делото за кое се води кривична постапка е пропишана казна затвор до десет години и со казна затвор најмалку четири години ако за делото за кое се води кривична постапка е пропишана казна затвор до 20 години или доживотен затвор.

1. Ако поради делото од ставот (3) на овој член е донесена осудителна пресуда или настапиле други особено тешки последици за обвинетиот, сторителот ќе се казни со затвор од една до десет години.
2. Ако сторителот на делото од ставовите (1), (2) и (3) на овој член доброволно го отповика својот лажен исказ пред да се донесе правосилна одлука, може да се ослободи од казна.
3. Ако делото од овој член го стори правно лице ќе се казни со парична казна.

**Спречување на докажување**

**Член 485 (претходен Член 368)**

1. Тој што со намера да го спречи или отежне докажувањето ќе скрие, уништи, оштети или делумно или целосно ќе стори неупотреблива туѓа исправа или предмет што служи за докажување, ќе се казни со парична казна или со затвор до три година.
2. Со казната од ставот (1) на овој член ќе се казни и тој што со иста намера ќе отстрани, уништи, расипе, помести или премести меѓник, земјомерски или друг знак за сопственост или за друго право врз недвижност или за право на употреба на вода, или тој што со иста намера лажно ќе постави ваков знак.

**Попречување на правдата**

**Член 486 (претходен Член 368-a)**

1. Тој што со намера да наведе на давање на лажен исказ лице кое може да биде повикано како сведок, сведок или вештак или да го спречи или да го отежне прибавувањето докази или докажувањето во кривичната постапка, во постапка пред суд или друг орган кој што води постапка согласно закон ќе се закани дека ќе нападне врз животот или телото или имот од поголем обем, лице кое може да биде повикано како сведок, сведок или вештак или на нив блиски лица, или со примена на сила, насилство, противправно лишување од слобода, со нудење поткуп или на друг начин ќе влијае или ќе спречи тоа лице да се појави како лице кое може да биде повикано како сведок, сведок или вештак во постапката, или ако е повикано како сведок или вештак да даде или да не даде исказ во определена смисла, ќе се казни со затвор од една до пет години.
2. Со казната од став (1) на овој член ќе се казни и тој што заради одмазда за дадениот исказ на лицето од ставот (1) на овој член ќе му одземе некое право, ќе го малтретира или телесно ќе го повреди.

(3) Ако поради делото од ставовите (1) и (2) на овој член настапиле особено тешки последици за обвинетиот во кривичната постапка, или на лице од ставот (1) на овој член му е нанесена тешка телесна повреда, или делото е сторено спрема заштитен или загрозен сведок или нему блиско лице, сторителот ќе се казни со затвор од една до десет години.

* 1. Ако со делото од ставовите (1) и (2) на овој член, е лишено од живот лицето од ставот (1) на овој член, сторителот ќе се казни со затвор најмалку десет години или со доживотен затвор.
  2. Тој што со сила, сериозна закана или со ветување, нудење или давање некаква корист ќе влијае врз судија, јавен обвинител или друго службено лице или адвокат да презема или да не презема со закон предвидени дејствија во постапка пред суд или друг орган надлежен за водење постапка уредена со закон спротивно на неговата службена или адвокатска должност и овластувања, или ќе го спречува во вршењето такви дејствија, ќе се казни со затвор од една до десет години.
  3. Ако во вршењето на делото од ставот (5) на овој член им е нанесена телесна повреда на лицата од наведениот став или на нив блиски лица, сторителот ќе се казни со затвор од најмалку четири години.
  4. Ако во вршењето на делото од ставот (5) на овој член им е нанесена тешка телесна повреда на лицата од наведениот став или на нив блиски лица, сторителот ќе се казни со затвор од најмалку пет години.
  5. Со казната од ставот (5) на овој член ќе се казни службено или одговорно лице што ќе одбие или неосновано одлага извршување наредба или врз закон засновано барање на суд, јавен обвинител или друг надлежен орган или адвокат за прибирање, чување или доставување писмена, документи или предмети, или со намера да го спречи или отежне докажувањето прикрива, уништува, фалсификува или на друг начин прави неупотребливи писмена, документи или предмети што може да послужат како доказ во постапка пред суд или друг орган надлежен за водење на постапка уредена со закон.
  6. Ако делото од ставот (8) на овој член е сторено во претходна кривична постапка или во кривична постапка, сторителот ќе се казни со затвор од четири до десет години.
  7. Ако делото од ставовите (8) и (9) на овој член го стори правно лице, ќе се казни со парична казна.
  8. Под условите определени во член 57 на овој законик, за кривичното дело од овој член, судот на сторителот ќе му изрече забрана за вршење на професија,дејност или должност во траење од една до десет години.

**Повреда на тајноста на постапката**

Член 487 (претходен **Член 369)**

1. Тој што неовластено ќе го открие она што го дознал во предистражна, истражна постапка, постапка пред суд или во управна, прекршочна или дисциплинска постапка, што со закон или со одлука на судот или органот што ја води управната, прекршочната или дисциплинската постапка е прогласено како тајна или неовластено ќе открие класифицирана информација за која дознал во текот на постапката, ќе се казни со парична казна или со затвор до три години.
2. Службено лице кое спротивно на закон ќе открие податоци за предистражна или истражна постапка на осомничено лице или лице за кое е поднесенa кривична пријава или се преземаат дејствија од полицијата или други надлежни органи прогласени како тајна, како и тој што прибавува такви податоци од службено лице со намера да ги пренесе или ги пренесува на осомничено лице, ќе се казни со затвор од една до пет години.
3. Ако со делото од став (1) на овој член е откриена класифицирана информација со степен на класификација „државна тајна“, сторителот ќе се казни со затвор од една до пет години.
4. Со казната од ставот (1) на овој член ќе се казни тој што без дозвола на судот ќе објави информација, документ или друг податок за постапката, што според закон е тајна или е за тајна прогласена со одлука на судот, или ќе објави информација, документ или друг податок за постапката спрема дете, во која оштетено е дете или во која се одлучува за правата и интересите на дете, или одлуките во таквите постапки.

**Откривање на идентитет на загрозен или заштитен сведок, соработник на правда или жртва која се јавува во својство на сведок**

Член 488 (претходен **Член 369-а)**

1. Тој што неовластено на друг ќе му соопшти, стори достапни, предаде или објави податоци за идентитет или податоци кои можат да овозможат откривање на идентитетот на заштитен сведок вклучен во програма за заштита на сведоци, лице за кое е започната постапка за вклучување во програма за заштита на сведоци или за примена на процесни мерки за заштита согласно закон, или ќе преземе друго дејствие заради откривање на податоци за идентитетот на тоа лице или негово пронаоѓање, ќе се казни со затвор од една до пет години.
2. Ако лицето од ставот (1) на овој член чиј што идентитет е откриен или нему блиско лице било тешко телесно повредено или му биле одземени или ограничени други негови права или за него настапиле други тешки последици, сторителот ќе се казни со затвор најмалку четири години.
3. Со казната од ставот (2) на овој член ќе се казни и сторителот што со откривањето на идентитетот на лицето ќе спречи или значително отежне водење на кривична постапка за кривично дело за кое е предвидена казна затвор од пет години или потешка казна.
4. Ако поради откривањето на идентитетот на лицето од ставот (1) на овој член настапила смрт на него или нему блиско лице, сторителот ќе се казни со казна затвор од најмалку десет години или доживотен затвор.

**Бунт на лица лишени од слобода**

Член 489 (претходен **Член 370)**

1. Тој што во установа во која се наоѓа врз основа на законита одлука за лишување од слобода, ќе организира бунт на лица лишени од слобода, со намера насилно да се ослободат или заеднички да ги нападнат службените лица во таа установа или со сила или со сериозна закана на употреба на сила да ги присилат нешто да сторат или да не сторат што е спротивно со нивната должност, ќе се казни со затвор од шест месеци до три години.
2. Учесникот во бунтот од ставот (1) на овој член, ќе се казни со затвор од три месеци до една година.
3. Сторителот на делото од ставовите (1) и (2) од овој член кој ќе употреби сила, ќе се казни со затвор од шест месеци до пет години.
4. Сторителот на делото од ставовите (1) и (2) од овој член кој доброволно ќе се откаже од бунтот пред да се употреби сила или сериозна закана, ќе се ослободи од казна.

**Бегство на лице лишено од слобода**

**Член 490 (претходен Член 371)**

Тој што ќе побегне од установата во која со законита одлука е лишен од слобода со употреба на сила или сериозна закана дека непосредно ќе нападне врз животот или телото на друг, ќе се казни со затвор од три месеци до пет години.

**Овозможување бегство на лице лишено од слобода**

Член 491 (претходен **Член 372)**

1. Тој што со сила, сериозна закана, со измама или на друг начин ќе му овозможи бегство на лице кое врз основа на законита одлука е лишено од слобода, ќе се казни со затвор од три месеци до пет години.
2. Ако делото од ставот (1) на овој член е сторено во група или со употреба на огнено оружје или опасно орудие, сторителот ќе се казни со затвор од една до десет години.

**Противзаконито ослободување на лице лишено од слобода**

**Член 492 (претходен Член 373)**

Службено лице кое спротивно на законот ќе ослободи лице лишено од слобода кое му е доверено на чување или ќе му помогне да побегне, ќе се казни со затвор од една до десет години.

**Противправно присвојување на предмети при претрес**

**или во постапка на извршување**

Член 493 (претходен **Член 374)**

Службено лице кое при претрес на дом, простории или лица или во постапка на извршување противправно ќе одземе туѓ подвижен предмет со намера да го присвои, ќе се казни со затвор од една до десет години.

**Изигрување на забрани од изречените казни и**

**од правните последици на осудата**

Член 494 (претходен **Член 376)**

1. Тој што на друг ќе му овозможи да врши одредено занимање, професионална дејност или должност или други работи, иако знае дека тоа му е забрането со изречена казна или со правни последици од осудата, ќе се казни со парична казна или со затвор до три години.
2. Ако делото од ставот (1) на овој член го стори службено лице, ќе се казни со казна затвор од шест месеци до три години.
3. Ако делото од ставот (1) на овој член го стори правно лице, ќе се казни со парична казна.

**Неизвршување на судска одлука и акти на управни органи**

**Член 495 (претходен Член 377)**

(1) Тој што нема да изврши правосилна и извршна судска одука или друга одлука на суд, управен или друг орган која се состои во забрана или наредба за одредено постапување за која жалбата нема одложно дејство, ќе се казни со парична казна или казна затвор до една година.

(2) Службено или одговорно лице кое нема да постапи по правосилна одлука на суд со која е одлучено за враќање на работник на работа, ќе се казни со казна затвор од шест месеци до три години.

(3) Со казната од ставот (2) на овој член ќе се казни службено лице или одговорно лице во правно лице што ќе одбие да изврши правосилна и извршна судска одлука што е должно да ја изврши.

(4) Службено или одговорно лице кое ќе одбие да изврши одлука на Уставниот суд на Република Северна Македонија што е должно да ја изврши ќе се казни со затвор од една до пет години.

(5) Ако со делото од ставовите (1), (2) и (3) на овој член се предизвикало потешка повреда на правата на друг или значителна имотна штета, сторителот ќе се казни со затвор од една до десет години.

(6) Службено или одговорно лице или лице задолжено за тоа со судската одлука кое нема да постапи по правосилна судска одлука донесена во постапка за издавање на наредба на заштита на права, ќе се казни со затвор од една до пет години.

(7) Ако делото од овој член го стори правно лице, ќе се казни со парична казна.

## Глава триесет и петта

**КРИВИЧНИ ДЕЛА ПРОТИВ ПРАВНИОТ СООБРАЌАЈ**

**Фалсификување исправа**

**Член 496 (претходен Член 378)**

1. Тој што ќе направи лажна исправа или ќе преправи вистинска исправа со намера таквата исправа да се употреби како вистинска или тој што лажната или преправената исправа ќе ја употреби како вистинска, ќе се казни со парична казна или со затвор до три години.
2. Обидот е казнив.
3. Ако делото од ставот (1) на овој член е сторено во однос на јавна исправа, тестамент, меница, чек, јавна или службена книга или друга книга што мора да се води врз основа на закон, сторителот ќе се казни со затвор од три месеци до пет години.
4. Ако делото од овој член го стори правно лице, ќе се казни со парична казна.

**Посебни случаи на фалсификување исправи**

**Член 497 (претходен Член 379)**

1. Ќе се смета дека сторил дело фалсификување на исправа и ќе се казни според член 495 на овој законик:
2. тој што некоја хартија, бланкет или на некој друг предмет на кој некое лице го ставило својот потпис неовластено ќе пополни со изјава што е од значење за правните односи,
3. тој што ќе измами друг за содржината на исправата за да го стави својот потпис врз неа, сметајќи дека се потпишува под друга исправа или под друга содржина,
4. тој што ќе издаде исправа од името на некое лице без негово овластување или од името на лице кое не постои,
5. тој што како издавач на исправа кон својот потпис ќе додаде дека има некаква положба, звање или чин иако нема таква положба, звање или чин, а ова има битно влијание врз доказната сила на исправата, и
6. тој што ќе направи исправа на тој начин што неовластено ќе употреби вистински печат или знак.
7. Ако делото од овој член го стори правно лице, ќе се казни со парична казна.

**Фалсификување на податоци на пописна апликација, матични книги и службени регистри што се водат врз основа на закон**

**Член 498 (нов член)**

(1) Тој што ќе уништи, прикрие, оштети, преправи или на друг начин ќе стори да бидат неупотребливи внесените податоци на пописна апликација, матични книги и службени регистри што се водат врз основа на закон, ќе се казни со казна затвор од една до пет години.

(2) Ако делото од ставот (1) на овој член го стори службено или одговорно лице, ќе се казни со казна затвор од три до осум години.

**Компјутерски фалсификат**

**Член 499 (претходен Член 379-а)**

1. Тој што со намера да ги употреби како вистински противправно ќе изработи, внесе, измени, избрише или направи неупотребливи компјутерски податоци, програми или исправи што се одредени или подобни да служат како доказ за факти што имаат вредност за правните односи или тој што таквите податоци, програми или исправи ќе ги употреби како вистински, ќе се казни со парична казна или со затвор до три години.
2. Ако делото од ставот (1) на овој член е сторено во однос на компјутерски податоци, програми или исправи што се користат во работењето на државни органи, јавни установи, претпријатија или други правни и физички лица кои вршат работи од јавен интерес или во правниот сообраќај со странство или ако со нивната употреба е предизвикана значителна штета, сторителот ќе се казни со затвор од една до пет години.
3. Тој што противправно изработува, набавува, продава, држи или прави достапни на друг посебни направи, средства, компјутерски програми, податоци или исправи наменети или погодни за извршување на делото од ставот (1) на овој член, ќе се казни со парнична казна или со затвор до три години.
4. Обидот за делото од ставовите (1) и (3) на овој член е казнив.

**Употреба на исправа со невистинита содржина**

**Член 500 (претходен Член 380)**

1. Тој што како доказ во правниот сообраќај ќе употреби исправа, книга или спис за кои знае дека се невистинити, ќе се казни со парична казна или со затвор до три години.
2. Ако делото од овој член го стори правно лице, ќе се казни со парична казна.

## Издавање и употреба на невистинито лекарско или ветеринарно уверение

**Член 501 (претходен Член 381)**

1. Лекар или ветеринар кој ќе издаде невистинито лекарско или ветеринарно уверение, ќе се казни со парична казна или со затвор до три години.
2. Со казната од ставот (1) на овој член ќе се казни тој што ќе употреби невистинито лекарско или ветеринарно уверение како да е вистинито.

**Надриписарство**

**Член 502 (претходен Член 381-а)**

Тој што без регистрирана дејност за надомест дава стручна и правна помош на граѓани и правни лица, а не е адвокат, ќе се казни со парична казна или со затвор до една година.

## Глава триесет и шестта

**КРИВИЧНИ ДЕЛА ПРОТИВ ЈАВНИОТ РЕД**

**Спречување службено лице во вршење службено дејствие**

**Член 503 (претходен Член 382)**

1. Тој што со сила или сериозна закана дека непосредно ќе нападне врз животот или телото ќе спречи службено лице во вршење службено дејствие или ќе го присили на вршење службено дејство, ќе се казни со парична казна или со затвор до три години.
2. Ако при извршувањето на делото од ставот (1) на овој член сторителот го навредил или малтретирал службеното лице или му задал телесни повреди или му се заканува со употреба на оружје, ќе се казни со затвор од три месеци до три години.
3. Тој што делото од ставовите (1) и (2) на овој член ќе го стори спрема службено лице, адвокат, лекар или друг здравствен работник, новинар или друг медиумски работник или друго лице што врши работи од јавен интерес при вршењето на професионалните задачи или во врска со вршењето на професионалните задачи кои ги презема во рамките на своите овластувања или лице кое помага при вршењето работи на јавната безбедност или на заштита на уставниот поредок на Република Северна Македонија што се однесуваат на спречување или откривање кривично дело, фаќање на сторител на кривично дело, чување на јавниот ред и мир или чување на лице лишено од слобода, ќе се казни со затвор од шест месеци до пет години.
4. За обид на делото од ставовите (1) и (2) на овој член се казнува.
5. Ако сторителот на делото од ставовите (1), (2) и (3) на овој член бил предизвикан со незаконито или грубо постапување на службеното лице или лицето кое помага, може да се ослободи од казна.

**Напад врз службено лице при вршење работи на безбедноста**

**Член 504 (претходен Член 383)**

1. Тој што ќе нападне или сериозно се заканува дека ќе нападне службено лице или лице кое помага при вршење работи на јавната безбедност или заштита на уставниот поредок на Република Северна Македонија што се однесуваат на спречување или откривање кривично дело, фаќање на сторител на кривично дело, чување на јавниот ред и мир или чување на лице лишено од слобода, ќе се казни со парична казна или со затвор до три години.
2. Ако при извршувањето на делото од ставот (1) на овој член сторителот се заканува со употреба на оружје или друго опасно орудие, го малтретира или го навредува службеното лице или лицето кое помага или телесно го повреди, ќе се казни со затвор од шест месеци до пет години.
3. Ако при извршувањето на делото од ставот (1) на овој член на службеното лице или на лицето кое помага му е нанесена тешка телесна повреда, сторителот ќе се казни со затвор од една до десет години.
4. Ако сторителот на делото од ставовите (1) и (2) на овој член бил предизвикан со незаконито или грубо постапување на службеното лице или лицето кое помага, може да се ослободи од казна.

**Присилба спрема здравствен работник**

**Член 505 (нов член)**

1. Тој што со употреба на сила или сериозна закана ќе спречи лекар или друг здравствен работник во вршењето на неговата здравствена дејност, ќе се казни со парична казна или со затвор до три години.
2. Ако во вршењето на делото од ставот (1) на овој член на лекарот или на здравствениот работник му е нанесена телесна повреда или е употребено огнено оружје или опасно орудие, сторителот ќе се казни со казна затвор од шест месеци до пет години.
3. Сторителот на делото од ставовите (1) и (2) на овој член кој бил предизвикан со незаконито, безобзирно или грубо постапување на лекарот или здравствениот работник може да се ослободи од казна.

**Учество во толпа што ќе спречи службено лице во вршење на службено дејствие**

**Член 506 (претходен Член 384)**

1. Тој што учествува во толпа што со заедничко дејствување ќе спречи или ќе се обиде да спречи службено лице во вршење на службено дејствие или на ист начин ќе го присили да изврши службено дејствие, ќе се казни со затвор до три години.
2. Водачот на толпата, ќе се казни со затвор од една до десет години.

**Учество во толпа што ќе изврши кривично дело**

**Член 507 (претходен Член 385)**

1. Тој што ќе учествува во толпа што со заедничко дејствување ќе стори насилства спрема луѓе или ќе оштети или ќе уништи имот од поголема вредност, ќе се казни со парична казна или со затвор до три години.
2. Ако при дејствувањето на толпата некое лице е лишено од живот или тешко телесно повредено или настапила штета од големи размери, учесникот во толпата за самото учество, ќе се казни со затвор од една до осум години.
3. Водачот на толпата, ќе се казни со затвор од една до десет години.

**Насилство**

**Член 508 (претходен Член 386)**

1. Тој што друг малтретира, грубо навредува, ја загрозува неговата сигурност или врз него врши грубо насилство и со тоа во јавноста предизвикува чувство на несигурност, загрозување или страв, ќе се казни со затвор од три месеци до три години.
2. Тој што со фрлање на пиротехнички средства или предмети со кои може да се загрози животот или телото на друг или имотот на објекти во спортски терен или гледалиште или со влегување во спортскиот терен со намера да предизвика тепачка или друго насилство, ќе се казни со затвор од три месеци до три години.
3. Ако делото од ставовите (1) и (2) на овој член е извршено од страна на две или повеќе лица или насилството е извршено над повеќе граѓани или сторителот телесно повредил друг, ќе се казни со затвор од шест месеци до пет години.
4. Со казната од ставовите (1), (2) и (3) на овој член ќе се казни сторителот на делото од ставот (1) на овој член поврзано со спортски натпревар и извршено за време, пред или по завршување на натпреварот.
5. Ако делото од ставовите (1), (2) и (3) на овој член е сторено од омраза или имало за последица предизвикување на тепачка, нереди и оштетување на имот од поголема вредност,сторителот ќе се казни со затвор од една до пет години.
6. Ако делото од ставовите (1), (2) и (3) на овој член имало за последица тешка телесна повреда или смрт на некое лице, сторителот ќе се казни со затвор од од три до десет години.
7. Со казната од ставот (5) на овој член ќе се казни организаторот на групата што го извршила делото од ставовите (2) и (3) на овој член како и организаторот на спортскиот натпревар кој не преземал мерки за спречување нанасилството.
8. За делото од ставовите (2) и (3) на овој член со парична казна ќе се казни правното лице кое учествувало во организирање на натпреварот.

**Организирање отпор**

**Член 509 (претходен Член 387)**

* 1. Тој што ќе организира други на отпор или на непослушност спрема законити одлуки или мерки на државен орган, ќе се казни со парична казна или со затвор до три години.
  2. Ако поради делото од ставот (1) на овој член дошло до неспроведување или до значително отежнување на спроведувањето на законита одлука или мерка на државен орган или делото го стори како водач на група, сторителот ќе се казни со затвор од една до пет години.

**Противправно менување на територијалната поделба**

**на Република Северна Македонија**

**Член 510 (претходен Член 388)**

Тој што со употреба на сила или сериозна закана со употреба на сила или на друг противправен начин ја менува со закон утврдената територијална поделба на Република Северна Македонија, ќе се казни со затвор од една до пет години.

**Симнување и оштетување на службен печат или знак**

**Член 511 (претходен Член 389)**

1. Тој што ќе симне или оштети службен печат или знак што го ставило овластено службено лице заради осигурување на предмет или просторија или тој што без симнување или оштетување на печат или знак ќе влезе во ваква просторија или ќе отвори осигурен предмет, ќе се казни со парична казна или со затвор до три години.
2. Обидот е казнив.

**Одземање или уништување службен печат или спис**

**Член 512 (претходен Член 390)**

1. Тој што противправно ќе одземе, скрие, уништи, оштети или на друг начин ќе направи неупотреблив службен печат, книга или спис или исправа што му припаѓа на државен орган или друго правно лице што врши јавни овластувања или што кај нив се наоѓа, ќе се казни со парична казна или со затвор до три години.
2. Обидот е казнив.

**Лажно претставување**

**Член 513 (претходен Член 391)**

1. Тој што со намера за себе или за друг да прибави корист или на друг да му стори штета, лажно се претставува како службено или воено лице или неовластено носи знаци на службено или воено лице, ќе се казни со парична казна или со затвор до една година.
2. Со казната од ставот (1) на овој член ќе се казни и тој што ќе изврши дејствие што е овластено да ги изврши само определено службено или воено лице.

**Самовластие**

**Член 514 (претходен Член 392)**

1. Тој што самовласно прибавува некое свое право или право што смета дека му припаѓа, ќе се казни со парична казна или со затвор до една година.
2. Тој што самовласно прибавува некое свое право или право што смета дека му припаѓа, со употреба на сила или со сериозна закана дека ќе нападне на животот или телото, ќе се казни со парична казна или со затвор од шест месеци до три години.
3. Со казната од ставот (2) на овој член се казнува тој што делото од ставовите (1) и (2) на овој член го стори за друг.
4. Гонењето за дејствие од ставот (1) на овој член се презема по приватна тужба, а за ставовите (2) и (3) на овој член по предлог.

**Договор за извршување кривично дело**

**Член 515 (претходен Член 393)**

1. Тој што ќе се договори со друг да изврши кривично дело за кое може да се изрече казна затвор од три години или потешка казна, ќе се казни со парична казна или со затвор до една година.
2. Со казната од ставот (1) на овој член ќе се казни и тој што ќе се согласи на извршување кривично дело за кое е пропишана казна затвор од четири години или потешка казна.

**Злосторничко здружување**

**Член 516 (претходен Член 394)**

1. Тој што ќе создаде група или банда што има за цел вршење на кривично дело за кое може да се изрече казна затвор од три години или потешка казна, ќе се казни со затвор од една до десет години.
2. Припадникот на групата или бандата, ќе се казни со затвор од шест месеци до пет години.
3. Ако групата или бандата има за цел вршење кривично дело за кое може да се изрече казна затвор од најмалку осум години, огранизаторот, ќе се казни со казна затвор најмалку четири години, а припадникот на групата или бандата ќе се казни со казна затвор од една до пет години.
4. Припадникот на групата или бандата кој ќе ја открие групата, односно бандата, пред да стори некое кривично дело во нејзин состав или за неа, ќе се ослободи од казна.
5. Предметите и средствата што групата или бандата ги користи за подготвување на делата, како и средствата за нивното финансирање се одземаат.

**Ширење расистички и ксенофобичен материјал по пат на**

**информациски систем**

**Член 517 (претходен Член 394-г)**

(1) Тој што преку информациски систем во јавноста со прикажување, објавување, пренесување или ширење пишан материјал, слика или друга репрезентација на идеја или теорија помага, промовира или поттикнува омраза, дискриминација или насилство, против кое било лице или група поради нивните карактеристики што се однесуваат на раса, боја на кожа, националност, етничко потекло, религија или уверување, ментална или телесна попреченост, пол, родов идентитет, сексуална ориентација и политичко уверување, ќе се казни со затвор од една до три години.

(2) Со казната од ставот (1) на овој член ќе се казни и тој што делото ќе го стори преку други средства за јавно информирање.

(3) Тој што делото од ставовите (1) и (2) на овој член го врши со злоупотреба на положбата или овластувањето или ако поради тие дела дошло до безредие и насилства спрема луѓе или до имотна штета од големи размери, ќе се казни со затвор од една до пет години.

(4) Со казната од ставот (3) на овој член ќе се казни тој што организира група за извршување на делото од ставовите (1) и (2) на овој член.

(5) Нема кривично дело доколку материјалите од ставовите (1) или (2) од овој член се преземени или изнесени во научно, литературно или уметничко дело и од сите околности произлегува дека лицето немало намера за ширење расизам или ксенофобија.

**Изработување и набавување оружје и средства**

**наменети за извршување на кривично дело**

**Член 518 (претходен Член 395)**

1. Тој што изработува, склопува, набавува, крие или на друг му овозможува да дојде до оружје негови делови и компоненти, муниција, експлозивни или распрскувачки материи или средства потребни за нивно правење, отрови и други предмети за кои знаел дека се наменети за извршување кривично дело,ќе се казни со затвор од една до пет години.
2. Ако предмет на делото од ставот (1) на овој член е огнено оружје, оружје негови делови и компоненети чија употреба е забранета, или експлозивни или други материи од поголемо количество, сторителот ќе се казни со затвор од три до десет години.
3. Тој што ќе направи или на друг ќе му отстапи лажен клуч или некое друго средство за провалување иако знаел дека е наменето за извршување на кривично дело, ќе се казни со затвор од три месеци до три години.
4. Ако делото од овој член го стори правно лице ќе се казни со парична казна.

**Неовластено изработување, држење, посредување и тргување со оружје и експлозивни материи**

**Член 519 (претходен Член 396)**

(1)Тој што неовластено врши увоз, извоз, пренесување, трансфер, достава или продава, купува или на друг начин посредува или врши промет со огнено оружје, делови и компоненти на огнено оружје, муниција или експлозивни материи или со трговијата со огнено оружје, делови и компоненти на огнено оружје, муниција и експлозивни материи се прекршуваат забрани, ограничувања или санкции воведени со меѓународен договор или со одлука на меѓународна организација во која членува Република Северна Македонија ќе се казни со затвор од четири до десет години.

(2) Со казната од ставот (1) на овој член ќе се казни и тој што неовластено произведува, склопува, поправа, преправа огнено оружје, делови и компоненти на огнено оружје, муниција или експлозивни материи, развива ново оружје или поседува електронски технички нацрти и дизајни за производство преку 3Д печатачи или слични уреди на делови и компоненти на огнено оружје, муниција или експлозивни материи.

(3) Со казната од ставот (1) на овој член ќе се казни и тој што неовластено држи или носи огнено оружје, муниција или експлозивни материи или поголемо количество на делови и компоненти на огнено оружје, муниција и експлозивни материи.

(4) Ако предмет на делото од ставовите (1) и (2) е поголемо количество на огнено оружје, делови и компоненти на огнено оружје, муниција или експлозивни материи или огнено оружје, делови и компоненти на огнено оружје, муниција или експлозивни материи кои на граѓаните им се забранети, сторителот ќе се казни со затвор најмалку пет години.

(5) Ако предмет на делото од ставот (3) е поголемо количество на огнено оружје, муниција или експлозивни материи, или огнено оружје, муниција или експлозивни материи кои на граѓаните им се забранети, сторителот ќе се казни со затвор најмалку пет години.

(6) Ако делото од ставовите (1), (2), (3) и (4) на овој член е сторено во група, банда или друго злосторничко здружение, сторителот ќе се казни со затвор најмалку осум години.

(7) Ако предмет на делото од ставот (1) на овој член е поголемо количество на распрскувачки материи наменети за дозволени забавни, свeчени и други активности, сторителот ќе се казни со парична казна или со затвор до три години.

(8) Ако делото од овој член го стори правно лице, ќе се казни со парична казна.

**Фалсификување на огнено оружје**

**Член 520 (претходен Член 396-а)**

1. Тој што ќе изврши фалсификување на ознаки на огнено оружје со бришење, уништување или менување на ознаките на огнено оружје и деловите на огнено оружје или не изврши жигосување и означување на огненото оружје, деловите, компонентите на огненото оружје и муницијата, ќе се казни со затвор од една до десет години.
2. Ако делото од овој член го стори правно лице, ќе се казни со парична казна.

**Злоупотреба на итни повици за помош и опасност**

**Член 521 (претходен Член 397)**

Тој што со злоупотреба на итен повик за помош или знак за опасност или со неосновано повикување за помош ќе предизвика без потреба излегување на државни органи или на противпожарна служба или други надлежни служби за помош, ќе се казни со парична казна или со затвор до три години.

**Комар и приредување на игри на среќа без лиценца**

**Член 522 (претходен член 398)**

(1) Тој што организира или приредува комар ќе се казни со затвор од шест месеци до три години.

(2) Тој што организира и приредува игри на среќа без лиценца односно дозвола од надлежен државен орган, или забранета игра на среќа, ќе се казни со парична казна или со затвор од шест месеци до три години.

(3) Со казната од ставот (1) на овој член ќе се казни и тој што за награда става на располагање простории за играње комар или на друг начин за награда овозможува играње комар или примамува други на комар.

(4) Тој што примамува, организира или дозволува комар или недозволена игра на среќа во непосредна близина на училишта или други образовни установи, детски градинки или простории наменети за одмор и рекреација на млади или други простори на кои е овозможен пристап на деца и млади, ќе се казни со затвор од една до пет години.

(5) За делата од ставовите (1), (2) и (3) на овој член одговорното лице во правното лице или трговец поединец, ќе се казни со парична казна или со затвор од една до пет години.

(6) Ако делото го изврши правно лице, ќе се казни со парична казна.

(7) Тој што при комар ќе се послужи со лажни или обележани карти или со друга измама, а не се работи за друго потешко дело, ќе се казни со затвор од една до пет години и со парична казна.

**Спречување на верски обред**

**Член 523 (претходен Член 399)**

Тој што противправно ќе спречи вршење верски обред, ќе се казни со парична казна или со затвор до една година.

**Сквернавење на гроб**

**Член 524 (претходен Член 400)**

1. Тој што неовластено ќе прекопа, разурне или оштети гроб или друго место во кое се закопуваат починатите лица или грубо ќе ги повреди, ќе се казни со парична казна или со затвор до една година.
2. Тој што дејствијата од ставот (1) на овој член ќе ги стори од омраза или со извршување на дејствијата од ставот (1) на овој член ќе оскверни два или повеќе гроба, ќе се казни со парична казна или со затвор до три години.

**Сквернавење на починат**

**Член 525 (претходен Член 401)**

(1) Тој што противправно ќе скрие, однесе, оштети, уништи или на друг начин ќе ги оскверни посмртните останки на починатиот, ќе се казни со парична казна или со затвор до една година.

(2) Тој што дејствијата од ставот (1) на овој член ќе ги стори од омраза, ќе се казни со парична казна или со затвор до три години.

**Недозволено преминување на државната граница**

**Член 526 (претходен Член 402)**

(1) Тој што без пропишана дозвола ќе ја премине или ќе се обиде да ја премине границата на Република Северна Македонија вооружен или со употреба на насилство, ќе се казни со парична казна или со затвор до една година.

(2) Тој што се занимава со недозволено префрлање други лица преку границата на Република Северна Македонија, ќе се казни со затвор од шест месеци до пет години.

(3) Тој што организира група, банда или друго здружение за вршење на делата од ставовите (1) и (2) на овој член,ќе се казни со затвор од една до пет години.

**Овозможување на незаконит влез, транзит или престој во држава членкa на Европската унија**

**Член 527 (претходен Член 418-д)**

1. Тој што врбува, поттикнува, организира, засолнува, превезува или помага на друг да влезе, транзитира или престојува во држава членка на Европската унија, спротивно на правото на Европската унија, или прописите на државите членки на Европската унија кој се однесуваат на влегување, транзит и престој на странци, ќе се казни со затвор од една до десет години.
2. Ако делото е сторено од користољубие сторителот, ќе се казни за делото од ставот (1) на овој член со затвор од четири до десет години.
3. Ако делото од ставовите (1) и (2) на овој член е сторено во состав на група, банда или соизвршување на делото е загрозен животот или тешко е загрозено здравјето на друг, сторителот ќе се казни со затвор од најмалку пет години затвор.
4. Ако делото го стори правно лице, ќе се казни со парична казна.
5. Предметите и превозните средства употребени за извршување на делото во сопственост на сторителот, се одземаат.

**Глава триесет и седма**

**ПРЕОДНИ И ЗАВРШНИ ОДРЕДБИ**

**Уредување на постапувањето на судовите за водење на казнена евиденција**

**Член 528 (претходен Член 423-а)**

Со Судскиот деловник се уредува постапувањето на судовите за водење на казнена евиденција согласно со членот 119 од Кривичниот законик, во рок од 30 дена од денот на влегувањето во сила на овој законик.

**Престанување на важноста на кривично-правните одредби во посебните закони**

**Член 529 (претходен Член 425)**

(1) Со денот на примената на овој законик престанува да важи Кривичниот законик на Република Северна Македонија (Службен весник на РМ бр.37/96, 80/99, 4/02, 43/03, 19/04, 81/05, 60/06, 73/06, 7/08, 139/08, 114/09, 51/11-3, 51/11-79, 135/11, 185/11, 142/12, 166/12, 55/13, 82/13, 14/14, 27/14, 28/14, 41/14, 115/14, 132/14, 160/14, 199/14, 196/15, 226/15, 97/17, 248/18 и Службен весник на РСМ бр.35/23 и 188/23).

(2) Со денот на примената на овој законик престануваат да важат кривичните и дела од посебните закони, пропишани во членовите 304-а, 304-б, 304-в и 304-г од Закон за здравствената заштита (Сл.весник на РМ, бр. 43/2012; 145/2012; 10/2013; 38/2013; 65/2013; 87/2013; 164/2013; 39/2014; 43/2014; 101/2014; 132/2014; 188/2014; 10/2015; 61/2015; 154/2015; 192/2015; 17/2016; 37/2016; 93/2017; 20/2019; и Сл.весник на РСМ бр. 101/2019; 153/2019; 180/2019; 275/2019; 275/2019; 76/2020;77/2021; 122/2021; 178/2021); членовите 86-а и 86-б од Закон за здравственото осигурување (Сл.весник на РМ, бр. 25/2000; 34/2000; 96/2000; 104/2000; 30/2001; 48/2001; 50/2001; 11/2002; 31/2003; 84/2005; 119/2005; 37/2006; 109/2006; 18/2007; 36/2007; 88/2007; 88/2007; 106/2007; 82/2008; 98/2008; 142/2008; 6/2009; 45/2009; 67/2009; 14/2010; 50/2010; 156/2010; 19/2011; 53/2011; 166/2011; 26/2012; 65/2012; 145/2012; 16/2013; 91/2013; 187/2013; 43/2014; 44/2014; 97/2014; 112/2014; 113/2014; 188/2014; 20/2015; 61/2015; 61/2015; 98/2015; 129/2015; 150/2015; 154/2015; 192/2015; 217/2015; 27/2016; 37/2016; 120/2016; 142/2016; 171/2017; и Сл.весник на РСМ бр. 275/2019; 92/2020; 77/2021; 285/2021); членовите 156-а, 156-б, 156-в, 156-г, 156-д, 156-ѓ и 156-е од Закон за лековите и медицинските средства (Сл.весник на РМ бр.106/2007, 88/2010, 36/2011, 53/2011, 136/2011, 11/2012, 147/2013, 164/2013, 27/2014, 43/2014, 88/2015, 113/2015, 154/2015, 228/2015, 7/2016, 53/2016, 83/2018, 113/2018 и 245/2018 и Сл.весник на РСМ бр.28/2021; 122/2021 ); членовите 65, 66, 67, 68 и 69 од Закон за земање и пресадување на делови на човечкото тело заради лекување (Сл.весник на РМ бр.47/2011, 136/2011, 91/2013; 164/2013; 27/2014, 112/2014, 144/2014, 124/2015, 149/2015 и 37/2016); членовите 69-а, 69-б, 69-в, 69-г, 69-д, 69-ѓ, 69-е и 69-ж од Закон за биомедицинско потпомогнато оплодување (Сл.весник на РМ бр.37/2008; 164/2013; 27/2014; 149/2014; 192/2015; 37/2016), 181, 182 и 183 од Закон за банките (Сл.весник на РМ бр.67/2007; 88/2008; 88/2008; 118/2008; 42/2009; 90/2009; 67/2010; 26/2013; 13/2014; 15/2015; 153/2015; 190/2016; 7/2019 и Сл.весник на РСМ бр.101/2019; 107/2020; 122/2021; 125/2021), членовите 13, 14, 15, 16 и 17 од Закон против нелојалната конкуренција (Сл.весник на РМ бр.80/99); членовите 53, 54 и 55 од Закон за девизното работење (Сл.весник на РМ бр.34/2001; 49/2001; 103/2001; 54/2002; 51/2003; 81/2008; 24/2011; 135/2011; 188/2013; 97/2015; 153/2015; 23/2016; и Сл.весник на РСМ бр.110/2021); член 179 од Закон за електронските комуникации (Сл.весник на РМ бр.39/2014; 188/2014; 44/2015; 193/2015; 11/2018; 21/2018 и Сл.весник на РСМ бр.98/2019; 153/2019; 169/2020; 92/2021); член 156 од Закон за игрите на среќа и за забавните игри (Сл.весник на РМ бр.24/2011; 51/2011; 132/2011; 148/2011; 74/2012; 171/2012; 27/2014; 139/2014; 156/2014; 61/2015; 154/2015; 23/2016; 178/2016); член 27 од Закон за меморијалните споменици и спомен обележјата (Сл.весник на РМ бр.66/2004, 89/2008, 152/2015 и Сл.весник на РСМ бр.103/2021); членовите 11, 12, 13 и 14 од Закон за трансформација во редовен работен однос (Сл.весник на РМ бр.20/2015 и 44/2015); член 110 од Закон за комплементарна и алтернативна медицина (Сл.весник на РМ бр.25/2015, 39/2016 и 83/2018); членовите 95-в, 95-г и 95-д од Закон за контрола на опојни дроги и психотропни супстанции (Сл.весник на РМ бр.103/2008, 124/2010, 164/2013, 149/2015, 37/2016, 53/2016 и 193/2017); член 43-а од Закон за гробишта и погребални услуги (Сл.весник на РМ бр.86/2008, 156/2010, 53/2011, 163/2013, 152/2015 и 31/2016); член 36 oд Закон за вршење на услуги брз трансфер на пари (Сл.весник на РМ бр.77/2003, 2/2004, 54/2007, 48/2010, 67/2010, 17/2011, 135/2011, 187/2013, 154/2015, 23/2016 и Сл.весник на РСМ бр.77/2021); членовите 65 и 66 од Закон за преземање на акционерските друштва (Сл.весник на РМ бр.69/2013, 188/2013, 166/2014, 154/2015, 23/2016, 248/2018 и Сл.весник на РСМ бр.31/2020); членот 17 од Закон за задолжница (Сл.весник на РМ бр.59/2012, 12/2014, 201/2014, 145/2015 и Сл.весник на РСМ бр.77/2021); членот 24 од Закон за национална криминалистичко-разузнавачка база на податоци (Сл.весник на РМ бр.120/2009); членовите 244, 244-а, 244-б и 244-в од Закон за супервизија на осигурување (Сл.весник на РМ бр.27/2002; 84/2002; 98/2002; 33/2004; 88/2005; 79/2007; 8/2008; 88/2008; 56/2009; 67/2010; 44/2011; 7/2012; 30/2012; 45/2012; 64/2012; 23/2013; 188/2013; 30/2014; 43/2014; 112/2014; 153/2015; 192/2015; 23/2016; 83/2018; 198/2018 и Сл.весник на РСМ бр.101/2019; 31/2020); членовите 101-а и 102 од Закон за трансформација на претпријатијата со општествен капитал (Сл.весник на РМ бр.38/1993; 48/1993; 7/1997; 9/1998; 21/1998; 25/1999; 39/1999; 81/1999; 49/2000; 6/2002; 11/2003; 31/2003; 38/2004; 35/2006; 84/2007; 123/2012; 25/2015); членот 80 од Закон за исплата на пензии и пензиски надоместоци од капитално финансирано пензиско осигурување (Сл.весник на РМ бр.11/2012,147/2015, 30/2016 и Сл.весник на РСМ бр.94/2020, 103/2021); членовите 161, 162 и 163 од Закон за доброволно капитално финансирано пензиско осигурување (Сл.весник на РМ бр.7/2008; 118/2008; 162/2008; 124/2010; 17/2011; 13/2013 и Сл.весник на РСМ бр.103/2021); членовите 127, 128 и 129 од Закон за задолжително капитално финансирано пензиско осигурување (Сл.весник на РМ бр.29/2002; 29/2003; 85/2003; 40/2004; 113/2005; 11/2006; 29/2007; 88/2008; 40/2009; 48/2009; 50/2010; 171/2010; 36/2011; 98/2012; 13/2013; 164/2013; 44/2014; 192/2015; 30/2016; 21/2018; 245/2018 и Сл.весник на РСМ бр.180/2019); членовите 211 и 212 од Закон за странци (Сл.весник на РМ бр.97/2018 и Сл.весник на РСМ бр.108/2019; 71/2020; 294/2021); членот 60-а од Закон за данокот на додадена вредност (Сл.весник на РМ бр.44/1999; 59/1999; 86/1999; 11/2000; 93/2000; 8/2001; 31/2001; 21/2003; 17/2004; 19/2004; 13/2006; 33/2006; 45/2006; 101/2006; 114/2007; 103/2008; 114/2009; 133/2009; 95/2010; 102/2010; 24/2011; 135/2011; 135/2011; 155/2012; 12/2014; 112/2014; 130/2014; 177/2014; 15/2015; 129/2015; 129/2015; 225/2015; 23/2016; 189/2016; 198/2018 и Сл.весник на РСМ бр.96/2019; 98/2019; 124/2019; 275/2019; 82/2020; 267/2020; 163/2021; 57/2022); член 59-в од Закон за виното (Службен весник на РМ бр.50/10, 53/11, 53/11, 6/12, 23/13, 106/13, 188/13, 149/15, 39/16, 172/16 и Службен весник на РСМ бр.235/19).

**Усогласување на други закони со одредбите од Кривичниот законик**

**Член 530 (нов член)**

Материјалните закони со кои се пропишуваат прекршоци ќе се усогласат со Кривичниот законик во рок од шест месеци од денот на влегувањето на сила на овој законик.

**Влегување во сила на Кривичниот законик**

**Член 531 (претходен Член 426)**

Овој законик влегува во сила осмиот ден од денот на објавувањето во "Службен весник на Република Северна Македонија", а ќе отпочне да се применува по истекот на една година од денот на влегувањето во сила.